
V“ BALANDŽIO RYTĄ Į NIUJORKO UOSTĄ GRAKŠČIAI 
įplaukė didingasis „Majestic“. Niekinamai prunkš- 
čiodamas prasilenkė su keliais buksyrais ir vėžlio greičiu 
judančiais keltais, mirktelėjo išsipusčiusiai jaunutei jach- 
tai, piktai gargsinčiu garo švilpuku nuvijo kažkokį kelyje 
pasipainiojusį galvijus plukdantį laiviūkštį. Paskui, ilgokai 
taikęsis, kaip besisėdanti kūninga dama, prisišliejo prie 
atskiros savo prieplaukos ir patenkintas visiems paskelbė, 
kad iš Šerbūro ir Sautamprono ką tik atgabeno geriausią 
pasaulyje publiką. 

Ta geriausia pasaulyje publika stovėjo denyje ir kvailai 
mojavo vargšams giminaičiams, ant prieplaukos laukian- 
tiems paryžietiškų pirštinių. Netrukus iš laivo, milžinišku 
toboganu sujungto su Šiaurės Amerikos žemynu, geriausia 


pasaulyje publika ėmė plūsti į krantą; paaiškėjo, kad čia 
ir Glorija Svenson', ir du „Lord « Taylor“ supirkėjai, ir 
Graustarko“ finansų ministras su siūlymu konsoliduoti 
skolą, ir kažkoks Afrikos karaliukas, visą žiemą mėginęs 
kur nors išlipti į krantą ir jau baisiai iškankintas jūros ligos. 

Laivo keleivių srautui vis plūstant ant prieplaukos, fo- 
tografai dirbo išsijuosę. Staiga suskambo džiaugsmingi 
šūksniai: pasirodė neštuvai su dviem Vidurio Vakarų gy- 
ventojais, paskutinę kelionės naktį nusigėrusiais iki balto- 
sios karštinės. 

Denis pamažu ištuštėjo, bet ir kai paskutinis benedikti- 
no butelis pasiekė krantą, fotografai nesijudino iš pozicijų. 
Ir išlaipinimą prižiūrintis kapitono padėjėjas tebestovėjo 
prie trapo, žvilgčiojo čia į savo laikrodį, čia į denį, tarsi kaž- 
kokia itin svarbi krovinio dalis dar būtų buvusi laive. Ga- 
liausiai molą apstojusi smalsuolių minia pratisai atsiduso: 
„Aaak!“ Žemyn nuo viršutinio denio ėmė lipti paskutinė 
kompanija. 

Pirmos ėjo dvi prancūzės tarnaitės su dekoratyviniais 
šunyčiais ant rankų, o už jų - visas būrys nešikų, žengian- 
čių aklai ir beveik nematomų po didžiulėmis palaidų gėlių 
ir puokščių šūsnimis. Dar viena tarnaitė, sekanti paskui 
juos, vedė liūdnų akių berniuką, našlaitį, iš pažiūros pran- 
cūzą, o jam ant kulnų lipantis antrasis kapitono padėjėjas, 
akivaizdžiai nepatenkintas, tempė tris tokius pat nepaten- 
kintus neurasteniškus vilkšunius. 


* Gloria Swanson (1899-1983) - amerikiečių aktorė, nebyliojo kino 
žvaigždė. 
** Graustarkas — išgalvota Rytų Europos valstybė, dažnai minima ame- 


rikiečių rašytojo George'o Barro McCutcheono (1866-1928) romanuose. 
(Čia ir toliau vert. past.) 


Pauzė. Paskui prie turėklų pasirodė kapitonas, seras 
Hovardas Džordžas Vičkraftas, su kažkokia prašmatnių 
sidabrinių lapių kailių kupeta. 

Reksė Martin-Džouns po penkerių Europos sostinėse 
praleistų metų grįžo į gimtąjį kraštą! 

Reksė Martin-Džouns buvo ne šuo. Ji buvo pusiau 
mergina, pusiau gėlė; dabar, atsisveikindama su kapitonu 
Hovardu Džordžu Vičkraftu, spausdama jam ranką, šyp- 
sojosi tarsi ką tik išgirdusi naujausią anekdotą. Visi smal- 
suoliai, dar nenuėję nuo molo, staiga pajuto tos šypsenos 
virpesį balandžio ore ir atsisuko pažiūrėti. 

Reksė Martin-Džouns lėtai lipo trapu. Brangią nesu- 
vokiamo eksperimentinio modelio skrybėlę nešėsi pasiki- 
šus po pažastimi, taigi trumpučiai plaukai - kaip kokio 
berniuko ar kalinės - nesėkmingai mėgino bent kiek pasi- 
plaikstyti uosto vėjyje. Reksės veidelis atrodė gaivus kaip 
ankstyvas vestuvių dienos rytas, tik kad į vieną kūdikiško 
mėlynumo akį ji buvo įsistačiusi nelemtą monoklį. Ilgos 
blakstienos kas keli žingsniai monoklį išstumdavo, ir ji 
atsainiai, linksmai juokdamasi tą arogantiškai žybsintį sti- 
kliuką perdėdavo į kitą akiduobę. 

Tap! Šimtas penki svarai“ jau ant molo, kuris tarytum 
sulingavo ir sulinko, apstulbintas jos grožio. Keli nešikai 
nualpo. Laivą lydėjęs didžiulis sentimentalus ryklys despe- 
ratiškai šoktelėjo iš vandens, kad dar kartą ją pamatytų, ir 
plyštančia širdimi vėl nunėrė į gilumą. Reksė Martin-Džo- 
uns grįžo namo. 

Uoste jos nesutiko joks giminaitis — tiesiog todėl, kad 
iš visos giminės tik ji buvo likusi gyva. 1913-aisiais Reksės 


* 476 kg. 


tėvai plaukė „Titaniku“ ir drauge nuskendo, nusprendę 
šiame pasaulyje nesiskirti, taigi visą Martinų-Džounsų 
turtą, septyniasdešimt penkis milijonus, paveldėjo maža 
mergytė, kuriai tada kaip tik sukako dešimt. Tokiais atve- 
jais vartotojų visuomenė paprastai sako, kad „apmaudu“. 

Reksę Martin-Džouns (tikrojo jos vardo jau seniai 
niekas nebeprisiminė) iš visų pusių apipuolė fotogra- 
fai. Monoklis vis krito iš akies, Reksė juokėsi, žiovavo ir 
dėjosi jį atgal, todėl niekam nepavyko iš tikrųjų ryškiai 
jos nufotografuoti, - kai kas tik nufilmavo kino kamera. 
Bet visose nuotraukose buvo Reksę ant prieplaukos pa- 
sitikęs labai susijaudinęs gražus vaikinas iš meilės kone 
nuožmiai degančiomis akimis. Jis, Džonas M. Česnatas, 
žurnalui „American Magazine“ jau parašęs savo sėkmės 
istoriją, Reksę beviltiškai mylėjo nuo tada, kai ją, kaip 
patvinstančią ir vėl atslūgstančią jūrą, paveikė vasaros 
mėnulis. 

Juodu jau ėjo krantine, kai Reksė pagaliau tikrai atkrei- 
pė dėmesį į tą vaikiną, bet pažvelgė abejingai, lyg pirmą 
kartą matydama. 

— Rekse, - tarė jis, - Rekse... 

— Džonas M. Česnaras? - paklausė, smalsiai į jį 
įsiZiūrėjusi. 

— O kas gi dar?! - pyktelėjo vaikinas. - Mėgini apsi- 
mesti, kad manęs nepažįsti? Kad man nerašei ir neprašei 
tave čia sutikti? 

Reksė nusijuokė. Šalia tuoj pat išdygo samdytas vai- 
ruotojas, ir ji išsinėrė iš palto, po kuriuo vilkėjo suknelę 
dideliais ryškiais jūros mėlynumo ir pilkais langais. Tada 
pasipurtė kaip šlapias paukštukas. 

— Turiu čia daug ką deklaruoti, - atsainiai tarstelėjo. 


— Aš irgi, — tuoj pat pasičiupo tą mintį Česnaras, — ir 
pirmiausia noriu pareikšti, Rekse, kad visą šį laiką, kol ke- 
liavai, nė akimirką nesilioviau tave mylėjęs. 

Reksė, sunkiai atsidususi, jį sustabdė: 

— Klausyk! Laive buvo keletas jaunų amerikiečių. To- 
kios šnekos man jau atsibodo. 

- Viešparie! - pasipiktino Česnaras. - Negi turiu supras- 
ti, kad 72220 meilei prilygini tai, ką tau kažkas šnekėjo /z/ve? 

Jis jau beveik šaukė; keli netoliese buvę žmonės atsisu- 
ko paklausyti. 

- Ššš! — perspėjo jį Reksė. - Cirko man nereikia. Jei 
nori, kad su tavimi matyčiausi, kol čia būsiu, bent kiek 
apsiramink. 

Ber Džonas M. Česnatas, matyt, negalėjo suvaldyti 
savo balso. 

— Nejaugi, - išdrebino kone falcetu, - pamiršai, ką man 
sakei ant šito paties molo tą ketvirtadienį prieš penkerius 
metus? 

Jau pusė laivo keleivių stebėjo sceną prieplaukoje ir dar 
keli išslinko iš muitinės pažiūrėti, kas darosi. 

— Džonai... - Reksė vis labiau irzo. - Jei dar šitaip šauk- 
si, pasirūpinsiu, kad kaip reikiant atvėstum. Važiuoju į 
„Ritzą“. Užsuk ten šią popietę, pasišnekėsim. 

— Bet, Rekse... - jau prikimęs mėgino prieštarauti Džo- 
nas. - Paklausyk. Prieš penkerius metus... 

Tada smalsuoliai prieplaukoje išvydo tikrai keistą reginį. 
Graži dama mėlynai ir pilkai languota suknele, staiga žing- 
telėjusi į priekį, abiem rankom prisilietė prie šalia stovinčio 
labai susijaudinusio vaikino. Šis, instinktyviai traukdamasis, 
žengė atgal ir, kadangi jo koja nerado jokios atramos, nu- 
slydo žemyn nuo trisdešimties pėdų molo, krisdamas gana 
grakščiai apsivertė ir pliumptelėjo į Hadsono upę. 


Pasigirdo išgąstingi šūksniai, visi puolė prie kranto, bet 
po akimirkos vaikino galva išniro iš vandens. Pamačiusi, 
kaip gerai jis plaukia, jaunoji dama, kuri tikriausiai ir buvo 
kalta dėl to, kas nutiko, pasilenkė prie molo krašto ir sudė- 
jusi delnus šūktelėjo: 

— Lauksiu ten pusę penkių! 

Atsisveikinusi linksmu rankos mostu, į kurį vandenyje 
atsidūręs džentelmenas negalėjo atsakyti, Reksė pasitaisė 
monoklį, išdidžiai žvilgtelėjo į susirinkusią minią ir nesku- 
bėdama išėjo iš įvykio vietos. 


J 


p= ŠUNYS, TRYS TARNAITĖS IR PRANCŪZAS NAŠLAITIS BUVO 
įkurdinti didžiausiame „Ritzo“ numeryje, ir Reksė, 
tingiai panirusi į garuojančią, visokiomis žolelėmis kve- 
piančią vonią, ten prasnaudė kone valandą. Paskui priėmė 
darbo reikalais apsilankiusią masažuotoją, manikiūrinin- 
kę ir galiausiai paryžietį kirpėją, kuris jai atkūrė šiek tiek 
nuaugusią kalinės šukuoseną. Ketvirtą atvykęs Džonas M. 
Česnatas koridoriuje rado kelis belaukiančius teisininkus 
ir bankininkus —- Martinų-Džounsų patikos fondo valdy- 
tojus. Jie ten laukė nuo pusės dviejų ir atrodė jau gerokai 
sudirgę. 

Džonas buvo griežtai apžiūrėtas vienos iš tarnaičių 
(turbūt norėjusios įsitikinti, kad jis jau visai sausas) ir 
tuoj pat nuvestas pas 222m12elę, į jos miegamąjį. Mamze- 
lė pusiaugulom sėdėjo šezlonge tarp kokių dvidešimties 


drauge su ja iš anos pasaulio pusės atkeliavusių šilkinių 
pagalvėlių. Džonas, lyg nesavomis kojomis įėjęs į kambarį, 
ceremoningai nusilenkė. 

— Atrodai geriau, - kiek pasikėlusi nuo pagalvėlių ir ver- 
tinamai jį nužvelgusi, pareiškė Reksė. - Bent jau skruostai 
raustelėjo. 

Jis santūriai padėkojo už komplimentą. 

— Tau kasryt reikėtų šitaip maudytis, - patarė Reksė. 
Paskui nei iš šio, nei iš to pridūrė: - Rytoj grįžtu į Paryžių. 

Džonas Česnaras tik žioptelėjo. 

— Juk rašiau, kad, šiaip ar taip, neketinu čia būti ilgiau 
negu savaitę. 

— Bet, Rekse... 

— Kodėl turėčiau likti? Visame Niujorke nėra nė vieno 
įdomaus vyriškio. 

— Bet klausyk, Rekse, negi nesuteiksi man progos? Gal 
pabūk, na, bent dešimt dienų, kad geriau mane pažintum. 

— Tave?! - Iš jos balso galėjai suprasti, kad manosi jau 
kiaurai jį pažįstanti. - Man reikia vyro, kuriam nesvetimi 
galantiški gestai. 

— Norėtum, kad savo jausmus reikščiau pantomima? 

Pasipiktinusi Reksė atsiduso. 

— Norėjau pasakyti, kad tu visai neturi vaizduotės, - kan- 
triai paaiškino. — Nė vienas amerikietis neturi. Paryžius — 
vienintelis didmiestis, kur kultūringa moteris gali gyventi. 

— Tai aš tau visai neberūpiu? 

— Nebūčiau plaukusi per visą Atlantą su tavimi pasima- 
tyti, jei nerūpėtum. Bet laive žiūrėdama į tuos amerikiečius 
supratau, kad negaliu tekėti už amerikiečio. Aš tavęs ne- 
kęsčiau, Džonai, ir malonumą, ko gero, jausčiau tik skau- 
dindama tau širdį. 


Staiga ji ėmė sukiotis, kuistis ir netrukus beveik pra- 
dingo tarp pagalvėlių. 

— Pamečiau monoklį, - paaiškino. 

Nesėkmingai pasiknaisiojusi po šilko gelmes, pasislė- 
pusį stikliuką rado kabantį, bet ne po kaklu, o ant nugaros. 

— Labai norėčiau įsimylėti, - šnekėjo toliau, vėl dėda- 
masi monoklį į kūdikišką akį. - Praėjusį pavasarį Sorente 
vos nepabėgau su tokiu Indijos radža, bet jo oda buvo šiek 
tiek per tamsi, be to, man baisiai nepatiko viena iš kitų jo 
žmonų. 

— Nešnekėk nesąmonių! - riktelėjo Džonas ir įkniaubė 
veidą į delnus. 

— Už jo vis dėlto netekėjau, - pareiškė Reksė. — Bet 
tam tikra prasme jis tikrai turėjo ką pasiūlyti. Trečias pagal 
turtą visoje Britanijos imperijoje. Beje, tai irgi svarbu. Ar 
tu turtingas? 

— Ne toks kaip tu. 

— Na štai. Tai ką gali man pasiūlyti? 

— Meilę. 

— Meilę! - Ji vėl pradingo tarp pagalvėlių. - Klausyk, 
Džonai. Man gyvenimas - kaip tviskančių parduotuvių 
virtinė; priešais kiekvieną stovi pardavėjas, trina rankas ir 
sako: „Būkite mano nuolatinė pirkėja. Šita parduotuvė ge- 
riausia pasaulyje.“ Įeinu su pinigine, pilna grožio, pinigų ir 
jaunystės, pasirengusi pirkti. „Ką parduodate?“ - klausiu, 
o pardavėjas tebetrindamas rankas siūlo: „Šiandien, m22- 
demotselle, turime nuooostabiai gražios meilės.“ O kartais 
meilės netgi nėra asortimente, bet sužinojęs, kiek pinigų 
turiu pirkiniams, pardavėjas ką nors siunčia jos atgabenti. 
Taigi meilės aš gaunu visada — ir netgi už dyką. Bent jau 
čia atsilošiu. 


Džonas Česnaras, apimtas nevilties, atsistojo ir žengė 
prie lango. 

— Tik nesumanyk iššokti! - sušuko Reksė. 

— Gerai. - Jis į Madisono aveniu švystelėjo cigaretę. 

— Turiu omeny ne tik tave, - jau švelniau pridūrė Rek- 
sė. - Tu, kad ir šitoks nuoboda, man rūpi labiau, negu ga- 
liu apsakyti. Bet gyvenimas čia tiesiog begalinis. Ir niekad 
nieko nenutinka. 

- Nutinka visko, - paprieštaravo Džonas. - Šiandien, 
pavyzdžiui, rafinuota žmogžudystė Hobokene ir savižudy- 
bė svetimomis rankomis Meine. Kongresui pateiktas įsta- 
tymo projektas dėl agnostikų sterilizacijos... 

— Humoras manęs nedomina, - nukirto Reksė, - užtat 
kone senoviškai traukia romantika. Žinai, Džonai, praėjusį 
mėnesį sėdėjau prie pietų stalo, kur du vyrai metė monetą, 
kam atiteks Švarcbergo-Rainminsterio karalystė. Paryžiuje 
pažinojau tokį Blačdaką, kuris iš tikrųjų pradėjo karą ir jau 
yra sumanęs po poros metų pradėti dar vieną. 

— Na, kad bent kiek atsikvėptum, gal šįvakar nueisi kur 
nors su manimi? — neatstojo Džonas. 

— Kur? - niekinamai šyptelėjo Reksė. - Negi manai, kad 
mane dar žavi naktiniai barai ir saldus putojantis vynas? 
Ne. Man labiau patinka įmantrios mano pačios fantazijos. 

— Nusivesiu tave į kiečiausią šito miesto restoraną. 

— Ir kas ten nutiks? Pasakyk, kas nutiks. 

Džonas Česnatas staiga giliai įkvėpė ir atsargiai apsi- 
dairė, lyg baimindamasis, kad kas nenugirstų. 

— Na, tiesą sakant, - nerimastingai sušnibždėjo, - jeigu 
viskas paaiškėtų, 72222 tai, ko gero, baigtųsi nekaip. 

Reksė atsisėdo tiesiai, pagalvėlės kaip lapai sukrito 


aplink ją. 


— Nori pasakyti, kad esi įsivėlęs į kažkokius įtartinus rei- 
kalus? — šūktelėjo jau beveik juokdamasi. - Ir manai, kad 
patikėsiu? Ne, Džonai, tau didžiausias smagumas visada ir 
bus tiesiog eiti pramintu taku - ir nė Žingsnio į šoną. 

Jos lūpų - mažos įžūlios rožytės — ištarti žodžiai badė 
jį kaip spygliai. Jis nuo kėdės pasiėmė savo skrybėlę, paltą 
ir lazdelę. 

— Paskutinį kartą klausiu: ar eisi šįvakar su manimi pa- 
žiūrėti, ką noriu tau parodyti? 

— Ką? Kokį nors daiktą? Žmogų? Ar šioje šalyje apskri- 
tai yra kas nors, ką būtų verta pamatyti? 

— Na, pirmiausia, - tarytum abejingai tarė Džonas, — 
pamatysi Velso princą. 

— Ka? - Ji šokte iššoko iš šezlongo. - Jis vėl Niujorke? 

— Šįvakar tikrai bus. Ar norėtum jį pamatyti? 

— Ar norėčiau?! Aš gi dar niekad jo nemačiau. Visur vis 
prasilenkiam. Ištisus gyvenimo metus atiduočiau už valan- 
dą šalia jo. - Jos balsas drebėjo iš susijaudinimo. 

- Jis buvo Kanadoj. Šią popietę čia atvyko inkognito — 
pažiūrėti svarbių profesionalų bokso varžybų. Ir aš atsitik- 
tinai sužinojau, kur praleis vakarą. 

Ekstazės pagauta Reksė sukliko: 

- Dominika! Luize! Žermen! 

Visos trys tarnaitės atlėkė bėgte. Kambarį staiga užliejo 
kažkokia karštligiškai virpanti šviesa. 

— Dominika, automobilį! - prancūziškai riktelėjo Rek- 
sė. - Sen Rafaeli, mano auksinę suknelę ir balinius batelius 
tikro aukso kulniukais! Ir didžiuosius perlus... visus perlus 
ir dar tą kiaušinio didumo deimantą, ir kojines su safyrų 
raštais. Žermen, greitai ką nors pasiųsk, kad pakviestų kos- 
metologę. Ir vėl paruoškit vonią - ledinę, ir kaip reikiant 


šliūkštelėkit migdolų kremo. Dominika - pas Tifanį, žaibo 
greičiu, kol neuždarė. Rask man kokią sagę, pakabutį, dia- 
demą - bet ką - su Vindzorų herbu. 

Ji grabaliojo sagutes, Džonas vos spėjo nusisukti, - jam 
išeinant, suknelė jau slydo jai nuo pečių. 

— Orchidėjų! - dar išgirdo šūksnį už nugaros. - Orchi- 
dėjų, dėl Dievo meilės! Kokių keturiasdešimt, kad galė- 
čiau išsirinkti keturias. 

Tarnaitės blaškėsi po kambarį kaip išgąsdintos paukštės. 

— Kvepalų, Sen Rafaeli, atidaryk kvepalų lagaminą... ir 
duokit man rožinius sabalų kailinius, ir keliaraiščius su 
deimantais, ir Provanso aliejaus rankoms! Štai, paimkit 
šituos! Ir šitą... ir tą... Oi... ir šitą! 

Džonas Česnatas kukliai, kaip ir derėjo, užvėrė aparta- 
mentų duris. Anie šeši patikos fondo valdytojai įvairiomis 
nuovargio, visiško nuolankumo, nuobodulio ir nevilties 
pozomis tebekiurksojo koridoriuje. 

— Džentelmenai, - kreipėsi į juos Džonas Česnatas, - 
bijau, kad panelė Martin-Džouns, po kelionės labai pavar- 
gusi, šią popietę negalės su jumis kalbėtis. 

— ŠI VIETA KAŽKODĖL VADINAMA „DANGAUS SKYLE“. 

Reksė apsidairė. Juodu buvo po balandžio nakties dan- 
gumi plytinčiame sode ant stogo. Virš galvos šalta šviesa 
mirkčiojo tikros žvaigždės, tamsiuose vakaruose švytėjo 
ledinis mėnulio pjautuvas. Tačiau tą vietą, kur jie stovėjo, 


gaubė kone birželio šiluma, ir vakarieniaujančios ar ma- 
tinio stiklo aikštelėje šokančios poros į grėsmingą dangų 
nekreipė dėmesio. 

— Nuo ko čia taip šilta? - šnibždomis paklausė Reksė, 
kai juodu jau ėjo prie stalelio. 

— Kažkoks naujas išradimas neleidžia šiltam orui kilti į 
viršų. Nesuprantu, kaip jis veikia, tik žinau, kad netgi vi- 
duržiemį čia galima būti po atviru dangum... 

— O kur Velso princas? - paklausė Reksė,visa įsitempusi. 

Džonas apžvelgė stalelius. 

— Dar neatvyko. Pasirodys ne anksčiau nei po 
pusvalandžio. 

Reksė giliai atsiduso. 

— Pirmą kartą per pastaruosius ketverius metus iš tiesų 
jaudinuosi. 

Ketverius metus... O jis ją myli vieneriais metais ilgiau. 
Džonas susimąstė, ar tada ji, miela šešiolikmetė padūkė- 
lė, per naktis sėdėdavusi restoranuose su karininkais, kitą 
dieną iškeliausiančiais į Brestą, — tomis niūriomis praė- 
jusio karo dienomis, kai gyvenimo žavesys taip greitai iš- 
blėsdavo, - ar ji tada buvo tokia graži kaip dabar, po šitais 
gintarinę šviesą skleidžiančiais žibintais ir tamsiu dangu- 
mi. Dabar ji - nuo iš jaudulio spindinčių akių iki tikro si- 
dabro ir aukso ruožais papuoštų mažyčių balinių batelių 
kulniukų - atrodė panaši į nuostabų laivelį, kokie būna 
išdrožinėti buteliuose. Tokia pat daili ir smulkutė; tarsi 
koks menininkas būtų visą gyvenimą kuo atsargiausiai ją 
drožinėjęs. Džonui Česnatui norėjosi paimti ją į rankas, 
visaip pasukioti, patyrinėti batelio nosį ar ausies lezgelį, 
prisimerkus gerai įsižiūrėti, iš kokio stebuklingo pluošto 
padarytos blakstienos. 

— Kas ten toks? - Reksė staiga parodė į tolėliau prie 
stalelio sėdintį gražų Pietų amerikietį. 

— Roderigas Minerlinas, kino ir veido kremo reklamų 
žvaigždė. Vėliau gal pašoks. 

Reksė tik dabar išgirdo smuikus ir būgnus; bet atrodė, 
kad muzika į šokių aikštelę atsklinda iš toli, lyg sapnas ple- 
vena vėsioje naktyje. 

— Orkestras ant kito stogo, - paaiškino Džonas. - Nau- 
jas sumanymas... Žiūrėk, prasideda numeris. 

Pro kažkokias užslėptas duris į ryškios, akis badančios 
šviesos ratą netikėtai išbėgusi plona kaip nendrė negriukė 
turbūt išgąsdino muzikantus ir, šiems perėjus prie padriko 
minoro, užtraukė liūdną, ritmingą dainą. Jos kūno dūde- 
lė staiga sulinko - ji ėmė šokti kažkokį lėtą, nesiliaujamą 
stepą, panašų į nevykusį barbarų sapną, be jokio poslinkio 
į priekį ir be jokios vilties. Ir vis klykė, kad neteko tėtės 
Džeko. Isteriškai, monotoniškai, tarsi puolusi į neviltį ir 
niekaip negalėdama su tuo apsiprasti. Pučiamieji vienas po 
kito mėgino ją išmušti iš to nekintamo beprotybės ritmo, 
bet ji girdėjo tik tolimą būgnų dundesį, kuris ją skraidino 
į kažkokį laiko užkampį tarp daugybės pamirštų tūkstant- 
mečių. Galiausiai, atsilaikiusi ir prieš pikolą, negriukė vėl 
pavirto plona ruda linija, dar kartą šiurpiai klyktelėjo ir 
pradingo staiga visus užgulusioje tamsoje. 

— Jei gyventum Niujorke, pati žinotum, kas ji tokia, — 
tarė Džonas, kai vėl įsižiebė gintarinės šviesos. - O da- 
bar pamarysi Šeiką B. Smitą, visiškus niekus pliauškiantį 
komiką... 

Čia jis nurilo. Kai šviesa prieš antrą numerį vėl prigeso, 
Reksė pratisai atsiduso ir visa įsitempusi palinko į priekį. 
Akys sustingo kaip kokio pointerio; Džonas matė, kad jos 

įsmeigtos į ką tik pro šonines duris įėjusią ir prietemoje 
aplink staliuką sėdančią draugiją. 

Tą staliuką užstojo palmės, todėl Reksė iš pradžių įžiū- 
rėjo tik tris neaiškius pavidalus. O paskui ir ketvirtą, įsitai- 
siusį už anų trijų, - blyškų veido ovalą ir virš jo spindin- 
čius sodriai geltonus plaukus. 

- Aha! - tarstelėjo Džonas. - Štai ir jo didenybė. 

Kažką dar sumurmėjusi, Reksė sulaikė kvapą. Lyg ir su- 
vokė, kad komikas, nutviekstas baltos šviesos, stovi šokių 
aikštelėje ir jau kurį laiką šneka, ir aplinkui vis nuvilnija 
tarsi pakerėta. Matė, kaip vienas tos draugijos vyriškis 
pasilenkia, kažką šnibžda kitam, kaip žibteli degtukas ir 
tolėliau sužimba ryškus cigaretės taškelis. Pati net nejuto, 
kiek laiko taip stebeilijo nė nekrustelėdama. Paskui kažkas 
atsitiko jos akims, jas netikėtai apžilpino baisiai įkyrus bal- 
tumas; staigiai pasisukusi, Reksė pastebėjo, kad iš viršaus 
tiesiai į ją nukreiptas nedidelis prožektorius, ir išgirdo, 
kad iš kažkur sklinda balsas, kažkas kreipiasi į ją, ir per 
visą stogą ritasi sūkuriuojanti juoko banga; bet šviesa ją 
akino, ir ji jau instinktyviai stojosi. 

— Sėdėk! - kitapus staliuko šnipštelėjo Džonas. - Jis 
kiekvieną vakarą šitaip ką nors išsirenka. 

Tada ji suvokė: tai tas komikas, Šeikas B. Smitas. Jis ją 
kalbina, jai įrodinėja... kažką, kas visiems kitiems atrodo 
nepaprastai juokinga, bet jos ausis pasiekia tik kaip pa- 
drikų garsų maišalynė. Iš pradžių šviesa ją apstulbino, bet 
ji susikaupė ir jau šypsojosi. Tai buvo kaip reta puikios 
savitvardos požymis. Iš jos šypsenos galėjai suprasti, kad 
ji su tuo, kas vyksta, visiškai nesusijusi, tarytum nė ne- 
mato ryškios šviesos ir komiko pastangų pasinaudoti jos 

dailumu, - ji tik smaginasi, iš labai toli žiūrėdama į 77, ir 
jis galėtų taip pat sėkmingai savo strėles laidyti į mėnulį. 
Dabar ji buvo jau nebe „ledi“ - ledi čia būtų atrodžiusi ap- 
gailėtinai ar netgi kvailai; Reksė tiesiog puikavosi savo to- 
bulu, niekaip nepaveikiamu grožiu: ramiai sau sėdėjo visa 
švytinti, ir komikas galiausiai pasijuto toks vienišas, koks 
dar niekada nebuvo jautęsis. Jam davus kažkokį ženklą, Ži- 
bintas staiga užgeso. Ta scena baigėsi. 

Scena baigėsi, komikas išėjo iš šokių aikštelės, iš tolu- 
mos vėl atsklido muzika. Džonas palinko prie Reksės. 

— Atsiprašau. Tikrai nieko negalėjau padaryti. O tu lai- 
keisi išties nuostabiai. 

Ji tik nusijuokė, nesureikšmindama to įvykio, o paskui 
krūptelėjo: prie staliuko kitapus šokių aikštelės sėdėjo jau 
tik du vyrai. 

— Jo nebėra! - sušuko staiga nusiminusi. 

— Nesijaudink - grįš. Jis turi elgtis labai atsargiai, su- 
pranti; tikriausiai su vienu iš palydovų už durų laukia, 
kada vėl užges šviesa. 

— Kodėl jis turi elgtis atsargiai? 

— Todėl, kad dabar apskritai neturėtų būti Niujorke. Ir 
atvyko, beje, prisidengęs vienu iš savo netikrų vardų. 

Šviesos vėl priblėso, ir beveik tuoj pat iš tamsos išniręs 
aukštas vyriškis priėjo prie jų staliuko. 

— Ar galėčiau prisistatyti? — arogantišku brito balsu 
skubomis paklausė Džono. - Lordas Čarlzas Estė iš ba- 
rono Marčbenkso svitos. - Tai pasakęs, įdėmiai pažvelgė 
į Džoną, tarsi norėdamas įsitikinti, kad jis suvokia, ką šis 
vardas reiškia. 

Džonas linktelėjo. 

— Tai tik tarp mūsų, kaip suprantate. 

- Žinoma. 

Reksė ant staliuko sugraibė savo iki tol neliestą šampa- 
no taurę ir vienu mauku ją ištuštino. 

— Baronas Marčbenksas pageidauja, kad jūsų 
kompanionė per šį numerį prisidėtų prie jo draugijos. 

Abu vyrai žiūrėjo į Reksę. Tą akimirką niekas neištarė 
nė žodžio. 

— Puiku, - tarė Reksė ir klausiamai pažvelgė į Džoną. 
Jis vėl linktelėjo. Tada ji atsistojo, plastančia širdimi, lavi- 
ruodama tarp staliukų, puslankiu apėjo restoraną, ir ga- 
liausiai auksu tviskanti grakšti jos figūrėlė ištirpo reikiamą 
staliuką gaubiančioje prietemoje. 

TS NUMERIS JAU BEVEIK BAIGĖSI, DŽONAS (CESNATAS VIE- 
nas sėdėjo prie stalelio, vis pajudindamas šampano 
taurę ir žiūrėdamas, kaip kyla burbuliukai. Prieš pat įsi- 
žiebiant šviesai pasigirdo tylus auksinio audinio šnaresys, 
ir Reksė - išraudusi, tankiai alsuodama - susmuko į savo 
krėslą. Jos akyse blizgėjo ašaros. 

Džonas niauriai pažvelgė į ją. 

— Ir ką gi jis sakė? 

— Buvo labai nešnekus. 

— Bent Žodį gal ištarė? 

Ji drebančia ranka paėmė šampano taurę. 

— Tiesiog žiūrėjo į mane, kol buvo tamsu. Pasakė kelis 
įprastinius sakinius. Šiaip jau panašus į savo portretus, tik 

atrodo nusinuobodžiavęs ir pavargęs. Net nepaklausė, kuo 
aš vardu. 

— Iš Niujorko išvyksta šį vakarą? 

— Po pusvalandžio. Gatvėje jo ir palydovų laukia auto- 
mobilis, ir jie mano, kad prieš aušrą jau bus kirtę sieną. 

— Ar jis tau pasirodė... žavus? 

Ji kiek padvejojo, paskui iš lėto linktelėjo galvą. 

- Visi taip sako, - paniuręs tarė Džonas. - Ar jie tikisi, 
kad grįši? 

— Nežinau. - Reksė abejodama pažvelgė į staliuką ki- 
tapus šokių aikštelės, bet įžymusis asmuo vėl buvo pasi- 
traukęs į kažkokią priedangą. Vos tik ji atsisuko, prie jų 
pripuolė akimirką tarpduryje dar stabtelėjęs visiškai ne- 
pažįstamas vaikinas. Mirtinai išbalęs, vilkintis susilam- 
džiusiu ir šiaip vakarienei restorane netinkamu dalykiniu 
kostiumu. Jis uždėjo drebančią ranką Džonui Česnatui ant 
peties. 

— Monte! - sušuko Džonas net krūptelėjęs - ir apvertęs 
savo šampano taurę. - Kas yra? Kas atsitiko? 

— Jie susekė pėdsakus! - trūkinėjančiu balsu sušnibždė- 
jo tas vaikinas. Ir apsidairė. - Mudviem reikia pasišnekėt 
akis į akį. 

Džonas Česnatas pašoko ant kojų; Reksė matė, kad jo 
veidas pasidarė toks pat baltas kaip rankoje laikoma servetė- 
lė. Tada Džonas atsiprašė, ir juodu su tuo vaikinu, pasitrau- 
kę per kelis žingsnius, prisėdo prie laisvo staliuko. Reksė 
kurį laiką juos smalsiai stebėjo, o paskui dėmesį vėl sutelkė į 
staliuką kitapus šokių aikštelės. Ar ją dar kartą ten pakvies? 
Princas tiesiog atsistojo, nusilenkė ir išėjo už durų. Gal rei- 
kėjo palaukti, kol jis grįš; bet ji, nors vis dar įsitempusi iš jau- 
dulio, beveik susitvardė ir vėl buvo Reksė Martin-Džouns. 

Jos smalsumas patenkintas — dabar iniciatyvos vėl turi imtis 
jis. Reksė galvojo, ar tikrai išvydo princui būdingą žavesį ir 
svarbiausia — ar jis kaip nors reagavo į jos grožį. 

Tas išbalęs vaikinas, Montė, netrukus dingo, ir Džonas 
grįžo prie savo staliuko. Reksė išsigando pamačiusi, koks 
jis persimainęs. Kaip girtas krito į krėslą. 

— Džonai! Kas atsitiko? 

Užuot atsakęs, jis ištiesė ranką, paėmė šampano butelį, 
bet pirštai taip drebėjo, kad aplink taurę tuoj pat išplito 
geltona pralieto gėrimo dėmė. 

— Tau bloga? 

— Rekse, - suvapėjo Džonas, - man galas. 

— Ką čia nori pasakyt? 

— Sakau, kad man galas. - Jis išspaudė kažkokią krei- 
vą šypseną. - Išduotas orderis mane suimti, daugiau negu 
prieš valandą. 

— Ką tu padarei? - baimingai paklausė Reksė. - Kam 
tas orderis? 

Jau turėjo prasidėti dar vienas numeris, šviesa vėl prige- 
so, ir Džonas staiga užkniubo ant staliuko. 

— Už ką? - primygtinai klausė Reksė, vis labiau neri- 
maudama. Palinko į priekį - jo atsakymas buvo vos gir- 
dimas. - Žmogžudystę? — Ji jautė, kaip visą kūną kausto 
ledinis šaltis. 

Jis linktelėjo. Reksė sugriebė jį už abiejų Žastų ir tarsi 
mėgino papurtyti - kaip krestelim paltą, kad gražiai pri- 
gultų. Jo akys lakstė į šalis. 

— Tikrai? Jie turi įrodymų? 

Jis - tarsi girtas — vėl linktelėjo. 

— Tada tau reikia tuoj pat sprukti į užsienį! Supranti, 
Džonai? Dzbar bat, kol jie dar neieško čia! 

Iš baimės paklaikusio Džono akys nukrypo į duris. 

— Dieve mano! - sušuko Reksė. - Kodėl nieko neda- 
rai? — Jos žvilgsnis, kurį laiką beviltiškai klaidžiojęs, stai- 
ga sustingo. Tada ji įkvėpė oro ir, kiek padvejojusi, karštai 
sušnibždėjo Džonui į ausį: - Jeigu aš dėl to susitarsiu, ar 
važiuosi šiąnakt į Kanadą? 

— Kaip? 

— Susitarsiu... jei bent kiek apsiraminsi. Čia aš, Reksė, 
kalbu su tavimi, ar supranti, Džonai? Sėdėk čia ir niekur 
neik, kol grįšiu! 

Po akimirkos, prisidengusi tamsa, ji perėjo restoraną. 

— Barone Marčbenksai, - tyliai sušnibždėjo, sustojusi 
už jo kėdės. 

Jis jai mostelėjo, kad sėstųsi. 

— Gal šiąnakt jūsų automobilyje būtų vietos dar dviem 
keleiviams? 

Vienas iš palydovų akimirksniu atsisuko. 

— Jo šviesybės automobilyje laisvų vietų nėra, - nukirto. 

— Man baisiai reikia. - Jos balsas virpėjo. 

— Na... - lyg sudvejojo princas, - nežinau... 

Lordas Čarlzas Estė, žvelgdamas į jį, papurtė galvą. 

— Vargu ar patartina šitaip elgtis. Labai jau delikatus 
reikalas, šiaip ar taip, ir negalime nepaisyti iš namų gautų 
nurodymų. Juk susitarėm, kad nebus jokių keblumų. 

Princas susiraukė. 

— Čia ne keblumas, - paprieštaravo. 

Estė atvirai paklausė Reksės: 

— Kodėl taip skubiai reikia? 

Reksė tarytum nesiryžo sakyti. 

— Todėl, — staiga išraudo, - kad norim pabėgti ir 
susituokti. 

Princas nusijuokė. 

— Puiku! - sušuko. - Nuspręsta. Estė tiesiog šneka, 
kaip turi šnekėti. Bet atveskite čia tą vaikiną. Tuoj išvyks- 
tam, ar ne? 

Estė žvilgtelėjo į laikrodį. 

— Dabar pat! 

Reksė nulėkė prie savo staliuko. Jai norėjosi, kad visa 
draugija dingtų nuo stogo, kol dar neįsižiebė šviesos. 

— Greičiau! - surėkė Džonui į ausį. - Važiuojam į užsie- 
nį - su Velso princu. Rytui išaušus jau būsi saugus. 

Jis apstulbęs pakėlė akis. Ji paskubom apmokėjo sąs- 
kaitą, čiupo jį už rankos, kaip galėdama nepastebimiau nu- 
sitempė prie ano staliuko ir trumpai pristatė. Princas susi- 
pažindamas paspaudė jam ranką, palydovai tik linktelėjo, 
nelabai stengdamiesi nuslėpti nepasitenkinimą. 

— Jau reikėtų eiti, - pasakė Estė, nekantriai žvilgčioda- 
mas į laikrodį. 

Atsistoję visi net aiktelėjo: pro didžiąsias duris įžengė 
du policininkai ir kažkoks neuniformuotas rudaplaukis 
vyriškis. 

— Išeinam, - sušnibždėjo Estė, visą draugiją nukreipda- 
mas šoninių durų link. - Tuoj kils triukšmas. - Jis nusikei- 
kė: dar du mėlynšvarkiai niekam neleido išeiti ir ten. Visi 
sutrikę stabtelėjo. Neuniformuotasis rudaplaukis atidžiai 
apžiūrinėjo prie staliukų sėdinčius žmones. 

Estė griežtai pažvelgė į Reksę, paskui į Džoną, kuris 
atsitraukė — pasislėpė už palmių. 

— Ar ten koks jūsų mokesčių valdybos tarnautojas? — 
paklausė Estė. 

— Ne, - pašnibždom atsakė Reksė. - Čia bus negerai. 
Ar negalim išeiti pro šitas duris? 

Vis labiau irztantis princas vėl atsisėdo į savo krėslą. 

— Prašyčiau pranešti, vaikinai, kai būsite pasirengę 
eiti, - tarė. Paskui nusišypsojo Reksei: - Tik pamanykite, 
dėl žavaus jūsų veidelio dabar visi pateksim į bėdą. 

Staiga įsižiebė šviesos. Neuniformuotasis vikriai apsi- 
suko ir vienu šuoliu atsidūrė kabareto aikštelės viduryje. 

— Nė nemėginkit išeiti! - surėkė. - Sėskitės... jūs ten, už 
palmių! Ar čia yra Džonas M. Česnatas? 

Reksė nejučia aiktelėjo. 

— Ei! —- sušuko seklys už jo stovinčiam policininkui. — 
Žiūrėk, kokia ten įrartina kompanija! Ei, jūs, rankas 
aukštyn! 

— Viešpatie! - sušnibždėjo Estė. - Reikia iš čia dingti! - 
Jis pasisuko į princą. - Šitaip tai jau negerai, Tedai. Nega- 
lime leisti, kad jus čia kas pamatytų. Aš juos užlaikysiu, o 
jūs lipkit į apačią, prie automobilio. 

Jis žengė prie šoninių durų. 

— Ei, ten, rankas aukštyn! - riktelėjo neuniformuota- 
sis. - Aš nejuokauju! Kuris iš jūsų Česnaras? 

— Gal iš proto išėjot?! — pasipiktino Estė. - Mes Brita- 
nijos piliečiai. Čia apskritai niekuo dėti! 

Kažkur sukliko moteris, žmonės plūstelėjo prie lifto, 
bet staiga sustojo prieš dviejų į juos atkištų automatinių 
pistoletų vamzdžius. Kažkokia mergina šalia Reksės apal- 
pusi susmuko ant grindų, ir tą akimirką ant gretimo stogo 
vėl užgrojo orkestras. 

— Nutildykit tą muziką! - subliovė neuniformuotasis. 
Ir visai tai kompanijai uždėkit apyrankes... tuoj pat! 

Vos tik du policininkai žengė artyn, Estė bei kiti paly- 
dovai išsitraukė revolverius ir, visaip stengdamiesi užstoti 
princą, ėmė trauktis šoninių durų link. Pykštelėjo šūvis, 

paskui kitas, sudzingsėjo sidabras ir porcelianas: keli pie- 
tautojai apvertė staliukus ir akimirksniu sukrito už jų. 

Kilo visuotinė panika. Vienas po kito nuaidėjo dar trys 
šūviai, o tada jau pasipylė kulkų kruša. Reksė matė, kaip 
šaltakraujiškai Estė taikosi į aštuonis virš galvų šviečian- 
čius gintarinius žibintus; ore pasklido tiršti pilki dūmai. 
Tolumoje - tarsi akompanuodamas šūksniams ir klyks- 
mams - nesiliaujamai griaudėjo džiazo orkestras. 

Paskui viskas staiga baigėsi. Kažkas ant stogo šaižiai 
sušvilpė; Reksė pro dūmus pamatė, kad Džonas Česnatas 
eina prie to neuniformuoto vyriškio ištiesęs rankas - rody- 
damas, kad pasiduoda. Pasigirdo paskutinis klyksmas, šiur- 
pus indų, į kurių krūvą kažkas netyčia įžengė, treškėjimas, ir 
visus užgulė slogi tyla, - net orkestras tarytum apmirė. 

— Baigta! - naktyje pamišėliškai nuskambėjo Džono 
Česnato balsas. - Vakarėlis pasibaigė. Visi, kurie norite, 
galite eiti namo! 

Bet ir dabar niekas nesudrumstė tylos - Reksė suprato, 
kad visi tyli, apimti pagarbios baimės: graužiamas kaltės, 
Džonas Česnatas išprotėjo. 

— Puikus spektaklis! - šaukė jis. - Noriu jums visiems 
padėkoti. Apsidairykite, gal rasite bent vieną neapverstą 
staliuką. Būsite vaišinami šampanu, kol čia esate. 

Reksei atrodė, kad visas stogas ir Žvaigždės danguje 
staiga ėmė suktis. Ji matė, kaip Džonas nuoširdžiai pa- 
spaudė sekliui ranką, kaip seklys išsišiepė ir įsidėjo gin- 
klą į kišenę. Vėl atsklido muzika; ta mergina, kuri buvo 
apalpusi, restorano kampe jau šoko su lordu Čarlzu Estė. 
Džonas lakstė šen ir ten, tapšnojo Žmonėms per nugaras, 
juokėsi, spaudė rankas. Paskui priėjo prie Reksės, guvus ir 


nekaltas kaip kūdikis. 

— Juk buvo nuostabu, ar ne? - sušuko. 

Reksė jautė, kad tuoj nualps. Viena ranka dar mėgino 
sugraibyti už nugaros stovinčią kėdę. 

— Kas čia buvo? - apstulbusi paklausė. - Gal sapnuoju? 

- Tikrai ne! Čia ne sapnas. Aš visa tai išgalvojau, Rekse, 
negi nesupranti? Viską surengiau tau. Sukūriau! Tikras čia 
buvo tik mano vardas! 

Reksė staiga įkniubo į jo švarką, įsikibo į atlapus - būtų 
susmukusi ant grindų, jeigu jis nebūtų akimirksniu sučiu- 
pęs jos į glėbį. 

- Šampano! Greičiau! - surėkė Džonas, o paskui šūkte- 
lėjo netoliese stovinčiam Velso princui: - Ei, pasakyk, kad 
mano automobilis tuoj pat būtų prie durų! Panelė Mar- 
tin-Džouns iš jaudulio apalpo. 


ANGORAIŽIO APAČIA — TRISDEŠIMT LANGŲ EILIŲ — RIOGSO- 
jo tarsi griozdiška dėžė, o toliau vis laibėjanti viršūnė 
atrodė kaip gracinga spindinčio balto cukraus galva. Virš 
jos dar per šimtą pėdų lyg trapi strėlė į dangų šovė jau visai 
siauras stačiakampis bokštas. Pačiame viršuje prie aukšto 
lango stovėjo Reksė Martin-Džouns ir, gaivinama šalto vė- 
jelio, žvelgė žemyn, į miestą. 
— Ponas Česnaras klausia, ar ateisite į jo kabinetą. 
Grakščios Reksės kojos klusniai žingsniavo per kilimą 
į vėsų kambarį aukštomis lubomis, iš kurio buvo matyti 
uostas ir jūros platybės. 

Džonas Česnatas laukė sėdėdamas prie rašomojo stalo; 
Reksė priėjo prie jo ir apkabino per pečius. 

— O tu įsitikinęs, kad pats esi tikras? — nerimastingai 
paklausė. - Visiškai įsitikinęs? 

— Kad atvyksti, man parašei, kai buvo likusi tik savai- 
tė, — kukliai atsakė Džonas. - Turėdamas daugiau laiko, 
būčiau surengęs revoliuciją. 

— Ir visa tai buvo tik 227? Niekam daugiau nenaudin- 
gas prašmatnus spektaklis, surengtas tik man? 

— Nenaudingas? - Jis susimąstė. — Na, iš pradžių tai 
taip. Bet paskutinę akimirką pakviečiau garsų restoranų 
savininką ir, kol tu sėdėjai prie ano staliuko, pardaviau jam 
visą tokio naktinio baro sumanymą. 

Džonas žvilgtelėjo į laikrodį. 

— Turiu dar kai ką padaryt... o paskui iki priešpiečių dar 
spėsim susituokti. - Jis pakėlė telefono ragelį. - Džeksonai?.. 
Nusiųskite tris vienodas telegramas į Paryžių, Berlyną ir Bu- 
dapeštą, kad abu tuos tariamus hercogus, metusius monetą, 
kam atiteks Švarcbergas-Rainminsteris, nuvytų už Lenkijos 
sienos. Jei hercogystė nereaguos, sumažinkite valiutos kursą iki 
keturių nulių ir dvejeto po kablelio. Ir dar: tas pusprots Blač- 
dakas vėl Balkanuose, kursto dar vieną karą. Įsodinkit jį į pirmą 
laivą, plaukianų į Niujorką, arba įmeskit į kokį graikų kalėjimą. 

Padėjęs ragelį, Džonas juokdamasis atsisuko į nustėru- 
sią kosmopolitę. 

— Kita stotelė - municipaliteto rūmai. Iš ten, jei norėsi, 
trauksim į Paryžių. 

— Džonai, - įdėmiai pažvelgė į jį Reksė, - kas buvo tas 
Velso princas? 

Jis nieko nesakė, kol juodu įžengė į liftą ir smigo dvide- 
šimt aukštų žemyn. O tada, palinkęs į priekį, patapšnojo 
liftininkui per petį. 

— Ne taip greit, Sedrikai. Ledi neįpratusi kristi iš 
aukštybių. 

Liftininkas atsigręžė, nusišypsojo. 

Jo veidas buvo blyškus, apvalainas, įrėmintas geltonų 
plaukų. Reksė nuraudo kaip aguona. 

— Sedrikas kilęs iš Vesekso, - paaiškino Džonas. - Pa- 
našumas, švelniai tariant, stulbinantis. Princai ne itin do- 
rybingi, taigi manau, kad Sedrikas turi kažkaip įtartinai 
gauto gvelfų kraujo. 

Reksė nusikabino monoklį ir per galvą užmetė juostelę 
Sedrikui ant kaklo. 

— Ačiū, - nuoširdžiai padėkojo, - už antrą iš Žaviausių 
mano gyvenimo nuotykių. 

Džonas Česnatas jau trynė rankas — kaip koks 
prekybininkas. 

— Būkite mano nuolatinė pirkėja, panele. Ši parduotuvė 
geriausia visame mieste! 

— Ką parduodate? 

— Na, mademotselle, šiandien turime m2u000siabiai gra- 
žios meilės. 

— Ką gi, suvyniokite, pone Pirkly! - sušuko Reksė Mar- 
tin-Džouns. - Atrodo, kad bus geras pirkinys. 


MEILE NAKTVJE 


IE ŽODŽIAI VELUI VIRPINO ŠIRDĮ. AUKSU ŽĖRINČIĄ GAIVIĄ 

balandžio popietę jie atėjo jam į galvą, ir dabar jis juos 
vis kartojo: „Meilė naktyje, meilė naktyje.“ Mėgino trim 
kalbomis — rusų, prancūzų ir anglų - ir nusprendė, kad 
gražiausiai skamba angliškai. Kiekviena kalba šitie žodžiai 
reiškė vis kitokią meilę ir kitokią naktį; angliška naktis 
atrodė šilčiausia ir švelniausia, nusagstyta skaidriausiais 
žvaigždžių kristalais. Angliška meilė gal trapiausia ir ro- 
mantiškiausia - balta suknelė, vos įžiūrimas veidas ir akys 
kaip švytinčios sietuvos. Bet pridūręs, kad Velas vis dėlto 
galvojo apie prancūzišką naktį, suprantu, jog turiu grįžti ir 
pradėti pasakoti iš naujo. 

Velas buvo pusiau rusas, pusiau amerikietis. Jo mo- 
tina — to Moriso Heizeltono, kuris finansiškai parėmė 
I892-aisiais Čikagoje vykusią Pasaulinę parodą, duktė, o 
tėvas — Žvilgtelėkite į Ig10-aisiais išleistą Gotos almana- 
chą - kunigaikštis Pavelas Sergejus Borisas Rostovas, ku- 
nigaikščio Vladimiro Rostovo sūnus, didžiojo kunigaikš- 
čio Sergejaus Atkištažiaunio - paties caro trečios eilės 
pusbrolio sūnaus - vaikaitis. Iš tos pusės, matot, viskas 

buvo labai įspūdinga: namas Sankt Peterburge, medžio- 
klės namelis netoli Rygos ir milžiniška vila, beveik rūmai, 
su vaizdu į Viduržemio jūrą. Kaip tik šioje viloje, Kanuose, 
Rostovų šeima leido žiemą, ir kunigaikštienė Rostova nė 
akimirką nepamiršo, kad už šią Rivjeroje esančią vilą, nuo 
marmurinio - Berninio stiliaus - fontano iki auksinių po 
pietų geriamo likerio taurelių, sumokėta Amerikos auksu. 

Šventiškais prieškariniais laikais rusai Europoje, žino- 
ma, gyveno linksmai. Iš trijų tautų, Pietų Prancūziją laikiu- 
sių nuolatine pramogų vieta, jų užmojai buvo neabejotinai 
plačiausi. Anglai pernelyg praktiški, o amerikiečiai, nors ir 
švaistė pinigus, vis dėlto neturėjo romantiško elgesio tra- 
dicijų. Užtat rusai... tai bent Žmonės: tokie pat galantiški 
kaip romanai, ir dar turtingi! Kai Rostovai sausio pabai- 
goje atvykdavo į Kanus, restoranų savininkai siųsdavo te- 
legramas į šiaurę - užsisakydavo kunigaikščio mėgstamų 
etikečių, kurias klijuodavo ant savo šampano butelių; ju- 
velyrai neįtikėtinai prašmatnius dirbinius atidėdavo į šalį, 
kad galėtų parodyti tik kunigaikščiui, ne kunigaikštienei, 
ir rusų cerkvė tuo laiku būdavo išblizginta ir papuošta, — 
gal kunigaikštis sumanys melsti stačiatikių Dievą atleidi- 
mo už nuodėmes. Net Viduržemio jūra pavasarių vakarais 
paslaugiai įgaudavo sodrią vyno spalvą, o tolėliau nuo 
kranto grakščiai sūpuodavosi žvejų laivai išpūstomis kaip 
liepsnelių krūtinės burėmis. 

Jaunajam Velui kažkodėl atrodė, kad visa tai sukurta 
specialiai jam ir jo šeimai. Šis baltas pajūrio miestukas - ta- 
rytum koks išrinktųjų rojus, kur jis gali daryti, ką tik nori, 
nes yra turtingas, jaunas ir jo gyslomis teka mėlynas Petro 
Pirmojo kraujas. 1914-aisiais, kai prasidėjo ši istorija, Velui 
sukako tik septyniolika, bet jis jau buvo kovęsis dvikovoje 

su ketveriais metais vyresniu vaikinu ir, kaip įrodymą, ant 
dailaus viršugalvio turėjo plaukais neapaugantį randelį. 

Bet dabar jam į širdį įstrigo ta meilė naktyje. Tarsi mi- 
glota, saldi svajonė apie tai, kas kada nors jam nutiks ir bus 
nuostabu, su niekuo nepalyginama. Jis pats dar nieko dau- 
giau nežinojo, tik kad ten bus daili nepažįstama mergina ir 
visas veiksmas turėtų vykti Rivjeros mėnesienoje. 

Keisčiausia čia buvo ne pati ta jaudinanti, bet beveik 
neapčiuopiama Velo viltis, kad jis patirs romantišką meilės 
nuotykį, - šitaip svajoja visi bent kiek vaizduotės turintys 
vaikinai, — o tai, kad jo svajonė tapo tikrove. Ir tai nutiko 
labai netikėtai; įspūdžiai ir jausmai taip susimaišė, lūpos 
tarė tokius keistus žodžius, buvo tiek garsų ir vaizdų, aki- 
mirką šmėstelėjusių ir pradingusių, kad Velas išties beveik 
nieko nesuprato. Gal dėl tokio neaiškumo visa tai ir išliko 
jo širdyje ir jis niekada to nepamiršo. 

Tą pavasarį Velą supte apsupo meilė: na, kad ir tėvo 
meilės nuotykiai, nesuskaičiuojami ir nediskretiški, - Ve- 
las apie juos šį tą sužinodavo vis nugirsdamas tarnų paska- 
las, o galutinai jam akys atsivėrė, kai vieną popietę netyčia 
užklupo savo amerikietę motiną svetainėje isteriškai plūs- 
tančią ant sienos kabantį tėvo portretą. Tėvas - balta uni- 
forma, su kailiu apdailintu apsiaustu - iš portreto abejin- 
gai žvelgė į žmoną, tarytum sakydamas: „Mieloji, nejaugi 
maneisi tekanti už dvasininko?“ 

Velas ant pirštų galų nustypseno šalin, nustebęs, sutri- 
kęs - ir susijaudinęs. Ta scena jo nesukrėtė, kaip būtų su- 
krėtusi tokio amžiaus amerikietį. Jis jau daug metų žinojo, 
kaip gyvena Europos turtuoliai, ir tėvą smerkė tik dėl to, 
kad šis virkdė jo motiną. 

Meilė Velą supo iš visų pusių — ir tyra meilė, ir neteisė- 
ta. Devintą vakaro žingsniuodamas plačiu pakrantės taku, 

kai žvaigždės ryškumu jau varžydavosi su plieskiančiais 
žibintais, jis visur matydavo meilę. Nuo ką tik iš Paryžiaus 
atkeliavusiomis suknelėmis marguliuojančių lauko kavi- 
nių sklido aitriai saldus gėlių, šartrezo, neseniai užplikytos 
juodos kavos ir cigarečių aromatas, su kuriuo buvo sumišęs 
dar vienas — Velo juntamas paslaptingas, jaudinantis mei- 
lės kvapas. Ant baltų staliukų rankos lietė brangakmeniais 
tviskančias rankutes. Ritmingai sukosi ryškios suknelės ir 
baltos krakmolytos marškinių krūtinės, virpėjo prie pama- 
žu įsižiebiančių cigarečių prikišti degtukai. Kitoje bulvaro 
pusėje po tamsiais medžiais su savo sužadėtinėmis vaikš- 
tinėjo prastesnės kilmės įsimylėjėliai, —- jauni Kanuose 
pardavėjais dirbantys prancūzai, - bet Velo žvilgsnis retai 
kada nukrypdavo į tą pusę. Maloni muzika, ryškios spal- 
vos ir šnabždesiai — visa tai buvo iš jo svajonės. Svarbiausi 
meilės naktyje simboliai. 

Tačiau nutaisęs niauroką veido išraišką, pritinkančią 
jaunam rusų džentelmenui, kuris vaikšto po miestą vienui 
vienas, Velas kaskart jausdavosi vis nelaimingesnis. Čia jau 
buvo balandžio, nebe kovo saulėlydžiai, sezonas beveik 
baigėsi, o jis šiltus pavasario vakarus iki šiol leido tuščiai. 
Jo pažįstamos šešiolikos ar septyniolikos metų mergaitės 
prietemoje prieš miegą pasivaikščioti išeidavo atidžiai 
prižiūrimos, - nepamirškite, jog visa tai buvo dar prieš 
karą, — o tos, kurios mielai būtų žingsniavusios drauge su 
juo, anaiptol neatitiko jo romantinių lūkesčių. Taip ir slin- 
ko balandžio dienos - viena savaitė, antra, trečia... 

Iki septintos jis žaidė tenisą, paskui dar valandą pa- 
slampinėjo po aikštyną, taigi buvo jau pusė devynių, kai 
išvargęs arkliukas samdytą karietą užtempė ant kalvos, kur 
švytėjo Rostovų vilos fasadas. Alėjoje prie paradinių durų 

degė geltoni motinos limuzino žibintai, ir apšviestame 
tarpduryje, sagstydamasi pirštines, kaip tik pasirodė pati 
kunigaikštienė. Velas, vežikui mestelėjęs du frankus, priėjo 
prie jos, norėdamas pabučiuoti į skruostą. 

— Nesiliesk prie manęs, - iškart perspėjo jį motina. — 
Ką tik laikei pinigus. 

— Rankose, ne burnoje, mama, - linksmai atšovė Velas. 

Suirzusi kunigaikštienė žvilgtelėjo į jį. 

— Aš tikrai pykstu, — tarė. — Kodėl šįvakar taip vėlai 
grįžai? Vakarieniausim jachtoje, ir tu turėjai ten važiuoti 
drauge su mumis. 

— Kokioje jachtoje? 

— Amerikiečių. - Kiekvieną kartą, kai užsimindavo apie 
gimtąją šalį, kunigaikštienės balsas skambėdavo ironiškai. 
Jai Amerika tebebuvo paskutinio devyniolikto amžiaus 
dešimtmečio Čikaga, kurią vis dar įsivaizdavo kaip erdvų 
butą virš mėsinės. Net kunigaikščio Pavelo ištvirkavimai 
neatrodė per didelė jos išsigelbėjimo iš ten kaina. 

— Ten dvi jachtos, - pridūrė kunigaikštienė. - Tiesą sa- 
kant, net nežinom, į kurią esam pakviesti. Laiškelis buvo 
labai neaiškus. Brūkštelėta, ir tiek. 

Amerikiečių. Motina Velą buvo įpratinusi į amerikie- 
čius žiūrėti truputį niekinamai, bet jai nepavyko jo nuteik- 
ti prieš juos. Amerikiečiai tave pastebi, net jeigu tau tik 
septyniolika. Velui amerikiečiai patiko. Nors iš esmės jis 
buvo tikrų tikriausias rusas, bet vis tiek ne be priemaišų: 
maždaug devyniasdešimt devynių su trim ketvirčiais pro- 
centų grynumo, koks paprastai būna ir visų išgarbintas 
muilas. 

— Norėčiau važiuoti su jumis, — tarė Velas. - Aš tuoj, 
mama. Tik... 

— Mes jau vėluojam. - Kunigaikštienė pasisuko į pro 
duris išeinantį vyrą. - Dabar Velas sako, kad norėtų ten 
važiuoti. 

— Niekur jis nevažiuos, - nukirto kunigaikštis Pave- 
las, - kai jau šitaip nederamai vėlai parsirado. 

Velas linktelėjo galvą. Rusų aristokratai, kad ir kokie 
atlaidūs patys sau, su vaikais visada elgdavosi pagirtinai 
spartietiškai. Ginčytis buvo beprasmiška. 

— Atsiprašau, — tarė Velas. 

Kunigaikštis Pavelas piktai suniurnėjo. Raudonos ir si- 
dabro spalvos livrėja vilkintis liokajus atidarė limuzino du- 
reles. Tačiau tėvo niurnėjimas viską pakreipė Velo naudai; 
kunigaikštienė Rostova tą dieną ir tą valandą jautėsi vyro 
kažkaip nuskriausta, ir tai ją paskatino savaip sutvarkyti šį 
šeimos reikalą. 

— Kita vertus, gal bus geriau, jeigu ir tu ten apsilankysi, 
Velai, - ramiai pareiškė motina. - Dabar jau per vėlu, bet 
pasirodyk po vakarienės. Tos jachtos pavadinimas - arba 
„Minehaha“, arba „Kaperis“. - Ji įsėdo į limuziną. - Ma- 
nau, turėtum plaukti į tą, kurioje matysi daugiau linksmy- 
bių... į Džeksonų jachtą. 

— Su protu rasi, - paslaptingai murmtelėjo kunigaikš- 
tis, tikriausiai norėdamas pasakyti, kad Velas tą jachtą ras, 
jei turi bent kiek proto. - Prieš išeidamas dar pasirodyk 
mano kamerdineriui. Ir pasirišk kurį nors iš mano kakla- 
raiščių, o ne tą virvagalį, kurį nuolat ryšėjai Vienoj. Gal jau 
suauk. Seniai laikas. 

Kai limuzinas, traškindamas akmenukus, iš lėto nu- 
važiavo žvirgždu pabarstyta alėja, Velo veidą nuplieskė 
raudonis. 

ANŲ UOSTE BUVO TAMSU; TIKRIAU SAKANT, TAIP ATRODĖ, 
palyginti su ryškios šviesos nutviekstu pėsčiųjų taku, 
iš kurio Velas ką tik išsuko. Virš daugybės žvejų laivelių — 
tarsi į paplūdimio juostą išmestų moliuskų kriauklių - 
spingsėjo tik trys blausūs prieplaukos žibintai. Atokiau, 
kur ant potvynio bangų oriai sūpavosi visa grakščių jach- 
tų flotilė, švietė kiti žiburiai, o dar toliau mėnulio pilna- 
tis jūros paviršių buvo pavertusi kruopščiai nublizginta 
šokių aikšte. Tarpais pasigirsdavo kažkoks pliaukšėjimas, 
girgždesys, vandens teškenimas — sekluma praplaukdavo 
irklinė valtis ir su tamsa susiliejantys jos kontūrai išnykda- 
vo virvėmis suraišiotų žvejybos luotų ir barkasų labirinte. 
Velas, eidamas žemyn aksominiu kopos šlaitu, staiga klup- 
telėjo — užkliuvo už miegančio valtininko; į nosį tvoskė 
česnakų ir pigaus vyno dvokas. Suėmęs už pečių, gerai pa- 
purtė, ir valtininkas persigandęs atsimerkė. 
— Gal žinote, kur prisišvartavę „Minehaha“ ir „Kaperis“? 
Kai valtis iščiuožė į įlanką, Velas jos gale atsilošė ir, jau 
beveik apimtas apmaudo, įsistebeilijo į Rivjeros mėnulį. 
Kaip tik tokį, kokio reikėjo. Mėnulis čia dažnai - penkias 
naktis per savaitę - būdavo tinkamas. Ir oras buvo kerimai, 
kone skausmingai švelnus, ir muzika - begalė visokių dau- 
gybės orkestrų melodijų - sklido nuo kranto. Rytuose juo- 
davo Antibo kyšulys, toliau buvo Nica, o už jos - Monte 
Karlas, kur naktis atrodė sklidina aukso skambesio. Kada 
nors ir Velas galės visu tuo mėgautis, patirs visus malonu- 
mus ir sėkmę, - kai bus jau pernelyg senas ir protingas, 
kad jam tai rūpėtų. 

Bet šis vakaras... ši naktis, sidabrinė gija, tarsi plati gar- 
bana, nusidriekusi iki pat mėnulio, ir šie romantiški Kanų 
žiburiai, švelniai šviečiantys jam už nugaros, ir ore sklan- 
danti nenugalima, neapsakoma meilė... visa tai bus jau am- 
žinai prarasta, nueis veltui. 

— Kuri? — staiga paklausė valtininkas. 

— Kas kuri? - Velas atsisėdo tiesiau. 

— Kuri jachta? 

Valtininkas parodė pirštu. Velas atsigręžė; virš jų kaip 
kardas styrojo pilka jachtos nosis. Kol jis skendėjo svajo- 
nėse, valtis nuplaukė pusę mylios. 

Atvertęs galvą, Velas perskaitė žalvarinį užrašą. Čia 
buvo „Kaperis“, bet jo denyje degė vos keli blausūs žibu- 
rėliai; nei muzikos, nei balsų, tik neaukštos bangos kart- 
karčiais tyliai plekšėjo į laivo šonus. 

— Plaukiam prie kitos, - tarė Velas, - prie „Minehahos“. 

— Dar neplaukit. 

Velas net krūptelėjo. Balsas, švelnus ir tylus, atsklido 
žemyn iš tamsos. 

— Ko taip skubat? - dar paklausė tas švelnus balsas. — 
Jau maniau, gal kažkas atvyko pas mane, o dabar taip bai- 
siai nusivyliau. 

Valtininkas, pakėlęs irklus, dvejodamas pažvelgė į Velą. 
Bet Velas nieko nesakė, taigi valtininkas nuleido irklų men- 
tes į vandenį ir keliais grybšniais išyrė valtį į mėnesieną. 

— Palaukit! - riktelėjo Velas. 

— Viso labo! — tarė tas pats balsas. - Atplaukit kitąsyk, 
kai galėsit pabūti ilgiau. 

— Bet aš ketinu pabūti dabar, - dusdamas iš jaudulio 
atsakė Velas. 

Jo nurodymu valtis apsisuko ir grįžo prie siauro į viršų ve- 
dančio trapo. Kažkokia jauna būtybė paslaptingai boluojančia 

suknele maloniu tyliu balsu iš tikrųjų pašaukė Velą iš aksomi- 
nės tamsos. „Įsivaizduoju jos akis!“ - sumurmėjo Velas sau 
panosėj. Tie romantiškai skambantys žodžiai jam patiko, to- 
dėl pašnibždom dar pakartojo: „Įsivaizduoju jos akis.“ 

— Kas jūs toks? — Dabar ji stovėjo tiesiai virš jo; žiūrėjo 
žemyn, o jis, lipdamas trapu, žvelgė į viršų; kai akys susiti- 
ko, abu pratrūko juoktis. 

Ji buvo labai jauna, liaunutė, beveik trapi; balta sukne- 
lės spalva ir paprastumas dar labiau pabrėžė jos jaunystę. 
Dvi tarytum kokios dėmės ant skruostų tikriausiai tamsa- 
vo tose vietose, kurias dieną užliedavo raudonis. 

— Kas jūs toks? — dar kartą paklausė ta mergina, atsi- 
traukdama ir vėl juokdamasi, kai jo galva atsidūrė viena- 
me lygyje su deniu. - Dabar jau išsigandau ir tikrai noriu 
žinoti. 

— Aš džentelmenas, - nusilenkdamas tarė Velas. 

— Koks džentelmenas? Džentelmenų būna visokių. 
Paryžiuje greta mūsų staliuko sėdėjo... sėdėjo spalvotas 
džentelmenas, taigi... - Ji staiga nutilo. — Jūs turbūt ne 
amerikietis? 

— Aš rusas, - atsakė Velas tokiu balsu, lyg būtų pareiš- 
kęs esąs arkangelas. Ir dar, akimirką pagalvojęs, pridūrė: — 
Pats laimingiausias rusas. Visą šią dieną, visą šį pavasarį 
svajojau, kad tokią naktį įsimylėsiu, ir dabar matau, kad 
Dievas mane pasiuntė pas jus. 

— Palūkėkit! — aiktelėjo mergina. - Jau suprantu, kad 
jūs čia užsukot per klaidą. Aš tokiais dalykais neužsiimu. 
Būkite malonus!.. 

— Atsiprašau! — Velas žiūrėjo į ją sutrikęs, nesuvokda- 
mas, kad per daug sau leido. Paskui visas įsitempė ir cere- 
moningai tarė: 

— Aš suklydau. Jeigu man atleidžiate, tai jau 
atsisveikinsiu. 

Tada nusigręžė. Jo ranka jau buvo ant turėklo. 

— Neišeikit, - paprašė mergina, nusibraukdama nuo 
galvoju, tai galite taukšti, ką norite, tik neišeikit. Aš baisiai 
nelaiminga ir nenoriu vėl likti viena. 

Velas sudvejojo; jis čia kažko nesuprato. Iš pradžių jam 
atrodė savaime aišku, kad mergina, naktį pašaukusi nepa- 
žįstamą vaikiną, - kas, kad nuo jachtos denio, - bus nu- 
siteikusi patirti meilės nuotykį. Ir jam labai norėjosi su ja 
pabūti. Paskui prisiminė, jog tai viena iš dviejų jo ieškomų 
jachtų. 

— Vakarienė turbūt kitoje jachtoje, - tarė. 

— Vakarienė? A, taip, „Minehahoje“. Jūs ten ir plaukėt? 

— Taip, plaukiau ten... bet tai buvo jau seniai. 

— Kuo jūs vardu? 

Jis jau norėjo prisistatyti, bet staiga, užuot pasakęs savo 
vardą, kažkodėl paklausė: 

— O jūs? Kodėl jūs ne tame vakarėlyje? 

— Todėl, kad labiau norėjau likti čia. Ponia Džekson 
sakė, kad ten bus kažkokie rusai... Tikriausiai jus ir turėjo 
omeny. — Ji smalsiai pažvelgė į Velą. - Jūs labai jaunas, ar 
ne? 

— Daug vyresnis, negu atrodau, - tvirtu balsu patikino 
ją Velas. - Žmonės visada atkreipia į tai dėmesį. Visi mano, 
jog tai labai keista. 

— Kiek jums metų? 

— Dvidešimt vieneri, - pamelavo Velas. 

Mergina nusijuokė. 

— Nesąmonė! Tikrai ne daugiau negu devyniolika. 


Jis taip akivaizdžiai suirzo, kad mergina, norėdama jį 
nuraminti, iškart pridūrė: 

— Nenusiminkit! Man pačiai tik septyniolika. Gal ir bū- 
čiau plaukusi į tą vakarėlį, jei būčiau galėjusi tikėtis, kad ten 
bus bent vienas svečias, jaunesnis negu penkiasdešimties. 

Jis mielai pakeitė pokalbio temą: 

— Vadinasi, labiau norėjote ramiai sau pasvajoti čia, 
mėnesienoje. 

— Galvojau apie klaidas. - Juodu atsisėdo vienas prie 
kito į du brezentinius denio krėslus. - Tai tikrai įdomi 
tema... Klaidos. Moterys labai retai mąsto apie klaidas — 
daug labiau negu vyrai nori jas pamiršti. Bet jeigu jau 
susimąsto... 

— Jūs suklydot? - paklausė Velas. 

Mergina linktelėjo. 

- Ir to jau negalima atitaisyti? 

— Manau, kad ne, - atsakė ji. - Bet iš tikrųjų tai neži- 
nau. Apie tai ir galvojau, kai atplaukėt. 

— Gal galiu kaip nors jums padėti? - pasisiūlė Velas. — 
Gal jūsų klaida vis dėlto nėra tokia jau neatitaisoma? 

— Negalite, - liūdnai atsiduso mergina. - Todėl apie 
tai nebegalvokim. Mintys apie tą klaidą man jau baisiai 
atsibodo, bus daug geriau, jei papasakosite, kaip šįvakar 
linksminamasi Kanuose. 

Juodu žvilgtelėjo į krantą - į viliojančią paslaptingų 
žiburių juostą, didžiules žvakutėmis iš vidaus apšvies- 
tas žaislines taupykles, kurios iš tikrųjų buvo milžiniški 
prašmatnūs viešbučiai, į žibintų nutviekstą senamiesčio 
laikrodį, tarsi per miglą švytinčią „Cafė de Paris“, ant ne- 
aukštų kalvų į tamsų dangų kylančius nusmailintus va- 
sarnamių langus. 

— Ką dabar visi ten veikia? — sušnibždėjo mergi- 
na. — Atrodo, kad ten vyksta kažkas nuostabaus, tačiau 
kas - nežinau. 

— Visi ten mylisi, - tyliai tarė Velas. 

— Tikrai? - Ji kažkokiu keistu žvilgsniu ilgai Žiūrėjo į 
krantą. - Tada noriu grįžti namo, į Ameriką, - pareiškė. - 
Čia per daug meilės. Noriu jau rytoj plaukti namo. 

— Tai jūs bijote įsimylėti? 

Ji papurtė galvą. 

— Ne todėl. Tiesiog dėl to, kad... man čia meilės nėra. 

— Man irgi, - pusbalsiu pritarė Velas. - Kaip liūdna, 
kad mudu štai sėdim tokioje gražioje vietoje tokią gražią 
naktį ir... nieko. 

Jis ryžtingai palinko prie jos, įsmeigęs susižavėjimo ku- 
piną romantiškai tyrą žvilgsnį, o ji atšlijo. 

— Papasakokite dar ką nors apie save, - skubiai papra- 
šė. — Jei esate rusas, tai kur išmokote taip puikiai kalbėti 
angliškai? 

— Mano mama amerikietė, - neslėpė Velas. — Senelis 
buvo amerikietis, taigi mama jau neturėjo iš ko rinktis. 

— Vadinasi, jūs irgi amerikietis! 

— Aš rusas, - oriai pareiškė Velas. 

Ji atidžiai pažvelgė į jį, šyptelėjo ir nusprendė 
nesiginčyti. 

— Na, - diplomatiškai tarė, - tai ir jūsų pavardė tik- 
riausiai rusiška. 

Ber Velas dabar neketino prisistatyti. Pavardė, netgi Ro- 
stovų, būtų sudarkiusi šią naktį. Pakako tyliai skambančių 
jų balsų ir dviejų tamsoje boluojančių veidų - daugiau ne- 
reikėjo nieko. Jis neabejojo, - be jokio aiškaus pagrindo, 

tiesiog instinktyviai, džiugiai jautė, - kad netrukus, gal 
po akimirkos, gal po valandos, bus priimtas į romantiškos 
meilės pasaulį. Jo pavardė niekaip nebuvo susijusi su tuo, 
kas kirbėjo širdyje. 

— Jūs graži, - staiga tarė Velas. 

- Iš kur Žinot? 

— Mėnulio šviesa moterims pati negailestingiausia. 

— Tai aš mėnesienoje atrodau gražiai? 

— Nesu matęs gražesnės už jus. 

- O! - Ji susimąstė. - Žinoma, man nederėjo jūsų įsileisti 
į laivą. Turėjau suprasti, apie ką šnekėsimės... tokioje mėne- 
sienoje. Bet negaliu gi amžinai sėdėti čia viena ir Žiūrėti į 
krantą. Tam aš per jauna. Ar nemanote, kad per jauna? 

— Gerokai per jauna, - labai rimtai pritarė Velas. 

Staiga abu išgirdo, kad visai netoli suskambo kažkokia 
nauja muzika; atrodė, kad ji sklinda iš vandens arčiau negu 
per šimtą jardų nuo jų. 

— Paklausykit! - sušuko mergina. - Čia iš „Mineha- 
hos“. Jie jau baigė vakarieniauti. 

Kurį laiką juodu klausėsi, netardami nė žodžio. 

— Ačiū, - netikėtai padėkojo Velas. 

— Už ką? 

Jis pats nelabai ir suvokė, kad prakalbo. Jautėsi dėkin- 
gas vėjelyje tyliai skambantiems sodriems pučiamųjų gar- 
sams, šiltai jūrai, kažkuo pašnibždom besiskundžiančiai 
apie jachtos pirmagalį, žvaigždžių ūkui, juos apsiautusiam 
ir tarsi keliančiam jį į viršų smarkiau, negu keltų oro gūsis. 

— Kaip gražu! - sušnibždėjo mergina. 

— Ir ką darysim, kai taip gražu? 

— Ar būtinai turim ką nors daryti? Maniau, galim tie- 
siog sėdėti čia ir grožėtis... 

— Ne, jūs taip nemanėt, - tyliai pertraukė merginą Ve- 
las. - Juk žinot, kad turim ką nors daryti. Aš jus mylėsiu... 
ir jūs tuo džiaugsitės. 

— Negaliu, - vos girdimai tarė mergina. Ji dabar norė- 
jo nusijuokti, atsainiai mestelėti kelis nereikšmingus Žžo- 
džius, kurie juos abu sugrąžintų į saugų atsitiktinio flirto 
užutėkį. Bet jau buvo per vėlu. Velas suprato, kad muzika 
užbaigė tai, ką pradėjo mėnulis. 

— Pasakysiu jums tiesą, - ryžosi Velas. — Jūs - mano 
pirmoji meilė. Man septyniolika - tiek pat, kiek ir jums, 
ne daugiau. 

Tai, kad abu buvo to paties amžiaus, juos visiškai nu- 
ginklavo. Mergina nebepajėgė priešintis ją su šituo vaiki- 
nu suvedusiam likimui. Denio krėslai sugirgždėjo, ir Velas, 
kai jie staiga kažkaip vaikiškai palinko vienas prie kito, 
užuodė subtilų, vos juntamą kvepalų aromatą. 

R VIENĄ, AR KELIS KARTUS PABUČIAVO TĄ MERGINĄ, VE- 

las paskui neprisiminė, nors juodu turbūt kokią va- 
landą ten sėdėjo susiglaudę ir jis laikė ją už rankos. Meilė 
jį labiausiai nustebino tuo, kad joje tarytum nebuvo jokių 
laukinės aistros apraiškų - nei apgailestavimo, nei geis- 
mo, nei nevilties, tik svaigi tokio sėkmingo gyvenimo, 
tokios laimės, kokios jis dar niekada nepatyrė, nuojau- 
ta. Pirmoji meilė - čia tik pirmoji meilė! Tai kokia būna 
meilė, pasiekusi pilnatvę, pražydusi visu grožiu?! Velas 

dar nežinojo, kad tai, ką patiria, - toks nuostabus, tyras 
ekstazės ir ramybės derinys, - daugiau niekada nebebus 
įmanomas. 

Jie jau kurį laiką nebegirdėjo muzikos; netrukus šniokš- 
čiančią tylą sudrumstė ramias bangas skrodžianti irklinė 
valtis. Mergina pašoko ant kojų ir stengėsi kažką įžiūrėti, 


įsmeigusi akis į įlanką. 

— Klausykit! — tarstelėjo. — Turite man pasakyti savo 
vardą. 

— Ne. 


— Na, būkite malonus! - prašė. — Aš rytoj išvykstu. 

Jis nieko neatsakė. 

— Nenorėčiau, kad mane pamirštumėt, - tarė mergi- 
na. - Mano vardas... 

— Aš jūsų nepamiršiu. Pažadu, kad visada prisiminsiu. 
Kad ir ką mylėsiu, visada lyginsiu ją su jumis — savo pir- 
mąja meile. Kol būsiu gyvas, atsiminimai apie jus neišblės 
mano širdyje. 

— Noriu, kad prisimintumėt, - trūkčiojančiu balsu su- 
murmėjo mergina. - Šitas susitikimas man reikšmingesnis 
negu jums... daug reikšmingesnis. 

Ji stovėjo taip arti Velo, kad jis veidu jautė jaunatviškai 
karštą jos kvėpavimą. Abu vėl palinko vienas prie kito. Jis 
abiem rankom suėmė jos plaštakas ir riešus, - kaip jam 
atrodė tinkama, - ir pabučiavo ją į lūpas. Bučinys, jo su- 
pratimu, buvo toks, koks turėjo būti: romantiškas. Pakan- 
kamai, bet ne per daug aistringas. Vis dėlto tuo bučiniu 
jis tarsi pažadėjo, kad gal bus ir daugiau bučinių, ir jam 
šiek tiek suspaudė širdį, kai, girdėdamas prie jachtos pri- 
plaukiant valtį, suprato, kad grįžo šitos merginos šeima. 
Vakaras baigėsi. 

— Ir tai tik pradžia, - pats sau pasakė Velas. — Visas 
mano gyvenimas bus kaip šita naktis. 

Mergina toliau tyliai, skubomis šnekėjo, o jis įdėmiai 
klausėsi. 

— Ir dar turite žinoti: aš ištekėjusi. Prieš tris mėnesius. 
Kaip tik apie šitą klaidą ir galvojau, kai mėnesiena jus at- 
vedė pas mane. Tuoj viską suprasite. 

Ji nutilo - siūbuojanti valtis trinktelėjo į trapą ir iš tam- 
sos į viršų atsklido kažkokio vyriškio balsas: 

— Ar ten tu, mieloji? 

- Taip. 

— O ko laukia kita valtis? 

— Netyčia užklydo vienas iš ponios Džekson svečių ir aš 
jį čia valandėlę užlaikiau, kad mane palinksmintų. 

Po akimirkos kiek aukščiau denio lygio pasirodė reti nu- 
žilę plaukai ir pavargęs šešiasdešimtmečio vyriškio veidas. 
Tada - per vėlai - Velas suprato, kaip ta mergina jam rūpi. 

La MĖNESĮ, KAI BAIGĖSI RIVJEROS SEZONAS, IR Ros- 
tovai, ir visi kiti rusai užrakino savo vilas ir išvyko 
vasaroti į šiaurę. Buvo užrakinta ir cerkvė, ir retesnių rūšių 
vyno podėliai, o madingoji pavasario mėnesiena paslėpta, 
kitaip sakant, taupoma, kol rusai sugrįš. 

— Grįšim kitą pavasarį, - žadėjo jie, ir tai atrodė savaime 
suprantama. 

Tačiau tas pažadas buvo neapgalvotas; rusai nebegrįžo. 
Tie, kuriems po penkerių tragiškų metų pavyko ištrūkti 
į pietus, džiaugėsi įsidarbinę kambarinėmis ar patarnau- 
tojais prabangiuose viešbučiuose, kur kadaise pietaudavo. 
Daugelis, be abejo, žuvo kare arba per revoliuciją; kai kurie, 
tapę veltėdžiais ir smulkiais sukčiais, išnyko didžiuosiuose 
miestuose; nemažai ir nusižudė, apkvaišę iš nevilties. 

r917-aisiais, kai žlugo Kerenskio vyriausybė, Velas Rytų 
fronte tarnavo leitenantu ir beviltiškai stengėsi suvaldyti 
savo kuopos kareivius, jau seniai nepripažįstančius jokios 
valdžios. Tebesistengė ir kai kunigaikštis Pavelas Rostovas 
su žmona vieną lietingą rytą savo gyvybėmis sumokėjo už 
apmaudžias Romanovų dinastijos klaidas, - kai pavydė- 
tina Moriso Heizeltono dukters karjera baigėsi mieste, 
kuris į mėsinę panėšėjo dar labiau negu 1892-ųjų Čikaga. 

Paskui Velas kurį laiką kovėsi Denikino kariuomenės 
gretose, - kol suvokė, kad dalyvauja beprasmiškame farse 
ir kad Rusijos imperijos šlovė seniai išblėsusi. Tada pasi- 
traukė į Prancūziją, kur jam staiga iškilo stulbinanti būti- 
nybė pačiam rūpintis pragyvenimu. 

Savaime suprantama, Velas ėmė mąstyti apie persikėli- 
mą į Ameriką. Ten gana prabangiai tebegyveno kažkokios 
dvi tetos, su kuriomis jo motina prieš daugybę metų ki- 
virčijosi. Tačiau ta mintis buvo nesuderinama su motinos 
įskiepytu išankstiniu nusistatymu; be to, jis nebeturėjo 
tiek pinigų, kiek būtų kainavusi kelionė. Todėl reikėjo kaip 
nors išsilaikyti Prancūzijoje, kol galima kontrrevoliucija 
jam Rusijoje grąžins Rostovų dvarus. 

Taigi Velas nusprendė vykti į geriausiai pažįstamą mies- 
telį. Į Kanus. Už paskutinius du šimtus frankų nusipir- 
ko trečios klasės bilietą, o atvažiavęs už fraką iš paslaugių 

prekeivių gavo pinigų maistui ir nakvynei. Vėliau gailėjosi, 
kad pardavė tą fraką, nes jį turėdamas gal būtų galėjęs įsi- 
darbinti padavėju. Bet netrukus jau dirbo taksi vairuotoju, ir 
tai buvo tokia pat laimė arba, tikriau sakant, tokia pat kančia. 

Kartais Velas vežiodavo amerikiečius, apžiūrinėjančius 
nuomojamas vilas, ir, jei priekinis automobilio stiklas 
būdavo pakeltas, jo ausis pasiekdavo įdomios pokalbių 
nuotrupos: 

„--. girdėjau, kad šitas vaikinas — rusų kunigaikštis.“ — 
„Ššš!“ — „Ne, tikrai šitas.“ — „INliau, Estera!“ - Ir pasigirs- 
davo prislopintas juokas. 

Kai automobilis sustodavo, keleiviai prie jo dar pri- 
slinkdavo iš kitos pusės, norėdami žvilgtelėti į vairuotoją. 
Iš pradžių Velas baisiai nuliūsdavo, kai taip elgdavosi mer- 
ginos, bet po kurio laiko jau nebekreipė į tai dėmesio. Kar- 
tą kažkoks linksmai apgirtęs amerikietis paklausė, ar tai 
tiesa, ir pasikvietė jį priešpiečių; o kitąsyk senyva moteris, 
išlipdama iš taksi, sučiupo Velo ranką, smarkiai pakratė ir 
įbruko į delną šimto frankų banknotą. 

— Na, Florensa, dabar namie galėsiu visiems sakyti, kad 
spaudžiau ranką Rusijos kunigaikščiui. 

Tas girtas amerikietis, kuris Velą pasikvietė priešpiečių, 
iš pradžių manė, kad jis - caro sūnus; Velas turėjo jam paaiš- 
kinti, kad Rusijoje kunigaikščio titulas, kaip ir lordo Brita- 
nijoje, yra tiesiog aukštuomenės žmogaus garbės vardas. Bet 
amerikietis niekaip nesuvokė, kodėl tokia įžymi asmenybė 
kaip Velas nesirodo viešumoje ir neužsikala pinigų. 

— Čia Europa, - liūdnai tarė Velas. - Pinigai čia ne užsi- 
kalami, o paveldimi arba daugybę metų taupomi ir tada gal 
kokia trečia tos šeimos karta jau gali būti priskirta aukštes- 
niam visuomenės sluoksniui. 

— Galvokite apie žmonių poreikius... kaip mes galvojam. 

— Na, Amerikoje yra daugiau pinigų poreikiams tenkin- 
ti. O čia apie visus žmonių poreikius jau seniai pagalvota. 

Bet po metų, padedamas jauno anglo, su kuriuo prieš 
karą žaisdavo tenisą, Velas vis dėlto gavo darbą vieno 
anglų banko Kanų filiale. Ten jis persiuntinėjo laiškus, 
pirko traukinių bilietus, rengė ekskursijas nekantriems 
turistams. Kartais prie jo langelio pasirodydavo koks pa- 
žįstamas veidas; jei matydavo, kad žmogus jį atpažino, 
Velas su juo pasisveikindavo paspausdamas ranką; oO jei 
ne, tai pats nekalbindavo. Po dvejų metų niekas nebesi- 
stengė atkreipti į jį kitų dėmesio, kaip į buvusį kunigaikš- 
tį, nes rusai jau buvo praeitis, — visi pamiršo Rostovų ir 
jų draugų didybę. 

Velas beveik su niekuo nebendravo. Vakarais kiek pasi- 
vaikščiodavo pakrantės taku, kurioje nors kavinėje nesku- 
bėdamas išgerdavo bokalą alaus ir anksti eidavo gulti. Jį 
retai kas kur nors kviesdavo; žmonėms atrodė, kad liūdnas 
jo veidas ir įdėmus žvilgsnis visiems gadina nuotaiką, - be 
to, jis niekada ir nepriimdavo kvietimų. Dabar jau vilkėjo 
ne prabangaus tvido ar plonos vilnos kostiumais, kurie ka- 
daise drauge su tėvo apdarais būdavo parsisiųsdinami iš 
Anglijos, o pigiais prancūziškais drabužiais. Su moterimis 
visai neturėjo pažinčių. Iš daugelio dalykų, dėl kurių nea- 
bejojo būdamas septyniolikos, labiausiai tikėjo tuo, kad jo 
gyvenimas bus kupinas romantiškos meilės. Tačiau po aš- 
tuonerių metų jau žinojo, kad nieko tokio nebus. Tiesą sa- 
kant, meilei jis ir laiko niekada neturėjo: karas, revoliucija, 
o dabar dar ir skurdas susimokė prieš jo širdies lūkesčius. 
Jausmų versmės, ištryškusios aną balandžio naktį, tuoj pat 
ir išseko, tik mažas šaltinėlis vos vos besruveno. 

Laiminga Velo jaunystė baigėsi, galima sakyti, nė nepra- 
sidėjusi. Jis jau matė save senstantį, vis labiau apšempantį 
ir vis dažniau gyvenantį nuostabios vaikystės atsiminimais. 
Galiausiai visai pakvaiš, trauks iš kišenėlės šeimos relikvi- 
ją - paveldėtą laikrodį - ir rodys bendradarbiams, išsišie- 
pusiems jauniems banko tarnautojams, o tie susimirksėda- 
mi klausysis jo pasakojimų apie kilmingą Rostovų giminę. 

Šitaip niauriai jis mąstė ir vieną 1922-ųjų balandžio va- 
karą, eidamas palei jūrą ir grožėdamasis amžinais bundan- 
čių žibintų burtais. Tie burtai jau turėjo paveikti ne jį, bet 
jie niekur nedingo, ir tai Velą bent šiek tiek džiugino. Rytoj 
jis važiuos atostogauti, apsistos pigiame pajūrio viešbuty- 
je, toliau nuo miesto, kur galės maudytis, ilsėtis ir skaityti; 
o paskui grįš ir vėl dirbs. Jau trečius metus iš eilės atos- 
togoms pasirinko paskutines dvi balandžio savaites, - gal 
todėl, kad šituo laiku labiausiai norėjosi panirti į atsimini- 
mus. Juk kaip tik balandį jis romantiškoje mėnesienoje pa- 
tyrė tai, kam buvo lemta tapti laimingiausiu jo gyvenimo 
vakaru. Velas tą patirtį brangino kaip šventenybę, - nes pa- 
aiškėjo, jog tai, ką laikė tik pradžia, iš tikrųjų buvo pabaiga. 

Dabar jis stabtelėjo priešais „Cafė des Etrangers“, bet 
po akimirkos, pagautas kažkokio impulso, perėjo gatvę ir 
iš lėto nužingsniavo prie vandens. Įlankoje sūpavosi kelio- 
lika mėnulio jau gražiai pasidabruotų inkarus nuleidusių 
jachtų. Velas jau buvo jas matęs tą popietę — ir perskaitęs 
pirmagaliuose užrašytus pavadinimus, bet tik iš įpročio. 
Vaikštinėjo čia jau trečius metus, ir jo akys kažkaip auto- 
matiškai ieškojo jachtų pavadinimų. 

— Un beau soir, - prancūziškai pasakė kažkas jam prie 
šono. Tai buvo čia Velą dažnai matantis valtininkas. - Ar 
mesjė nemano, kad jūra graži? 

— Labai graži. 

— Man irgi. Bet sunku pragyventi, geriau tik kai sezo- 
nas. Tiesa, kitą savaitę tai kaip reikiant uždirbsiu. Man 
dosniai moka tiesiog už tai, kad čia laukiu ir nieko daugiau 
nedarau nuo aštuntos iki vidurnakčio. 

— Visai neblogai, - mandagiai tarė Velas. 

— Našlė, labai graži, iš Amerikos. Jos jachta, nuleidusi 
inkarą, visada būna šitam uoste dvi paskutines balandžio sa- 
vaites. Jei rytoj „Kaperis“ vėl atplauks, tai jau bus treti metai. 

1) NEMIEGOJO VISĄ NAKTĮ — NE DĖL TO, KAD NEGALĖJO 
apsispręsti, kaip elgtis, o todėl, kad jo seniai atbukę 
jausmai staiga pabudo ir vėl įsiplieskė. Žinoma, jis netu- 
rėtų su ja susitikti... toks nevykėlis, iš kurio vardo likęs tik 
šešėlis... bet nuo šiol visada jausis šiek tiek laimingesnis, 
žinodamas, kad ji prisimena. Dabar ir į savo paties atsimi- 
nimus jis pažvelgė kitu aspektu, ši Žinia juos atgaivino, kaip 
stereoskopiniai akiniai atgaivina popieriaus lape nupieštą 
paveikslėlį. Dabar Velas jau žinojo, kad neapsigavo, - ka- 
daise jis tikrai sužavėjo dailią moterį ir ji to nepamiršo. 

Kitą dieną, kai iki traukinio išvykimo dar buvo visa va- 
landa, Velas su lagaminėliu atėjo tiesiai į geležinkelio sto- 
tį, — kad atsitiktinai nesusitiktų su ta moterim kur nors 
gatvėje, — ir susirado vietą trečios klasės vagone. 

Ten sėdėdamas į gyvenimą nejučia pažvelgė kitaip: tary- 
tum sužibo šiokia tokia — gal ir apgaulinga - viltis, kurios iš 

vakaro dar nebuvo. O gal per kelerius artimiausius metus, — 
jei stropiai dirbs, atkakliai imsis visko, kas paklius po ran- 
ka, - jam pavyks kai ką pakeisti taip, kad galėtų dar kartą su 
ja susitikti? Bent jau du iš jo Kanuose pažįstamų dabar ste- 
bėtinai gerai gyvenančių rusų tai tikrai pradėjo viską iš naujo, 
neturėdami nieko, kliaudamiesi tik savo geromis manieromis 
ir išradingumu. Staiga smilkiniuose ėmęs pulsuoti Moriso 
Heizeltono kraujas privertė Velą prisiminti tai, apie ką jis se- 
niau nė negalvodavo: kad ir Morisas Heizeltonas, dukteriai 
Sankt Peterburge pastatęs rūmus, viską pradėjo nuo nulio. 

Tuo pat metu Velą apėmė ir kitas jausmas, ne toks keis- 
tas ir staigus, bet irgi būdingas amerikiečiui: smalsumas. 
Jeigu jam pavyks... na, jei gyvenimas susiklostys taip, kad 
jis galės ją susirasti, tai reikia bent jau Žinoti jos vardą. 

Velas stryktelėjo iš vietos, susijaudinęs šiaip taip sugrai- 
bė vagono durų rankeną ir iššoko iš traukinio. Lagaminėlį 
įmetęs bagažo saugyklon, nuskuodė į Amerikos konsulatą. 

— Šįryt arplaukė jachta. „Kaperis“... iš Amerikos, - pas- 
kubom išpyškino kažkokiam tarnautojui. — Prašyčiau pa- 
sakyti, kam ta jachta priklauso. 

— Luktelėkit, — tarė keistai jį nužvelgęs konsulato tar- 
nautojas. - Pamėginsiu sužinoti. 

Po kurio laiko (Velui pasirodė, kad begalinio) jis grįžo. 

— Na, dar palūkėkit, — vėl tarė, lyg dvejodamas. - Mes... 
regis, tuoj sužinosim. 

— Tai ar ta jachta atplaukė? 

— A, taip... ji čia, viskas gerai. Bent jau aš taip manau. Jei 
atsisėstumėt į tą krėslą ir palauktumėt... 

Po dar dešimties minučių Velas nekantriai žvilgtelėjo į ki- 
šeninį laikrodį. Jeigu jie nepaskubės, jis tikriausiai pavėluos 
į traukinį. Susinervinęs pasimuistė krėsle, lyg stodamasis. 

— Prašau jūsų - ramiai ten pasėdėkit, - tarė konsulato 
tarnautojas, akimirką pakėlęs akis nuo rašomojo stalo. — 
Labai prašau. Tiesiog ramiai palaukit. 

Velas nustebęs įsispoksojo į jį. Negi šitam tarnautojui 
ne vis tiek, ar jis lauks, ar ne? 

— Pavėluosiu į traukinį, - nekantravo. - Atleiskite, kad 
jus taip sutrukdžiau.... 

— Prašau jūsų — pasėdėkit! Mes labai džiaugiamės, kad 
pagaliau atliksim, ko buvom prašomi. Suprantate, laukėm, 
kada į mus kreipsitės... taip... ištisus trejus metus. 

Velas pašoko iš krėslo ir piktai užsimaukšlino ant gal- 
vos skrybėlę. 

— Kodėl iš karto man to nepasakėt? - surėkė. 

— Todėl, kad pirmiau turėjom pranešti savo... savo inte- 
resantei. Prašau jūsų - neišeikit! Jau... o, jau per vėlu. 

Velas atsisuko. Už jo - saulės nutviekstame tarpdury- 
je — stovėjo švytinti grakšti būtybė išgąstingomis tamsio- 
mis akimis. 

— Kaip... 

Velo lūpos prasivėrė, bet jis daugiau nepajėgė ištarti nė 
žodžio. Ji žengė prie jo. 

— Aš... - Bejėgiškai žvelgiančios akys priplūdo ašarų. — 
Aš norėjau tik pasisveikinti, - sumurmėjo ta moteris. — 
Pastaruosius trejus metus vis grįždavau čia, nes norėjau su 
jumis pasisveikinti. 

Velas vis dar tylėjo. 

- Galėtumėt ką nors ir atsakyti, - nekantriai tarstelėjo mo- 
teris. - Galėjot ką nors atsakyti tada, kai jau beveik maniau, kad 
būsit žuvęs kare. - Ji pasisuko į konsulato tarnautoją: — Gal 
mus supažindintumėt?! - šūktelėjo. - Juk matote, kad negaliu 
su juo sveikintis, kai mudu net nežinom vienas kito vardų. 

Į tarptautines santuokas, be abejo, įprasta žiūrėti nepa- 
tikliai. Amerikoje jos visos baigiasi jau tiesiog tradiciškai 
blogai, ir mes nuolat matom tokias antraštes, kaip: „Siūlau 
karūną mainais į tikrą amerikietišką meilę, sako kunigaikš- 
tienė“ arba „Nuskurdusiam grafui pareikštas ieškinys dėl 
iš Toledo kilusios žmonos kankinimo“. Kitokių antraščių 
spaudoje nebūna, nes kam gi norėtųsi perskaityti: „Ši pi- 
lis — tikras meilės lizdelis, tvirtina buvusi Mis Džordžija“ 
arba „Kunigaikštis ir mėsininko duktė švenčia auksines 
vestuves“? 

Jaunieji Rostovai antraštėse kol kas visai neminimi. 
Kunigaikštis Velas pernelyg įnikęs į vadovavimą stebėtinai 
efektyviai dirbančiai sidabriškai melsvų taksi įmonei, kad 
dar turėtų laiko pokalbiams su žurnalistais. Jis su žmona 
iš Niujorko išvyksta tik kartą per metus, - bet vienas toks 
valtininkas kasmet tebedžiūgauja, kai „Kaperis“ balandžio 
vidurio naktį įplaukia į Kanų uostą. 


JOKUBO KOPECIOS" 


S ŽMOGŽUDYSTĖS BYLOS NAGRINĖJIMAS BUVO ITIN BjAU- 

rus ir niekingas; Džeikobas Butas, tyliai besimuistan- 

tis ant žiūrovų suolo, jautėsi kaip vaikas, kuris, nors ir ne- 

alkanas, kažką vis nuryja - vien todėl, kad jam tai kišama. 

Laikraščiai viską sušvelnino, iš painios istorijos padarė 

tvarkingai nugludintą pigią probleminę dramą, todėl buvo 

sunku gauti leidimus įeiti į teismo salę. Džeikobui tokį lei- 
dimą davė tik išvakarėse. 

Džeikobas atsigręžė į duris, kur koks šimtas orą gaudančių 
žmonių vis labiau jaudinosi, netverdami nekantrumu, svaigi- 
namai atitrūkę nuo savo pačių gyvenimo. Diena buvo karšta, 
minia suprakaitavusi - aptekusi aiškiai matomais didžiuliais 
prakaito lašais, kurie būtų tiškę ant Džeikobo, jeigu jis būtų 
mėginęs prasibrauti prie durų. Kažkas už jo pareiškė manąs, 
kad prisiekusieji pasirodys ne anksčiau nei po pusvalandžio. 


* Aliuzija į Senojo Testamento Pradžios knygą (Pr 28 Jokūbo sapnas prie 
Betelio). Hebrajiškai s4//2m1 — „pylimas“ arba „rampa“, bet šį žodį įprasta 
versti netiksliai - žodžiu „kopėčios“. Jokūbo sapno vaizdiniai susiję su Me- 
sopotamijos zikuratu - laiptuotu šventyklos bokštu su aikštele viršuje. Džei- 
kobas - angliškas biblinio Jokūbo vardo atitikmuo. 

Džeikobo galva neišvengiamai, kaip kompaso rodyklė, 
pasisuko į teisiamųjų suolą, ir jis vėl įsistebeilijo į stambų, ne- 
išraiškingą žudikės veidą, kuriame švietė raudonos akių sagu- 
tės. Tai buvo ponia Čoinski, mergautine pavarde Delihanti, li- 
kimo valia vieną dieną pastvėrusi mėsos kirvuką ir sukapojusi 
savo meilužį, jūrininką. Putlios rankos, užsimojusios žmog- 
žudystės įrankiu, dabar be perstojo sukiojo rašalo buteliuką; 
keletą kartų, nervingai šypsodamasi, žudikė pažvelgė į minią. 

Susiraukęs Džeikobas greitai apsidairė; prieš kurį laiką 
pastebėjo dailų veidelį ir tuoj pat jį pametė. Tas veidelis 
kažkaip įsismelkė į Džeikobo sąmonę, - kai jis mėgino 
įsivaizduoti ponią Čoinski, besidarbuojančią kirvuku, — 
tačiau dabar jau buvo pranykęs beveidėje minioje. Tarsi 
kokios išblyškusios skaisčiaodės šventosios veidas švelniai 
švytinčiomis akimis. Džeikobas du kartus įdėmiai apžvel- 
gė salę, paskui tą veidelį pamiršo; sėdėjo baisiai nepato- 
giai, nė nekrustelėdamas, ir laukė. 

Prisiekusieji teisiamąją pripažino kalta dėl pirmojo 
laipsnio žmogžudystės; ponia Čoinski suspigo: „Dieve 
mano!“ Nuosprendžio skelbimas buvo atidėtas kitai die- 
nai. Minia lėtai, ritmingai siūbuodama stūmėsi lauk - į 
rugpjūčio popietę. 

Džeikobas vėl pastebėjo tą veidelį ir suprato, kodėl kurį 
laiką jo nematė. Tai buvo šalia teisiamųjų suolo sėdėjusios 
jaunos merginos veidelis, pirmiau užstotas apskritos kaip 
mėnulis ponios Čoinski galvos. Dabar skaisčiose, švytin- 
čiose jaunosios merginos akyse žibėjo ašaros, o kažkoks 
nekantrus vaikinas sugurinta nosimi dar mėgino patraukti 
jos dėmesį, uždėjęs ranką ant peties. 

— Oi, atstok! - tarė suirzusi mergina ir nusipurtė tą ran- 
ką. — Ko čia prie manęs lendi? Nelįsk. Po galais! 

Vaikinas, garsiai atsidusęs, kiek atsitraukė. Mergina ap- 
glėbė dar neatsitokėjusią ponią Čoinski, o kažkoks kitas 
šalimais tebestoviniuojantis žiūrovas Džeikobui pašnibž- 
dėjo, kad jiedvi - seserys. Paskui ponią ČCoinski išvedė, — 
matydamas jos veido išraišką, galėjai pamanyti, kad ji sku- 
ba į svarbų susitikimą, - o jaunoji mergina atsisėdo prie 
stalo ir ėmė pudruotis veidą. Džeikobas laukė; lūkuriavo 
ir tas vaikinas sugurinta nosimi. Prie jų šiurkščiai pripuolė 
policijos seržantas; Džeikobas jam davė penkis dolerius. 

— Po galais! - riktelėjo mergina įkyriajam vaikinui. — 
Kiek tu čia dar prie manęs lįsi? — Ji atsistojo. Atrodė, kad 
nematomos jos nepakantumo bangos sklinda per visą teis- 
mo salę. - Diena iš dienos! 

Džeikobas žengė artyn. O tas vaikinas sutratėjo: 

— Panele Delihanti, mes buvom itin dosnūs jums ir jūsų 
seseriai, ir aš tik prašau, kad padarytumėte, ką pagal sutartį 
turite padaryti. Mūsų laikraštis spausdinamas... 

Panelė Delihanti, apimta nevilties, kreipėsi į Džeikobą: 

— Ar galit įsivaizduot? - paklausė. - Dabar jam reik mano 
sesers nuotraukos vaikystėj, 0 ji toj nuotraukoj gi su mama. 

— Jūsų motiną išimsim. 

— Bet motinos reik man pačiai. Daugiau jos nuotrau- 
kų nėr. 

— Pažadu, kad rytoj jums tą nuotrauką grąžinsiu. 

— Oi, mane visa tai jau vemt verčia. - Mergina vėl kreipė- 
si į Džeikobą, bet žvelgė į jį tik kaip į beveidės visur esančios 
žiūrovų minios dalelę. - Tiesiog bjauru žiūrėt, — pridūrė ir 
sukaleno dantimis, šitaip išreikšdama didžiausią panieką. 

— Gatvėje manęs laukia automobilis, panele Delihan- 
ti, - staiga pasakė Džeikobas. - Gal norite, kad parvežčiau 
jus namo? 

— Gerai, - abejingai tarė mergina. 

Žurnalistas pamanė, kad juodu pažįstami, ir, kai jie trise 
žengė prie durų, pusbalsiu dar mėgino panelę Delihanti 
perkalbėti. 

— Ir šitaip kasdien, - piktinosi panelė Delihanti. - Jau 
tie laikraštininkai! 

Lauke Džeikobas mostelėjo, kad jo automobilis - di- 
džiulis, blizgantis, atidengtu viršumi — privažiuotų artyn; 
kai iššokęs vairuotojas atidarė dureles, reporteris suvokė, 
kad nuotrauka dingsta jam iš panosės, ir įsimaldavo jau 
kone ašarodamas. 

- Šok upėn ir nusiskandink! - metė jam panelė De- 
lihanti, jau sėdėdama Džeikobo automobilyje. — Šok ir 
nu-si-skan-dink! 

Pakartojo taip įtaigiai, jog Džeikobui pasidarė tikrai 
gaila, kad jos žodynas toks ribotas. Džeikobas ne tik kad 
įsivaizdavo, kaip vargšas žurnalistas puola į Hadsoną, bet 
ir neabejojo, kad tik šitokiu tinkamu ir veiksmingu būdu 
galima jo atsikratyti. Taigi žurnalistas liko akis į akį su van- 
dens stichija, o automobilis nuvažiavo tolyn. 

- Jūs čia puikiai jį sutvarkėt, - tarė Džeikobas. 

— Aha, - linktelėjo mergina. - Kai mane gerai įerzina, 
galiu sutvarkyt bet ką. Kiek, jūsų manymu, man metų? 

— Ir kiekgi? 

- Šešiolika. 

Ji reikšmingai žiūrėjo į Džeikobą, laukdama, kada jis 
ims stebėtis. Trapus jos veidelis - lyg šventosios ar jaus- 
mingos mažutės madonos —- atrodė tarytum išniręs iš 
gęstančios popietės plėnių. Daili vidurinė lūpų linija nė 
nevirptelėjo jai kvėpuojant; Džeikobas dar niekada ne- 
buvo matęs tokios šviesios, tobulai lygios odos ir tokių 

ryškių, blizgančių akių. Tvarkinga jo paties išvaizda jam 
pirmą kartą gyvenime pasirodė storžieviška ir apšiurusi, 
kai jis staiga puolė ant kelių prieš šitą gaivios jaunystės 
kvintesenciją. 

— Kur jūs gyvenate? - paklausė Džeikobas. Bronkse, o 
gal Jonkerse arba Olbanyje... Bafino įlankoje. Jie galėtų ši- 
taip važiuoti ir važiuoti — iki pasaulio krašto. 

Tada ji atsakė į klausimą, ir guviai suskambę prasčiokiš- 
ki žodžiai išsklaidė kerus: 

— Rytinėj šimts trim trečioj. Su viena tokia drauge. 

Kai jie prie šviesoforo laukė žalios šviesos, panelė De- 
lihanti išdidžiu žvilgsniu pervėrė iš greta sustojusio taksi 
į ją spoksantį nuraudusį vyriškį. Tas vyriškis linksmai kils- 
telėjo skrybėlę. 

— Boso stenografistė!" - sušuko. - Ir dar kokia! 

Taksi lange pasirodžiusi kažkieno ranka įtraukė vyriškį 
į salono tamsą. 

Panelė Delihanti susiraukusi pasisuko į Džeikobą; jai 
tarp akių susimetė vos įžiūrima raukšlelė. 

- Jau bemaž kiekviens mane pažįsta. Šitaip iškėlė viešu- 
mon, ir dar tos nuotraukos laikraščiuos! 

— Užjaučiu, kad taip blogai baigėsi. 

Ji staiga - tikriausiai pirmą kartą per tą pusvalandį — 
prisiminė, kas ką tik nutiko. 

— Jai ir turėjo taip baigtis, pone. Nebuvo jokių šansų 
išsisukt. Bet Niujorko valstijoj moters elektros kėdėn gi 
nesodins! 

- Žinoma, kad ne. 


— Duos iki gyvos galvos. - Tai turbūt pasakė kažkas 


* „Boso stenografistė“ — 1916 metais pradėtos leisti komiksų serijos pava- 
dinimas. 

kitas, ne ji. Panelės Delihanti veidas buvo toks ramus, kad 
tie žodžiai, vos ištarti, atitrūko nuo jos ir jau egzistavo ta- 
rytum patys savaime. 

— Jūs gyvenote su ja? 

— Aš? Daugiau skaitykit, ką rašo laikraščiai! Nė neįta- 
riau, kad ji man sesuo. Sužinojau tik kai jie pas mane atė- 
jo ir pasakė. Nebuvau jos mačius nuo pat kūdikystės. - Ji 
staiga pirštu parodė universalinę parduotuvę, vieną iš di- 
džiausių pasaulyje. - Ten aš dirbu. Poryt grįšiu prie savo 
kirtiklių ir kastuvų. 

— Ir vakare tebebus karšta, - tarė Džeikobas. - Gal nu- 
važiuokim kur nors į užmiestį papietauti? 

Panelė Delihanti dirstelėjo į jį. Jo akys žvelgė manda- 
giai ir maloniai. 

— Gerai, - atsakė ji. 

Džeikobui buvo trisdešimt treji. Kadaise jis visaip la- 
vino savo balsą, didelių vilčių teikusį tenorą, bet prieš de- 
šimt metų laringitas per vieną karščiavimo savaitę tą balsą 
iš jo atėmė. Puolęs į neviltį, kurioje slypėjo ir nemenkas 
palengvėjimas, jis Floridoje nusipirko plantaciją ir per 
penkerius metus ją pavertė golfo aikštynu. 1924-aisiais, kai 
prasidėjo žemės bumas, Džeikobas didžiulį savo sklypą 
pardavė už aštuonis šimtus tūkstančių dolerių. 

Kaip daugelis amerikiečių, jis ne tiek mėgo daiktus, 
kiek mokėjo juos vertinti. Jo apatijos negalėjai vadinti nei 
baime gyventi, nei apsimetinėjimu; tai buvo rasinį karin- 
gumą pakeitęs nuovargis. Gana humoristiška apatija. Nors 
pinigų Džeikobui netrūko, jis pusantrų metų siekė - netgi 
labai atkakliai — vienos iš turtingiausių Amerikos moterų 
rankos. Jei būtų tą moterį mylėjęs, - ar bent jau vykusiai 
apsimetęs, kad myli, - tikriausiai būtų ją gavęs; bet jis tik 
dėl akių šiaip taip prisiversdavo meluoti. 

Jei kalbėtume apie išvaizdą, tai jis buvo neaukštas, gra- 
žus ir elegantiškas. Nepaprastai žavus, išskyrus tuos tarps- 
nius, kai užpuldavo visiška apatija; bendravo su žmonėmis, 
kurie neabejojo esą šauniausi visame Niujorke ir laikėsi 
įsitikinimo, kad daugiau niekas nemoka taip linksmintis. 
Užpultas apatijos, Džeikobas atrodydavo kaip piktai pasi- 
šiaušęs, viskuo nepatenkintas baltas paukštis, nuoširdžiai 
nekenčiantis visos žmonijos. 

Tačiau tą vasaros naktį mėnesienos užlietuose Borge- 
zės soduose jis žmoniją mylėjo. Mėnulis buvo lyg švytintis 
kiaušinis, glotnus ir skaistus kaip kitapus staliuko sėdin- 
čios Dženės Delihanti veidas; druskingas vėjas iš aplinkui 
plytinčių didžiulių sodų į pakelės užkandinės pievelę nešė 
gėlių kvapus. Karštoje naktyje šen ir ten kaip elfai strak- 
sėjo padavėjai, juodos jų nugaros išnykdavo sutemose, 
baltos marškinių krūtinės staiga stulbinamai išnirdavo iš 
tamsos netikėčiausiose vietose. 

Juodu išgėrė butelį šampano, ir Džeikobas Dženei De- 
lihanti ėmė šnekėti: 

— Niekad nesu matęs nieko gražesnio už jus, tačiau taip 
jau yra, kad jūs - ne tokio tipo moteris, kokios mane trau- 
kia, todėl aš į jus nesitaikau. Bet į tą parduotuvę vis tiek 
negalite grįžti. Rytoj jums surengsiu susitikimą su Biliu 
Fareliu, kuris Long Ailande režisuoja filmą. Tiesa, ar jis 
deramai įvertins jūsų grožį, tai nežinau, nes dar nieko nesu 
šitaip su juo supažindinęs. 

Dženės veidas nė nevirptelėjo, jo išraiška nepasikei- 
tė, tik akys žvelgė ironiškai. Ji jau ne kartą girdėjo tokias 
šnekas, bet kitą dieną tas kino režisierius neturėdavo laiko 
su ja susitikti. Arba pati Dženė elgdavosi taktiškai — vaka- 
rykščių pažadų vyrams neprimindavo. 

— Jūs ne tik kad graži, - toliau šnekėjo Džeikobas, - jūs 
kažkuo ypatinga. Viskas, ką darote, - ir kaip imate taurę, 
ir kaip apsimetate, kad susidrovėjote ar kad aš varau jus į 
neviltį, - atrodo labai įtikimai. Jei kam nors pakaks proto, 
kad tai įžvelgtų, tikriausiai būsite puiki aktorė. 

- Man labiausiai patinka Norma Širer. O jums? 

Pakeliui į namus, automobiliui skrodžiant šiltą nakties 
tamsą, ji kuo ramiausiai pakėlė veidelį, kad jis ją pabučiuo- 
tų. Viena ranka glausdamas Dženę prie savęs, Džeikobas 
skuostu pasitrynė į švelnų jos skruostuką, o paskui dar ge- 
rai į ją įsižiūrėjo. 

— Koks gražus vaikutis, - rimtai tarė. 

Ji jam nusišypsojo, atsainiai čiupinėdama jo švarko 
atlapus. 

— Puikiai praleidau vakarą, - sušnibždėjo. - Po galais! 
Tikiuos, man niekad nebereiks eit teisman. 

— Aš irgi tikiuosi. 

— Tai ir atsisveikindamas manęs nepabučiuosi? 

- Čia Greit Nekas, - parodė Džeikobas, - kaip tik da- 
bar per jį važiuojam. Čia gyvena daugybė kino žvaigždžių. 

— O tu keistas, gražuoli. 

— Kodėl? 

Dženė palingavo galvą ir vėl šyptelėjo. 

— Tu keistas. 

Ji suprato, kad tokių kaip jis iki šiol dar nepažinojo. Jis 
stebėjosi, - nelabai maloniai, - kad Dženė jį laiko kažko- 
kiu keistuoliu. Ji matė: kad ir koks būtų galutinis jo tikslas, 
dabar jis iš jos nenori nieko. Dženė Delihanti greitai išmo- 
ko pamoką; pasidarė rimta, švelni ir tyli kaip ta naktis ir, 
kai automobilis per Kvinsboro tiltą riedėjo į miesto centrą, 
jau beveik snaudė, padėjusi galvą Džeikobui ant peties. 

K“ DIENĄ DŽEIKOBAS PASKAMBINO BILIUI FARELIUI. 
— Man reikia su tavim pasimatyti, - pasakė. - Ra- 
dau čia tokią merginą ir noriu, kad į ją žvilgtelėtum. 

— Velniai griebtų! - sušuko Farelis. - Tu šiandien jau 
trečias. 

— Gal ir trečias, bet ne toks kaip kiti. 

— Gerai. Jeigu ji baltaodė, galės gauti pagrindinį vai- 
dmenį filme, kurį pradėsiu penktadienį. 

— O jeigu be juokų, ar pažiūrėsi, ką ji sugeba? 

- Aš ir nejuokauju. Sakau: duosiu jai pagrindinį vaidme- 
nį. Mane jau vemt verčia nuo niekam tikusių aktoriūkščių. 
Kitą mėnesį iškeliauju į Ramiojo pakrantę. Geriau jau pa- 
tarnausiu Konstancijai Talmedž, negu turėsiu pulką šitų 
jauniklių... — Jo balsas buvo kupinas airiško pasipiktini- 
mo. - Žinoma, atvesk ją, Džeikai. Pažiūrėsiu. 

Po keturių dienų, kai ponia Čoinski, lydima dviejų še- 
rifo padėjėjų, išvyko į Oberną, kur turėjo praleisti likusį 
gyvenimą, Džeikobas tiltu nuvežė Dženę į Long Ailande 
esančią Astoriją. 

— Tau reikia naujos pavardės, - pasakė, - ir įsidėmėk: 
niekada neturėjai sesers. 

— Galvojau apie tai, - linktelėjo Dženė. - O vardas ir 
pavardė galėtų būt Tutsė Defo. 

— Siaubas, - nusijuokė jis, - tikras siaubas. 

— Tai tu sugalvok, jeigu jau toks gudrus. 

— O gal Dženė... Dženė... na, kad ir... Dženė Prins? 

— Gerai, gražuoli. 

Dženė Prins užlipo kino studijos laiptais, ir airiškai kan- 
dus Bilis Farelis, apimtas paniekos sau ir savo profesijai, pa- 
tikėjo jai vieną iš trijų pagrindinių būsimo filmo vaidmenų. 

— Jos visos vienodos, - pasakė Džeikobui. — Velniai 
griebtų! Šiandien ištrauki kokią iš padugnių, o rytoj ji jau 
reikalaus, kad viskas jai būtų paduota auksinėj lėkštutėj. 
Geriau patarnausiu Konstancijai Talmedž, negu turėsiu 
šitokių haremą. 

— Bet šita mergina tau patinka? 

— Nebloga. Geras profilis. Bet jos visos vienodos. 

Džeikobas nupirko Dženei Prins vakarinę suknelę - už 
šimtą aštuoniasdešimt dolerių - ir tą patį vakarą nusivedė 
ją į „Lido“. Buvo labai susijaudinęs ir patenkintas savimi. 
Abu daug juokėsi ir jautėsi laimingi. 

— Ar gali patikėti, kad tu jau kino aktorė? - paklausė 
Džeikobas. 

— Gali būt, kad rytoj mane išspirs. Labai jau lengvai 
patekau. 

— Ne, negali sakyti, kad lengvai. Tiesiog tinkamu laiku 
pasirodėm. Bilis Farelis buvo kaip tik tokios nuotaikos... 

— Jis man patiko. 

— Jis nuostabus, - pritarė Džeikobas. Bet staiga suvokė, 
jog dabar jau ir kitas vyriškis padeda Dženei žengti pirmą 
žingsnį sėkmės keliu. - Toks pasiutęs airis. Su juo būk atsargi. 

— Žinau. Juk iškart matai, kada vyrukas nori tave 
patvarkyt. 

— Ka? 

— Nesakau, kad jis norėjo mane patvarkyt, gražuoli. Bet 
iš pažiūros yra toks, jei supranti, ką turiu omeny. - Dailų 
jos veidelį perkreipė gudri šypsena. - Jis progų nepralei- 


džia, šiandien tai puikiai mačiau. 

Juodu išgėrė butelį putojančių ir labai svaigių vynuogių 
sulčių. 

Prie jų staliuko priėjo metrdotelis. 

- Čia panelė Dženė Prins, - pasakė jam Džeikobas. — 
Jūs dažnai ją matysite, Lorencai, nes ji ką tik pasirašė svar- 
bią sutartį su kino studija. Su šia panele visada elkitės kuo 
pagarbiausiai. 

Kai Lorencas nuėjo, Dženė tarė: 

— Dar niekad nebuvau mačius tokių gražių akių, kaip 
tavo. — Ji kaip galėdama stengėsi išreikšti dėkingumą. Jos 
veidas buvo rimtas ir liūdnas. - Tikrai, - pakartojo, - dar 
niekad nebuvau tokių mačius. Kiekviena pana džiaugtųsi 
turėdama tokias akis. 

Jis nusijuokė, bet buvo sujaudintas. Švelniai uždėjo 
ranką jai ant dilbio. 

— Būk gera, - pasakė. - Dirbk negailėdama jėgų, ir aš 
tavimi didžiuosiuos... ir mudu dar maloniai pabendrausim. 

— Man su tavim visada malonu. - Jos akys žvelgė jam 
tiesiai į akis, laikėsi įsikibusios, kaip ir rankos. Balsas buvo 
ramus ir aiškus. - Tikrai, dėl tavo akių nejuokauju. Tau vi- 
sad atrodo, kad juokauju. Aš tikrai noriu tau padėkot už 
viską, ką dėl manęs padarei. 

— Tai kad aš nieko nepadariau, kvailute. Tiesiog pama- 
čiau tavo veidą ir... jis mane pakerėjo... turbūt visus pakeri. 

Pasirodė artistai, ir jos akys nuo Džeikobo smalsiai nu- 
klydo prie jų. 

Ji buvo tokia jauna - Džeikobas pirmą kartą taip aiškiai 
jautė, kas iš tikrųjų yra jaunystė. Iki to vakaro jis ir pats 
manėsi esąs dar apyjaunis. 

Paskui, tamsiame tarsi urvas taksi salone, Dženė, dvel- 
kianti Džeikobo nupirktais kvepalais, pasislinko arčiau ir 

prigludo prie jo. Jis ją pabučiavo, bet nepajuto jokio malo- 
numo. Nei jos akyse, nei lūpose nebuvo nė šešėlio aistros; 
iškvepiamas oras šiek tiek atsidavė šampanu. Ji dar labiau 
prisispaudė prie jo, įsikibo iš visų jėgų. Jis suėmė jos ran- 
kas ir padėjo jai ant kelių. 

Tada ji įsižeidusi atšlijo. 

— Kas yra? Aš tau nepatinku? 

— Negerai, kad leidau tau gerti tiek šampano. 

— Kodėl negerai? Esu gėrus ir seniau. Kartą visai 
nusilesiau. 

— Turėtum gėdytis! Jei išgirsiu, kad išgėrinėji, tau tikrai klius. 

— Ko čia taip supykai? 

— Kaip tu elgiesi?! Leisiesi mankoma visokių pašlemė- 
kų, kada tik jie panorės? 

— Oi, užsičiaupk! 

Kurį laiką jie važiavo tylėdami. Paskui jos ranka prislin- 
ko prie jo. 

— Man dar joks vaikinas nepatiko taip, kaip patinki tu, 
ir nieko čia nepadarysi, ar ne? 

— Mano mažyte Džene! - Jis vėl viena ranka ją apkabino. 

Kiek padvejojęs, ryžosi vėl pabučiuoti, ir jį vėl atbai- 
dė jos bučinio tyrumas ir akys, kurios lūpoms susiliečiant 
žiūrėjo jam per petį - į tos nakties ir viso pasaulio tamsą. 
Ji dar nežinojo, kad nuostabiausia yra tai, kas slypi širdyje; 
kai tik ji tai supras ir ištirps aistros vandenyne, jis galės ją 
paimti nedvejodamas ir dėl nieko nesigailėdamas. 

— Tu man baisiausiai patinki, - pasakė jis, - mažai kuri 
iki šiol yra taip patikusi. Bet sunerimau dėl išgėrinėjimo. 
Tau negalima gerti. 

— Padarysiu viską, ko tik tu panorėsi, - tarė ji - ir dar 
pakartojo, žiūrėdama jam į akis: - Viską. 

Automobilis sustojo priešais jos namą, ir Džeikobas ją 
pabučiavo, linkėdamas labos nakties. 

Toliau jis važiavo tyliai džiūgaudamas, į Dženės jaunys- 
tę ir ateitį įsijautęs taip, kaip jau daug metų neįsijausdavo į 
savus reikalus. Šitaip, truputį palinkęs į priekį ir pasirėmęs 
bambukine lazdele, jaunas, turtingas ir laimingas, jis tam- 
siais skersgatviais ir šviesiomis gatvėmis lėkė į nenuspėja- 
mą savo paties ateitį. 

p: MĖNESIO DŽEIKOBAS VIENĄ VAKARĄ ĮSĖDO Į TAKSI DRAU- 
ge su Fareliu ir vairuotojui pasakė jo adresą. 

— Vadinasi, tu įsimylėjęs šitą pupytę, - linksmai tarė Fa- 
relis. - Puiku, aš tau netrukdysiu. 

Džeikobas suirzo. 

— Aš jos neįsimylėjęs, — iš lėto pratarė. — Bili, tiesiog 
noriu, kad prie jos nelįstum. 

- Žinoma! Nelįsiu, - mielai pažadėjo Farelis. - Neži- 
nojau, kad tau rūpi: ji man sakė, kad jai nepavyko tavęs 
sugundyti. 

— Svarbiausia, kad ir tau ji nerūpi, - tarė Džeikobas. — 
Jei manyčiau, kad judu iš tikrųjų vienas kitą įsižiūrėję, negi 
būčiau toks kvailas ir mėginčiau stoti skersai kelio? Dženė 
tau nė motais, bet tu padarei jai įspūdį ir ji tavimi gal žavisi. 

— Gerai. - Fareliui atsibodo apie tai kalbėti. - Nė neke- 
tinau jos liesti. 

Džeikobas nusijuokė. 

— Ketinai. Tiesiog iš nuobodulio. Kaip tik nuo to ir no- 
riu ją apsaugoti: nuo tokių... atsitiktinių nuotykių. 

— Supratau. Aš prie jos nelįsiu. 

Džeikobas turėjo tenkintis tokiu pažadu. Nelabai pasi- 
tikėjo Biliu Fareliu, bet jautė, kad Farelis jį mėgsta, todėl 
nenorės įžeisti, nebent būtų apimtas karštesnių jausmų. 
Tą vakarą Džeikobas supyko, nes tuodu po stalu laikėsi už 
rankų. Kai dėl to papriekaištavo Dženei, ši ėmė meluoti; 
pasiūlė jam tuoj pat parvežti ją namo; žadėjo, kad visą va- 
karą nebepratars Fareliui nė žodžio. Paskui jau pats Džei- 
kobas suvokė, kad elgiasi kvailai ir beprasmiškai. Juk būtų 
buvę lengviau, kai Farelis tarstelėjo: „Vadinasi, tu įsimylė- 
jęs šitą pupytę“, - tiesiog atsakyti: „Taip.“ 

Bet Džeikobas nebuvo įsimylėjęs. Dabar jis Dženę 
brangino labiau, negu kada būtų galėjęs nuspėti. Matė, 
kaip bunda tikrai išskirtinė jos asmenybė. Dženei patiko 
tai, kas santūru ir paprasta. Ji mokėsi atpažinti viską, kas 
lėkšta ir nesvarbu, ir nuo to atsiriboti. Džeikobas mėgino 
duoti jai paskaityti knygų; paskui išmintingai nuspren- 
dė, jog iš to nieko nebus, ir ėmė ją pažindinti su viso- 
kiais žmonėmis. Jis sukurdavo įvairias situacijas, o paskui 
Dženei viską paaiškindavo - ir jautėsi patenkintas, maty- 
damas, kokia ji darosi supratinga ir mandagi. Džeikobas 
labai brangino ir visišką Dženės pasitikėjimą juo, ir tai, 
kad Dženė į jį žiūri kaip į pavyzdį, pagal kurį vertina vi- 
sus kitus vyrus. 

Puikiai vaidinusiai Dženei dar prieš Farelio filmo pa- 
sirodymą ekranuose buvo pasiūlyta pasirašyti sutartį dve- 
jiems metams; pradinis keturių šimtų per savaitę honora- 
ras po pusmečio turėjo proporcingai didėti. Bet reikėjo 
persikelti į Ramiojo pakrantę. 

— Gal norėtum, kad dar palaukčiau? - paklausė Dženė 
vieną vakarą, kai su Džeikobu grįžo iš užmiesčio. - Kad 
dar pabūčiau Niujorke... prie tavęs? 

— Turi važiuoti ten, kur siūlo darbą. Jau pati turėtum 
rūpintis savimi. Tau jau septyniolika. 

Septyniolika... Bet jai gi tiek pat, kiek ir jam; jos amžius 
nenusakomas. Tamsiose akyse po gelsva šiaudine skrybėle 
atsispindėjo lemtis, tarsi ji nebūtų ką tik pareiškusi, kad 
gali tos lemties nepaisyti. 

— Vis galvoju, jei nebūčiau sutikusi tavęs, - tarė Dže- 
nė, — ar būtų kas nors kitas mane privertęs visa tai daryti? 

— Būtum viską padariusi pati. Išmesk iš galvos, kad esi 
priklausoma nuo manęs. 

— Esu. Čia viskas tik tavo dėka. 

— Iš tikrųjų tai ne, - karštai paprieštaravo Džeikobas, 
tačiau tų savo žodžių niekuo nepagrindė; jam patiko, kad 
ji taip mano. 

— Nežinau, ką be tavęs darysiu. Tu - mano vienintelis 
draugas... — Ji patylėjo, paskui pridūrė: — Vienintelis man 
tikrai rūpintis. Supranti? Ar tau aišku, ką turiu omeny? 

Jis juokėsi, džiaugdamasis bundančiu jos egotizmu, 
aiškiai įžvelgiamu reikalavime tinkamai ją suprasti. Tą po- 
pietę ji jam atrodė dar gražesnė negu iki tol - tokia tra- 
pi, išraiškinga, bet jo visiškai netraukianti. Tačiau kartais 
Džeikobas galvodavo, kad gal tik su juo Dženė būna tokia 
neseksuali, gal ji gali būti visokia ir tik jam, galbūt tyčia, 
nori atrodyti tokia. Labiausiai jai patiko bendrauti su jau- 
nais vaikinais, nors ji ir dėjosi juos niekinanti. Bilis Farelis, 
laikydamasis pažado, prie Dženės nebelindo, - tuo ją gal 
šiek tiek netgi nuvylė. 

— Kada atvyksi į Holivudą? 

— Greit, - pažadėjo Džeikobas. - O tu retkarčiais juk 
lankysies Niujorke. 

Ji pravirko. 

— Oi, aš tavęs taip ilgėsiuos! Taip ilgėsiuos! — Šiltais 
dramblio kaulo spalvos skruostais ritosi didžiulės sielvar- 
to ašaros. - Po galais! - šūktelėjo Dženė. - Buvai man toks 
geras! Duok ranką! Duok ranką! Dar nieks neturėjo tokio 
gero draugo. Kur aš kitą tokį rasiu? 

Dabar ji jau vaidino, bet Džeikobui tarsi koks gumulas 
įstrigo gerklėj, o galvoje lyg neregys, vis atsitrenkiantis į 
baldus, ėmė blaškytis beprotiška mintis, kad gal reikėtų 
Dženę vesti. Džeikobas žinojo: jei tik apie tai užsimintų, 
ji taptų jam artima ir neturėtų nieko kito, nes jis visada ją 
suprastų. 

Kitą dieną, jau stotyje, Dženė džiaugėsi gėlėmis, savo 
kupė ir tuoj prasidėsiančia ilga kelione; ji dar nė karto ne- 
buvo taip toli keliavusi. Atsisveikindama su Džeikobu ir jį 
bučiuodama, giliomis akimis vėl įsisiurbė jam į akis ir visu 
kūnu prigludo prie jo, lyg būtų šitaip protestavusi prieš 
išsiskyrimą. Ir vėl apsiverkė, bet Džeikobas žinojo, kad už 
jos ašarų slypi džiaugsmas dėl būsimų nuotykių dar neži- 
nomuose kraštuose. Kai išėjo iš stoties, Niujorkas jam pasi- 
rodė keistai tuščias. Kurį laiką, žvelgdamas Dženės akimis, 
Džeikobas matė pirmykštes spalvas; tačiau dabar jos buvo 
vėl išblukusios kaip pilki praeities apmušalai. Dar kitą dieną 
jis užėjo į viename Parko aveniu dangoraižyje, labai aukštai, 
esantį kabinetą ir pasišnekėjo su garsiu gydytoju, pas kurį 
paskutinį kartą buvo lankęsis prieš dešimt metų. 

— Norėčiau, kad dar sykį apžiūrėtumėte man ger- 
klas, - paprašė. - Vilčių nedaug, bet gal kas nors vis dėlto 
pasikeitė. 

Apžiojo sudėtingą prietaisą su keliais veidrodėliais. 
Įkvėpė ir iškvėpė, leido aukštus ir žemus garsus, kosėjo pa- 
gal komandą. Gydytojas tūpčiojo apie jį, čiupinėjo. Paskui 
atsisėdo, atsilošė ir išsiėmė monoklį. 

— Jokių pokyčių, - pasakė. - Balso stygos be patologi- 
jos, tik pertemptos. Čia jau nėra ko gydyti. 

— Taip ir maniau, - nuolankiai tarė Džeikobas, lyg at- 
siprašydamas už įkyrumą. - Iš tikrųjų tą patį man sakėt ir 
seniau. Aš tik nežinojau, ar tai visam laikui. 

Iš to Parko aveniu dangoraižio jis išėjo kažką prara- 
dęs - gal didelio noro sužadintą šiokią tokią viltį, kad kada 
nors... 

„Niujorkas tuščias, - telegrafavo Dženei. - Visi nakti- 
niai klubai uždaryti. Pilietinės dorybės statula su gedulo 
vainikais. Prašau tavęs - būk darbšti ir labai laiminga.“ 

„Mielasis Džeikobai, - atsakė Dženė, - aš tavęs taip 
ilgiuosi! Malonesnio už tave nėra visam pasauly, tikrai, 
mielasis. Prašau - nepamiršk manęs. Tave mylinti Dženė.“ 

Atėjo žiema. Ekranuose pasirodė rytinėje pakrantėje 
sukurtas filmas su Džene, o kino mėgėjų žurnaluose - dau- 
gybė išankstinių straipsnių ir interviu. Džeikobas lindėjo 
savo bute, pasileidęs naują gramofoną, vis klausėsi „Krei- 
cerio sonatos“, skaitė trumpus ir pompastiškus, bet mei- 
lius Dženės laiškus ir filmo apžvalgas, kuriose buvo rašo- 
ma, kad ji - Bilio Farelio atrasta žvaigždė. Vasario mėnesį 
Džeikobas susižadėjo su jau našlaujančia sena bičiule. 

Juodu nuvyko į Floridą, bet netikėtai ėmė bartis ir vieš- 
bučio koridoriuose, ir lošdami bridžą, todėl galiausiai nu- 
tarė visa tai nutraukti. Pavasarį Džeikobas išsipirko atskirą 
kajutę laive „Paris“, bet, kai iki kelionės buvo likusios trys 
dienos, jos atsisakė ir išvažiavo į Kaliforniją. 

1)" JĮ SUTIKO STOTYJE, PABUČIAVO IR VISĄ LAIKĄ, KOL 
automobiliu važiavo į „Ambasadoriaus“ viešbutį, lai- 
kėsi įsikibusi į parankę. 

— Pagaliau jis čia! - šūkčiojo. - Jau maniau, kad nesu- 
lauksiu. Nebesitikėjau. 

Iš Dženės kalbėsenos Džeikobas suprato, kad ji kaip ga- 
lėdama tvardosi. Atsikratė savo jausmingojo: „Po galais!“ - 
kuriuo išreikšdavo ir nuostabą, ir siaubą, pasibjaurėjimą, 
ir Žavėjimąsi, —- negana to, nevartojo ir jokio švelnesnio 
pakaitalo, jokio „šaunu“ ar „liuks“. Jei nuotaika būdavo 
tokia, kad pritrūkdavo deramų pertarų, ji tiesiog tylėdavo. 

Bet kai žmogui septyniolika, mėnesiai prilygsta me- 
tams, taigi Džekobas iškart pastebėjo, kaip Dženė pa- 
sikeitusi; ji jokia prasme nebebuvo vaikas. Dabar Dženė 
nuolat apie kažką galvojo, - buvo pernelyg mandagi, kad 
atrodytų nedėmesinga, bet jau turėjo ir savų minčių. Į 
darbą kino studijoje nebežiūrėjo kaip į pokštą, stebuklą 
ar dievišką atsitiktinumą; nebešnekėjo, kad rytoj „nieku 
gyvu“ ten neis. Tas darbas jau buvo jos gyvenimo dalis. 
Lemtingai susiklosčiusios aplinkybės virto karjera, atsieta 
nuo laisvalaikio. 

— Jei šitas filmas bus toks pat geras kaip anas... turiu 
omeny, jei mano vaidmuo vėl bus sėkmingas, Hekšeris 
perrašys sutartį. Visi, kurie matė medžiagą, sako, kad čia 
pirmą kartą atrodau seksuali. 

— Kokią medžiagą? 

— Tai, kas nufilmuota, bet dar nesumontuota. Visi sako, 
kad pirmą kartą atrodau seksuali. 

— Nepastebėjau, - paerzino Dženę Džeikobas. 

— Tu niekad nepastebi. Bet aš tikrai seksuali. 

— Žinau, - tarė jis - ir impulsyviai, nieko daug negalvo- 
damas, paėmė ją už rankos. 

Ji pažvelgė į jį. Jis šyptelėjo - bet akimirką pavėlavęs. 
Tada ir ji nusišypsojo - spindulingu nuoširdumu pridengė 
jo klaidą. 

— Džeikai, - sušuko, - man jau rėkauti norisi iš džiaugs- 
mo, kad tu čia! Užsakiau tau kambarį „Ambasadoriuje“. 
Ten nebuvo vietų, bet jie kažką išmetė, kai pasakiau, kad 
man žūtbūt reikia numerio. Po pusvalandžio tau atsiųsiu 
savo automobilį. Puiku, kad atvažiavai sekmadienį: aš visą 
dieną laisva. 

Priešpiečius juodu valgė Dženės tai Žiemai išsinuomo- 
tame bute, apstatytame trečiojo dešimtmečio mauriškojo 
stiliaus baldais, perimtais iš ankstesnio gyventojo. Dženė 
iš tų baldų šaipėsi; matyt, kažkas jai buvo sakęs, kad jie 
pasibaisėtini; bet ėmęs klausinėti, Džeikobas suprato, kad 
ji pati nežino kodėl. 

— Norėtųsi, kad čia būtų daugiau malonių vyriškių, — 
priešpiečiaudama pratarė Dženė. - Na, malonių čia ne- 
mažai, bet, noriu pasakyti... supranti, tokių kaip Niujor- 
ke - vyriškių, kurie visko žino netgi daugiau negu panelės. 
Tokių kaip tu. 

Po priešpiečių Džeikobas sužinojo, kad jie kažkur va- 
žiuoja „išgerti arbatos“. 

— Ne šiandien, - paprieštaravo. - Norėčiau su tavimi 
pabūti tik dviese. 

— Gerai, - akivaizdžiai abejodama sutiko Dženė. - Gal ga- 
lėsiu paskambinti. Maniau... Ta ponia rašo daugeliui laikraš- 
čių, ir mane ten pakvietė pirmą kartą. Bet, jeigu tu nenori... 


Jos veidas ištįso, todėl Džeikobas ją tuoj pat patikino, 
kad labai nori. Pamažu paaiškėjo, kad juodu važiuos ne į 
vieną, 0 į tris vakarėlius. 

— Mano padėtyje tai tiesiog būtina, - paaiškino Dže- 
nė. - Kitaip nieko daugiau ir nematytum, tik saviškius fil- 
mavimo aikštelėj, o tai jau labai ribota erdvė. - Džeikobas 
nusišypsojo. - Na, šiaip ar taip, visažini, - dar pasakė Dže- 
nė, — visi taip leidžia sekmadienių popietes. 

Pirmoje popiečio arbatėlės vietoje Džeikobas pastebėjo, 
kad moterų susirinkę gerokai daugiau negu vyrų, be to, vi- 
sokios smulkmės - žurnalisčių, operatorių dukterų ir mon- 
tuotojų žmonų - daugiau negu svarbių personų. Trumpam 
pasirodė kažkoks lyg ir italų kilmės vyrukas, vardu Rafinas; 
tik šnektelėjo su Džene ir dingo; paskui užsukusios kelios 
žvaigždės gal pernelyg šeimyniškai visus paklausinėjo apie 
vaikų sveikatą. Kita garsenybių grupelė sustingusi pozavo 
kambario kampe, kaip kokios statulos. Kažin koks kauš- 
telėjęs ir kaip reikiant įsiaistrinęs rašytojas kibino mergi- 
nas — visas iš eilės. Vakarop daugelis svečių staiga apgirto; 
kai Džeikobas su Džene pagaliau išėjo, minios klegesys jau 
buvo daug šaižesnis ir garsesnis negu pobūvio pradžioje. 

Jaunasis Rafinas - aktorius, vienas iš begalės daug Ža- 
dančių Valentino" antrininkų, užbėgo ir į kitą arbatos vaka- 
rėlį; dabar jau kiek ilgiau, dėmesingiau pašnekėjo su Džene 
ir vėl pradingo. Džeikobas suprato, kad šitas vakarėlis, visų 
manymu, ne toks elegantiškas kaip anas. Daugiau žmonių 
spietėsi apie kokteilių stalą. Daugiau sėdinėjo pakampiais. 

Dženė, kaip jis matė, gėrė tik limonadą. Džeikobą malo- 
niai stebino ori jos laikysena ir geros manieros. Kai ji ką nors 


* Čia turimas omenyje Rudolfas Valentinas (1895-1926) - italų kilmės 


Amerikos aktorius, nebyliojo kino laikais tapęs pirmuoju sekso simboliu. 

sakė, tai tik tam Žmogui, su kuriuo kalbėjosi, o ne visiems 
aplinkiniams; klausydamasi pašnekovo, akimis nešaudė į 
visas puses. Be to, Džeikobas pastebėjo, kad abiejuose va- 
karėliuose Dženė po kurio laiko, - nežinia, ar apgalvotai, ar 
atsitiktinai, - įsitraukė į pokalbį su įtakingiausiu svečiu. Jos 
rimtumas, kai sakydavo: „Čia man puiki proga šio to išmok- 
ti“, - negalėjo neglostyti tų egotistų savimeilės. 

Kai juodu išėjo į lauką, nusprendę važiuoti į paskutinį 
vakarėlį, furšetą, jau buvo tamsu, Beverli Hilse švytėjo neži- 
nia kam reikalingos elektrinės viltingai nusiteikusių nekil- 
nojamojo turto pardavimo agentų iškabos. Prie Graumano 
kino teatro - šiltoje dulksnoje - jau buvo susirinkusi minia. 

- Žiūrėk! Žiūrėk! - sušuko Dženė. Ten rodė tą filmą, 
kuriame ji tik prieš mėnesį baigė filmuotis. 

Iš siauros Holivudo bulvaro Rialto atkarpos jie įsuko į 
kažkokį tamsų skersgatvį; Džeikobas viena ranka apkabi- 
no Dženę ir pabučiavo. 

— Mielasis Džeikai... - Ji, pakėlusi akis, nusišypsojo. 

— Džene, tu tokia graži; nė nežinojau, kad tu tokia graži. 

Dženė žiūrėjo tiesiai į priekį, jos veidas buvo švelnus ir 
ramus. Džeikobą staiga persmelkė apmaudas, ir jis nekan- 
triai prisitraukė ją artyn - kaip tik tą akimirką, kai automo- 
bilis sustojo prie apšviestų durų. 

Juodu įėjo į vieno aukšto namą, pilną žmonių ir dūmų. 
Popietės pradžios oficialumas jau buvo seniai išgaravęs; 
dabar visi atrodė išsiblaškę, bet kartu ir labai ekspresyvūs. 

— Čia Holivudas, — paaiškino kažkokia itin šneki dama, 
kuri visą dieną sukiojosi netoli Džeikobo. - Sekmadieniais 
po pietų niekas nebesipučia. - Ji parodė į šeimininkę. — 
Tiesiog paprasta, miela mergina. - Ir jau garsiau paklau- 
sė: - Ar ne, mieloji? Tiesiog paprasta, miela mergina. 

— Aha, - atsakė šeimininkė. —- Kas? 

Džeikobo informatorė vėl prabilo pašnibždom: 

— Bet ta jūsų mažylė tai pati protingiausia. 

Visi tie kokteiliai, kuriuos išgėrė, Džeikobą veikė malo- 
niai, tačiau, kad ir kaip stengėsi, vakarėlio esmės jis nepa- 
gavo — nepajuto nei jokio lengvumo, nei ramybės. Tvyrojo 
kažkokia įtampa - visi tarytum varžėsi tarp savęs, niekas ne- 
sijautė saugus. Pokalbiai su vienais vyrais darėsi vis tuštesni 
ir perdėtai draugiški, o kiti jau žvelgė įtariai. Moterys buvo 
malonesnės. Vienuoliktą vakaro bufetinėje Džeikobas staiga 
suvokė, kad jau kokią valandą niekur nemato Dženės. Grį- 
žęs į svetainę, pastebėjo ją įeinant - neabejotinai iš lauko, 
nes ji nuo pečių nusimetė lietpaltį. Įėjo drauge su Rafinu. 
Kai prisiartino, Džeikobas pamatė, kad ji vos atgauna kvapą 
ir labai jau spindi akys. Rafinas maloniai, nerūpestingai nu- 
sišypsojo Džeikobui; po kelių akimirkų, jau atsisveikinda- 
mas, pasilenkė prie Dženės ir kažką pašnibždėjo jai į ausį, o 
ji nė nešyptelėjusi palinkėjo jam labos nakties. 

— Aštuntą turiu būti filmavimo aikštelėje, - netrukus 
pasakė Džeikobui. - Atrodysiu kaip sena kerpė, jei tuoj 
pat nevažiuosiu namo. Neprieštarauji, mielasis? 

— Dievuliau, tikrai ne! 

Jų automobilis leidosi į dar vieną begalinę kelionę siau- 
ra ištįsusi0o miesto juosta. 

— Džene, - tarė Džeikobas, - dar niekada neatrodei taip 
puikiai, kaip šįvakar. Padėk galvą man ant peties. 

— Mielai. Pavargau. 

— Tu dabar tiesiog švyti. 

— Aš tokia pat, kokia buvau. 

— Ne, tikrai ne. - Jis staiga ėmė kalbėti pašnibždom, iš 
jaudulio virpančiu balsu. - Džene, aš tave įsimylėjau. 

— Džeikobai, nekvailiok. 

— Aš tave įsimylėjau. Keista, ar ne, Džene? Tiesiog 
įsimylėjau. 

— Neįsimylėjai. 

— Nori pasakyti, kad tau tai nerūpi? — Jam per širdį 
smilktelėjo baimė. 

Ji atsisėdo tiesiai, išsprūdo iš jo glėbio. 

— Aišku, kad rūpi; juk žinai, kad man patinki labiau 
negu bet kas kitas šiame pasaulyje. 

— Labiau negu ponas Rafinas? 

- Čia tai bent! - niekinamai prunkštelėjo Dženė. - Ra- 
finas dar mažvaikis. 

— Aš tave myliu, Džene. 

— Ne, nemyli. 

Jis vėl viena ranka ją apkabino. Ar jam tik pasirodė, ar 
tikrai pajuto tarytum kokį instinktyvų priešinimąsi? Bet 
Dženė prigludo prie jo, ir jis ją pabučiavo. 

— Supranti, dėl Rafino tai visiška nesąmonė. 

— Aš turbūt pavyduliauju. 

Pajutęs, kad jau darosi įkyrus ir Dženės nė kiek netrau- 
kia, jis ją paleido. Bet pirmiau smilktelėjusi baimė dabar 
tapo tikru skausmu. Džeikobas suprato, kad Dženė pavar- 
gusi ir kad šitokia jo jausmų permaina ją trikdo, bet vis 
tiek negalėjo liautis. 

— Anksčiau nesuvokiau, kokia svarbi mano gyvenime 
tu tapai. Nė pats nežinojau, ko pasigendu. Bet dabar jau 
žinau. Norėjau, kad tu būtum šalia. 

— Na, dabar aš su tavimi. 

Jis jos žodžius suprato kaip paskatinimą, bet ji iš nuovargio 
tiesiog nuleipo jo glėbyje. Taip toliau ir važiavo: užsimerkusi, 
atgal atmestais trumpais plaukais, kaip kokia paskenduolė. 

— Vairuotojas tave nuveš į viešbutį, - pasakė Džeikobui 
Dženė, kai automobilis sustojo prie jos namo. - Nepa- 
miršk, kad rytoj su manim priešpiečiauji studijoj. 

Staiga juodu vos nesusiginčijo besvarstydami, ar jis galėtų 
užeiti pas ją, ar jau per vėlu. Nei vienas, nei kitas dar nesupra- 
to, kaip juos abu paveikė Džeikobo prisipažinimas. Dabar jie 
atrodė tarytum visai kiti žmonės - Džeikobas beviltiškai sten- 
gėsi pasukti laiką pusę metų atgal, sugrįžti į tą vakarą Niujor- 
ke, o Dženė stebėjo, kaip nauji jausmai, - jau daugiau negu 
pavydas, bet vis dėlto dar ne meilė, - palengva užgožia jai taip 
patikusio ankstesnio Džeikobo supratingumą ir atjautą. 

— Bet aš tavęs šitaip nemyliu! - riktelėjo ji. - Kaip gali 
nei iš šio, nei iš to čia apsireikšti ir reikalauti, kad tave ši- 
taip mylėčiau? 

- Šitaip tu myli Rafiną! 

— Ne, patikėk, ne! Aš su juo nė karto net nesibučiavau... 
iš tikrųjų tai ne! 

— Hmm! - Džeikobas jau pasišiaušė. Pats stebėjosi, kad 
taip nemaloniai elgiasi, bet kažkoks jausmas, toks pat ne- 
logiškas kaip meilė, privertė jį dar pridurti: - Aktorių! 

— Oi, Džeikai, prašau — paleisk mane. Dar niekad nesi- 
Jaučiau taip baisiai susipainiojusi. 

— Jau važiuosiu, — staiga tarė Džeikobas. - Nesupran- 
tu, kas atsitiko, aišku tik kad kraustausi dėl tavęs iš proto, 
todėl jau pats nebesuvokiu, ką šneku. Aš tave myliu, o tu 
manęs ne. Seniau mylėjai, ar bent manei, kad myli, tačiau 
tai, matyt, jau praėjo. 

— Bet aš tave myliu. - Dženė akimirką pagalvojo; raudo- 
nų ir žalių netoli esančios degalinės žibintų nušviestame 
jos veide buvo galima įžvelgti jausmų kovą. - Jeigu jau taip 
mane pamilai, rytoj pat už tavęs ištekėsiu. 

— Tekėk už manęs! - sušuko Džeikobas. Bet Dženė 
buvo taip įsigilinusi į tai, ką pati ką tik pasakė, kad jo nė 
neišgirdo. 

— Rytoj pat už tavęs ištekėsiu, - pakartojo ji. - Tu man pa- 
tinki labiau negu bet kas kitas šiame pasaulyje, ir aš tikriausiai 
tave pamilsiu taip, kaip tu nori. - Ji gailiai kūktelėjo. - Bet... 
aš to nesitikėjau. Prašau — šiąnakt palik mane vieną. 

Džeikobas niekaip neužmigo. Iš „Ambasadoriaus“ keps- 
nių restorano iki vėlumos aidėjo muzika, o duris, kur priva- 
žiuodavo automobiliai, buvo aplipusios visokios pardavėjos 
ar darbininkės - laukė, kada pasirodys jų dievinamos žvaigž- 
dės. Paskui koridoriuje susipyko ir ilgai barėsi kažkoks vyras 
su moterimi; galiausiai abu įžengė į gretimą kambarį ir toliau 
kažką burbleno dviem balsais, girdimais per numerius jun- 
giančias duris. Kokią trečią Džeikobas, priėjęs prie lango, 
įsistebeilijo į nuostabiai giedrą Kalifornijos nakų. Visur ap- 
linkui — ant žolės, ant švytinčių drėgnų vienaaukščių namų 
stogų — jis matė Dženės grožį, kaip muzika sklindantųį nak- 
tyje. Įžvelgė jį ir savo kambaryje — ir ant baltos pagalvės, ir 
vaiduokliškai šnarančiose užuolaidose. Apimtas aistros, įsi- 
vaizdavo ją vis iš naujo, kol ji pasidarė nebepanaši nei į anks- 
tesnę Dženę, nei į merginą, tą rytą sutikusią jį geležinkelio 
stotyje. Pamažu slenkant nakties valandoms, pavertė ją meilės 
vaizdiniu, kuris turėjo būti patvarus kaip ir pati meilė, o gal 
ir dar patvaresnis, - turėjo išlikti tol, kol jis galės pasakyti: „Iš 
tikrųjų aš jos niekada ir nemylėjau.“ Džeikobas neskubėda- 
mas kūrė tą vaizdinį iš savo jaunystės iliuzijų, iš nelinksmos 
praeities lūkesčių, kol iš ankstesnės Dženės liko tik vardas. 

Ir vėliau, kai Džeikobas nejučia trumpam užsnūdo, ką 
tik susikurtas vaizdinys niekur nedingo, liko šalia, mistiš- 
kų vedybų saitais susaistytas su jo širdimi. 

— VESIU TAVE TIK JEI TU MANE MYLI, — TARĖ DŽEIKOBAS, KAI 
juodu jau važiavo iš studijos. Dženė laukė, rankas ramiai 
sunėrusi ant kelių. - Negi manai, kad norėčiau tave turėti 
net jei būtum nelaiminga ir neatsakytum į mano jausmus, 
Džene... netgi žinodamas, kad tu manęs nemyli? 

— Aš tave myliu. Bet ne šitaip. 

— Kaip „šitaip“? 

Dženė sudvejojo, jos žvilgsnis kažkur nuklydo. 

— Tu manęs... nejaudini, Džeikai. Nežinau... buvo keli 
vyrai, kurie lyg ir jaudino, kai mane lietė šokdami... ar 
šiaip. Žinau, kad tai nesąmonė, bet... 

— O Rafinas tave jaudina? 

— Lyg ir... bet nelabai. 

— O aš visai ne? 

— Su tavim man tiesiog jauku ir gera. 

Jis gal turėjo ją patikinti, kad šitokie santykiai ir yra ge- 
riausi, bet niekaip negalėjo ištarti tų senos tiesos — arba 
seno melo - žodžių. 

- Šiaip ar taip, sakiau, kad už tavęs tekėsiu; gal po kurio 
laiko pradėsi mane jaudinti. 

Jis ėmė juoktis, bet staiga nutilo. 

— Jeigu aš, kaip sakai, tavęs nejaudinu, tai kodėl praėju- 
sią vasarą elgeisi, lyg tau labai rūpėčiau? 

— Nežinau. Tikriausiai todėl, kad buvau jauna. Juk sun- 
ku pasakyti, kaip kadaise jauteisi, ar ne? 

Ji jau išsisukinėjo; šitoks išsisukinėjimas netgi visai 
nereikšmingiems žodžiams suteikia slaptą reikšmę. Taigi 

tokiais griozdiškais įrankiais, pavydu ir aistra, Džeikobas 
mėgino sukurti tai, kas beveik neapčiuopiama ir trapu - 
kaip naktinio drugio sparnų dulkelės. 

— Klausyk, Džeikai, - netikėtai tarė Dženė. - Tas mano 
sesers advokatas - Šarnhorstas - šiandien popiet paskam- 
bino į studiją. 

— Tavo seseriai viskas ten gerai, — atsainiai tarstelėjo 
Džeikobas; paskui pridūrė: — Vadinasi, tave jaudina dau- 
gelis vyrų. 

— Na, jeigu taip jaučiausi su daugeliu, reikia suprasti, 
jog tai niekaip nesusiję su tikra meile, ar ne? — viltingai 
paklausė Dženė. 

— Tačiau tu manai, kad meilė be to pojūčio negalima? 

— Nieko aš nemanau. Tik pasakiau, kaip jaučiuosi. Tu 
supranti daugiau negu aš. 

— Aš nieko nesuprantu. 

Daugiabučio namo vestibiulyje laukė kažkoks vyriškis. 
Dženė priėjusi šnektelėjo su juo; paskui, atsisukusi į Džei- 
ką, tyliai tarė: 

- Čia Šarnhorstas. Gal palauktum apačioje, kol jis man 
išdėstys, ko nori? Sako, kad neužtruks nė pusvalandžio. 

Džeikas laukė, rūkydamas cigaretę po cigaretės. Praėjo 
dešimt minučių. Tada jam pamojo telefonistė. 

— Greičiau! — tarė. — Panelė Prins nori su jumis 
pasišnekėti. 

Dženės balsas buvo persimainęs iš baimės. 

- Sulaikyk Šarnhorsrą, - paprašė ji. - Jau lipa laiptais, o 
gal leidžiasi liftu. Priversk jį grįžti čia. 

Džeikobas padėjo ragelį ir tą pačią akimirką išgirdo, 
kaip skimbtelėjo liftas. Pripuolęs atsistojo priešais duris — 
neleido tam žmogui išeiti iš kabinos. 

- Ponas Šarnhorstas? 

— Taip. - Akys žvelgė skvarbiai ir įtariai. 

— Gal grįžtumėte į panelės Prins butą? Ji kai ką pamiršo 
jums pasakyti. 

— Pasimatysiu su ja vėliau. - Šarnhorstas mėgino prasi- 
brauti pro Džeikobą, bet šis griebė jį už pečių, įstūmė atgal į 
kabiną, užtrenkė duris ir paspaudė aštunto aukšto mygtuką. 

— Pasirūpinsiu, kad jus už tai suimtų! - pagrasino Šarn- 
horstas. - Sėsit už grotų kaip užpuolikas! 

Džeikobas jam neleido nė krustelėti, tvirtai suėmęs už 
žastų. Viršuje Dženė, iš pažiūros jau puolusi į paniką, lai- 
kė atlapotas duris. Kiek pasipriešinęs, advokatas įėjo į jos 
butą. 

— Kas atsitiko? - paklausė Džeikobas. 

— Tu jam pasakyk, - tarė Dženė. - Oi, Džeikai, jis nori 
dvidešimties tūkstančių dolerių! 

— Už ką? 

— Už tai, kad mano sesers byla būtų nagrinėjama iš 
naujo. 

— Ber ji neturi jokių šansų! —- sušuko Džeikobas. Ir at- 
sigręžė į Šarnhorstą: — Jūs tikriausiai žinot, kad ji neturi 
jokių šansų. 

— Yra tam tikrų procedūrinių dalykų, - sumykė advo- 
katas, - kuriuos suprasti gali tik teisininkas. Jai ten labai 
negera, o jos sesuo šitokia garsi ir turtinga. Ponia Čoinski 
mano, kad jai turėtų būti suteikta dar viena proga. 

— Jūs ten nuvažiavot ir ją tuo įtikinot, a? 

— Ji mane pasikvietė. 

— Bet griebtis šantažo sumanėte jūs. Jei panelė Prins neno- 
rės mokėti dvidešimties tūkstančių už jūsų kontoros paslau- 
gas, pasklis Žinia, kad ji - liūdnai pagarsėjusios žudikės sesuo. 

Dženė linktelėjo: 

— Jis taip ir sakė. 

— Minutę palaukit! - Džeikobas priėjo prie telefono. — 
Prašyčiau „Western Union“. „Western Union“? Norėčiau 
nusiųsti telegramą. - Jis pasakė įtakingo Niujorko politiko 
pavardę ir adresą. - Tekstas toks: Nuteistoji Coinski grasi- 
na savo seseriai, kino aktorei, kad baviešins giminystę taš- 
kas Ga! galėtumėte susitarti su kalėjimo viršininku kablelis 
kad prie jos nebūtų brileidžiami jokie lankytojai kablelis 
kol aš grįšiu į rytinę pakrantę tr baaiškinsiu badėtį taškas 
Ir dar prašyčiau man telegrafuoti kablelis ar dviejų liudy- 
tojų pakaktų kablelis kad iš šantažuoti mėginusio Niujorko 
advokato būtų atimta advokatūros teisė kablelis jei kaltini- 
mą pateiktų tokia bendrovė kaib „Ridas kablelis Yan Tai- 
nas kablelis Bigsas ir kompanija“ arba mano dėdė kablelis 
globos ir palikimo bylų teisėjas taškas Atsakymą siųskite 1 
„Ambasadoriaus“ viešbutį Los Andžele taškas Džeikobas Č 
taškas X taškas Butas 

Jis palaukė, kol telegrafo darbuotojas pakartojo visą 
tekstą. 

— Suprantate, pone Šarnhorstai, - netrukus pasakė, - 
meninės kūrybos neturėtų pertraukti tokie nerimastingi 
nukrypimai. Panelė Prins, kaip matote, gerokai susinervi- 
nusi. Rytoj tai paveiks jos vaidybą, ir koks milijonas žiūro- 
vų bus šiek tiek nuvilti. Taigi neprašysim, kad ji apsispręs- 
tų ir ką nors atsakytų. Tiesą sakant, jau šįvakar mudu tuo 
pačiu traukiniu išvyksim iš Los Andželo. 

JO VASARA. DŽEIKOBAS STŪMĖ NIEKAM TIKUSIO GYVENIMO 

dienas, guosdamasis mintimi, kad rudenį Dženė at- 
vyks į rytinę pakrantę. Rudeniop, galvojo, ji jau bus paben- 
dravusi su daugybe rafinų ir supratusi, kad jų visų rankos 
ir akys - ir lūpos - jaudina labai panašiai. Santykiai su jais 
buvo kelias dienas užmiesčio namuose besilinksminančių 
ar šiaip nerūpestingai vasarojančių studentų meilės nuoty- 
kių atitikmuo kitokiame pasaulyje. Džeikobas nusprendė: 
jeigu ir paaiškės, kad Dženės jausmai jam tebėra ne itin 
romantiški, jis vis tiek ją ves - tegu romantika prasideda 
vėliau, po vestuvių; ne kartą buvo girdėjęs, kad taip nutin- 
ka daugeliui žmonų. 

Dženės laiškai Džeikobą ir žavėjo, ir glumino. Neriš- 
liuose pasakojimuose jis įžvelgdavo jausmų blyksnius: 
nuolatinį dėkingumą, ilgesio sužadintą norą pasišnekėti, o 
kartais ir staiga užplūdusį beveik baimingą troškimą pulti 
jam į glėbį, - kai, jo manymu, ji būdavo ką tik nutraukusi 
ryšius su nežinia kokiu kitu vyru. Rugpjūčio mėnesį Dže- 
nė išvyko į filmavimą natūroje; siuntė tik atvirukus iš kaž- 
kokios Arizonos dykumos, o paskui kurį laiką visai nieko. 
Džeikobas tokia susirašinėjimo pertrauka netgi džiaugėsi. 
Gerai apgalvojo, kas galėjo Dženę atbaidyti: gal jo pre- 
tenzingumas, pavydas, akivaizdi kančia. Šįkart viskas bus 
kitaip. Jis pats viską reguliuos. Ji vėl juo bent jau Žavėsis, 
įžvelgs galimybę gyventi nepalyginti oriau ir patogiau. 

Kai iki Dženės atvykimo buvo likusios dvi dienos, Džei- 
kobas nuėjo į didžiulę tamsią salę Brodvėjuje pažiūrėti jos 
naujausio filmo. Veiksmas vyko kažkokiame koledže. Dženė 

ten pasirodė su tvirtai susuktų plaukų kuodeliu ant pakau- 
šio — įprastu senamadžio kuklumo simboliu — ir, įkvėpusi 
herojų sporto žygdarbiui, bet taip ir netapusi svarbia veikėja, 
išnyko džiūgaujančių tribūnų šešėlyje. Tačiau jos vaidyboje 
buvo kai kas nauja; tai, į ką Džeikobas prieš metus atkreipė 
dėmesį, girdėdamas Dženės balsą, dabar jau galėjai maryti ir 
ekrane. Kiekvienas jos judesys, kiekvienas mostas atrodė iš- 
kalbingas ir svarbus. Tai matė ir kiti žiūrovai. Džeikobas tarėsi 
tai suprantąs iš besikeičiančio jų kvėpavimo, iš jos aiškios, 
tikslios mimikos atspindžių paprastuose, neišraiškinguose jų 
veiduose. Tai pastebėjo ir kino kritikai, nors dauguma jų nie- 
kad nesugebėdavo apibūdinti aktorių individualybės. 

Kad Dženė jau yra viešas asmuo, Džeikobas pirmą kar- 
tą iš tikrųjų suvokė matydamas, kaip elgiasi kartu su ja iš 
traukinio išlipantys keleiviai. Net ir sveikindamiesi su pa- 
paspoksoti į Dženę, atkreipti į ją draugų dėmesį ir kelis- 
kart ištarti jos vardą. 

Ji švytėte švytėjo. Ją supo tarytum koks džiaugsmo de- 
besis; lyg jos parfumininkui būtų pavykę į buteliuką už- 
daryti ekstazę. Užkalkėjusiomis Niujorko gyslomis vėl 
plūstelėjo stebuklingai perpiltas kraujas - Džeikobo vai- 
ruotojas džiaugėsi, kad Dženė jį prisiminė; „Plazos“ pa- 
siuntinukai pagarbiai šokinėjo aplinkui; restorano, kuria- 
me juodu pietavo, metrdotelis iš jaudulio vos nenualpo. O 
Džeikobas jau deramai tvardėsi. Buvo švelnus, dėmesingas 
ir mandagus, koks būdavo visada, tačiau dabar dar ir laikė- 
si išankstinio plano. Iš jo elgsenos Dženė turėjo suprasti, 
kad jis galės ja rūpintis ir norėtų jai būti tvirta atrama. 

Po pietų, kai aplink juos restorane sėdėję teatrų žiūro- 
vai išsiskirstė, Džeikobas su Džene pasijuto kone vieni. Jų 
veidai surimtėjo, balsai pritilo. 

— Nemačiau tavęs ištisus penkis mėnesius. - Džeikobas 
mąsliai žvelgė žemyn, į savo rankas. — Aš nė kiek nepasi- 
keičiau, Džene. Myliu tave visa širdimi. Myliu tavo veidą, 
ir visus tavo trūkumus, ir tavo protą, ir apskritai viską. Vie- 
nintelis mano gyvenimo tikslas - padaryti tave laimingą. 

- Žinau, - sušnibždėjo ji. - Viešpatie! Žinau. 

— Gal tavo jausmai man ir dabar tebėra tik draugiški. 
Bet jei už manęs ištekėsi, manau, atsiras ir visa kita, labai 
greit... O tai, ką pavadinai jaudinimu, tau jau atrodys juo- 
kinga, nes šis pasaulis sukurtas ne berniukams ir mergai- 
tėms, Džene, o vyrams ir moterims. 

— Džeikobai, - sušnibždėjo Dženė, - nieko daugiau ne- 
sakyk. Pati Žinau. 

Jis pirmą kartą pakėlė akis. 

— Ką turi omeny? Ką žinai? 

— Suprantu, ką nori pasakyti. Oi, tai tiesiog siaubinga! 
Džeikobai, paklausyk! Noriu tau prisipažinti. Paklausyk, 
mielasis, ir nieko dabar nesakyk. Nežiūrėk į mane. Klau- 
syk, Džeikobai, aš įsimylėjau. 

— Ką? - sutriko jis. 

— Įsimylėjau. Todėl ir suprantu, ką reiškia tavo žodžiai 
apie tą kvailą jaudinimą. 

— Turi omeny, kad įsimylėjai mane? 

— Ne. 

Tas šiurpus vienskiemenis žodis tarsi pakibo ore tarp 
Jų, suposi ir aidėjo virš stalo: „Ne... ne... ne... ne!“ 

— Oi, tai baisu! - sušuko Dženė. - Įsimylėjau vieną tokį 
vyrą, su kuriuo susipažinau šią vasarą, kai filmavom natū- 
roje. Tikrai nenorėjau... stengiausi neįsimylėti, bet ėmiau ir 
įsimylėjau, ir čia jau norai nieko nebereiškė. Rašiau tau — 
prašiau, kad atvažiuotum, bet laiško neišsiunčiau, dėl to 

vyro tiesiog krausčiausi iš proto, bet nedrįsau su juo pasi- 
kalbėti, kiekvieną vakarą žliumbdavau įsikniaubus į pagal- 
vę, kol užmigdavau. 

— Aktorius? - išgirdo Džeikobas save klausiant kažko- 
kiu negyvu balsu. - Rafinas? 

— Oi, ne, ne, ne! Palauk, leisk papasakoti. Tai truko tris 
savaites, ir aš jau tikrai norėjau nusižudyti, Džeikai. Gyve- 
nimas be jo man atrodė bevertis. Bet vieną vakarą mudu at- 
sitiktinai atsidūrėm automobilyje vieni, ir jis mane tiesiog 
užklupo iš netyčių ir privertė prisipažinti, kad jį myliu. Jis 
žinojo - negalėjo nežinoti. 

— Tai tas jausmas tave tiesiog... užplūdo, - ramiu balsu 
tarė Džeikobas. - Suprantu. 

— Oi, žinojau, kad suprasi, Džeikai! Tu viską supranti. 
Tu geriausias pasaulyje, Džeikai, jau aš tai tikrai žinau! 

— Ketini už jo tekėti? 

Ji lėtai linktelėjo galvą. 

— Pasakiau, kad pirmiau turėsiu nuvažiuoti į rytinę 
pakrantę ir pasimatyti su tavimi. - Dabar, baimei kiek at- 
slūgus, Dženė aiškiau pajuto jo sielvartą, ir jos akyse ėmė 
tvenktis ašaros. — Šitaip, Džeikai, būna tik kartą gyvenime. 
Apie tai galvojau visas tas savaites, kai nedrįsau su juo kal- 
bėtis: jeigu tai prarasi, paskui nieko tokio ir nebepatirsi, tai 
kam tada gyventi? Jis tame filme buvo svarbiausias - reži- 
sierius... ir man jis svarbiausias. 

— Suprantu. 

Kaip ir kadaise, ji laikėsi įsikibusi į jį akimis, tarsi 
rankomis. 

— Oi, Džeeeikai! 

Išgirdęs tą pratisą užuojautos šūksnį, daugiaprasmį ir 


sodrų lyg daina, Džeikobas kiek atitoko. Sukandęs dantis, 

stengėsi nuslėpti liūdesį. Nutaisęs ironišką veido išraišką, 
pasišaukė padavėją ir paprašė sąskaitos. Atrodė, kad praėjo 
gera valanda, kol jie įsėdo į taksi ir pajudėjo „Plazos“ link. 

Dženė prigludo prie Džeikobo. 

— Oi, Džeikai, pasakyk, kad viskas gerai! Pasakyk, kad 
supranti! Mielasis Džeikai, geriausias, vienintelis mano 
drauge, pasakyk, kad supranti! 

- Žinoma, kad suprantu, Džene. - Jis viena ranka neva- 
lingai glostė jai nugarą. 

— Oi, Džeikai, tu baisiai nusiminei, ar ne? 

— Kaip nors išgyvensiu. 

— Oi, Džeikai! 

Jie privažiavo viešbutį. Prieš išlipdama Dženė pažvelgė 
į savo veidą veidrodėlyje ir pasistatė kailinės pelerinos apy- 
kaklę. Vestibiulyje Džeikobas susidūrė su keliais žmonė- 
mis ir kažkokiu nesavu balsu murmtelėjo: „Oi, atsiprašau.“ 
Liftas jau laukė. Dženė - persimainiusiu veidu, ašarotomis 
akimis - žengė į kabiną ir ištiesė Džeikobui ranką, pirštus 
bejėgiškai sugniaužusi į kumštuką. 

— Džeikai, - vėl tarė. 

— Labanakt, Džene. 

Ji nusigręžė į vielinę lifto kabinos sieną. Žvangrelėjo 
uždaromos durys. 

„Palauk! — vos neišsprūdo Džeikobui. - Ar suvoki, ką 
dabar darai?“ 

Paskui jis apsisuko ir, nieko aplinkui nematydamas, iš- 
ėjo į lauką. „Aš ją praradau, - murmėjo sau panosėje, su- 
krėstas ir išsigandęs. - Aš ją praradau!“ 

Žingsniavo Penkiasdešimt devintąja gatve - iki Kolumbo 
žiedo, o tada jau Brodvėjumi. Kišenėje nebeturėjo cigarečių, — 
paliko jas restorane, - todėl dabar užsuko į tabako krautuvėlę. 
Ten kilo kažkokia painiava dėl grąžos, kažkas juokėsi. 

Išėjęs į gatvę, kurį laiką tiesiog stovėjo, nežinodamas, 
ką daryti. Paskui, kai plūstelėjo sunki suvokimo banga, 
staiga pasijuto visas tarsi nutirpęs ir išsekęs. O tos ban- 
gos vis plūdo. Kaip žmogus, kuris iš naujo skaito liūdną 
apsakymą, absurdiškai tikėdamasis, kad šį kartą pabaiga 
bus kitokia, Džeikobas mintimis grįžo į tos dienos rytą, į 
pačią pradžią, į praėjusius metus. Tačiau jį vėl kurtinamai 
užgriuvo banga, atnešusi visišką tikrumą, kad Dženė jau 
amžiams atskirta nuo jo, pradingusi aukštybėse, kažkuria- 
me „Plazos“ kambaryje. 

Jis ėjo Brodvėjumi. Tamsoje, virš „Kapitolijaus“ kino 
teatro portiko, švietė penki milžiniškomis spausdintinėmis 
raidėmis užrašyti žodžiai: „Karlas Barboras ir Dženė Prins.“ 

Džeikobas net krūptelėjo, pamatęs tą vardą, - tarsi jį 
staiga būtų ištaręs koks praeivis. Sustojo ir įsistebeilijo. Į 
tą afišą žvelgė ir daugybė kitų akių; žmonės pro Džeikobą 
skubėjo į kino teatrą. 

Dženė Prins. 

Dabar, kai ji buvo nebe jo, tas vardas pasidarė reikšmin- 
gas pats savaime. Jis kybojo ten, naktyje, toks prašmatnus 
ir nepasiduodantis jokiai įtakai, tarsi atviras iššūkis. 

Dženė Prins. 

„Eikš, pasidžiauk mano grožiu, - kvietė tas vardas. — 
Tegu pildosi tavo slaptos svajonės — ištisą valandą būk 
mane vedęs.“ 

Dženė Prins. 

Tas vardas melavo — iš tikrųjų Dženė buvo „Plazos“ 
viešbutyje, kažką įsimylėjusi. Tačiau jos vardas, ryškus ir 
atkaklus, švytėjo aukštai naktyje. 

„Myliu savo mieluosius žiūrovus. Jie visi man tokie 
malonūs.“ 

Tolumoje vėl pakilo banga, suputojo balta ketera, atsi- 
rito ir užgriuvo Džeikobą visa kančios galybe. „Daugiau 
niekada. Niekada.“ Banga plakėsi į jį, traukė žemyn, kur- 
tino skausmo tvinksniais ausyse. Didingas ir nepajudina- 
mas vardas metė iššūkį nakčiai. 

Dženė Prins. 

Ji čia! Visa jos esybė - visa tai, kas joje geriausia: pastan- 
gos, gebėjimai, sėkmė, grožis. 

Džeikobas minioje priartėjo prie kasos langelio ir nu- 
sipirko bilietą. Suglumęs apžveldė erdvų vestibiulį. Paskui 
pamatė atdaras salės duris, įėjo ir karštligiškai tvinksinčio- 
je tamsoje susirado sau vietą. 


SUGAUTAS ŠEŠĖLIS 


AZILIS Djukas Lit ĮĖJES UŽDARĖ PARADINES DURIS IR UŽ- 
degė šviesą valgomajame. Iš viršaus atsklido mieguis- 
tas motinos balsas: 
— Bazili, čia tu? 
— Ne, mama, čia plėšikas. 
— Mano supratimu, dvylikta nakties - gana vėlus laikas 
penkiolikos metų berniukui. 
— Buvom Smito restorane, išgėrėm gazuoto vandens. 
Kai Baziliui norėdavo užkrauti kokią naują pareigą, jis 
būdavo jau „beveik šešiolikmetis“, o kai kildavo abejonė 
dėl jo teisių, tai dar tik „penkiolikos metų berniukas“. 
Viršuje pasigirdo žingsniai — ponia Li, apsisiautusi ki- 
mono, nulipo į pirmą laiptų aikštelę. 
- Ar judviem su Ripliu patiko spektaklis? 
— Taip. Labai. 
— Apie ką jis? 
— Ai, apie vieną tokį žmogų. Nieko neįprasta. 
— Bet juk yra koks nors pavadinimas? 
— „Jūs - masonas?“ 


* L. Ditrichšteino komedija, 1901 m. pastatyta Brodvėjaus teatre. 

— A! - Ji lyg sudvejojo ir, įsispitrėjusi į jaudulį bei ne- 
kantrumą išduodantį jo veidą, neleido jam nueiti. — Gal 
jau gulsi? 

— Pirmiau noriu pasiieškoti ko nors užvalgyti. 

— O daugiau nieko? 

Jis akimirką patylėjo. Svetainėje sustojo priešais įsti- 
klintą knygų spintą ir tokiomis pat stiklinėmis akimis 
spoksojo į ten sudėtas knygas. 

— Ketinam statyti pjesę, - staiga pasakė. - Aš pats ją 
parašysiu. 

— Na... tai puiku. Būk geras, netrukus ateik miegoti. Ir 
vakar ilgai naktinėjai, tau jau pamėlo paakiai. 

Bazilis iš knygų spintos tuoj išsitraukė „Van Biberį ir 
kitus“; tą knygą ir skaitinėjo, kol suvalgė didelę lėkštę 
grietinėle gausiai pasigardintų braškių. Grįžęs į svetainę, 
kelias minutes sėdėjo prie pianino - virškino, įbedęs akis 
į spalvingą kažkurios „Vidurnakčio sūnų““ dainos plokšte- 
lės voką. Ten buvo pavaizduoti trys vyrai vakariniais dra- 
bužiais, su cilindrais, linksmai vaikštinėjantys Brodvėjumi 
švytinčios Taimso aikštės fone. 

Bazilis nieku gyvu nebūtų pripažinęs, jog dabar tai yra 
jo mėgstamiausias meno kūrinys. Bet iš tikrųjų taip ir buvo. 

Paskui Bazilis užlipo į viršų. Išsitraukęs iš rašomojo sta- 
lo stalčiaus, atsivertė mokyklinį sąsiuvinį. 


Bazilis Djukas Li 
Sventojo Regijaus mokykla 
Istčesteris, Konektikuto valst. 
5 kl. brancūzų k. 


Richardo Hardingo Daviso (1864-1916) apsakymų rinkinys. 


** Raymondo Hubbellio miuziklas,1909-1910 m. rodytas Brodvėjaus teatre. 

Kitame puslapyje, po antrašte „Netaisyklingieji veiks- 
mažodžiai“, perskaitė: 


Esamasis laikas 


Je connais nous Con 
tu CONnais 
1! connait 


Atsivertė dar vieną puslapį. 


PONAS VAŠINGTON SKVERAS 
Bazilio Djuko Li 
muzikinė komedija 
Kompozitorius: Viktoras Herbertas 


PIRMAS VEIKSMAS 
Niujorko apylinkėse esančio Milijonierių klubo veran- 
da. Įžanginis choras. 


LEILIJA ir DEBIUTANTĖS: 

Balsai ne per tylūs ir ne per garsūs, 

Nes nieks dar nematė, kad veiksmą pradėtų choras. 
Linksmų mergaičių balseliai džiugūs, 

Nors nieks dar nematė, kad veiksmą pradėtų choras. 
Mes visos čia debiutantės 

Ir nėr už mus linksmesnių. 

Džiaugiasi mūsų širdelės doros, 

Mes sąmojingos ir elegantės, 

Ir mylimos visų, 

Nors nieks dar nematė, kad veiksmą pradėtų choras. 

LEILIJA (žengdama į briekį). Na, mergaitės, ar ponas 
Vašington Skveras čia šiandien jau pasirodė? 


Bazilis vėl pervertė puslapį. Į Leilijos klausimą niekas 
neatsakė. Vietoj atsakymo buvo nauja antraštė, didžiosio- 
mis raidėmis: 


HIC! RIC! HIC! 
Bazilio Djuko Li 


linksmas vieno veiksmo farsas 


SCENA 

Prabangus butas Niujorke, netoli Brodvėjaus. Tau be- 
veik vidurnaktis. Uždangai kylant, basigirsta beldimas į 
duris; bo kelių akimirkų durys atsiveria tr, lydimas kompa- 
niono, įeina gražus vyriškis vakarine apranga. Aišku, kad 
Jis kaib reikiant įtraukęs, nes jam binasi liežuvis, nosis rau- 
dona, 0 kojos linksta. Tas vyriškis uždega šviesą ir žengia į 
scenos vidurį. 


STUIVIZANTAS (žagsi). Hic! Hic! Hic! 
O'HARA (j0 kompanionas). Dievaži! Tu per visą šį va- 


karą nieko daugiau ir nepasakei. 


Bazilis atsivertė kitą puslapį, paskui dar vieną, skaityda- 
mas paskubomis, bet ne atsainiai. 


PROFESORIUS PAMPKINAS. Taigi, jeigu jau tvirti- 
nate esąs išsilavinęs, gal pasakysite, kaip lotyniškai „šitas“? 

STUIVIZANTAS. Hic! Hic! Hie! 

PROFESORIUS PAMPKINAS. Atsakėte teisingai. Iš 
tikrųjų labai gerai. Aš... 

Čia „Hic! Hic! Hic!“ nutrūko. O kitame puslapyje to- 
kiu pat ryžtingu braižu, nė kiek nepakitusiu dėl dviejų už- 
strigusių kūrinių, buvo užrašytas ir storai pabrauktas dar 
vienos pjesės pavadinimas: 


SUGAUTAS ŠEŠELIS 
Bazilio Djuko Li 


melodramiškas trijų veiksmų farsas 


SCENA 

Visų trijų veiksmų vieta - Van Beikerių namų Niujorke 
biblioteka. fi buikiai apstatyta, vienoje pusėje - raudona 
lempa, kažkokios sukryžiuotos tetys, šalmai ir taip toliau, ir 
dar sofa be atloso, tr apskritai viskas atrodo kaib rytietiška- 
me boilsio kambaryje. 

Kai uždanga pakyla, banelėSonders, Leilija 
vanBeikerirEstela Keredž sėdi prie stalo. Panelė 
Sonders- kokių keturiasdešimties metų senmergė, labai 
koketiška. Leilija- tamsiablaukė gražuolė. Estelos 
plaukai šviesūs. Sėdėdamos greta, jiedvi atrodo įspūdingai. 


„Sugautas šešėlis“ užėmė visą likusią sąsiuvinio dalį ir 
dar kelis gale pridėtus palaidus lapus. Kai ir ši pjesė nu- 
trūko, Bazilis susimąstė. Niujorke kaip tik baigėsi „vin- 
grių komedijų“ sezonas, ir dviejų matytų spektaklių nuo- 
taika, polėkis, tikslūs ir ryškūs vaizdiniai niekaip neišėjo 
Baziliui iš galvos. Tos komedijos tada atrodė nepaprastai 
įtaigios, daugiaprasmės - tarytum langai ir durys į kaž- 
kokį kitą pasaulį, daug didesnį ir nuostabesnį; ir kaip tik 
tas jų siūlomas pasaulis, 0 ne sąmoningas noras pamėg- 


džioti „Pareigūną 666“ įkvėpė Bazilį kūrybai. Dabar 


* Augustino MacHugh komedija, 1912 m. rodyta Brodvėjuje. 

jis spausdintinėmis raidėmis įvardijo naują bloknotą - 
ANTRAS VEIKSMAS - ir ėmė rašyti toliau. 

Praėjo kokia valanda. Bazilis kelis kartus ieškojo pa- 
galbos anekdotų knygelėse ir sename „Sąmojo ir humoro 
lobyne“, kur buvo sudėti nublankę senamadiški vyskupo 
Vilberforso" ir Sidnio Smito“ posakiai. Kaip tik tą akimir- 
ką, kai jo pjesėje durys iš lėto atsivėrė, jis išgirdo garsiai 
sugirgždant laiptus. Persigandęs, visas drebėdamas, pašo- 
ko ant kojų, bet daugiau niekur niekas nė nekrustelėjo; tik 
baltas naktinis drugys plakėsi į lango tinklelį, tolumoje 
kažkoks miesto laikrodis išmušė pusvalandį, šalia namo 
medyje tupintis paukštis sumojavo sparnais. 

Pusę penkių slinkdamas į vonią, Bazilis apstulbo: už 
lango jau mėlynavo rytas. Vadinasi, jis nemiegojo visą nak- 
tį. Staiga prisiminė, kad per naktis nemiegantys žmonės 
išprotėja, ir, sustingęs koridoriuje, kankinamai mėgino 
įsiklausyti į save, kad pajustų, ar dar nesikrausto iš proto. 
Viskas aplink jį atrodė antgamtiška, netikra; tarsi vydama- 
sis bepradingstančią naktį, galvotrūkčiais įpuolė atgal į 
miegamąjį ir ėmė plėšti nuo savęs drabužius. Nusirengęs 
paskutinį kartą apgailestaudamas žvilgtelėjo į rankraščio 
lapų krūvelę - jau buvo sugalvojęs visą tolesnę sceną. Ga- 
liausiai, eidamas į kompromisą su prasidedančia beproty- 
be, įlipo į lovą ir dar kokią valandą ten rašė. 

Kitą rytą, gana vėlų, jį šiurkščiai pažadino viena iš ne- 
gailestingų seserų skandinavių, kurios - teoriškai - buvo 
ponų Li tarnaitės. 

— Jau vienuolika! - riktelėjo. - Penkios po! 


* Anglikonų vyskupas Samuelis Wilberforce'as (1805-1873) - vienas iš ge- 
riausių tų laikų oratorių. 


** Sydneys Smithas (1771-1845) - anglikonų dvasininkas ir rašytojas. 

- Atstok, - sumurmėjo Bazilis. - Kurių galų čia mane keli? 

— Apačioje kai kas jūsų laukia. — Jis atsimerkė. — Va- 
kar suvalgėt visą grietinėlę, - toliau šnekėjo Hilda. - Jūsų 
mama neturėjo kuo užsibalinti kavos. 

— Visą grietinėlę! - sušuko Bazilis. - Ne, mačiau, kad 
šiek tiek dar yra. 

— Ta surūgusi. 

— Siaubas! — Jis persigandęs atsisėdo lovoje. — Tikras 
siaubas! 

Hilda akimirką pasimėgavo jo nerimu. Paskui pranešė: 

— Apačioje laukia Riplis Bakneris. 

Ir išėjo, užverdama duris. 

— Tegu užlipa čia! - dar surėkė jai Bazilis. - Hilda, negi 
negali luktelėt ir paklausyt? Ar man yra koks laiškas? 

Atsakymo nebuvo. Netrukus į kambarį įėjo Riplis. 

— Po galais, tu dar lovoj?! 

- Visą naktį rašiau pjesę. Beveik užbaigiau antrą veiks- 
mą. — Jis parodė į rašomąjį stalą. 

— Apie tai ir noriu su tavim pasišnekėt, - tarė Riplis. — 
Mama sako, kad turėtume įtraukti ir panelę Haliberton. 

— Kam? 

- Tiesiog kad būtų su mumis. 

Panelė Haliberton buvo labai maloni ne tik prancūzų 
vakarėlius ir tikra vaikų draugė, bet Bazilis jautė, kad jos 
priežiūroje viskas atrodys neprofesionaliai. 

— Ji nekliudys, - toliau šnekėjo Riplis, neabejotinai ci- 
tuodamas motinos žodžius. - Aš būsiu impresarijus, o tu 
režisuosi spektaklį, kaip ir tarėmės, bet bus gerai, jei turė- 
sim ją kaip suflerę... ir kad palaikytų tvarką per repeticijas. 


Mergaičių motinoms tai patiks. 

— Gerai, - nenorom sutiko Bazilis. - O dabar gal aptar- 
kim, kas ką vaidins. Pirmiausia mums reikia pagrindinio 
veikėjo - džentelmeniško plėšiko, pravarde Šešėlis. Bet 
pabaigoje paaiškės, kad jis joks plėšikas, o šiaip toks jaunas 
plevėsa, pralaimėjęs lažybas ir todėl turėjęs eiti plėšikauti. 

— Čia jau tavo vaidmuo. 

— Ne, tavo. 

— Liaukis! Tu gi geriausias aktorius, - prieštaravo Riplis. 

— Ne, imsiu kokį nors mažesnį vaidmenį, man juk rei- 
kės ir režisuoti. 

— O man ar nereikės būti impresarijum? 

Paaiškėjo, kad pasirinkti aktores iš daugybės turbūt 
trokštančių vaidinti bus itin sunku. Galiausiai juodu nutarė 
pagrindinį moters vaidmenį patikėti Imodženai Bisel; Mar- 
gareta Torens turėjo būti jos draugė, o Konei Deivis atiteko 
„panelės Sonders, labai koketiškos senmergės“, vaidmuo. 

Kai Riplis ėmė nuogąstauti, kad kelios kitos — nepa- 
imtos — mergaitės bus nepatenkintos, Bazilis į pjesę įtrau- 
kė dar ir tarnaitę, ir virėją, „kurios kartais tiesiog kyšteli 
galvas iš virtuvės“. Bet nedvejodamas atmetė Riplio mintį, 
kad reikėtų dviejų ar trijų tarnaičių ir dar „kokios nors lyg 
ir siuvėjos“, ir profesionalios slaugytojos. Name, šitaip pri- 
kimštame moteriškių, net pats tyliausias džentelmeniškas 
plėšikas nebūtų galėjęs šmėkščioti kaip šešėlis. 

— Aš tau pasakysiu, ko tikrai neimsim, - mąsliai tarė 
Bazilis. - Džo Gormano ir Huberto Blero. 

— Su Hubertu Bleru nieku gyvu nevaidinčiau, - pareiš- 
kė Riplis. 

— Aš irgi. 

Kone stebuklingas Huberto Blero pasisekimas tarp mer- 
gaičių Baziliui su Ripliu daug kartų kėlė skausmingą pavydą. 

Jie ėmė skambinti būsimoms aktorėms, ir jųdviejų su- 
manymui iškart buvo suduotas pirmas smūgis. Paaiškėjo, 
kad Imodžena Bisel važiuoja į Ročesterį, į Minesotos valsti- 
ją, kur jai išoperuos apendiks3ą; taigi grįš tik po trijų savaičių. 

Abu pasvarstė. 

— Tai gal Margareta Torens? 

Bazilis papurtė galvą. Leiliją van Beiker įsivaizdavo įdo- 
mesnę ir karštesnę negu Margareta Torens. Ne, netgi Ba- 
zilis nemanė, kad Leilija turėtų būti tokia įspūdinga kaip 
Harisono Fišerio" merginos, kuriomis buvo apsmaigstyta 
jo siena mokykloje. Bet ir ne tokia kaip Margareta Torens. 
Tikrai ne tokia kaip tos, su kuriomis visada gali susitikti, 
prieš pusvalandį paskambinęs telefonu. 

Bazilis tuoj pat atmetė dar kelias kandidates. Paskui 
jam prieš akis ėmė šmėkščioti vienas veidas, tarsi be aiš- 
kios sąsajos, bet taip įkyriai, kad jis galiausiai ištarė vardą 
ir pavardę: 

— Evelina Bibi. 

— Kas? 

Nors Evelinai Bibi buvo tik šešiolika, ne pagal metus 
brandžios grožybės ją kėlė į vyresnių panelių lygmenį, tai- 
gi Baziliui ji atrodė kaip tik tokio amžiaus, kokio turi būti 
svarbiausia jo pjesės veikėja, Leilija van Beiker. Tai šiek tiek 
panėšėjo į ketinimą siūlyti tą vaidmenį Sarai Bernar, tačiau 
dabar, kai pagalvojo apie Eveliną, visi kiti variantai jau visai 
nublanko. 

Vidurdienį juodu paskambino prie Bibių namo durų ir 
iš drovumo sustingo lyg suparalyžiuoti, kai jas atvėrė pati 
Evelina ir, mandagiai slėpdama nuostabą, pakvietė užeiti. 


*  Harrisonas Fisheris (1877-1934) - amerikiečių laikraščių ir žurnalų 
iliustruotojas. 

Staiga pro svetainės portjeras Bazilis pamatė ir atpaži- 
no plačiomis prie kelių susegamomis golfo kelnėmis mū- 
vintį vaikiną. 

— Gal bus geriau, jei neužeisim, - skubiai tarė. 

— Užsuksim kitą kartą, - pridūrė Riplis. 

Abu ėmė trauktis atgal, prie lauko durų, bet Evelina už- 
tvėrė jiems kelią. 

- Nekvailiokit! - pasakė. - Čia tik Endis Lokhartas. 

Tik Endis Lokhartas - aštuoniolikmetis Vakarų lygos 
golfo čempionato laimėtojas, pirmakursių beisbolo ko- 
mandos kapitonas; gražuolis, kuriam sekasi viskas, kad 
ir ko imtųsi, tikrų tikriausias prabangaus, kerinčio Jeilio 
pasaulio simbolis. Bazilis jau ištisus metus mėgdžiojo 
Endžio Lokharto eiseną ir nesėkmingai bandė iš klausos 
skambinti pianinu, kaip skambina jis. 

Po nevykusio mėginimo pasprukti Bazilis su Ripliu 
buvo atsargiai įstumti į kambarį. Visas tas sumanymas jie- 
dviem staiga ėmė atrodyti įžūlus ir absurdiškas. 

Suprasdama, kaip jie jaučiasi, Evelina stengėsi suma- 
žinti įtampą geraširdiškai juokaudama. 

— Pagaliau atėjai manęs aplankyti, - pasakė Baziliui. — 
Visus vakarus prasėdėjau namie laukdama - nuo tų šokių 
pas Deivisus. Kodėl taip ilgai čia nesirodei? 

Jis spoksojo į ją, neįstengė nė šyptelėti, tik sumurmėjo: 

— Taigi, laukdama manęs. 

— Tikrai. Sėskis, papasakok, kodėl nekreipei į mane dėme- 
sio. Tikriausiai abu sukotės apie gražuolę Imodženą Bisel. 

— Na, kaip suprantu... - tarė Bazilis. - Na, girdėjau, kad 
ji išvažiavo kažkokio apendicito... tai yra... — Jo balsas vi- 
sai nuslopo, kai Endis Lokhartas, atsisėdęs prie pianino, 
ėmė skambinti: kelių mąslių akordų seka virto brazilišku 

mačišu — ekscentriškuoju tango posūniu. Koja atvertusi 
kilimo kraštą ir šiek tiek pasikėlusi sijonus, Evelina grakš- 
čiai šoko ratu, kulnais mušdama ritmą. 

Bazilis su Ripliu žiūrėjo į ją, sustingę ant sofos kaip ko- 
kios pagalvėlės. Ji buvo beveik graži: veidas gana stambus, 
bet oda šviesi, skaisti, - o širdis dabar turbūt virpčiojo iš 
juoko. Evelina ir balsu, ir lanksčiu kūnu nuolat ką nors 
mėgdžiodavo, parodijuodavo kiekvieną aplinkinį garsą ar 
judesį; galiausiai net jos nemėgstantys žmonės pripažinda- 
vo, kad „Evelina visus prajuokina“. Dabar, baigdama šokį, 
ji tyčia kluptelėjo ir atseit persigandusi įsikibo į pianiną; 
Bazilis su Ripliu sukikeno. Matydama, kad vaikinai jau 
nebe taip drovisi, Evelina klestelėjo prie jų ir vėl abu pra- 
juokino sakydama: 

— Atleiskite, nesusilaikiau. 

— Ar norėtum vaidinti pagrindinį moters vaidmenį 
spektaklyje, kurį statysim? — staiga desperatiškai paklausė 
Bazilis. - Martindeilo mokykloje; surinkti pinigai atiteks 
Kūdikių fondui. 

— Bazili, tai labai netikėta. 

Endis Lokhartas prie pianino atsisuko į juos. 

— Kas ten bus per spektaklis? Gal nusigrimavę juodai 
dainuosit negrų dainas? 

— Ne, tai vingri komedija „Sugautas šešėlis“. Repetuo- 
sim su panele Haliberton. - Bazilis tik dabar suvokė, kaip 
patogu prisidengti jos pavarde. 

— O kodėl nenorėjot kokios „Asmeninės sekretorės“? — 
pertraukė jį Endis. - Nebloga pjesė. Pernai ją statėm savo 
mokykloj. 

— Ūi, ne, čia jau nuspręsta, - nukirto Bazilis. - Statysim 
mano parašytą pjesę. 

— Tu parašei pjesę?! - sušuko Evelina. 

— Taip. 

— Oho! - tarstelėjo Endis. Ir vėl ėmė skambinti pianinu. 

— Klausyk, Evelina, - įkalbinėjo Bazilis. - Tai truks tik 
tris savaites, ir tu gauni pagrindinį vaidmenį. 

Ji nusijuokė. 

— Oi, ne. Negaliu. Kodėl neimi Imodženos? 

— Ji serga, juk sakiau. Klausyk... 

— O Margareta Torens? 

— Nenoriu jokios kitos, tik tavęs. 

Sujaudinta tokio atviro prašymo, Evelina sudvejojo. Ta- 
čiau Vakarų lygos golfo čempionato pagrindinio vaidmens 
atlikėjas prie pianino vėl atsisuko į juos, pašaipiai šypso- 
damas, ir ji papurtė galvą. 

— Negaliu, Bazili. Ko gero, turėsiu su tėvais važiuoti į 
rytus. 

Bazilis su Ripliu nenorom atsistojo. 

— Po galais, kaip būtų gerai, jei galėtum, Evelina. 

— Gaila, kad negaliu. 

Bazilis dar pastoviniavo, paskubomis mėgindamas ką 
nors sugalvoti; dabar dar labiau jos norėjo; jam jau atrodė, 
kad be Evelinos apskritai neverta tos pjesės statyti. Ir stai- 
ga iš jo lūpų išsprūdo žūtbūtinis argumentas: 

— Būtum tikrai nuostabi. Supranti, pagrindinį vyro vai- 
dmenį gaus Hubertas Bleras. 

Sulaikęs kvapą, jis žiūrėjo į ją ir matė, kad ji nesiryžta. 

- Viso labo! - tarė Bazilis. 

Ji palydėjo juos iki durų, o paskui, truputį raukydamasi, 
drauge su jais išėjo į verandą. 

— Kiek ten laiko, sakei, truks repeticijos? — mąsliai 
paklausė. 

V JIENĄ RUGPJŪČIO VAKARĄ — PO TRIJŲ DIENŲ — BAZILIS PA- 


nelės Haliberton verandoje skaitė savo pjesę akto- 
riams. Labai nervinosi; be to, iš pradžių jam buvo vis truk- 
doma šūksniais: „Garsiau!“ arba „Ne taip greit!“ Ir tada, 
kai klausytojai pagaliau iš tiesų susidomėjo sąmojingu 
dviejų sukčių pokalbiu, - panašiu į Veberio ir Fildso" jau 
laidytus sąmojus, - skaitymą pertraukė gerokai pavėlavęs 
Hubertas Bleras. 

Hubertas buvo šiaip gana lėkštas penkiolikmetis, turėjo 
tik dvi ar tris Dievo dovanas, bet tikrai įspūdingas. Kadangi 
vienas pranašumas dažniausiai suvokiamas kaip užuomi- 
na, kad yra ir kitų, jaunos panelės visada mielai tenkindavo 
Huberto įgeidžius, pakęsdavo lengvabūdiškumą ir niekad 
netikėdavo, kad įgimtas jo abejingumas išties neįveikiamas. 
Paneles žavėjo stulbinamas Huberto pasitikėjimas savimi, 
angeliškas naivumas, kuriuo buvo pridengtas polinkis gu- 
drauti, ir nuostabus grakštumas. Tas itin gražiai, proporcin- 
gai sudėtas ilgakojis vaikinas pasižymėjo kone akrobatišku 
gebėjimu išlaikyti pusiausvyrą, paprastai būdingu tik tiems 
vyrams, kurių „svorio centras arčiau žemės“. Jis niekad ne- 
nustygdavo vietoje, visi grožėdavosi jo judesiais, ir Evelina 
Bibi buvo ne vienintelė šiek tiek vyresnė mergaitė, kuri, 
tarytum kažką įžvelgusi ir puoselėdama mįslingą viltį, jau 
seniai stebėjo jį ne tik iš smalsumo. 

Dabar jis stovėjo tarpduryje, nutaisęs atseit pagarbią 
apskrito šelmiško veido išraišką. 


* Joe Weberis ir Lew Fieldsas - XIX amžiaus pabaigoje ir XX pradžioje 
buvęs labai populiarus komikų duetas. 

— Atsiprašau, - tarė. - Ar čia Pirmoji metodistų episko- 
palinė? — Visi nusijuokė, netgi Bazilis. - Nelabai supratau. 
Lyg ir girdėjau skambinant, bet gal ne toj bažnyčioj? - dar 
pridūrė Hubertas. 

Visi vėl juokėsi, nors jau truputį sutrikę. Bazilis palau- 
kė, kol Hubertas atsisėdo prie Evelinos Bibi. Paskui skaitė 
toliau, bet klausytojai lyg pakerėti žiūrėjo, kaip Hubertas 
mėgina balansuoti ant dviejų užpakalinių kėdės kojų. Tas 
jo kėdės girgždėjimas buvo tarsi skaitymo garsinis fonas. 
Tik kai Bazilis, apimtas nevilties, tarė: „Na, dabar jau pir- 
ma tavo replika, Hubai“, - visi dėmesį vėl sutelkė į pjesę. 

Bazilis skaitė ilgiau negu valandą. Kai galiausiai už- 
vertė sąsiuvinį ir droviai pakėlė akis, klausytojai pratrūko 
aplodismentais. Jis labai stengėsi nenutolti nuo sektinų 
pavyzdžių, ir rezultatas, nors ir groteskiškas, atrodė tikrai 
įdomus - tai iš tiesų buvo pjesė. Bazilis dar šiek tiek užtru- 
ko, pasišnekėjo su panele Haliberton, o paskui namo ėjo 
visas švytėdamas iš jaudulio, rugpjūčio tamsoje pats vienas 
repetuodamas būsimą spektaklį. 

Pirmą repeticijų savaitę Bazilis vis lakstė iš žiūrovų sa- 
lės į sceną ir atgal šaukdamas: „Ne! Žiūrėk, Kone, tu įeini 
šitaip!“ Vėliau kai kas pakrypo nenumatyta linkme. Kartą į 
repeticiją atėjo ponia Van Šelinger ir, sulaukusi pabaigos, 
pareiškė negalinti leisti Gladisei vaidinti „spektaklyje apie 
nusikaltėlius“. Ji siūlanti tą detalę išimti; tuos du komiškus 
sukčius juk galima pakeisti „dviem juokingais ūkininkais“. 

Bazilis tai išklausė pašiurpęs. Kai ponia Van Šelinger 
išėjo, jis panelei Haliberton pareiškė, kad tikrai nieko ne- 
keis. Jo laimei, Gladisė vaidino virėją, — tą įterptinę vei- 
kėją buvo galima be ilgų svarstymų tiesiog išbraukti, - ta- 
čiau Gladisės nebuvimą visi pajuto kitaip. Ji buvo tyli ir 

paklusni, „geriausiai išauklėta mergaitė visame mieste“; 
be jos repeticijos pasidarė baisiai triukšmingos. Tie, kurie 
turėjo pasakyti tik „Paklausiu ponios Van Beiker, pone“ 
pirmame veiksme ir „Ne, ponia“ trečiame, per ilgus tarpus 
tarp tų replikų tiesiog netilpdavo savo kailyje. Taigi dabar 
vis išgirsdavai: „Nutildykit tą šunį arba parveskit jį namo!“ 
Arba: „Kur tarnaitė? Dėl Dievo meilės, Margareta, gal už- 
migai?!“ Arba: „Iš ko čia taip žvengiat?“ 

Vis sunkiau buvo taktiškai suvaldyti Hubertą Blerą. Jis 
nenorėjo atmintinai mokytis žodžių, bet šiaip buvo visai 
neblogas veikėjas; užtat užkulisiuose kaip reikiant įsišėl- 
davo. Nuolat maivėsi prieš Eveliną Bibi: kaip koks kvank- 
telėjęs įsimylėjėlis vaikėsi ją po visą salę, sprigtais svaidė 
per petį žemės riešutus — ir visi kažkaip paslaptingai lėkė 
tiesiai į sceną. Drausminamas burbtelėdavo: „Ai, pats už- 
sičiaupk“, - tačiau taip tyliai, kad Bazilis net neišgirsdavo, 
tik nuspėdavo, ką jis sako. 

Užtat Evelina Bibi pateisino visas Bazilio viltis. Kai bū- 
davo scenoje, visi į ją žiūrėdavo sulaikę kvapą; Bazilis, tai 
pripažindamas, dar papildė jos vaidmenį. Jis pavydėjo to 
beveik sentimentalaus malonumo, kurį Evelina su Huber- 
tu patirdavo, vaidindami drauge, ir jautė kažkokį sunkiai 
nusakomą, tarytum abstraktų kartėlį matydamas, kad be- 
veik kiekvieną vakarą, po repeticijų, juodu važinėjasi Hu- 
berto automobiliu. 

Po dviejų tokių savaičių Hubertas vieną popietę pasiro- 
dė valandą pavėlavęs, per pirmą veiksmą šiaip taip paslan- 
kiojo po sceną, o paskui panelei Haliberton pasakė, kad 
važiuoja namo. 

— Kodėl? - griežtai paklausė Bazilis. 

— Turiu kai ką padaryt. 

— Ir tai labai svarbu? 

— Ne tavo reikalas. 

— Žinoma, kad mano, - plykstelėjo Bazilis, ir tada jau 
įsikišo panelė Haliberton. 

- Čia nėra dėl ko pyktis. Hubertai, Bazilis tik nori pasa- 
kyti, kad, jeigu nelabai svarbu... na, mes visi atsisakom kai 
kurių malonumų, kad tik spektaklis būtų sėkmingas. 

Hubertas tai išklausė akivaizdžiai nuobodžiaudamas. 

— Turiu nuvažiuoti į miesto centrą paimti tėvo. 

Jis šaltai pažvelgė į Bazilį, tarsi provokuodamas jį pa- 
neigti tokio paaiškinimo įtikimumą. 

— O kodėl valandą pavėlavai? - toliau kvotė jį Bazilis. 

— Todėl, kad turėjau padėti motinai. 

Aplink juos jau rinkosi smalsuoliai; Hubertas pergalin- 
gai apsidairė. Jo pasiteisinimas buvo šventas ir neabejoti- 
nas, ir tik Bazilis suprato, kad nenuoširdus. 

— Oi, neskiesk! - metė Bazilis. 

— Čia tik tau atrodo, kad skiedžiu... Bose. 

Bazilis, žybtelėjęs akimis, žengė prie jo. 

— Ką pasakei? 

— Pasakiau „Bose“. Argi ne taip tave visi vadina 
mokykloje? 

Tai buvo tiesa. Ta pravardė atsekė paskui jį ir į namus. 
Net pabalęs iš pykčio, Bazilis staiga pasijuto visiškai bejė- 
gis — suvokė, kad praeitis visada tykos kur nors netoliese. 
Jį vėl apsupo pašaipiai spoksančių bendramokslių veidai. 
Hubertas juokėsi. 

— Dink! - nesavu balsu riktelėjo Bazilis. - Nagi! Dink 
iš Čia! 

Hubertas dar kartą nusijuokė, bet tuoj pat atsitraukė, 
kai Bazilis žengė artyn. 


- Šiaip ar taip, nenoriu vaidint šitam tavo spektakly. 
Niekad nenorėjau. 

— Tai ir dink! 

— Klausyk, Bazili!.. - Panelė Haliberton tripinėjo apie 
juos, beveik netekusi žado. Hubertas, vėl juokdamasis, jau 
dairėsi kepurės. 

— Nerūpi man šita tavo komedija, - dar metė. Tada iš 
lėto, grakščiai apsisuko ir neskubėdamas išėjo pro duris. 

Tą popietę Huberto žodžius skaitė Riplis Bakneris, bet 
repeticija buvo sudrumsta. Panelė Bibi vaidino jau ne taip 
pakiliai; visi kiti vis spietėsi į krūvą, šnibždėjosi, o Baziliui 
priėjus staiga nutildavo. Po repeticijos panelė Haliberton, 
Riplis ir Bazilis pasitarė. Kai Bazilis kategoriškai atsisakė 
imtis pagrindinio vaidmens, buvo nuspręsta pasikviesti 
tokį Majalą de Beką, išgarsėjusį Centro vidurinės moky- 
klos spektakliuose; Riplis jį šiek tiek pažinojo. 

Tačiau kitą dieną patirtas smūgis jau buvo neatitaiso- 
mas. Evelina, visa išraudusi ir labai nesmagiai jausdamasi, 
Baziliui ir panelei Haliberton pranešė, kad jos tėvų planai 
pasikeitė: visa šeima jau kitą savaitę išvyksta į rytus, taigi 
ji vis dėlto negalėsianti vaidinti spektaklyje. Bazilis viską 
suprato. Tik Hubertas ją taip ilgai užlaikė. 

— Viso labo! - liūdnai atsisveikino Bazilis. 

Matydama tokią akivaizdžią jo neviltį, Evelina susigė- 
do ir dar mėgino teisintis: 

- Tikrai negaliu nieko pakeist. Oi, Bazili, man taip gaila! 

— Gal bent savaitę pagyventum pas mane, o tėvai tegu 
važiuoja? — naiviai pasiūlė panelė Haliberton. 

— Deja, negaliu. Tėvas nori, kad važiuotume visi. Tai vie- 
nintelė priežastis. Kitaip tikrai pasilikčiau. 

— Aišku, - tarstelėjo Bazilis. - Viso labo! 


— Bazili, tu juk nepyksti? — staiga ėmė atgailauti Eve- 
lina. - Padarysiu viską, kad jums būtų lengviau. Šią savai- 
tę dar ateisiu į repeticijas, kol rasit kokią kitą merginą, o 
paskui padėsiu jai, kuo tik galiu. Bet tėvas sako, kad reikia 
važiuoti. 

Tą popietę, po repeticijos, Riplis veltui mėgino patai- 
syti Baziliui nuotaiką vis ką nors siūlydamas; visi jo siū- 
lymai buvo niekinamai atmesti. Margareta Torens? Konė 
Deivis? Joms nelabai sekėsi netgi dabartiniai vaidmenys. 
Baziliui jau atrodė, kad visas sumanymas žlunga tiesiog jo 
akyse. 

Namo jis tądien grįžo anksti. Paniuręs sėdėjo prie savo 
miegamojo lango ir žiūrėjo į gretimame kieme žaidžiantį 
vienišą berniuką, Barnfildų sūnų. 

Mama parėjo penktą — ir tuoj pat pamatė, kad jis 
nusiminęs. 

— Tedis Barnfildas serga kiaulyte, - pasakė, mėgindama 
nukreipti Bazilio mintis kita linkme. — Todėl ir žaidžia ten 
vienas. 

— Tikrai? — apatiškai atsiliepė Bazilis. 

— Kiaulytė nepavojinga, bet labai užkrečiama. Tu ja per- 
sirgai būdamas septynerių. 

— Hmm... 

Mama akimirką patylėjo. 

— Nerimauji dėl savo spektaklio? Kas nors negerai? 

— Nieko, mama. Tiesiog noriu pabūti vienas. 

Po kurio laiko Bazilis atsistojo, nusprendęs nueiti į ne- 
toliese esantį gazuotų gėrimų kioską išgerti pieno koktei- 
lio. Jam jau beveik norėjosi užsukti pas poną Bibį ir pa- 
klausti, ar negalėtų atidėti kelionės į rytus. Bet ar tai tikroji 
priežastis, dėl kurios Evelina nebevaidins? 


Staiga Bazilio minčių srautą nutraukė gatve ateinantis 
devynmetis Evelinos brolis. 

— Sveikas, Hemai! Girdėjau, kad išvažiuojat. 

Hemas linktelėjo. 

— Kitą savaitę. Prie jūros. 

Bazilis mąsliai žiūrėjo į berniuką, tarsi nuo jo, tokio ar- 
timo Evelinai, būtų priklausiusi jos buvimo vieta. 

— O dabar kur eini? - paklausė. 

— Pažaisti su Tedžiu Barnfildu. 

- Ką?! - šūktelėjo Bazilis. - Negi nežinai, kad... - Čia 
jis prikando liežuvį. Galvoje šmėstelėjo beprotiška, nusi- 
kalstama mintis; vėl suskambo motinos žodžiai: „Kiaulytė 
nepavojinga, bet labai užkrečiama.“ Jei mažylis Hemas Bi- 
bis susirgtų kiaulyte, Evelina 2egalėiy išvažiuoti... 

Apsisprendė greitai ir šaltakraujiškai. 

— Tedis žaidžia užpakaliniam kieme, - pasakė vaikui. — 
Jei nori patekti ten neperėjęs per visą jų namą, iš šitos ga- 
tvės gali pasukt į tą skersgatvį. 

— Gerai. Ačiū, - patikliai linktelėjo Hemas. 

Bazilis dar pastovėjo, akimis lydėdamas vaiką, kol šis 
pasuko į skersgatvį, ir puikiai suvokdamas, kad ką tik pasi- 
elgė taip blogai, kaip dar niekada nebuvo pasielgęs. 


J 


p“ SAVAITĖS PONIA LI PARUOŠĖ ANKSTYVĄ VAKARIENĘ, VISI 
patiekalai buvo Bazilio mėgstamiausi: jautienos troš- 
kinys, bulvių šiaudeliai, persikų puselės su grietinėle ir šo- 
koladinis tortas. 

Bazilis kas kelios minutės šūkčiojo: 

— Oi! Kažin, kelinta dabar valanda? — Ir bėgo į prieš- 
kambarį pažiūrėti į laikrodį. - O tas laikrodis gerai eina? — 
įtariai klausė. Seniau jam tai nerūpėdavo. 

— Kuo puikiausiai. Jei šitaip greit viską kimši, tau su- 
triks virškinimas, o tada jau bus sunku vaidinti. 

— Ką manai apie programą? - jau trečią kartą teiravo- 
si Bazilis. - „Riplis Bakneris jaunesnysis pristato Bazilio 
Djuko Li komediją „Sugautas šešėlis“. 

— Mano supratimu, viskas labai gerai. 

— Iš tikrųjų tai nieko jis nepristato. 

— Bet skamba puikiai. 

— Kažin, kelinta valanda? - vėl sunerimo Bazilis. 

— Ką tik sakiau, kad dešimt po šeštos. 

— Na, tai aš gal jau eisiu. 

— Suvalgyk persikus, Bazili. Alkanas negalėsi vaidinti. 

— Man vaidinti nereikės, - kantriai pasakė Bazilis. — 
Turiu tik menką vaidmenuką, ir visai nesvarbu... 

Tai buvo sunku paaiškinti. 

— Būk gera, mama, nesišypsok man, kai išeisiu į sce- 
ną, - paprašė. - Elkis, tarsi būčiau tiesiog šiaip vienas iš 
aktorių. 

— Net pasilabinti su tavim negalėsiu? 

— Ka? 

Humoro Bazilis nebesuprato. Atsisveikino. Stengda- 
masis suvirškinti gal ne maistą, o savo paties širdį, kažkaip 
nusmukusią į skrandį, jis netrukus jau ėjo į Martindeilo 
mokyklą. 

Kai tamsoje sužibo geltoni jos langai, jaudulys pasida- 
rė nebepakenčiamas; mokyklos pastatas dabar atrodė nė 
kiek nepanašus į tą, kuriame Bazilis ramiausiai sau lankėsi 

pastarąsias tris savaites. Tuščiame vestibiulyje jo žingsniai 
aidėjo itin simboliškai ir grėsmingai; viršuje tik sargas jau 
statė kėdes eilėmis, taigi Bazilis vienas vaikščiojo po tuščią 
sceną, laukdamas, kol dar kas nors ateis. 

Tai buvo Majalas de Bekas, tas aukštas, protingas, nela- 
bai malonus vaikinas, kurį jie pasiėmė iš Louer Krest ave- 
niu ir kuriam patikėjo pagrindinį vyro vaidmenį. Nė kiek 
nesijaudinantis Majalas mėgino Bazilį pašnekinti. Klausė, 
ar, Bazilio manymu, Evelina Bibi supyktų, jeigu jis kada 
nors, kai spektaklis jau nebebus rodomas, užeitų pas ją į 
svečius. Bazilis atsakė, kad tikriausiai ne. Paskui Majalas 
dar ėmė pasakoti, kad vienas jo draugas, alaus daryklos sa- 
vininko sūnus, turi dvylikos cilindrų automobilį. 

— Oho! - tarstelėjo Bazilis. 

Be penkiolikos septintą grupelėmis suėjo kiti vakaro 
dalyviai: Riplis Bakneris su šešiais pasitelktais vaikinais, 
kurie turėjo tikrinti bilietus ir prižiūrėti tvarką žiūrovų 
salėje; panelė Haliberton, besistengianti atrodyti visiškai 
rami ir patikima; Evelina Bibi, tarytum priversta pasiduo- 
ti, — ji pažvelgė į Bazilį lyg sakydama: „Na, atrodo, vis dėlto 
neišsisuksiu.“ 

Buvo susitarta, kad vaikinus grimuos Majalas de Bekas, 
o merginas — panelė Haliberton. Bazilis netrukus pamatė, 
kad panelė Haliberton nieko nenutuokia apie grimą, bet, 
atsižvelgdamas į jos jaudulį, nusprendė elgtis diplomatiš- 
kai: nė žodžio nesakęs, kiekvieną nugrimuotą merginą dar 
vedė pas Majalą, kad tas ką galėdamas pataisytų. 

Bilas Kampfas, stoviniavęs prie uždangos plyšio, kažką šūk- 
telėjo, ir Bazilis akimirksniu atsidūrė šalia jo. Ką tik įėjusiam 
aukštam akiniuotam plikiui buvo parodyta vieta pačiame salės 
viduryje, ir jis dabar ten įdėmiai skaitė programą. Žiūrovas. Tose 

laukiančiose akyse, tame mįslingame, nenuspėjamame žvilgs- 
nyje slypėjo pjesės nesėkmė arba triumfas. Baigęs skaityti, pli- 
kis nusiėmė akinius ir apsidairė. Įėjo dvi pagyvenusios damos 
su dviem mažais berniukais, o po jų - dar keliolika žiūrovų. 

— Ei, Ripli, - pusbalsiu tarė Bazilis. - Pasakyk, kad vai- 
kus sodintų priekyje. 

Riplis, braškindamasis į policininko uniformą, pakėlė 
akis; prie viršutinės jo lūpos priklijuoti ilgi juodi ūsai virp- 
telėjo iš pasipiktinimo. 

— Jau seniausiai pasakiau. 

Sparčiai prisipildanti žiūrovų salė jau dūzgė. Vaikai 
priekyje vis šokinėjo iš vietų, visi šnekėjosi, šūkavo, išsky- 
rus kelias dešimtis įvairiose eilėse ramiai poromis sėdinčių 
virėjų ir kambarinių. 

Paskui paaiškėjo, kad viskas parengta. Tai buvo tiesiog 
neįtikima! „Stop! Stop! - vos nesušuko Bazilis. - Negi cik- 
rai viskas? Kas nors dar turėtų būti... visada kas nors dar 
būna!“ Bet pritemdyta salė ir fortepijonas bei smuikas iš 
Geyerio orkestro, grojančio „Lauk manęs šešėlyje“, priver- 
tė jį prikąsti liežuvį. Panelė Sonders, Leilija van Beiker ir 
Leilijos draugė Estela Keredž jau sėdėjo scenoje, o panelė 
Haliberton su suflerės sąsiuviniu stovėjo už kulisų. Staiga 
melodija baigėsi, šnekos priekinėse eilėse nutrūko. 

„O Dieve! - galvojo Bazilis. - O tu Dieve!“ 

Uždanga pakilo. Iš kažkur atsklido aiškus balsas. Ne- 


Jjaugi scenoje prakalbo ta nepažįstama trijulė? 


— Taip ir padarysiu, banele Sonders. Tikrai taib tr 
padarysiu! 

— Bei, panele Leilija, mano manymu, šiais laikais jau- 
noms damoms nederėtų skaityti laikraščių. 

— Man vis tiek. Noriu paskaityti abie šį nuostabų džen- 
telmenišką plėšiką, kurį visi vadina Sešėliu. 


Spektaklis jau buvo prasidėjęs. Vos Bazilis spėjo tai su- 
vokti, per salę nuvilnijo juokas, - Evelina mėgdžiojo pane- 
lę Sonders, užlindusi jai už nugaros. 

— Būk pasirengęs, Bazili, - sušnibždėjo panelė 
Haliberton. 

Bazilis su Bilu Kampfu, du sukčiai, paėmė už parankių 
Viktorą van Beikerį, pasileidusį namų šeimininkų sūnų, ir 
pasirengė pro paradines duris įtempti jį į vidų. 

Kad ir kaip keista, atsidūręs scenoje ir stebimas dau- 
gybės padrąsinamai žvelgiančių akių, Bazilis jautėsi visai 
ramus. Šmėstelėjo motinos veidas, paskui ir kiti veidai, 
kuriuos jis atpažino ir įsiminė. 

Bilas Kampfas truputį suklydo, bet Bazilis nesutriko ir 
tuoj pat atsakė į jo repliką. 


PANELĖ SONDERS. Vadinasi, jūs - Šeštojo rajono 
oldermenas? 

TRIUSIS SIMONSAS. Taip, ponia. 

PANELĖ SONDERS (koketiškai purtydama galvą). O 
kas yra oldermenas? 

KINAS RADAS. Oldermenas - kažkas tarp politiko ir 


pirato. 


Tai buvo viena iš replikų, kuriomis Bazilis labiausiai di- 
džiavosi, - bet žiūrovai nesijuokė, niekas nė nešyptelėjo. Už- 
tat po akimirkos, kai Bilas Kampfas užsimiršęs nusišluostė 
kaktą nosine ir staiga įsistebeilijo į ją, išgąsdintas raudonų 
grimo dėmių, salė plyšo juokais. Toks jau tas teatras! 

PANELE SONDERS. Tai jūs tikite vaiduokliais, pone 
Radai. 
KINAS RADAS. Taip, ponia, tikrai tikiu. Pas jus jų yra? 


Štai ir pirmas svarbus epizodas. Priremdytoje scenoje iš 
lėto atsiveria langas - pro jį įlipa Majalas de Bekas „vaka- 
rine apranga“. Jam atsargiai stypsenant į kitą scenos pusę, 
pasirodo Leilija van Beiker. Ji išsigąsta, bet jis ją įtikina 
esąs jos brolio Viktoro draugas. Abu šnekasi. Ji jam naiviai, 
jausmingai pasakoja, kaip žavisi Šešėliu, apie kurio žygius 
yra skaičiusi. Bet priduria, jog tikisi, kad Šešėlis šiąnakt 
neįslinks į jų namus, nes visos šeimos brangenybės štai 
tame seife, dešinėj. 

Nepažįstamasis alkanas. Pavėlavo pietų ir tą vakarą apskri- 
tai liko nevalgęs. Gal norėtų kokių sausainių su pienu? Taip, 
būtų puiku. Vos jai išėjus iš kambario, jis jau klūpo prie seifo 
ir grabinėja užraktą, nė kiek nesuglumintas ant durelių trafa- 
retu užrašyto didelių vilčių neteikiančio žodžio „Pyragaičiai“. 
Durelės staiga atsidaro, bet jis išgirsta žingsnius ir spėja jas 
užverti prieš pasirodant Leilijai su sausainiais ir pienu. 

Jie delsia; akivaizdu, kad vienas kitam patinka. Įėju- 
si panelė Sonders, labai koketiška, supažindinama su 
svečiu. Evelina vėl ją mėgdžioja, užlindusi už nugaros; 
žiūrovai kvatoja. Pasirodo ir kiti namiškiai; jie taip pat 
supažindinami. 

Kas čia? Garsiai pabeldęs į duris, įpuola Maliganas, 
policininkas. 


— Ką tik gavom pranešimą iš Centrinės valdybos, kad 


garsusis Sešėlis pastebėtas bro langą lipantis bas jus! Sjva- 
kar niekas neišeis iš šito namo! 

Čia nusileido uždanga. Pirmosios žiūrovų eilės — jau- 
nesnieji aktorių broliai ir seserys — iš susižavėjimo visai 
įsišėlo. Aktoriai išėjo nusilenkti. 

Po akimirkos Bazilis scenoje liko tik su Evelina Bibi. 
Ji - pavargusi išdažyta lėlė - alkūnėmis atsirėmė į stalą. 

— Oi, Bazili! - pratarė. 

Buvo jam dar ne visai atleidusi už tai, kad privertė ją 
laikytis pažado, kai dėl kiaulyte susirgusio broliuko šeima 
turėjo atidėti kelionę į rytus; ir Bazilis taktiškai jos vengė, 
tačiau dabar malonus jaudulys ir sėkmė juos suvienijo. 

— Buvai nuostabi, - pasakė Bazilis. - Tiesiog nuostabi! 

Jis lyg sudvejojo. Žinojo, kad niekada jos netraukė; jai 
reikėjo vaikino, panašaus į ją pačią, gebančio paveikti jusles, 
tokio kaip Hubertas Bleras. Nuojauta jai sakė, kad Bazilis 
kažkuo ypatingas, bet nuolatinės jo pastangos priversti žmo- 
nes mąstyti ir jausti ją gerokai trikdė ir vargino. Tačiau dabar, 
premjeros vakaro įkarštyje, juodu palinko vienas prie kito ir 
taikingai pasibučiavo — ir nuo tos akimirkos, kadangi apskritai 
neturėjo dėl ko ginčytis, jau buvo draugai visam gyvenimui. 

Kai uždanga vėl pakilo ir prasidėjo antras veiksmas, Ba- 
zilis, niekieno nepastebėtas, nulipo žemyn vienais laiptais, 
paskui palypėjo aukštyn kitais ir, atsidūręs salės gale, iš 
rovais, gėrėjosi spektakliu, tarsi pirmą kartą jį matydamas. 

Buvo du labai panašūs antro ir trečio veiksmo paveiks- 
lai. Abiejuose Šešėlį, likusį vieną scenoje, užklumpa pane- 
lė Sonders. Majalas de Bekas, repetavęs tik dešimt dienų, 
tuos paveikslus vis supainiodavo, bet Bazilis vis tiek buvo 
visiškai nepasirengęs tam, kas dabar nutiko. Pamatęs įė- 
jusią Konę, Majalas išpyškino trečio veiksmo repliką, ir 
Konė automatiškai atsakė, ką reikėjo į ją atsakyti. 


Kiti scenoje pasirodę aktoriai iš jaudulio irgi visai susipai- 
niojo, ir staiga jau visi, vos įpusėję antrą veiksmą, perėjo prie 
trečio. Visa tai įvyko taip greit, kad netgi Bazilis kurį laiką tik 
neaiškiai jautė, jog kažkas negerai. Paskui leidosi bėgti žemyn 
vienais laiptais, aukštyn kitais - į užkulisius, šaukdamas: 

— Uždangą! Nuleiskit uždangą! 

Ten stovėję vaikinai, apimti siaubo, puolė prie virvės. 
Po akimirkos uždusęs Bazilis jau kreipėsi į žiūrovus: 

— Ponios ir ponai, - pasakė, - mums teko pakeisti kai 
kuriuos aktorius, todėl dabar truputį suklydom. Jei leisite, 
norėtume šį paveikslą suvaidinti iš naujo. 

Į užkulisius paskui jį atskriejo juokas ir plojimai. 

— Nagi, Majalai! - susinervinęs šūktelėjo Bazilis. - Tu 
scenoje vienas. Sakai: „Aš tik noriu pažiūrėt, ar tie brangak- 
meniai tikri.“ O Konė atsako: „Žiūrėkit, į mane nekreipkit 
dėmesio.“ Nagi! Keliam uždangą! 

Netrukus viskas buvo ištaisyta. Susmukusiai panelei 
Haliberton kažkas atnešė vandens; po antro veiksmo visi 
aktoriai dar kartą išėjo nusilenkti plojantiems žiūrovams. 
Po dvidešimties minučių spektaklis baigėsi. Pagrindinis 
veikėjas, spausdamas Leiliją van Beiker prie krūtinės, pri- 
sipažino, kad jis ir yra Šešėlis, „dabar jau sugautas Šešėlis“; 
uždanga kilo ir leidosi, kilo ir leidosi; panelė Haliberton 
buvo ištempta į sceną; tvarkos prižiūrėtojai pavaikščiojo 
tarpais tarp eilių ir grįžo apsikrovę gėlėmis. Paskui visi at- 
sipalaidavo, aktoriai džiugiai sukinėjosi žiūrovų minioje, 
Juokėsi ir, iš visų pusių sveikinami, jautėsi labai svarbūs. 
Prie Bazilio priėjęs nepažįstamas senukas spausdamas ran- 
ką tarė: „Apie jus, vaikine, mes kada nors dar išgirsim“, — 
o kažkoks laikraščio reporteris paklausė, ar Baziliui tikrai 
tik penkiolika. Visa tai galėjo Bazilį netinkamai paveikti 

ir netgi demoralizuoti, bet viskas iškart ir baigėsi. Vos tik 
minia ištirpo ir paskutiniai keli žiūrovai, dar kažką pasakę, 
išėjo iš salės, Bazilis pajuto, kaip širdyje veriasi didžiulė 
tuštuma. Tai jau praeitis — visas tas darbas, susidomėjimas, 
įkarštis. Atsivėrusi tuštuma baugino. 

— Labanakt, panele Haliberton. Labanakt, Evelina. 

— Labanakt, Bazili. Sveikinu, Bazili. Labanakt. 

— Kur mano paltas? Labanakt, Bazili. 

— Kostiumus prašyčiau palikti ant scenos. Rytoj juos 
reikės grąžinti. 

Jis išėjo beveik paskutinis, dar trumpam užlipęs į sceną 
ir apžvelgęs tuščią salę. Motina jo palaukė, ir juodu pirmą 
tokį vėsų tų metų vakarą drauge žingsniavo namo. 

— Na, mano manymu, visas pasisekė kuo puikiausiai. 
Tu patenkintas? — Jis iškart neatsakė. - Argi tau pačiam 
nepatiko? 

— Patiko. — Bazilis nugręžė veidą į šalį. 

— Kas yra? 

— Nieko, - murmtelėjo Bazilis, o paskui pridūrė: - Juk 
iš tikrųjų niekam nerūpi, ar ne? 

— Kas nerūpi? 

— Niekas nerūpi. 

— Kiekvienam rūpi vis kitokie dalykai. Man, pavyzdžiui, 
rūpi tu. 

Bazilis instinktyviai išsisuko nuo jį paglostyti norėju- 
sios motinos rankos. 

— Oi, nereikia. Ne tai turėjau omeny. 

— Tu tiesiog pervargęs, meiluti. 

— Nepervargęs. Man tik, na, lyg ir liūdna. 

— Neturėtum liūdėti. Žinai, po spektaklio man daug 
kas sakė... 

— Oi, tai jau baigta. Dabar nebešnekėkim... Niekada 
apie tai man nieko nebesakyk. 

— Tai kodėl tau liūdna? 

- Šiaip... dėl vieno tokio berniuko. 

— Kokio berniuko? 

— Na, dėl to mažylio, Hemo... Tu nesuprasi. 

— Kai tik pareisim namo, pagulėk karštoje vonioje, kad 
nurimtum. 

— Gerai. 

Bet parėjęs namo jis iškart nugrimzdo į miegą ant so- 
fos. Motina, kiek padvejojusi, užklojo jį antklode ir dar 
vienu vilnoniu apklotėliu, po besipriešinančia galva paki- 
šo pagalvę, o pati užlipo į antrą aukštą. 

Ten ilgai klūpojo prie savo lovos. 

— Padėk jam, Dieve! Padėk, - meldė, - nes jam reikia 
tokios pagalbos, kokios aš nebegaliu suteikti. 


EAZILIS IR 
KLEODAI RA 

ET KURI VIETA, KUR BŪDAVO TA MERGAITĖ, BAZILIUI TAP- 

davo stebuklingai graži, bet jis pats visa tai suprato ne 
taip. Jam atrodė, kad tos vietos tokios patrauklios tiesiog 
savaime, taigi paprasčiausią gatvę ar netgi kokio miesto 
pavadinimą dar ilgai gaubdavo ypatingas švytėjimas ir sie- 
15 džiuginantys garsai. Būdama šalia, ji taip patraukdavo 
jo dėmesį, kad aplinkos jis apskritai nepastebėdavo; todėl 
ir jai nesant tos vietos neatrodydavo ištuštėjusios, veikiau 
viliodavo ieškoti jos slaptinguose kambariuose ir soduose, 
kurių jis anksčiau iš tikrųjų net nebūdavo matęs. 

Ir šį kartą, kaip visada, jis matė tik jos veido išraišką, jos 
lūpas, taip žaviai perteikiančias kiekvieną tikrą ar apsimestinį 
jausmą... ak, tas neįkainojamas lūpas... ir ją visą - persiko švie- 
žumą ir šešiolikmetės brandą. Jis nelabai suvokė, kad jie stovi 
geležinkelio stotyje, ir nė nepajuto, kad ji ką tik žvilgtelėjo 
jam per pet ir įsimylėjo kitą vaikiną. Drauge su visais eida- 
ma prie automobilio, ji jau stengėsi patraukti nepažįstamojo 
dėmesį, nors, nutaisiusi meilų balselį, šnekėjosi su Baziliu ir 
laikėsi tvirtai įsikibusi jam į parankę. 


Jei Bazilis būtų pastebėjęs tą kitą iš traukinio išlipusį 
vaikiną, tai būtų jo tik gailėjęsis, kaip gailėjosi vargšų palei 
geležinkelį matytų kaimų gyventojų ir savo bendrakelei- 
vių: juk jie po poros savaičių nepradės studijuoti Jeilyje ir 
nepraleis trijų dienų tame pačiame mieste, kur bus panelė 
Erminė Gilbert Labuis Bibl. Jie visi atrodė kažkokie buki, 
bevilčiai ir gal netgi niekingi. 

Bazilis čia pasisvečiuoti atvažiavo todėl, kad čia ketino 
svečiuotis Erminė Bibl. Prieš mėnesį, tą liūdną vakarą, kai 
kitądien jau turėjo išvykti iš vakaruose esančio jo gimtojo 
miesto, ji daug žadančiu nekantriu balsu pasakė: 

— Jei Mobilyje pažįsti kokį vaikiną, tai gal galėtum įsi- 
siūlyti į svečius, kai ir aš ten būsiu? 

Jis taip ir padarė. Ir štai dabar jam, švelniai apsuptam 
nepažįstamo pietų miesto, iš jaudulio pasirodė, kad Sto- 
rulio Gasparo automobilis tuoj pat ir iščiuožė iš aikštelės, 
kai tik jie įsėdo. 

Staiga išgirdęs nuo šaligatvio atsklidusį balsą, Bazilis 
net krūptelėjo. 

— Sveika, Bese Bel. Sveikas, Viljamai. Kaip laikotės? 

Priėjęs nepažįstamasis buvo aukštas ir liesas, kokiais 
metais vyresnis už Bazilį. Vilkėjo baltu drobiniu kostiumu, 
iš po panamos žybčiojo ugningos nesutramdomo pietiečio 
akys. 

— Čia tai bent! Mažylis Le Moinas! - sušuko panelė 
Čiver. - Kada grįžai namo? 

— Ką tik, Bese Bel. Tu tokia žavi ir daili, turėjau prieit 
pažiūrėt iš arčiau. 

Tada jį supažindino su Mine ir Baziliu. 

— Gal tave kur pamėtėt, Mažyli? - paklausė Storulis, o 
gimtuosiuose kraštuose tai Viljamas. 


I24 


— Na... - Le Moinas lyg sudvejojo. - Tu labai malonus, 
bet manęs turėtų atvažiuoti... 

- Šok pas mus. 

Le Moinas užmetė savo kelioninį krepšį ant Bazilio 
lagamino ir su visomis mandagybėmis įsispraudė ant už- 
pakalinės sėdynės. Bazilis sugavo Minės žvilgsnį; ji jam 
šyptelėjo, lyg būtų norėjusi pasakyti: „Cia jau apmaudu, 
bet ilgai netruks.“ 

— Jūs gal iš Naujojo Orleano, panele Bibl? - paklausė 
Le Moinas. 

— Taip. Tikrai. 

— Na, aš ką tik buvau Naujajame Orleane, ir man sakė, 
kad viena iš garsiausių tenykščių širdžių ėdikių dabar lan- 
kosi pas mus, todėl ten, visame mieste, jau nusišovė šimtai 
jos garbintojų. Tai tikra tiesa. Pats keliskart padėjau nešti 
lavonus, kad nedryksotų gatvėse. 

„Čia, kairėje, tikriausiai Mobilio įlanka, - galvojo Bazi- 
lis, - prekybinė miesto dalis.“ Čia švietė Diksilando“ mė- 
nesiena, sklido juodaodžių uosto krovikų dainos. Namai 
abipus gatvės šiek tiek pablukę, pridengti įspūdingai vešin- 
čių vijoklių; kadaise šiuose balkonuose šmėžavo krinolinai, 
dabar jau apleistuose soduose naktimis virkaudavo gitaros. 

Buvo taip šilta! Visų kalbėsena atrodė paveikta įsitikini- 
mo, jog tikrai pakaks laiko viskam pasakyti, - netgi Minės, 
atsakinėjančios į Žaismingus to keistai pravardžiuojamo 
vaikino juokus, balsas skambėjo lėčiau ir tingiau; Bazilis 
pirmą kartą įžvelgė tokį pietietišką jos bruožą. Automobi- 
lis stabtelėjo prie didžiulių vartų; pro vešlių medžių šakas 
švysčiojo geltono namo lopinėliai. Le Moinas išlipo. 


* Diksilandas - neoficialus JAV pietinių valstijų pavadinimas. 

— Nuoširdžiai tikiuosi, kad judviem čia patiks. Jei leisi- 
te, netrukus užsuksiu pažiūrėti, ar negalėčiau jūsų viešna- 
gės padaryti dar malonesnės. - Jis nusilenkė, ceremonin- 
gai mostelėdamas savo panama. - O dabar atsisveikinu. 

Kai automobilis pajudėjo, Besė Bel šypsodama atsigrę- 
žė į Minę. 

— Na, ar nesakiau? - paklausė. 

— Aš jau stotyje atpažinau, kai dar nebuvo priėjęs prie 
automobilio, - atsakė Minė. - Kažkaip supratau, kad čia jis. 

— Matei, koks gražus? 

— Tiesiog dieviškai. 

— Bet, žinoma, visada bendraudavo su vyresniais. 

Baziliui šis užsitęsęs aptarimas pasirodė ne visai dera- 
mas. Juk tas vaikinas — tik kažkoks vietos gyventojas, pie- 
tietis; negana to, paprastai bendraujantis su vyresniais; tai- 
gi jo egzistencija pernelyg sureikšminama. 

Bet dabar Minė jau pasisuko į Bazilį. 

— Bazili... — tarė, koketiškai pasiraiviusi, o paskui kukliai, 
tarsi ko laukdama, sunėrė rankas; jam nuo tokių jos judesių 
visada sutvaksėdavo širdis. - Man labai patiko tavo laiškai. 

— Tai galėjai bent kartą ir atrašyti. 

— Neturėjau nė vienos laisvos minutės, Bazili. Svečia- 
vausi Čikagoje, paskui Našvilyje. Net nebuvau namuose, - 
pasakė Minė ir tyliai pridūrė: - Mano tėvai skiriasi, Bazili. 
Baisu, ar ne? 

Jis net krūptelėjo; o po akimirkos susiejo tą mintį su 
Mine ir pajuto, kad ji dar labiau jį jaudina; dėl tos ro- 
mantiškos sąsajos mintis apie skyrybas Bazilio vėliau 
nebegąsdino. 

— Todėl ir nerašiau. Bet nuolatos apie tave galvojau. 
Tu - mano geriausias draugas, Bazili. Tu visada supranti. 

Jydviejų atsisveikinimo Sent Pole gaida buvo tikrai ne 
tokia. Dabar Baziliui nuo liežuvio staiga nusprūdo bjaurus 
gandas, apie kurį jis iš tiesų neketino užsiminti. 

— Kas tas Beilis, su kuriuo susipažinai Leik Foreste? — 
lyg tarp kitko paklausė Bazilis. 

— Bazas Beilis! - Didžiulės Minės akys išsiplėtė iš nuos- 
tabos. - Labai patrauklus ir dieviškai šoka, bet mudu tik 
draugai. - Ji susiraukė. - Aišku, kad Konė Deivis bus pa- 
skleidusi gandus Sent Pole. Kaip mane užkniso tos panos, 
kurios tiesiog iš pavydo - ar daugiau neturėdamos ko veik- 
ti - sėdi ir plaka tave liežuviais, jei bent kiek pasilinksmini! 

Dabar Bazilis jau neabejojo, kad Leik Foreste kažkas 
nutiko, bet netikėtą skausmo dūrį nuo Minės nuslėpė. 

- Šiaip ar taip, su tavimi smagu šnekėtis. - Minė staiga 
nusišypsojo. - Turbūt jau visi žino, koks jūs lengvabūdis, 
pone Bazili Djukai Li. 

Tokia užuomina paprastai laikoma meilikavimu, bet 
Minė šnekėjo taip atsainiai, kone abejingai, kad Bazilis 
dar labiau sunerimo, - ir staiga ta bomba sprogo. 

— Dėl Bazo Beilio nesijaudink. Mano širdis dabar visiš- 
kai laisva ir niekas nėra kritęs į akį. 

Jam net nespėjus suvokti, kaip baisu tai, ką ji pasakė, 
automobilis sustojo prie Besės Bel Čiver namų durų ir abi 
mergaitės užbėgo laiptais šaukdamos: 

- Šią popietę dar pasimatysim! 

Bazilis automatiškai persėdo į priekį - įsitaisė šalia jį į 
svečius pasikvietusio vaikino. 

— Mėginsi patekti į pirmakursių futbolo komandą, Ba- 
zili? - paklausė Viljamas. 

— Ką? A, žinoma. Jei atsikratysiu dviejų skolų. - Bet širdy- 
je jautė, kad nėra jokių „jei“; tai buvo didžiausia jo svajonė. 


— Tave turbūt iš karto paims. Beje, tas Mažylis Le Moi- 
nas, su kuriuo ką tik susipažinai, šį rudenį pradės studi- 
juoti Prinstone. Iki šiol Virdžinijos karo mokslų institute 
žaidė rikiuotės gynėju. 

— O iš kur gavo tą kvailą pravardę? 

— Jį visada taip vadino namuose, tai paskui ir kiti įpra- 
to. - Kiek patylėjęs, Viljamas pridūrė: - Jis pasikvietė jas į 
šio vakaro šokius užmiesčio klube. 

— Kada pasikvietė? - nustebo Bazilis. 

— Na, iškart. Apie tai jie ir kalbėjosi. Aš ir pats norėjau 
jas pakviest, jau po truputį mėginau prie to prieiti, bet jis 
mane aplenkė. - Viljamas atsiduso, kaltindamas tik save. — 
Ką gi, vis tiek tame klube visi pasimatysim. 

— Žinoma; nieko čia tokio, - tarė Bazilis. Bet ar tai buvo 
Storulio klaida? Juk Minė galėjo iškart pasakyti: „Bazilis 
atsitrenkė į šitokią tolybę, kad pasimatytų su manimi, to- 
dėl pirmą vakarą tikrai turiu praleisti su juo.“ 

Kas gi nutiko? Vos prieš mėnesį triukšmingos Unijos 
stoties prietemoje, Sent Pole, juodu užlindo už kažkokio 
bagažo vežimėlio ir Bazilis ją bučiavo, o jos akys prašė: 
„Dar.“ Ir iki paskutinės akimirkos, kol jos vagono langą 
užstojo garo kamuolys, ji buvo jo, — jis to neišsigalvojo; 
tokius dalykus tiesiog žinai. Dabar Bazilis jautėsi visiškai 
suglumęs. Minė tiesiog neatpažįstama; ji, nors ir tokia 
svaiginamai populiari, visada būdavo gera. Jis mėgino pri- 
siminti, ar laiškuose nebus parašęs ko nors, dėl ko ji galė- 
jo įsižeisti; ir savyje ieškojo kokių nors naujų kliaudų. Jis, 
matyt, jai nepatiko toks, koks buvo iš ryto. Džiaugsminga 
nuotaika, kurios apimtas atvažiavo, pradingo be pėdsakų. 

Tą popietę, kai jie žaidė tenisą, Minė vėl elgėsi kaip vi- 


sada: žavėjosi jo kirčiais ir vieną kartą, kai abu atsidūrė prie 

pat tinklelio, staiga patapšnojo jam ranką. Bet vėliau, kai 
plačioje, pavėsingoje Čiverių verandoje visi gėrė limonadą, 
Baziliui kažkodėl nė akimirką nepavyko pabūti su ja dvie- 
se. Ar ji, kai važiavo iš teniso aikštyno, atsitiktinai atsisė- 
do priekyje, šalia Storulio? Praėjusią vasarą nepraleisdavo 
progų likti tik su Baziliu — pati jų prigalvodavo tiesiog iš 
nieko. O dabar šokiams užmiesčio klube Bazilis rengėsi 
slegiamas nuojautos, kad tuoj suvoks baisią tiesą. 

Tas klubas buvo nedideliame slėnyje, iš viršaus beveik 
visiškai užstotas gluosnių; pro juodus jų siluetus visokių 
formų dėmėmis ir lopais liejosi didžiulės mėnulio pilna- 
ties šviesa. Kai jie aikštelėje pastatė automobilį, Bazilio 
mėgstamiausia melodija — „Chinatown“ — atsklido pro 
langus, ir atrodė, kad paskiros natos, tarsi kokie nykštukai, 
pabiro laukymėje. Baziliui tankiau sutvaksėjo širdis, kaž- 
kas gniaužė gerklę; pulsuojanti atogrąžų tamsa žadėjo tokį 
meilės nuotykį, apie kokį jis visada svajojo; tačiau dabar, 
atsidūręs čia, Bazilis jautėsi pernelyg mažas ir silpnas, kad 
sučiuptų trokštamą laimę. Šokdamas su Mine, jis gėdijo- 
si, kad primeta jai savo, paprasto mirtingojo, egzistenciją 
šioje pasakų šalyje, kur gyvena dar nepažįstamos nuosta- 
biai gražios ir didingos būtybės. Žinojo, kad pasijustų čia 
esąs karalius, jei Minė ištiestų ranką, prisitrauktų jį artyn 
ir pašnibždėtų kelis švelnius žodžius, bet ji tik tarė: 

— Čia nuostabu, ar ne, Bazili? Ar tau kada nors buvo 
smagiau? 

Vienišų kavalierių eilėje vis šnektelėdamas su Le Moi- 
nu, Bazilis jautė tarsi kokį pavydą ir kažkodėl drovėjosi. 
Piktinosi ta aukšta figūra, šokyje taip valdingai palinkstan- 
čia virš Minės, bet negalėjo Le Moino nemėgti ir nesižavė- 
ti geraširdiškais jo juokais, kuo rimčiausiu veidu laidomais 

pro šalį einančioms panelėms. Bazilis su Viljamu Gaspa- 
ru čia buvo jauniausi vaikinai, o Besė Bel su Mine - jau- 
niausios merginos, ir Bazilis pirmą kartą gyvenime karštai 
troško būti vyresnis, ne toks jauslus, ne taip veikiamas 
įspūdžių. Virpėdamas nuo kiekvieno aromato, vaizdo ar 
melodijos, jis norėjo būti jau viskuo persisotinęs ir nu- 
rimęs. Apimtas liūdesio, jautė, kaip visas pasaulio grožis 
užlieja jį tarytum mėnesiena ir slegia, dusina, užgniaužia 
kvapą, ir jis bejėgiškai blaškosi, trykšdamas jaunyste, už 
kurią šimtai suaugusiųjų mielai atiduotų ne vienerius gy- 
venimo metus. 

Kitą dieną, kai susitiko su ja tarytum susitraukusiame, 
vėl tikrame pasaulyje, viskas jau atrodė paprasčiau, bet kaž- 
ko trūko, ir jis niekaip neprisivertė juokauti ir linksmintis. 
Nebebuvo prasmės mojuoti kumščiais po mūšio. Reikėjo 
labiau pasistengti praėjusį vakarą. Dabar jie keturiese, bet 
ne poromis, nuėjo į miesto centrą ir užsuko pas fotografą, 
kad šis nufotografuotų Minę. Baziliui patiko vienas ban- 
domasis atspaudas, kurį kiti atmetė, - ten Minė jam atro- 
dė tokia, kokia buvo Sent Pole, - taigi jis užsakė dvi tokias 
nuotraukas: vieną jai, kad turėtų, o kitą - kad atsiųstų jam į 
Jeilį. Visą popietę Minė buvo kažkokia išsiblaškiusi, kažką 
sau niūniavo, bet vėliau, kai visi grįžo pas Čiverius, kaip 
įgelta užlėkė laiptais, vos tik viduje suskambo telefonas. 
Po dešimties minučių pasirodė suirzusi ir nuliūdusi; Bazi- 
lis nugirdo, kaip abi merginos susišnibždėjo: 

— Jis negali ištrūkti. 

— ... gaila... 

— .. grįš penktadienį. 

Buvo aišku, kad skambino Le Moinas, kažkur išvykęs, 
ir kad Minei tai svarbu. Netrukus, negalėdamas pakęsti jos 

nusivylimo, vargšas Bazilis atsistojo ir pavadino Viljamą 
jau eiti namo. Labai nustebo, kai Minė jį sulaikė, suėmusi 
už alkūnės: 

— Neišeik, Bazili. Mudu čia, regis, dar nė minutės ne- 
pabuvom vieni. 

Jis liūdnai nusijuokė. 

— Tarsi tau rūpėtų. 

— Bazili, nekvailiok. - Ji prikando lūpą, lyg įsižeidusi. — 
Nueikim prie sūpuoklių. 

Staiga atgavęs viltį, jis nušvito iš laimės. Raminamas 
švelnios ir, kaip jam atrodė, jaunatviškai nuoširdžios Mi- 
nės šypsenos, godžiai gėrė jos melą, tarsi gaivų vandenį. 
Paskutinių saulės spindulių glostomi jos skruostai vėl kaž- 
kaip nežemiškai švytėjo, kai ji jam pasakojo, kad Le Moi- 
no kvietimą priėmė nenorom ir tą šokių vakarą stebėjosi, 
net įsižeidė matydama, kad jis, Bazilis, jos šalinasi. 

— Jeigu jau taip, Mine, tai gal galiu tave pabučiuoti? — 
paprašė jis. - Bent vieną kartelį. 

— Tik jau ne čia! - sušuko ji. - Koks tu kvailas! 

— Eime į pavėsinę, tik akimirkai. 

— Bazili, aš negaliu. Besė Bel su Viljamu sėdi verandoj. 
Gal kitą kartą. 

Jis žiūrėjo į ją visai netekęs galvos, nežinodamas, ar gali 
ja tikėti, ar ne, ir ji iškart pakeitė pokalbio temą: 

— Mokysiuos panelės Bičer mokykloje, Bazili. Bus tik 
dvi ar trys valandos kelio nuo Niu Heiveno. Šį rudenį ga- 
lėsi pas mane atvažiuoti. Tik kad ten su svečiais bendrauja- 
ma kambarėliuose stiklinėmis sienomis. Baisu, ar ne? 

— Siaubinga, - karštai pritarė Bazilis. 

Viljamas su Bese Bel, nulipę verandos laipteliais, prie- 
šais namą šnekėjosi su kažkokiais automobilyje sėdinčiais 
žmonėmis. 

— Mine, einam dabar į pavėsinę... tik akimirkai. Jie gi toli. 

Jos veidas suakmenėjo. 

— Negaliu, Bazili. Negi nesupranti, kad negaliu? 

— Kodėl? Aš juk rytoj išvažiuoju. 

— Oi! Ne! 

— Reikia. Turiu tik keturias dienas pasiruošti egzami- 
nams. Mine... 

Jis paėmė ją už rankos. Jos pirštai gana ramiai buvo jo 
delne, bet, kai tempdamas į priekį mėgino priversti ją atsi- 
stoti, ji šiurkščiai ištraukė plaštaką iš jo gniaužto. Nuo to 
timptelėjimo sūpuoklės pajudėjo; Bazilis, ištiesęs koją, jas 
sustabdė. Juk baisiai nemalonu suptis, kai pakliūni į tokią 
nesmagią padėtį. 

Ji uždėjo išlaisvintą ranką jam ant kelio. 

— Aš nebesibučiuoju, Bazili. Tikrai. Jau išaugau iš to 
amžiaus; kitą gegužę man sueis septyniolika. 

— Galiu lažintis, kad su Le Moinu tai bučiavaisi, - kan- 
džiai tarė Bazilis. 

— Nebūk toks akiplėša... 

Bazilis išlipo iš sūpuoklių. 

— Gal jau eisiu... 

Pakėlusi galvą, Minė pirmą kartą taip šaltakraujiškai ver- 
tino jį žvilgsniu: tvirtą, gracingą figūrą; šiltą įdegusios odos 
atspalvį; blizgančius juodus plaukus, kurie jai kadaise atrodė 
labai romantiški. Be to, ji jautė, - kaip jausdavo netgi tie, kurie 
jo nemėgo, - kad jo veide galima įžvelgti dar kažką: tarsi kokią 
užuominą, lemties žymę, ne šiaip tvirtą valią, o kažkokį ypa- 
tingą atkaklumą, tarytum poreikį savaip modeliuoti pasaulį. 
Kad jam tikriausiai seksis Jeilyje ir ji dar šiemet galėtų ten ma- 
loniai paviešėti kaip jo mergina, Minei nieko nereiškė. Ji nie- 
kada nebuvo tokia apdairi. Ir dabar, negalėdama apsispręsti, 

mintyse tai traukė Bazilį prie savęs, tai stūmė šalin. Vaikinų 
aplinkui daugybė, ir visiems jos reikia. Jei Le Moinas būtų 
buvęs čia pat, ji nebūtų dvejojusi, - niekas neturėjo sukliudy- 
ti mįslingai to nuostabaus meilės romano pradžiai, - bet jis 
sakė grįšiąs tik po trijų dienų, taigi Minė pagalvojo, kad kol 
kas gal dar nereikėtų Bazilio paleisti. 

— Pabūk iki trečiadienio, ir aš... padarysiu, ko tu nori, — 
pasakė Minė. 

— Negaliu. Man gi reikia rengtis egzaminams. Turėjau 
išvažiuoti jau šią popietę. 

— Galėsi mokytis traukinyje. 

Ji pasiraivė, delnais įsirėmė į kelius ir nusišypsojo Ba- 
ziliui. Staiga truktelėjęs už rankos, jis pastatė ją ant kojų ir 
nusitempė į gaivią vijokliais apaugusios pavėsinės tamsą. 


J 


Niu HEIVENĄ BAZILIS ATVAŽIAVO TIK PENKTADIENĮ IR TADA 

Jau stengėsi viską, ką turėjo padaryti per penkias dienas, 
sugrūsti į dvi. Traukinyje nesimokė; sėdėjo tarsi apimtas 
transo ir galvojo vien apie Minę - ir kas ten vyksta dabar, 
kai grįžo Le Moinas. Minė laikėsi pažado, bet tik forma- 
liai, - antrą vakarą pabučiavo Bazilį teatre, tik vieną kartą, 
nenoromis; 0 jo išvykimo rytą buvo gauta Le Moino tele- 
grama, ir prie Besės Bel net atsisveikindama Minė nedrįso 
Bazilio pabučiuoti. Užtat, lyg siūlydama savotišką kom- 
pensaciją, leido jam aplankyti ją panelės Bičer mokykloje 
pačią pirmą dieną, kai tik bus galima. 

Studijų pradžioje Bazilis gyveno su Briku Velsu ir 
Džordžu Dorsiu - Raito bendrabutyje jie trise turėjo du 
miegamuosius ir darbo kambarį. Kol nepaskelbti trigono- 
metrijos egzamino rezultatai, Bazilis negalėjo būti priim- 
tas į futbolo komandą, bet, stebėdamas pirmakursių treni- 
ruotes Jeilio stadione, jis suprato, kad pagrindiniu įžaidėju 
taps arba Kalumas, praėjusių metų Andoverio kapitonas, 
arba vaikinas, pavarde Dancigeris, baigęs kažkokią Niu 
Bedfordo vidurinę. Sklido gandai, kad Kalumas bus per- 
keltas į galinio saugo poziciją. Kiti įžaidėjai neatrodė grės- 
mingi, taigi Bazilis nekantravo, kada galės išbėgti ant stan- 
grios stadiono vejos ir vadovauti komandai. Neabejojo, 
kad per kai kurias rungtynes jam tai bus leidžiama. 

Šalia viso to, kaip iš kažkur besiskverbianti šviesa, vis 
iškildavo Minės paveikslas; jis ją pamatys po savaitės, 
po trijų dienų, rytoj. To ypatingo įvykio išvakarėse Bazi- 
lis aikštėje prie Hotono korpuso netikėtai sutiko Storulį 
Gasparą, kuris irgi mokėsi Jeilyje, Šefildo koledže. Kelias 
pirmas studijų savaites juodu, baisiai užsiėmę, beveik ir 
nesimatė; o dabar šiek tiek paėjėjo drauge. 

— Mes visi kartu atvažiavom į šiaurę, - pasakojo Storu- 
lis. — Gaila, kad tavęs nebuvo su mumis. Patyrėm nuotykį. 
Minė įkliuvo su Mažyliu Le Moinu. 

Baziliui kraujas sustingo gyslose. 

— Paskui jau buvo juokinga, o iš pradžių tai ji kaip reikiant 
išsigando, — toliau šnekėjo Storulis. - Įsikūrė kupė su Bese 
Bel, bet norėjo pabūti dviese su Mažyliu; taigi po pietų Besė 
Bel atėjo į mūsų kupė palošti kortom. Na, po poros valandų 
lydžiu Besę atgal, o ten, tambūre, Minė ir Mažylis ginčijasi 
su konduktorium; Minė stovi balta kaip drobė. Juodu, regis, 


buvo užsirakinę duris ir užsitraukę užuolaidas, tikriausiai šiek 


tiek pasiglamžė. Kai konduktorius, tikrinęs bilietus, pabeldė 
į duris, jie pamanė, kad ten mes juos erzinam, ir ne iš karto 
atrakino, o kai galiausiai jį įsileido, jis jau buvo įsiutęs. Emė 
Mažylio klausinėti, ar čia jo kupė, ar juodu su Mine susituo- 
kę, kad drįso šitaip užsirakinti; tada ir Mažylis nesusitvardė, 
mėgindamas kontrolierių įtikinu, kad nieko blogo ten ne- 
buvo. Pareiškė, kad kontrolierius įžeidė Minę, ir vos su juo 
nesusimušė. Tas kontrolierius tikrai galėjo pridaryti bėdos; 
patikėk, man buvo nelengva visa tai užglaistyti. 

Kitą dieną, įsivaizduodamas kiekvieną smulkmeną, 
gerai apgalvojęs viską, dėl ko galėtų pavyduliauti, pavy- 
dėdamas netgi tos bendrystės, kurią anuodu turbūt jautė 
tada, tambūre, drauge pakliuvę į bėdą, Bazilis nuvažiavo į 
panelės Bičer mokyklą. Minė, švytinti džiaugsmu, dar pa- 
slaptingesnė ir patrauklesnė negu visada, netgi savo nuo- 
dėmėmis pasipuošusi tarsi antpečių žvaigždutėmis, nulipo 
žemyn susitikti su juo, vilkėdama paprasta balta uniformi- 
ne suknele, ir jam net širdis sutvaksėjo nuo meilaus jos 
žvilgsnio. 

— Kaip nuostabu, kad atvažiavai, Bazili! Aš taip džiau- 
giuosi, kad mane iškart ir aplankė kavalierius. Visos man 
pavydi. 

Iš visų pusių juos supo stiklinės durys - tarsi langai iki 
pat grindų. Buvo karšta. Per tris tokias pat kameras Bazilis 
matė kitą porą - merginą su broliu, kaip jam pasakė Minė; 
jie kartkartėmis be jokio garso sujudėdavo, sumosuodavo 
rankomis; tame stikliniame narvelyje, tarsi kokiame šiltna- 
myje, atrodė tokie pat netikri kaip popierinės gėlės vazoje 
ant stalo. Bazilis nervingai žingsniavo pirmyn atgal. 

— Mine, aš noriu kada nors išgarsėti, noriu viską dary- 
ti dėl tavęs. Suprantu, kad dabar tau atsibodau. Nežinau, 

kaip tai nutiko, bet atsirado kažkas kitas... na, nesvarbu. 
Nėra ko skubėti. Aš tik norėčiau, kad tu... oi... mane pri- 
simintum ne šitaip... stenkis žiūrėti į mane taip pat, kaip 
žiūrėjai seniau, nelaikyk manęs tiesiog dar vienu atstumtu 
garbintoju. Gal bus geriau, jei kurį laiką nesimatysim... tu- 
riu omeny didįjį šio rudens šokių vakarą. Palauk, kol aš nu- 
veiksiu ką nors iš tikrųjų įspūdinga, supranti, tada galėsiu 
parodyti tau ir pasakyti, kad tai padariau dėl tavęs. 

Visa tai buvo beprasmiška, labai jaunatviška ir graudu. 
Įsijautęs į padėties tragizmą, jis vos nepravirko, bet šiaip 
taip susitvardė. Kaktą išmušė prakaitas. Bazilis sėdėjo vie- 
noje kambarėlio pusėje, o Minė - kitoje, ant sofos; įsiste- 
beilijusi į grindis, ji kelis kartus tarė: 

— Gal galėtume būti tiesiog draugai, Bazili? Aš tave vi- 
sada laikiau vienu iš geriausių draugų. 

O kai pasimatymas jau ėjo į pabaigą, Minė ramiai 
atsistojo. 

— Gal norėtum pažiūrėti, kokia mūsų koplyčia? 

Juodu užlipo į viršų, ir jis niauriai žvilgtelėjo į kažkokią 
ankštą, tamsią patalpą, per pusmetrį nuo peties jausdamas 
Minę, kupiną gyvybės ir maloniai kvepiančią. Kai gedulin- 
gasis pasimatymas pagaliau pasibaigė, Bazilis beveik apsi- 
džiaugęs išėjo iš tos mokyklos į gaivų rudens orą. 

Grįžęs į Niu Heiveną, ant savo rašomojo stalo rado du paš- 
tu atsiųstus vokus. Viename buvo registratoriaus pranešimas, 
kad jis neišlaikė trigonometrijos egzamino, todėl negalės būti 
priimtas į futbolo komandą. O kitame - jam patikusi Minės 
nuotrauka, vienas iš tų dviejų Mobilyje užsakytų atspaudų. 
Užrašas iš pradžių suglumino: „M.L. - E. G. L. B. Traukiniai 
kenkia širdžiai.“ Paskui Bazilis staiga suprato, kas nutiko, ir 
krito ant lovos, purtomas beprotiško juoko. 

p: TRIJŲ SAVAIČIŲ, SĖKMINGAI PERLAIKĘS TRIGONOMETRIJOS 
egzaminą, Bazilis ėmė liūdnai dairytis, ar jam šiame gy- 
venime kas nors dar liko. Tokį pat liūdną laikotarpį buvo 
tekę išgyventi gal tik nelemtais pirmaisiais metais Šven- 
tojo Regijaus mokykloje; na, dabar jis bent jau daugmaž 
suvokė, kas yra Jeilis. Vėl sukilo romantiškos mintys, tai- 
gi - iš pradžių gana vangiai, paskui vis ryžtingiau - Bazilis 
žengė į tą pasaulį, kuris taip ilgai teikė peno jo svajonėms. 

„Noriu būti „News“ arba „Record“ redaktoriumi“, — 
vieną spalio rytą pabudo jo senoji esybė, - ir futbolo ko- 
mandos pagrindinės sudėties žaidėju, ir dar noriu tapti 
„Kaukolės ir kaulų“ nariu.“ 

Šiuos žodžius, kaip kokį užkalbėjimą, kartojo kiekvie- 
ną kartą, kai prieš akis vėl iškildavo Minė su Le Moinu, 
įsitaisę traukinio kupė. Baziliui jau darėsi gėda, kad tąkart 
taip užsibuvo Mobilyje, ir jis vis dažniau net kelias valan- 
das iš eilės nė nepagalvodavo apie Minę. 

Jau buvo praleidęs pusę pirmakursių futbolo sezono, 
taigi prie komandos Jeilio stadione galiausiai prisidėjo ne- 
bepuoselėdamas didelių vilčių. Vilkėdamas Šventojo Regi- 
jaus spalvų - juodos ir baltos — treningu, kone pradingęs 
keturiasdešimties mokyklų auklėtinių margumyne, pavy- 
džiai žiūrėjo į dvidešimt du laiminguosius mėlynomis Jeilio 
uniformomis. Baigiantis ketvirtai treniruočių dienai, beveik 
apsiprato su mintimi, kad tą sezoną nebus pastebėtas, bet 
trenerio padėjėjo Karsono balsas jį staiga išskyrė iš atsargi- 


nių pulko. 


* „Kaukolė ir kaulai“ - slaptos Jeilio studentų organizacijos pavadinimas. 

— Kas čia dabar perdavė kamuolį? 

— Aš, pone. 

— Tave gal pirmą kartą matau? 

— Iki šiol man neleido žaisti. 

- Ženklus moki? 

— Taip, pone. 

— Tada vesk šitą komandą. Galiniai saugai — Kračas ir 
Bispamas. Griebėjai... 

Po akimirkos Bazilis jau girdėjo save vėsiame ore šūk- 
čiojant: „Trisdešimt du, šešiasdešimt penki, šešiasdešimt 
septyni, dvidešimt du...“ 

Per aikštę nuvilnijo juokas. 

— Pala! Kur tu išmokai šitaip pranešinėt? — nustebo 
Karsonas. 

— Mūsų treneris buvo iš Harvardo, pone. 

— Na, tik nereikia tų Hotono intonacijų. Visi tuoj mirs 
iš juoko. 

Po kelių minučių jiems buvo liepta užsidėti šalmus. 

— Kur Veitas? - paklausė Karsonas. - Jam egzaminas? 
Gerai, tada tu... baltu ir juodu treningu. Kaip ten tavo 
pavardė? 

- Li. 

— Tu komanduosi. Pažiūrėsim, ar tau pavyks čia ką išju- 
dint. Kai kurie iš jūsų, saugai ir griebėjai, jau esat pasiekę 
studentų lygį. Neleisk jiems atsipalaiduot... tu... kaip ten 
tavo pavardė? 

- Li. 

Jie išsirikiavo, turėdami kamuolį, ant pirmakursių dvi- 
dešimties jardų linijos. Mėginimų prasiveržti jiems niekas 
neribojo, bet kai po keliolikos epizodų visi tebebuvo beveik 
toje pačioje vietoje, kamuolys atiteko pirmajai komandai. 

„Čia jau viskas! - galvojo Bazilis. - Man galas.“ 

Tačiau po valandos, kai jie išlipo iš autobuso, Karsonas 
Bazilio paklausė: 

- Šią popietę svėreisi? 

— Taip. Šimtas penkiasdešimt aštuoni“. 

— Paklausyk mano patarimo: liaukis žaidęs kaip mokinu- 
kas. Dabar tu juos tik sustabdai. O turėtum kaskart partiesti 
taip, kad jie netrukus pavargtų. Koja smūgiuoti moki? 

— Ne, pone. 

— Na, gaila, kad iki šiol neišmokai. 

Po savaitės Bazilio pavardė nuskambėjo vykstančiųjų 
į Andoverį sąraše. Du kiti įžaidėjai, - Dancigeris ir toks 
Epltonas, vikrus ir kietas kaip guminis kamuoliukas, - 
buvo įrašyti pirmiau jo, taigi Bazilis žaidimą stebėjo iš 
užribio, bet kitą antradienį jį staiga pakvietė prie trenerių 
stalelio, - kai Dancigeris per treniruotę susilaužė ranką. 

Rungtynių su Prinstono pirmakursiais išvakarėse stu- 
dentų miestelis beveik ištuštėjo - dauguma patraukė į 
Prinstoną žiūrėti universitetų dvikovos. Buvo jau visiškas 
ruduo, pūtė žvarbus vakarų vėjas; po paskutinio būsimų 
rungtynių strategijos aptarimo pėsčiomis grįždamas į ben- 
drabutį, Bazilis staiga pajuto, kad jį vėl apima senoji garbė- 
troška. Prinstono pirmakursių komandoje, galinio saugo 
pozicijoje, turėjo žaisti Le Moinas, taigi tarp žiūrovų ga- 
lėjo būti ir Minė, tačiau dabar Baziliui, priešais Osborno 
korpusą bėgančiam per stangrią veją ir visaip išsisukinė- 
jančiam nuo įsivaizduojamų griebėjų, galimas Minės apsi- 
lankymas atrodė ne toks svarbus kaip pats žaidimas. Kaip 
ir dauguma amerikiečių, Bazilis retai kada sugebėdavo iš 


* 716 kg. 

tikrųjų pajusti akimirką, kai galima pasakyti: „Čia man ir 
yra tas aukščiausias lygmuo, pagal kurį toliau viską vertin- 
siu; čia mano aukso dienos.“ Tačiau dabar, bent kartą, jam 
pakako to, ką turi. Jis dvi valandas praleis tame pasaulyje, 
kur gyvenimo tempas priklauso nuo jo. 

Ta diena buvo skaisti, vėsi; tribūnose grupelėmis sėdė- 
jo gana abejingi žiūrovai, daugiausia visokie miestelėnai. 
Įstrižai dryžuoti Prinstono pirmakursiai atrodė stambūs ir 
tvirti; Bazilis, akimis susiradęs ir ramiai įvertinęs Le Moi- 
ną, turėjo pripažinti, kad jis itin greitas, be to, stambes- 
nio sudėjimo, negu galėjai pamanyti, matydamas vilkintį 
įprastais drabužiais. Paskui Bazilis impulsyviai pasisuko į 
žiūrovus, ieškodamas Minės, bet jos nerado. Po akimirkos 
pasigirdo švilpukas; sėdėdamas greta trenerio, Bazilis visą 
dėmesį ir gebėjimus sutelkė į žaidimą. 

Pirmo kėlinio veiksmas vyko tarp trisdešimties jardų li- 
nijų. Pagrindiniai Jeilio puolimo principai Baziliui atrodė 
pernelyg paprasti, ne tokie veiksmingi kaip Hotono siste- 
mos elementai, kurių jis pramoko mokykloje; o Prinstono 
taktika, kaip tik demonstruojama ilgame Semo Veito šešė- 
lyje, buvo pagrįsta spyrėjo veiksmais ir viltimi prasiveržti. 
Galiausiai prasiveržė Jeilis. Antro kėlinio pradžioje Prins- 
tonas išleido kamuolį iš rankų, ir Epltonas jį nuo trisde- 
šimties jardų linijos įmušė į vartus. 

Tuoj po to spyrio rungtynės Epltonui baigėsi. Paduo- 
damas kamuolį iš užribio, jis susižeidė ir buvo išvestas, 
griaudint pirmakursių plojimams. 

Bazilis tvaksinčia širdimi išbėgo į aikštę. Jį apėmė keis- 
tas jausmas, tarsi kažkas kitas, įlindęs į jo kailį, šūkčioja 
pirmuosius nurodymus ir vadovauja nesėkmingam mė- 
ginimui prasiveržti. Prisivertęs apžvelgti stadioną, akimis 

susidūrė su Le Moinu, ir tas išsišiepė. Bazilis paprašė 
trumpo perdavimo per liniją ir, metęs kamuolį pats, išlošė 
septynis jardus. Paskui dar tris, kai jo pasiųstas Kalumas 
sulaikė varžovą; ir galiausiai jie pirmą kartą prasiveržė per 
dešimt jardų. Kai atsidūrė prie keturiasdešimties jardų li- 
nijos, kur galėjo laisviau judėti, Bazilis jau mąstė aiškiai ir 
ryžtingai. Trumpi jo perdavimai gerokai erzino Prinstono 
rikiuotės gynėjus, ir Jeilis į priekį kaskart jau stūmėsi vidu- 
tiniškai ne per du, o per keturis jardus. 

Prie Prinstono keturiasdešimties jardų linijos Bazilis 
kiek atsiliko, kad išardytų priešininkų rikiuotę, ir mėgino 
prasiveržti pro Le Moino kraštą, bet Le Moinas, pranėręs 
pro jam kliudžiusį saugą, sučiupo Bazilį už pėdos. Įnir- 
šęs Bazilis trūktelėjo koją ir išsilaisvino, tačiau per vėlai: 
saugas jį pargriovė. Le Moinas vėl išsišiepė, Bazilis nega- 
lėjo to pakęsti. Jis dar kartą nurodė tą patį kraštą ir, ka- 
muolį patikėję Kalumui, jie pro Le Moiną prasiveržė per 
šešis jardus į priekį, iki Prinstono trisdešimt dviejų jardų 
linijos. Nejaugi jis lėtina tempą? Tai galutinai jį nuvargin- 
kim! Komanda prašė perdavimo, bet Bazilis išgirdo save 
vėl įsakant veržtis pro tą patį kraštą. Jis bėgo palei liniją, 
matė, kaip traukiasi jį blokuoti turėję priešininkai ir kaip 
artėja ryžtingai nusiteikęs Le Moinas. Užuot brovęsis pro 
rikiuotę, Bazilis apsisuko ir mėgino grįžti į savo zoną. Įvi- 
liotas į spąstus, prarado penkiolika jardų. 

Po kelių minučių kamuolys atiteko varžovams, ir Ba- 
zilis, bėgdamas atgal, į dviejų taškų zoną, galvojo: „Mane 
jau sodintų ant atsarginių suolelio, jei turėtų kuo pakeisti.“ 

Prinstono komanda staiga atsibudo. Tolimu perdavimu 
išlošė trisdešimt jardų. Itin greitas naujas galinis puolėjas 
kaip kulka kirto liniją ir prasiveržė per dešimt jardų. Jeilio 

futbolininkai tik gynėsi, bet patys to dar nebuvo suvokę, 
kai nutiko nelaimė. Bazilis buvo įtrauktas į tikriausiai iš 
anksto apgalvotą schemą; jis per vėlai pastebėjo, kad ka- 
muolys iš susigrūdusių varžovų būrio jau skrieja į taškų 
pelnymo zoną; visiškai užblokuotas, staiga pamatė, kad 
Prinstono atsarginiai, tarsi pakvaišę, šokinėja ir mojuoja 
pledais. Jų komanda įmušė kamuolį į vartus. 

Atsistojo nuo žemės apniukusia širdimi, bet jau atga- 
vęs šaltą protą. Jis atitaisys savo klaidas - jei tik jam bus 
leista Žaisti toliau. Nuaidėjo kėlinio pabaigos švilpukas. 
Su visa išvargusia komanda pritūpęs ant žolės, Bazilis pats 
save įtikino, kad neprarado šitų vaikinų pasitikėjimo, ir 
nevengė jų žvilgsnių; jo veidas buvo kupinas ryžto, akys 
žvelgė įdėmiai. Šiandien klaidų jau gana. 

Kito kėlinio pradžioje jis nunešė kamuolį atgal, prie 
trisdešimt penkių jardų linijos; nuo ten jie ir pradėjo po 
truputį stumtis į priekį. Trumpi perdavimai, spraga griebė- 
jų rikiuotėje, Le Moino kraštas. Le Moinas jau pavargęs. 
Kažkokiu persikreipusiu veidu, bet vis dar ryžtingai, kone 
aklai mėgina blokuoti; kamuolio nešėjai nuo jo išsisuka — 
1r Bazilis, ir kiū. 

Dar trisdešimt... dvidešimt jardų... ir vėl pro Le Moiną. 
Kapanodamasis iš sugriuvusių varžovų krūvos, Bazilis aki- 
mis susidūrė su tuo nukamuotu pietiečiu ir žvaliu balsu jį 
dar įžeidė: 

— Tau galas, Mažyli. Jau geriau jie tave sodintų ant 
suolelio. 

Netrukus vėl veržėsi pro Le Moiną, o kai šis jį puolė, 
švystelėjo kamuolį jam virš galvos - sėkmingai. Jeilis 10, 
Prinstonas 7. Bazilis bėgiojo vis žvaliau, pelnė vis daugiau 
taškų, ir staiga rungtynės baigėsi. 


Sunkiai vilkdamasis iš aikštės, Bazilis dar apžvelgė tri- 
būnas, bet jos nematė. 

„Įdomu, ar ji suprato, kad man iš pradžių nekaip sekė- 
si? — galvojo, o paskui jau apmaudžiai: - Jeigu ne aš pats, 
tai 7:5 jai pasakys.“ Jau beveik girdėjo Le Moiną jai pasa- 
kojant visas smulkmenas - švelniu pietietišku balsu, kuris 
ją tikriausiai ir apžavėjo tą popietę traukinyje. 

Po valandos, išeidamas iš persirengimo kambario, Bazi- 
lis susidūrė Le Moinu, kaip tik išėjusiu iš svečių pusės. Le 
Moinas pažvelgė į jį kažkaip neryžtingai, bet kartu ir piktai. 

— Labas, Li, - tarė ir, akimirką lyg padvejojęs, pridū- 
rė: - Gerai Žaidei. 

— Labas, Le Moinai, - burbtelėjo Bazilis. 

Le Moinas jau buvo benueinąs, bet dar atsigręžė. 

— Kas negerai? - paklausė. - Taip ir tylėsi? 

Bazilis nieko neatsakė. Iki mėlynių sumuštas Le Moi- 
no veidas ir sutvarstyta ranka truputį apmalšino neapykan- 
tą, bet jis vis tiek neprisivertė prabilti. Rungtynės baigėsi, 
taigi dabar Le Moinas kažkur susitiks su Mine, ir šis jo 
pralaimėjimas atrodys visai nereikšmingas, palyginti su 
nakties pergale. 

— Jei tu čia dėl Minės, tai be reikalo gaišti laiką šitaip 
kankindamasis, - staiga pratrūko Le Moinas. - Aš ją pa- 
kviečiau pažiūrėti rungtynių, bet ji neatvažiavo. 

-— Tikrai? - apstulbo Bazilis. 

— Vadinasi, atspėjau, a? Nebuvau įsitikinęs. Maniau, gal 
ten šiaip nori, kad man baigtųsi kantrybė. - Jis prisimer- 
kė. - Ta panelytė mane atstūmė maždaug prieš mėnesį. 

— Atstūmė? 

— Na, metė. Aš jai šiek tiek įkyrėjau. Ji ilgai negaišta. 

Tada Bazilis suvokė, koks liūdnas jo veidas. 

— Su kuo ji dabar? - paklausė jau draugiškiau. 

— Atrodo, su tavo bendramoksliu Džubalu - itin bjau- 
riu tipu, jei nori žinoti. Susipažino su juo Niujorke pirmos 
mokslo metų dienos išvakarėse, ir jie ten, kaip girdėjau, 
gana rimtai. Šįvakar ji bus Lauko teniso klubo šokiuose. 

AZILIS VAKARIENIAVO TAFTO RESTORANE SU DŽOBENA 
Dorsi ir jos broliu Džordžu. Jų komanda Prinstone 

laimėjo, todėl visas universitetas džiūgavo; kai jie įžengė 
į restoraną, prie staliuko šalia durų sėdėję pirmakursiai su 
Baziliu susidaužė delnais. 

— Tu jau daraisi įžymus, - tarė Džobena. 

Prieš metus Bazilis keletą savaičių manėsi Džobeną įsimylė- 
jęs; bet, kai po kurio laiko vėl ją pamatė, iškart suprato, kad ne. 

— Kodėl taip nutiko? — paklausė dabar, su ja šokda- 
mas. — Kodėl viskas taip greitai baigėsi? 

— Tikrai nori Žinoti? 

— Taip. 

— Todėl, kad aš į tai numojau. 

— Tu į tai numojai? - pakartojo Bazilis. - Čia tai bent! 

— Nusprendžiau, kad tu per jaunas. 

— O nuo manęs, vadinasi, niekas nepriklausė? 

Ji papurtė galvą. 

- Ir Bernardas Šo taip rašo, - mąsliai tarė Bazilis. - Bet 
maniau, kad tik apie vyresnius žmones. Tai tu pati medžio- 
ji vyrus? 


— To dar betrūko! - Iš pasipiktinimo ji visa įsitempė jo 
glėbyje. - Vyrai paprastai sukiojasi aplinkui, o mergina jiems 
tiesiog mirkteli, ir taip toliau. Tai daroma instinktyviai. 

— Bet ir vyras juk gali merginą priversti jį įsimylėti? 

— Kai kurie gali — tie, kuriems ta mergina iš tikrųjų 
nerūpi. 

Bazilis akimirką pamąstė apie šį siaubingą faktą — ir 
atidėjo jį vėlesniam nagrinėjimui. Pakeliui į Lauko teni- 
so klubą pateikė dar kelis klausimus. Jei mergina, kuri dėl 
vaikino „kraustėsi iš proto“, staiga susižavi kitu, ką turėtų 
daryti tas pirmasis? 

— Ją paleisti, - atsakė Džobena. 

— O jeigu jis nenori jos paleisti? Tai ką turėtų daryti? 

- Čia jau nieko nepadarysi. 

— Vis dėlto... kaip būtų geriausia? 

Džobena juokdamasi padėjo galvą jam ant peties. 

— Vargšeli mano Bazili, - tarė, - aš pabūsiu Laura Džin 
Libi", o tu man viską papasakok. 

Jis trumpai išdėstė to meilės ryšio esmę. 

— Matai, - užbaigė, - jeigu ji būtų tiesiog šiaip mer- 
gina, galėčiau ją išmesti iš galvos, kad ir kaip myliu. Bet 
ji ypatinga — visų labiausiai trokštama, pati gražiausia iš 
mano matytų merginų. Na, ji kaip Mesalina ir Kleopatra, 
ir Salomėja, ir visos kitos. 

— Garsiau, - paprašė ant priekinės sėdynės įsitaisęs 
Džordžas. 

— Ji tarytum amžinas, nemirtingas moteriškumas, - dar 
tyliau kalbėjo Bazilis. - Žinai, kaip madam Diu Bari“ ir 
kitos tokios. Ji ne tik... 


* Laura Jean Libbey (1862-1924) - amerikiečių rašytoja, saldžių meilės 
romanų autorė. 


** Liudviko XV meilužė. 

— Ne tokia kaip aš. 

— Ne. Norėjau pasakyti, tu į ją panaši... visos man pa- 
tikusios merginos kažkuo panašios. Oi, Džobena, juk su- 
pranti, ką turiu omeny. 

Kai tolumoje sužibo Niu Heiveno lauko teniso klubo 
šviesos, Džobena surimtėjo ir draugiškai tarė: 

— Čia tikrai nieko nepadarysi. Aš jau matau. Ji labiau 
patyrusi negu tu. Šitą istoriją ji pati ir režisavo, nuo pat 
pradžių, net ir tada, kai jauteisi esąs iniciatorius. Nežinau, 
kodėl jai atsibodo, bet tai jau aišku, ir ji negalėtų viso to 
atkurti, net jeigu norėtų. Tu irgi negali, nes... 

— Nagi, sakyk. Kodėl? 

— Esi pernelyg įsimylėjęs. Dabar galėtum tik pasistengti 
jai parodyti, kad ji tau nerūpi. Nė vienai merginai nesinori 
netekti garbintojo; taigi ji tau gal netgi nusišypsos... bet 
prie jos negrįžk. Tai jau baigta. 

Persirengimo kambaryje Bazilis užsigalvojęs šukavosi 
plaukus. Baigta. Džobenos žodžiai atėmė jam paskutinę 
miglotą viltį; tai suvokęs, po tokios sunkios popietės, jis 
pajuto, kad akyse tvenkiasi ašaros. Greitai į kriauklę prisi- 
leido vandens ir nusiprausė veidą. Kažkas įėjęs patapšnojo 
Jam per nugarą. 

— Gerai žaidei, Li. 

— Ačiū, bet man nekaip sekėsi. 

— Puikiai. Tas paskutinis kėlinys... 

Jis nuėjo į šokių salę. Iškart pamatė ją, ir jam net galva 
ėmė svaigti iš jaudulio. Keli kavalieriai sekiojo jai iš pas- 
kos, neatsilikdami nė per žingsnį, ir į kiekvieną iš jų ji 
žvelgė spindinčiomis akimis, kiekvienam šypsojosi Bazi- 
lio taip puikiai prisimenama aistringa šypsena. Netrukus 
jis suprato, su kuriuo ji atėjusi, ir pasipiktino matydamas, 

Jog čia tas pats įžūlus plevėsa iš Hilo mokyklos, kurį jau se- 
niai buvo pastebėjęs, bet nusprendęs, jog tai neįmanoma. 
Kokios savybės, slypinčios tose pavandenijusiose akyse, ją 
patraukė? Kaip tas storžievis galėjo įžvelgti, kad ji - viena 
iš nemirtingų šio pasaulio sirenų? 

Apimtas nevilties, gerai apžiūrėjęs poną Džubalą nuo 
galvos iki kojų, bet neradęs atsakymų į šiuos klausimus, 
Bazilis perėmė Minę, apšoko su ja visą ratą ir tik ciniškai, 
liūdnai šyptelėjo, kai ji tarė: | 

— Aš taip didžiuojuosi, kad tave pažįstu, Bazili. Visi 
sako, kad šią popietę buvai neprilygstamas. 

Bet tie žodžiai glostė jam širdį, ir jis paskui stovėjo prie 
sienos, mintyse juos kartodamas, skirstydamas į atskirus 
junginius ir dar mėgindamas išpešti kokią slaptą prasmę. 
Jeigu tikrai daug Žmonių jį šitaip girtų, tai gal ją kaip nors 
ir paveiktų. „Aš taip didžiuojuosi, kad tave pažįstu, Bazili. 
Visi sako, kad šią popietę buvai neprilygstamas.“ 

Prie durų kilo sambrūzdis, kažkas šūktelėjo: 

— Dievaži! Apsireiškė! 

— Kas? 

— Kažkokie Prinstono pirmakursiai. Jiems futbolo sezo- 
nas jau baigėsi, tai trys ar keturi nusprendė pasitreniruoti 
Hofbrau alinėj. 

Iš sujudusių žmonių būrio staiga, - kaip galinis puolė- 
jas, praskyręs rikiuotę, - išsiveržė pamėkliškai atrodantis 
vaikinas; ištiestomis rankomis meistriškai nustūmė kaž- 
kokį šokių komiteto narį ir nušlitiniavo ant parketo. Jo 
smokingas buvo jau be apykaklės, krakmolyta marškinių 
krūtinė - seniai be sąsagų, plaukai ir akys - kaip kokio 
pamišėlio. Tarsi apakintas žibintų, jis akimirką tik dairėsi, 
paskui žvilgsnis įsmigo į Minę Bibl ir veidas nušvito su 

niekuo nesupainiojama meilės šviesa. Dar net nepriėjęs 
artyn, ėmė garsiai šaukti Minę, maloniai prikimusiu pie- 
tietišku balsu vis kartodamas jos vardą. 

Bazilis puolė ten, bet kiti jį aplenkė, ir smarkiai besi- 
priešinantis Mažylis Le Moinas, pradingęs tarp švysčio- 
jJančių rankų ir kojų, dauguma kurių buvo ne jo, atsidūrė 
drabužinėje. Stovėdamas tarpdury, Bazilis staiga suprato, 
kad jo pasibjaurėjimas jau sumišęs su begaline užuojau- 
ta; nes Le Moinas kaskart, kai tik jam pavykdavo ištraukti 
galvą iš po čiaupo, vis skundėsi, kad jo meilė paniekinta. 

Bet vėliau, vėl šokdamas su Mine, Bazilis matė, kad ji 
supykusi ir išsigandusi; lyg norėdama paprašyti Bazilio pa- 
galbos, privertė jį atsisėsti. 

— Tikras kvailys, ar ne? - jausmingai sušuko. — Juk ši- 
taip gali merginai reputaciją sugadinti. Jį reikėjo sodint į 
kalėjimą. 

— Jis nesuvokė, ką daro. Sužaidė sunkias rungtynes ir 
dar neatsipeikėjo. Štai ir viskas. 

Bet jos akys priplūdo ašarų. 

— Oi, Bazili, — tarė, lyg teisindamasi, - nejaugi aš to- 
kia bloga? Niekad nenoriu nieko skaudinti; tiesiog taip 
nutinka. 

Jis norėjo ją apkabinti ir pasakyti, kad ji - pati roman- 
tiškiausia visame pasaulyje, bet iš akių suprato, kad Minė 
beveik nesuvokia, ką jis sako; pasijuto esąs visiškai nesvar- 
bus — taip pat ji būtų šnekėjusi ir su kokia drauge. Tada 
Bazilis prisiminė Džobenos patarimą - dabar jis galėjo tik 
pasitraukti, neprarasdamas savigarbos. 

- Tu daug protingesnis. - Švelnus jos balsas užliejo jį tarsi 
užburta upė. - Tu supranti, kad, kai du žmonės... na, kai vie- 
nas dėl kito nebesikrausto iš proto, tai turi elgtis protingai. 

- Žinoma, - tarė Bazilis ir dar prisivertė atsainiai pri- 
durti: - Kai baigta, tai jau baigta. 

— Oi, Bazili, tu toks malonus. Visada mane supranti. 

Staiga Minė - pirmą kartą po kelių mėnesių - iš tikrųjų 
susimąstė apie jį. Jis būtų išties neįkainojamas, galvojo, jei 
tuo savo protu, kartais tikrai užknisančiu, naudotųsi tie- 
siog tam, kad „paprasčiausiai suprastų merginą“. 

Bazilis žiūrėjo į šokančią Džobeną; Minė pasekė jo 
žvilgsnį. 

— Atėjai su panele, ar ne? Ji labai graži. 

— Ne tokia graži kaip tu. 

— Bazili! 

Tvirtai pasiryžęs į ją nežiūrėti, jis tik numanė, kad ji pa- 
siraivė ir sunėrė rankas ant kelių. Jam šitaip besitvardant, 
nutiko tai, kas buvo išties nepaprasta: pasaulis aplink ją ir 
šalia jos šiek tiek pašviesėjo. Netrukus prie Bazilio prisi- 
gretino dar keli pirmakursiai, sveikino gerai sužaidusį, ir 
jam tai patiko - ir jų žodžiai, ir pagarbūs žvilgsniai. Buvo 
labai tikėtina, kad kitą savaitę jis jau pagrindinėje sudėtyje 
žais su Harvardu. 

— Bazili! 

Jam širdis ėmė daužytis krūtinėj. Akies krašteliu matė 
jos nekantriai laukiančias akis. Gal ji tikrai gailisi? Gal jis 
turėtų pasinaudoti proga, pasisukti į ją ir pasakyti: „Mine, 
siųsk tą pusprotį velniop ir grįžk pas mane.“ Bazilis dve- 
jojo, bet galvoje vėl šmėstelėjo tą popietę jį išgelbėjusi 
mintis: šįkart klaidų jau gana. Noras maldauti jo širdyje 
pamažu užgeso. 

Netrukus savininkiškai priėjo nepakenčiamasis Džuba- 
las, ir Bazilio širdis — rausva šilkine suknele —- nustriuok- 
sėjo per šokių salę. Vėl apimtas miglotų dvejonių, Bazilis 

žengė į verandą. Ten šuorais skraidžiojo pernelyg anksty- 
vos snaigės, ir nuo žvaigždžių danguje dvelkė šalčiu. Pakė- 
lęs akis, Bazilis suprato, jog tai tos pačios jo žvaigždės — 
ambicingų tikslų, kovos ir šlovės simboliai. Tarp jų švilpė 
vėjas, jau siekdamas tą skaidrią aukštą natą, kurios Bazilis 
visada laukė, ir iškilmingai, kaip per paradą, slinko skystų 
debesėlių kolonos. Vaizdas buvo tiesiog neprilygstamai di- 
dingas, ir tik įgudusios vado akys matė, kad vienos žvaigž- 
dės nebėra. 


DIRMASIS KRAUJAS 


— PRISIMENI, KAIP KADAISE, PUOLUSI Į NEVILTĮ, ATBĖGDAVAI 
pas mane, kai Džozefinai buvo kokie treji?! — sušuko po- 
nia Brei. - Džordžas tada niekaip neapsisprendė, kokio 
darbo imtis, ir dėl to siusdamas vis pliaukštelėdavo mažy- 
lei Džozefinai per užpakalį. 

— Prisimenu, - tarė Džozefinos motina. 

— O štai ir Džozefina. 

Čia tikrai buvo ji, Džozefina. Šypsodama pažvelgė į po- 
nią Brei, ir šios žvilgsnis vos pastebimai sugriežtėjo. Džo- 
zefina šypsojosi kaip niekur nieko. 

- Kiekgi tau metų, Džozefina? 

— Dar tik šešiolika. 

— Vajė! Būčiau davusi daugiau. 

Kai tik pasitaikė proga, Džozefina ponios Peri paprašė: 

— Gal galėčiau su Liliana šiandien po pietų nueiti į 
kiną? 

— Ne, mieloji, tau reikia mokytis. 

Motina vėl pasisuko į ponią Brei, tarsi prašymas būtų 
buvęs nesvarstytinas, bet: 

— Sumauta mulkė, - gana garsiai burbtelėjo Džozefina. 

Ponia Brei, norėdama pridengti nesmagumą, greitai 
prakalbo apie kitką, bet ponia Peri, žinoma, negalėjo duk- 
ters nesubarti. 

— Kaip tu pavadinai savo mamą, Džozefina? 

— Nesuprantu, kodėl negaliu su Liliana nueiti pažiūrėti 
filmo. 

Motinai tokio pasiaiškinimo ir pakako. 

— Todėl, kad tau reikia mokytis. Kasdien kur nors eini, 
tavo tėvui tai jau atsibodo. 

— Kokia nesąmonė! - nukirto Džozefina ir užsipliesku- 
si dar pridūrė: —- Visiška beprotybė! Tėvas turbūt kvank- 
telėjo. Tuoj pradės rautis plaukus ir manysis esąs koks 
Napoleonas. 

— Na, - linksmai įsiterpė ponia Brei, kai ponią Peri 
išmušė raudonis, - ji gal neklysta. Gal Džordžas iš tiesų 
kvanktelėjo... Mano vyras tai tikrai. Vis per šitą karą. 

Bet iš tikrųjų poniai Brei tai nebuvo juokinga; jos ma- 
nymu, Džozefinai reikėjo gerai išperti kailį. 

Paskui ponios kalbėjosi apie Antonį Harkerį, kiek vy- 
resnės Džozefinos sesers bendraamžį. 

— Jis nuostabus, - įsikišo Džozefina - bet nešiurkščiai, 
nes ji, kad ir ką pasakė prieš kelias akimirkas, vis dėlto 
buvo mandagi; apskritai šnekėdavo ne per dažniausiai, tik 
retkarčiais prarasdavo savitvardą ir nusikeikdavo, jei kas 
elgdavosi kvailai. - Jis tiesiog... 

— Labai jau visų mėgstamas. Aš pati tai nieko ypatingo 
jame neįžiūriu. Atrodo gana paviršutiniškas. 

— Oi, ne, mama, - paprieštaravo Džozefina. - Anaiptol. 
Visi sako, kad jis - tikra asmenybė, dauguma kitų bičų jam 
toli gražu neprilygsta. Kiekviena panelė džiaugtųsi, tokį 


gavusi. Nė nemirktelėjusi už jo ištekėčiau. 

Ši mintis jai pirmą kartą atėjo į galvą; o tokius žodžius 
ji, tiesą sakant, kadaise sugalvojo, kad išreikštų, ką jaučia 
Trevisui de Kopetui. Netrukus, kai buvo patiekta arbatos, 
Džozefina atsiprašė ir užlipo į savo kambarį. 

Periai gyveno naujame name, bet jų tikrai niekas ne- 
būtų galėjęs pavadinti iškilėliais. Jie, jau beveik priskirti 
prie labai turtingų, priklausė Čikagos aukštuomenei ir — 
pagal 1914-ųjų standartus - atrodė gana kultūringi. Tačiau 
Džozefina, pati to nesuvokdama, atsidūrė pirmoje kartos, 
kuriai buvo lemta „nutrūkti nuo pavadžio“, gretoje. 

Savo kambaryje ji persirengė, ruošėsi eiti pas Lilianą, 
galvodama apie Trevisą de Kopetą — ir kaip vakar su juo 
važiavo namo iš Deividsonų šokių. Ant smokingo Trevisas 
buvo užsivilkęs platų mėlyną apsiaustą su pelerina, pavel- 
dėtą iš kažkokio senoviško dėdulės. Bendraamžės dažnai 
sakydavo, kad Treviso - aukšto, lieso, puikaus šokėjo - 
akys „labai tamsios“, o suaugusiesiems atrodė, kad jam 
sumušti abu paakiai ir tos mėlynės tikriausiai kas vakarą 
ne be reikalo atnaujinamos; tamsiai violetiniai, rudi arba 
raudoni ratilai po akimis buvo labiausiai pastebimas ir, jei 
neminėtume baltų dantų, gal apskritai vienintelis dėmesį 
patraukiantis jo veido bruožas. Trevisas, kaip ir Džozefina, 
priklausė naujoviškų žmonių kartai. Tada Čikagoje atsira- 
do daug naujovių, tačiau, kad nenukryptume nuo pagrin- 
dinės siužeto linijos, turime pasakyti, kad naujoviškiausia 
ten vis dėlto buvo Džozefina. 

Persirengusi ji nulipo laiptais ir pro tyliai atsiveriančias 
šonines duris išsmuko į lauką. Žvarbus spalio vėjas ją ginė 
tolyn — po plikais medžiais, pro namus jau ledėjančiais 
kampais, pro sūkuriuotas gyvenamojo rajono gatvių Žiotis. 
Tokiu metų laiku, iki pat balandžio, Čikaga būna naminis 

miestas: įėjęs pro duris, patenki tarytum į kitą pasaulį, nes 
lauke nuo ežero sklinda nemalonus šaltis, ne toks kaip 
šiaurėje, — jis tik išryškina viską, kas vyksta tarp keturių 
sienų. Lauke neskamba muzika, niekas niekam nesimei- 
lina, ir netgi gerovės laikais limuzinais pro šalį prariedan- 
tis turtas ne tiek žavi, kiek erzina pėsčiuosius. O namuose 
viešpatauja šilta begalinė tyla - arba aidi jaudulingi balsai, 
dainos, tarsi kažkas nuolatos ten kažką kurtų, kad ir naujus 
šokius. Žmonės, be kita ko, turi omeny dar ir tai, kai sako, 
kad mėgsta Čikagą. 

Džozefina skubėjo susitikti su savo drauge Liliana Ha- 
mel, bet eiti į kiną nesirengė. Palyginti su tuo, ką jiedvi 
ketino veikti, jų motinoms tikrai labiau būtų patikęs net 
baisiausiai sukrečiantis, neabejotinai smerktinas filmas. 
Nes panelės ruošėsi ilgai važinėtis automobiliu su Trevisu 
de Kopetu ir Hovardu Peidžu - ir per tą laiką pasibučiuoti 
ne vieną kartą, o daugybę. Jų ketvertas tam rengėsi nuo 
ano šeštadienio, kai tokią išvyką sukliudė nepalankiai su- 
siklosčiusios aplinkybės. 

Trevisas su Hovardu jau laukė — stoviniavo net nenu- 
sivilkę paltų, pasirengę startui, sulaikę kvapą, visa povyza 
ragindami merginas greičiau žengti į ateitį. Trevisas prie 
palto buvo prisisegęs kailinę apykaklę, rankoje turėjo laz- 
delę su auksiniu bumbulu; jis juokaudamas, bet kartu ir 
rimtai pabučiavo Džozefinai rankutę, o ji tarė: „Laaabas, 
Trevisai!“ - nuoširdžiai ir meiliai, kaip sveikinasi politikas, 
sutikęs būsimą rinkėją. Bet merginos dar paėjo į šalį ir pas- 
kubom apsikeitė naujienomis. 

— Mačiau jį, - sušnibždėjo Liliana, - ką tik. 

— Tikrai? 


Jiedvi spindinčiomis akimis žiūrėjo viena į kitą. 

— Nuostabus, ar ne? - tarė Džozefina. 

Kalbėjosi apie poną Antonį Harkerį, kuriam buvo dvi- 
dešimt dveji ir kuris nieko nežinojo apie jų egzistavimą, 
gal tik Perių namuose retkarčiais atpažindavo Džozefiną, 
kaip Konstancijos jaunesniąją seserį. 

— Jo tokia graži nosis! — sušuko Liliana ir staiga pra- 
trūko juoktis. - Tokia... - Ji pirštu ore nupiešė tą nosį, ir 
abi įsikrizeno. Bet kai iš koridoriaus į jas pažvelgė juodos, 
tarsi iš vakaro pamuštos, Treviso akys, Džozefinos veidas 
surimtėjo. 

— Na! - nekantriai tarstelėjo Trevisas. 

Keturi jaunuoliai išėjo į lauką, žengė keliolika žingsnių 
per geliantį vėją ir susėdo į Peidžo automobilį. Jie visi labai 
pasitikėjo savimi ir tiksliai žinojo, ko nori. Abi merginos 
akivaizdžiai neklausė tėvų, tačiau dėl to kaltos jautėsi ne 
labiau negu kareiviai, bėgantys iš karo belaisvių stovyklos. 
Džozefina su Trevisu, įsitaisę ant užpakalinės sėdynės, žiū- 
rėjo vienas į kitą; ji laukė, o jis niauriai tylėjo. 


— Klausyk... — galiausiai tarė drebančiai savo ran- 
kai. — Atsiguliau tik penktą ryto. Vis per tas „Kvailysčių““ 
mergiotes. 


— Oi, Trevisai! - iš įpročio šūktelėjo Džozefina, bet iš ti- 
krųjų tokia Žinia dabar, pirmą kartą, jos nė kiek nesujaudi- 
no. Ji suėmė Treviso ranką, galvodama, kodėl taip jaučiasi. 

Buvo gana tamsu; jis staiga palinko prie jos, bet ji taip pat 
staigiai nuo jo nusisuko. Supykęs Trevisas ciniškai palingavo 
galvą, atsilošė sėdynės kampe ir nugrimzdo į kažkokios savo 
paslapties apmąstymus - paslapties, kuri visada taip traukė 


* „Kvailystės“ - sutrumpintas nuo 1907 iki 1931: m. Brodvėjaus teatre ro- 
dytos impresarijaus Florenzo Ziegfeldo miuziklų serijos „Ziegfeld Follies“ 
pavadinimas. 

Džozefiną. Ji ir dabar matė, kaip ta paslaptis temdo Treviso 
žvilgsnį, užslenka ant akių, nuo skruostikaulių iki kaktos, 
bet niekaip negalėjo dėmesio sutelkti į jį. Šiame pasaulyje 
romantiškai paslaptingiausias jau atrodė kitas vaikinas. 

Trevisas gal dešimt minučių laukė, kada ji pasiduos; 
paskui pamėgino darsyk, ir, kai vėl palinko artyn, Džoze- 
fina pirmą kartą aiškiai jį pamatė. To pakako. Džozefinos 
vaizduote ir troškimais buvo nesunku piktnaudžiauti, bet 
tik ligi tam tikros ribos, o paskui ją jau saugojo jos pačios 
impulsyvumas. Dabar, staiga suvokusi, jog turi pagrindą 
piktintis Trevisu, ji nutaisė nuolankiai liūdną balsą. 

- Žinau, ką veikei praėjusį vakarą. Puikiai žinau. 

— O kas negerai? 

— Edui Bimentui šnekėjai, kad tau tikrai nuskils, kai 
savo automobiliu veši mane namo. 

— Kas tau sakė? - paklausė Trevisas, jausdamasis kaltas, 
bet per daug dėl to nesigrauždamas. 

— Pats Edas Bimentas. Ir dar pridūrė, kad norėjo trenkti 
tau į snukį, kai tai išgirdo. Vos susilaikė. 

Trevisas vėl pasitraukė į sėdynės kampą. Pamanė, jog 
tai ir bus jos šaltumo priežastis; iš dalies ir neklydo. Pasak 
daktaro Jungo, moters pasąmonėje nuolat ginčijasi daugybė 
vyrų balsų, kartais net kalba jos lūpomis; taigi dabar Džoze- 
finos lūpomis gal kalbėjo čia nesantis Edas Bimentas. 

— Nusprendžiau daugiau su vaikinais nesibučiuoti, ki- 
taip man neliks nieko, kad galėčiau duoti tam, kurį iš tik- 
rųjų pamilsiu. 

— Nesąmonė! - burbtelėjo Trevisas. 

— Ne, tai tiesa. Čikagoje jau per daug apie mane šneka- 
ma. Joks vyras negerbs panelės, kurią gali bučiuoti kada 
užsigeidęs, o aš noriu, kad vyras, už kurio kada nors ište- 
kėsiu, mane gerbtų. 

Žinia, kokią įtaką jai padarė tą popietę, Edą Bimentą 
būtų pribloškusi. 

Eidama namo nuo gatvės kampo, už kurio draugai ap- 
dairiai ją išleido, Džozefina jautė malonų palengvėjimą, 
kokį paprastai pajunti užbaigęs sunkų darbą. Nuo šiol ji 
visada bus gera, rečiau susitikinės su vaikinais, kaip ir nori 
jos tėvai; panelės Benbauer mokykloje pasistengs pelnyti 
pavyzdingos Benbauer mokinės vardą. O kitais metais, Brir- 
lyje, galės būti pavyzdinga Brirlio mokinė. Bet virš Ežero 
Pakrantės kelio jau žibėjo pirmosios žvaigždės, visa Čikaga 
ėmė suktis šimto mylių per valandą greičiu, ir Džozefina 
suprato, kad norėtų viso to norėti tik dėl sielos ramybės. Iš 
tikrųjų jai nesinorėjo nieko siekti. Jos senelis turėjo gyve- 
nimo tikslą, jį suvokė ir jos tėvai, o pati Džozefina tiesiog 
prisitaikė prie aukštuomenės pasaulio, kuriame gimė. Tai 
buvo nesunku Čikagoje, kuri nuo Niujorko skiriasi tuo, kad 
yra miestas-valstybė, kur senos šeimos tarsi kokia kasta; in- 
telektinį lygį čia palaiko universiteto dėstytojai ir niekas ne- 
peržengia ribų; tiesa, netgi Periai turėjo pataikauti kelioms 
šeimoms, pranokstančioms juos turtais ir įtaka. Džozefina 
mėgo šokti, bet apskritai moterų šlovės laukas, šokių aikšte- 
lė, juk reikalinga tam, kad iš jos paspruktum su vyru. 

Priėjusi prie geležinių savo kiemo vartų, Džozefina 
pamatė laiptų viršuje tirtančią seserį, atsisveikinančią su 
vaikinu; paskui paradinės durys užsivėrė ir tas vaikinas jau 
žingsniavo artyn takeliu. Džozefina žinojo, kas jis toks. 

Ėjo užsisvajojęs, bet prasilenkdamas ją pažino. 

— O, labas! - tarstelėjo. 

Džozefina atsigręžė į jį, ištempė kaklą, kad jis gatvės 
žibinto šviesoje matytų iš kailinės apykaklės kyšantį jos 
veidelį, ir nusišypsojo. 

— Labas, - kukliai tarė. 

Taip ir prasilenkė. Tada ji, kaip koks vėžlys, vėl įtraukė 
galvą į apykaklę. 

— Na, dabar jis bent jau žinos, kaip aš atrodau, - susi- 
jaudinusi sušnibždėjo Džozefina, įeidama į namus. 

p“ KELIŲ DIENŲ KONSTANCIJA PERI LABAI RIMTAI KREIPĖSI Į 
motiną: 

— Džozefina tokia manieringa, kad jau bijau, ar nebus 
kvaištelėjusi. 

— Baisiai manieringa, - pritarė ponia Peri. - Mudu su 
tėčiu pasišnekėjom ir nusprendėm kitų metų pradžioje iš- 
siųsti ją mokytis į rytus. Bet kol kas jai apie tai neprasitark, 
nes dar reikia kai ką patikslinti. 

— Viešpatie, mama, kuo greičiau, tuo geriau! Susidėjo 
su tuo pabaisa Trevisu de Kopetu, neišlendančiu iš prieš- 
tvaninio apsiausto. Aną savaitę, kai pamačiau abu „Blak- 
stoune“, man net šiurbas nuėjo per nugarą. Kaip kokie 
pamišėliai: Trevisas sėlina susitraukęs, o Džozefina tai vie- 
naip, tai kitaip tampo lūpas, lyg ištikta švento Vito šokio. 
Na jau žikrai... 

— Ką ten norėjai sakyti apie Antonį Harkerį? - pertrau- 
kė dukters pasakojimą ponia Peri. 

— Kad Džozefina jį įsimylėjusi, o jis gi jai į senelius 
tinka. 


— Najau! 

— Mama, jam dvidešimt dveji, o jai šešiolika. Džo 
su Liliana jau negali pro jį praeiti nekikendamos ir 
nespoksodamos. 

— Eik šen, Džozefina! - pašaukė ponia Peri. 

Džozefina koja už kojos įslinko į kambarį ir, nugara at- 
sirėmusi į atdarų durų briauną, ėmė iš lėto sūpuotis. 

— Ką, mama? 

— Mieloji, tu juk nenori, kad iš tavęs juoktųsi? 

Džozefina susiraukusi pasisuko į seserį: 

— Kas iš manęs juokiasi? Tikriausiai tu. Tik tu, niekas kitas. 

— Tu tokia pasipūtusi, kad nė nepastebi. Kai judu su 
Trevisu de Kopetu tą popietę įžengėt į „Blakstouną“, man 
šiurbas nuėjo per nugarą. Visi, sėdėję prie mūsų stalo, kaip 
ir dauguma kitų, juokėsi — visi, kurie nebuvo priblokšti. 

— Manau, kaip tik jie ir buvo labiausiai priblokšti, — 
tarė savimi patenkinta Džozefina. 

— Kokia puiki bus tavo reputacija, kai ateis laikas pasi- 
rodyti visuomenei! 

— Oi, užsičiaupk! - atrėžė Džozefina. 

Kurį laiką nė viena neištarė nė žodžio. Paskui ponia 
Peri reikšmingai sušnibždėjo: 

— Turėsiu tai papasakoti jūsų tėvui, kai tik jis grįš. 

- Žinoma, pasakok. - Džozefina staiga pravirko. - Ko 
jūs visi iš manęs norit? Geriau jau numirčiau! 

Motina, viena ranka ją apkabinusi, ėmė raminti: 

— Džozefina... na, Džozefina. 

Bet ji vis verkė, gailiai kūkčiodama, regis, iš pačių šir- 
dies gelmių. 

— Daug... bjaurių, pavydžių mergiūkščių tiesiog pasiun- 
ta, kai kas nors į mmmane žiūri, jos ir skleidžia visokius 
gandus, nors tai netiesa. Tiesiog todėl, kad galiu gauti, 

kuris tik man patinka. Turbūt ir Konstancija pyksta, nes 
vakar užėjau į kambarį ir bpezk:2s minutes pasėdėjau su 
Antoniu Harkeriu, kol jis laukė. 

— Taip, mane apėmė baisus pavydas! Visą naktį dėl to 
žliumbiau, akių nesumerkiau. Ir dar ypač todėl, kad jis at- 
eina su manimi pasišnekėti apie Meirisę Veili. Vajetau! Per 
tas penkias minutes tu jam taip apsukai galvą, kad paskui 
visą kelią iki Vorenų nenustojo juokęsis. 

Džozefina paskutinį kartą sukūkčiojo ir daugiau 
nebeverkė. 

— Jei tau įdomu, aš nusprendžiau jį mesti. 

— Cha cha! - pratrūko Konstancija. - Tu tik paklausyk, 
mama! Ji nusprendė jį mesti - tarsi jis būtų bent kartą į ją 
pažvelgęs ar apskritai ką nors Žinotų apie jos egzistenciją! 
Šitokia pasipūtusi... 

Bet poniai Peri to jau pakako. Ji apglėbė Džozefiną ir 
paskubom nuvedė koridoriumi į jos kambarį. 

— Sesuo norėjo pasakyti tik kad jai nepatinka, kai kas 
nors iš tavęs juokiasi, - paaiškino. 

— Na, aš jį jau mečiau, - liūdnai tarė Džozefina. 

Ji metė tą vaikiną, atsisakė tūkstančio nebūtų bučinių, 
šimto begalinių jausmingų šokių jo glėbyje, šimto vakarų, 
kurių jau nebus. Nė neužsiminė apie aną naktį jam para- 
šytą, bet neišsiųstą ir dabar jau niekada neišsiųsimą laišką. 

— Tavo amžiaus mergaitei nereikėtų apie tai galvoti, — 
pasakė ponia Peri. - Tu dar vaikas. 

Džozefina atsistojo ir priėjo prie veidrodžio. 

— Lilianai žadėjau, kad užbėgsiu pas ją. Jau vėluoju. 

Ponia Peri miegamajame mąstė: „Iki vasario dar du mė- 
nesiai.“ Ji buvo daili moteris, trokštanti, kad visi aplink 
ją mylėtų; visai nevaldinga. Dabar savo mintis, o drauge 

ir Džozefiną, sudėjo į pašto paketą, kruopščiai adresuotą 
Brirlio mokyklai. 

Po valandos Antonis Harkeris su draugu jau lūkuria- 
vo prie staliuko „Blakstouno“ viešbučio arbatos salone. 
Antonis buvo linksmas vaikinas, tingus, gana turtingas ir 
patenkintas dabartiniu savo populiarumu. Šiek tiek pasi- 
mokęs viename iš rytinės pakrantės universitetų, jis perėjo 
į garsų koledžą Virdžinijoje, ir ten, kur reikalavimai ne to- 
kie griežti, baigė studijas; bent jau buvo išmokęs visokių 
mandagybių ir įgijęs subtilias manieras, kurios Čikagos 
merginoms atrodė žavingos. 

— Ten tas Trevisas de Kopetas, - dabar tarė jo draugas. - 
Įdomu, kas jis manosi esąs? 

Antonis nelabai susidomėjęs žvilgtelėjo į jaunuolius 
kitame salono gale, atpažino jaunesniąją panelę Peri ir dar 
kelias mergaites, pastaruoju laiku lyg ir dažnokai mato- 
mas mieste. Jos akivaizdžiai jautėsi kaip namie - jau per- 
nelyg kvailiojo ir triukšmavo; netrukus Antonio žvilgsnis 
nuo jų nuklydo kitur - jis akimis ieškojo kompanijos, su 
kuria buvo susitaręs pašokti, tačiau tebesėdėjo prie savo 
staliuko, kai visą saloną, - tarytum skendintį prieblan- 
doje, nors viduje degė šviesos, o lauke buvo visiškai tam- 
su, — staiga pažadino veržli, jaudinanti muzika. Pro šalį 
slinko vis tankėjanti procesija. Vyrai plačiais sportinio 
stiliaus kostiumais, tarsi ką tik atsiplėšę nuo rimtų rei- 
kalų, ir moterys su nuo galvų benuskriejančiomis skry- 
bėlaitėmis... visa tai atrodė taip laikina. Suvokdamas, kad 
šis sambūris, ne visai atsitiktinis ir nelabai slaptas, tuoj 
išsiskaidys į daugybę dalelių, Antonis bijojo pražiopsoti 
paskutines akimirkas, todėl vis įdėmiau žiūrėjo į minią, 
ieškodamas pažįstamų veidų. 

Vienas veidas netikėtai pasirodė prie kažkokio vaikino 
peties, ne daugiau kaip per penkias pėdas nuo Antonio, ir 
į jį staiga įsmigo pats liūdniausias, tragiškiausias žvilgsnis, 
kokį tik kada buvo matęs. Tai buvo šypsena, bet iš tikrųjų 
ne šypsena - dvi didelės pilkos akys virš skaisčiai nurau- 
dusių skruostų ir lūpų linkis, reiškiantis begalinę užuojau- 
naus liūdesio deivė, ir Antonis pirmą kartą iš tiesų pamatė 
Džozefiną. 

Jam iškart parūpo, su kuo ji šoka. Įsitikinęs, jog tai pa- 
žįstamas vaikinas, Antonis atsistojo, timptelėjo švarką, kad 
gražiau prigultų, ir žengė į šokių aikštelę. 

— Gal leisite? 

Perimta Džozefina beveik prisiglaudė prie jo, pažvel- 
gė jam į akis, o paskui nukreipė žvilgsnį žemyn ir į šoną. 
Nieko nesakė. Supratęs, kad jai tikrai ne daugiau kaip še- 
šiolika, Antonis tikėjosi, kad kompanija, prie kurios turi 
prisidėti, neateis vidury šokio. 

Kai šokis baigėsi, ji vėl pakėlė akis; Antonį apėmė jaus- 
mas, kad gal suklydo, gal ji iš tikrųjų vyresnė, negu jam 
pasirodė. Prieš palikdamas ją prie staliuko, jis impulsyviai 
paklausė: 

— Ar galėčiau vėliau jus dar kartą pakviesti? 

— Oi, žinoma. 

Ji žvilgsniu atsakė į jo žvilgsnį; kiekvienas jos akių žyb- 
telėjimas buvo tarsi bėgvinė - gal tokia, kokiomis sutvir- 
tinti bėgiai geležinkelių, iš kurių jos šeima susikrovė turtus 
ir iš kurių iki šiol gyveno. Prie savo staliuko Antonis grįžo 
visiškai sutrikęs. 

Po valandos juodu iš „Blakstouno“ viešbučio išvyko 
drauge, jo automobiliu. 

Tiesiog taip nutiko: besibaigiant antram jų šokiui, Džo- 
zefina pareiškė jau turinti grįžti namo ir paprašė jo pagal- 
bos, ir netrukus Antonis, baisiausiai drovėdamasis, jau ėjo 
su ja per tuščią šokių aikštelę. Parvežti sutiko iš palankumo 
jos seseriai... bet neklystamai jautė, jog tai dar ne viskas. 

Vis dėlto lauke, geliančio šalčio kiek prablaivintas, jis 
visa tai persvarstė ir pamėgino dar kartą įvertinti savo at- 
sakomybę. Tai buvo nelengva, prie šono jaučiant atkaklią 
tamsiaplaukės, baltadantės Džozefinos jaunystę. Kai abu 
įsėdo į automobilį, Antonis pabandė vyrišku žvilgsniu 
parodyti, kas čia vadovauja, bet karštligiškai žibančios jos 
akys akimirksniu ištirpdė tariamą jo griežtumą. 

Jis nieko negalvodamas patapšnojo jai per ranką... ir 
tuoj pat atsidūrė jos kvepalų debesyje, ir kone dusdamas 
ją pabučiavo... 

— Štai ir viskas, — po akimirkos sušnibždėjo Džozefina. 

Jis persigandęs galvojo, ar nebus jai kažko prišnekėjęs, 
ko dabar nebeprisimena. 

— Kokie žiaurūs žodžiai, - tarė, - kaip tik kai buvau 
beįsijaučiąs. 

— Aš tik norėjau pasakyti, kad bet kuri akimirka su 
tavimi gali būti paskutinė, — liūdnai paaiškino Džozefi- 
na. - Maniškiai rengiasi mane išsiųsti į mokyklą toli nuo 
namų... ir mano, kad aš to dar nesužinojau... 

— Kaip gaila! 

— ... O šiandien visi drauge mane užsipuolė... įtikinėjo, 
kad tu apskritai nieko nežinai apie mano egzistenciją! 

Ilgokai tylėjęs, Antonis šiaip taip išspaudė: 

— Tikiuosi, nesileidai įtikinama. 

Ji prunkštelėjo. 

— Tik nusijuokiau ir atėjau čia. 

Jos rankutė įsispraudė į jo delną; kai jis spustelėjo jai 
pirštus, jos akys, dabar jau spindinčios, nebeliūdnos, pri- 
artėjo prie jo akių. Netrukus jis jau galvojo: „Pradėjau ne- 
dorą žaidimą.“ 

Buvo įsitikinęs, kad pats jį pradėjo. 

— Tu toks malonus, - tarė Džozefina. 

— O tu - labai mielas vaikutis. 

— Labiausiai šiame pasaulyje nekenčiu pavydo, - pra- 
trūko Džozefina, - bet nuolatos turiu jį kęsti. Tikros sesers 
pavydą dar dažniau negu visų kitų. 

— Najau, - paprieštaravo Antonis. 

— Aš juk netyčia tave įsimylėjau. Stengiausi neįsimylėti. 
Išeidavau iš namų, kai žinodavau, kad apsilankysi. 

Jos melas taip įtaigiai skambėjo todėl, kad ji buvo nuoširdi 
ir naiviai, tvirtai įsitikinusi, kad kiekvienas, kurį pamils, jai bū- 
tinai atsakys tokia pat meile. Džozefina niekada nesigėdydavo 
ir nesigraudendavo. Jos pasaulyje buvo tik ji pati ir koks nors 
vaikinas; tokiame pasaulyje ji puikiai jautėsi nuo tada, kai jai 
sukako aštuoneri. Dėl nieko nesuko galvos; tiesiog atsipalai- 
duodavo, visa kita padarydavo gyvybinga jos prigimtis. Tai 
labai paprasta, bet mes dažniausiai tai suvokiame tik praradę 
Jaunystę, kai patirtis mums suteikia jau bevertės drąsos. 

„Kažin ar tu mane įsimylėjai“, - buvo besakąs Antonis, 
bet niekaip neprisivertė. Stengėsi atsispirti norui vėl pabu- 
čiuoti, nors ir švelniau, ir jau pradėjo ją įtikinėti, kad elgia- 
si neprotingai, tačiau, jam dar nespėjus kaip reikiant imtis 
kažką, kam jis turėjo pritarti, nes žodžiai buvo įvynioti į 
bučinį. Paskui jis liko vienas, važiavo tolyn nuo jos namų. 

Dėl ko jis su ja susitarė? Viskas, ką juodu pasakė, te- 
beskambėjo, pulsavo jam ausyse, kaip netikėto karščio 
tvinksniai, - rytoj ketvirtą prie to kampo. 


„Dieve mano! - galvojo sunerimęs Antonis. - Tik pa- 
manykit: ji mane metė. Ta mažvaikė pakvaišo ir tikrai pa- 
teks į bėdą, jeigu jai pasipainios koks niekšas. Taip jau ir 
lėksiu rytoj su ja pasimatyti!“ 

Bet nei vakarieniaudamas, nei šokiuose, į kuriuos tą va- 
karą nuvažiavo, Antonis negalėjo iš galvos išmesti to, kas 
nutiko; apgailestaudamas vis dairėsi po salę, lyg pasigedęs 
kažko, kas turėjo ten būti. 

p“ DVIEJŲ SAVAIČIŲ, SKURDŽIOJE, SUNKIAI APIBŪDINAMOJE 
pirmo aukšto „svetainėje“ laukdamas Meirisės Veili, 
Antonis iš kišenės išsitraukė beveik pamirštus laiškus. Tris 
tuoj pat įkišo atgal, o dar vieną, akimirką pasiklausęs, ar 
kas neateina, paskubom išsiėmė iš voko ir ėmė skaityti, 
stovėdamas nugara į duris. Tai buvo jau trečias toks laiš- 
kas, - gautas po trečio susitikimo su Džozefina, - vaikiš- 
kas, niekuo nesiskiriantis nuo ankstesnių. Kad ir kaip ji 
mokėjo reikšti iš pažiūros brandžius jausmus, sumaniusi 
griebtis plunksnos, iškart grimzdo nemokšiškumo klam- 
pynėje. Rašinėjo kažką apie „ką tu jauti man“ ir „ką aš 
jaučiu tau“, sakinius pradėdama žodžiais: „Taip, Žinau, kad 
esu sentimentali“, arba dar kvailiau: „Visada labai greitai 
kuo nors susižaviu, tokia jau esu“. Ir dar kaišiojo citatas 
iš madingų dainų, tarsi tos citatos laiško autorės dvasinę 
būseną būtų galėjusios atspindėti tiksliau, negu jos pačios 
verbalinės pastangos. 

Džozefinos laiškas Antonį sutrikdė. Perskaitęs priera- 
šą, kur buvo kuo ramiausiai paskirtas pasimatymas penktą 
valandą, tą pačią popietę, jis išgirdo laiptais nulipančios 
Meirisės žingsnius ir įsikišo laišką į kišenę. 

Meirisė niūniuodama vaikščiojo po kambarį. Antonis 
užsirūkė. 

— Mačiau tave antradienį, - staiga tarė Meirisė. - Re- 
gis, puikiai leidai popietę. 

— Antradienį... - pakartojo Antonis, tarsi mėgindamas 
prisiminti. — A, taip. Netikėtai sutikau tokią mažvaikių 
kompaniją, nuėjom į arbatos saloną pašokti. Buvo smagu. 

— Kai tave mačiau, buvai beveik vienas. 

— Ką čia nori pasakyti? 

Meirisė vėl kažką niūniavo. 

— Gal kur nors nueikim? Kad ir į kiną. 

Pakeliui Antonis Meirisei paaiškino, kaip ten atsidūrė 
drauge su Konės sesute; būtinybė teisintis jį šiek tiek su- 
pykdė. Kai baigė pasakoti, Meirisė kandžiai tarė: 

— Jeigu tau prireikė šviežienos, tai kodėl išsirinkai tą 
velniūkštę? Jos reputacija jau tokia, kad ponia Makrėj šie- 
met net nenorėjo kviesti į šokių mokyklą... tik dėl Kons- 
tancijos nusileido. 

— Kuo jau ji tokia baisi? - sunerimo Antonis. 

— Geriau apie tai nekalbėkim. 

Per visą dieninį seansą Antonis galvojo apie pasima- 
tymą penktą valandą. Nors, išgirdęs Meirisės nuomonę, 
tik ėmė pavojingai gailėtis Džozefinos, vis tiek nuspren- 
dė, kad šis pasimatymas jau turėtų būti paskutinis. Jautėsi 
nesmagiai, sužinojęs, kad juos vis dėlto pastebėjo būnant 
drauge, nors ir kaip jis stengėsi to išvengti. Suprato, kad ši 
istorija gali nekaip baigtis - ir Džozefinai, ir jam pačiam. 

Meirisės pasipiktinimas jo nejaudino; su ja visą rudenį su- 
sitikinėjo kada užsigeidęs, bet vesti Antonis dar neketino; 
apskritai nenorėjo su niekuo pernelyg susisaistyti. 

Buvo jau tamsu, kai jis pusę šešių, pagaliau laisvas, 
pertvarkomo Granto parko labirinte pasuko automobilį 
naujojo Filantropilogijos pastato" link. Pasimatymo vietos 
ir laiko nykumas jį slėgė ir didino graužatį dėl tokio nuo- 
tykio. Išlipęs iš automobilio, Antonis praėjo pro čia pat 
stovinčiame rodsteryje kažko laukiantį lyg ir matytą vai- 
kinuką ir pustamsiame tarpe tarp dvejų pastato durų rado 
Džozefiną. 

Pasisveikindama kažkaip neaiškiai spygtelėjusi, ji ryž- 
tingai žengė jam į glėbį ir užvertė galvą. 

— Turiu tik akimirką, - pareiškė, tarsi jis būtų melste iš- 
meldęs pasimatymą. - Mudvi su sese važiuojam į vestuves, 
bet man dar reikėjo tave pamatyti. 

Šąlantis prabilusio Antonio balsas tamsoje virto aiškiai 
matoma balta migla. Jis kartojo tą patį, ką buvo jai sakęs, 
bet šįsyk jau griežtai ir kategoriškai. Dabar buvo lengviau, 
nes beveik nematė jos veido, be to, tirados vidury Džozefi- 
na jį suerzino pravirkdama. 

— Žinojau, kad visi tave laiko nepastoviu, - sušnibždė- 
jo, - bet šito vis tiek nesitikėjau. Šiaip ar taip, man pakaks 
išdidumo, kad tau neįkyrėčiau. - Ji lyg sudvejojo. - Bet 
mudviem reikėtų susitikti dar vieną - paskutinį — kartą, 
kad išsiskirtume ne taip. 

— Ne. 

— Kažkokia pavydi panelė tau kažko apie mane 
prišnekėjo. 

* Čikagos Granto parke yra daug kultūros objektų, ber čia ironiškas išgal- 
voto pastato pavadinimas. 

— Ne. - Tada jis iš nevilties jai smogė į pačią širdį: — 
Šiaip jau aš pastovus. Tik niekada tavęs nemylėjau ir nieka- 
da nesakiau, kad myliu. 

Įsivaizduodamas, kaip graudžiai ištįsta jos veidas, An- 
tonis nusigręžė ir be jokio tikslo žengė į šalį; kai nervingai 
apsisuko, antrosios durys kaip tik užsivėrė - ji dingo. 

— Džozefina! - pašaukė, apimtas bejėgiško gailesčio, 
bet atsako nebuvo. Apmirusia širdimi dar palaukė ir netru- 
kus išgirdo nuvažiuojant automobilį. 

Prie savo namų Edui Bimentui, kurio paslaugomis nau- 
dojosi, Džozefina atsidėkojo suteikdama šiek tiek vilties, 
paskui įėjo pro šonines duris ir iškart užlipo į savo kamba- 
rį. Langas buvo atdaras; vestuvėms paskubomis persiren- 
gė, stovėdama prie pat jo, - kad peršaltų ir numirtų. 

Vonios kambario veidrodyje pamačiusi savo veidą, jau 
neišlaikė - prisėdo ant vonios krašto, tyliai krenkščioda- 
ma, lyg stengdamasi nekosėti, ir kartu dar dildydama ran- 
kų nagus. Vėliau, lovoje, galės verkti kad ir kiaurą naktį, kai 
visi miegos, o dabar dar tik popietė. 

Abi seserys ir jų motina, stovėdamos viena prie kitos, 
stebėjo Merės Džekson ir Džeksono Dilono vestuves. Ce- 
remonija buvo liūdna ir jausminga - juk baigėsi puiki, ke- 
rinti merginos, kuria visi žavėjosi ir kurią mylėjo, jaunystė. 
Gal nė vienas stebėtojas čia neįžvelgė tam tikro laikotar- 
pio pabaigos simbolių, bet po dešimties metų, žvelgdami 
atgal, visi pastebi, kad kai kas jau apsinešė vakardienos 
kvailysčių dulkėmis ir netgi įgavo užvakarykštų levandų 
atspalvį. Nuotaka pakėlė šydą, - šypsodama ta santūria, 
miela šypsena, dėl kurios buvo „dievinama“, bet su aša- 
romis, srūvančiomis per skruostus, - atsigręžė į daugybę 
draugių, ištiesusi rankas, lyg norėdama paskutinį kartą jas 

visas apkabinti. Paskui pasisuko į savo vyrą, tokį pat rimtą 
sakydama: „Stai ir viskas. Aš visa tavo, dabar ir visados.“ 

Konstancija, buvusi Merės Džekson bendramokslė, 
savo klaupte verkė nesivaržydama, iš visos aidžiai dunk- 
sinčios širdies. Šalia sėdinčios Džozefinos veidelio išraiška 
buvo įdomesnė; Džozefina viską atidžiai stebėjo. Akys įdė- 
miai žvelgė į priekį, bet porą kartų per skruostą nuriedėjo 
ašara, tada veidelis, tarytum išsigandęs to pojūčio, stingo, 
lūpos nė nekrustelėjo, kaip vaiko, kuriam liepta neišdy- 
kauti. Tik vieną kartą ji sujudėjo; kai už nugaros išgirdo 
kažkieno balsą: „Ten ta mažoji Peri. Labai daili, ar ne?“ 
Tada Džozefina pasuko galvą - pažvelgė į lango vitražą, 
kad nežinomi garbintojai galėtų pasigrožėti jos profiliu. 

Paskui Džozefinos šeima ėjo į vestuvių pokylį, taigi ji 
vakarieniavo viena, — tikriau sakant, su broliuku ir jo au- 
kle, bet čia jau nėra skirtumo. 

Buvo visai nusiminusi. Šįvakar Antonis Harkeris, „toks 
mielas... taip mylimas... toks mielas ir mylimas“, myli kažką 
kitą, bučiuoja šlykštų tos pavyduolės veidą; netrukus jis vi- 
sai pradings, kaip ir kiti jo kartos vyrai, išnyks santuokoje 
be meilės, ir pasaulyje liks tik trevisai de kopetai ir edai bi- 
mentai - toks lengvas grobis, kad jiems net neverta šypsotis. 

Užlipusi į viršų, ji vėl susijaudino, žiūrėdama į save 
vonios kambario veidrodyje. O gal šiąnakt numirs 
miegodama? 

- Ak, kaip apmaudu, - sušnibždėjo. 

Atlapojo langą ir, rankoje laikydama vienintelį Antonio 
atminą, didelę drobinę nosinę su jo inicialais, baisiai nelai- 
minga įsiropštė į lovą. Patalas dar nebuvo spėjęs sušilti, kai 


kažkas pabeldė į duris. 

— Skubus laiškas, - pranešė tarnaitė. 

Užsidegusi šviesą, Džozefina tą laišką atplėšė, žvilgtelė- 
jo į parašą, paskui vėl į pradžią; jos krūtinė po naktinukais 
kilnojosi vis tankiau. 


Mieloji mažutė Džozefina, tai beprasmiška, bet nepri- 
klauso nuo mano valios, ir negaliu meluoti. Aš beviltiškai, 
baisiai tave įsimylėjau. Kai ši popietę nuėjai, mano jaus- 
mai sukilo, ir supratau, kad nebajėgsiu tavęs atsižadėti. 
Parvažiavau namo, bet negalėjau nei kąsnio į burną pa- 
imti, nei nusėdėti vietoje, tik vaikščiojau pirmyn algal, pri- 
simindamas mielą tavo veidelį tr gailias ašarėles ten, tame 
vestibiulyje. Ir dabar sėdžiu, rašau šitą laišką... 


Jis buvo keturių puslapių. Kažkur toliau parašyta, kad 
jų amžiaus skirtumas visai nesvarbus, o pabaigoje: 


Suprantu, kaip tau liūdna, ir tikrai atiduočiau dešimt 
gyvenimo metų, kad tik galėčiau dabar būti su tavimi, ba- 
bučiuoti tavo saldžias lūpytės ir palinkėti labos nakties. 


Perskaičiusi iki galo, Džozefina kelias minutes sėdėjo 
nė nekrustelėdama; sielvartas staiga dingo, ir iš pradžių ji, 
tokia priblokšta, netgi pamanė, jog dabar apima džiaugs- 
mas. Bet staiga suraukė antakius. 

— Po galais! — tarė pati sau. Ir ėmė skaityti laišką dar 
kartą. 

Pirmiausia panoro paskambinti Lilianai, bet apsigalvo- 
jo. Prieš akis iškilo nuotaka per vestuves — tokia neprie- 
kaištinga, tyra, mylima, taip nuostabiai, dieviškai švytinti. 
Dorovinga paauglystė, daugybė draugių... o tada pasirodo 

tobulas mylimasis, Idealas. Džozefinai nebuvo lengva min- 
timis grįžti į dabartį. Merė Džekson, žinoma, nieku gyvu 
nebūtų pasilikusi tokio laiško. Džozefina iššoko iš lovos, 
suplėšė jį į skutelius ir šiaip taip - kiek išsigandusi dėl ne- 
tikėtai tirštų dūmų — sudegino ant stiklinio staliuko. Nė 
viena gerai išauklėta mergaitė neatsakytų į tokį laišką; rei- 
kia tiesiog nekreipti į jį dėmesio. 

Nuvaliusi staliuko viršų rankoje laikyta to vaikino no- 
sine, atsainiai įmetė ją į skalbinių dėžę ir vėl įlipo į lovą. 
Staiga labai užsinorėjo miego. 

[)“ TO, KAS NUTIKO PASKUI, NIEKAS, NETGI KONSTANCIJA, 
nekaltino Džozefinos. Jei dvidešimt dvejų metų vy- 
riškis susigadina reputaciją taip pašėlusiai sukdamasis 
apie šešiolikmetę mergaitę prieš tėvų ir jos pačios valią, 
tai viskas aišku: jokia padori šeima savo namuose jo ne- 
priims. Kai Trevisas de Kopetas šokiuose kažką dvipras- 
miškai leptelėjo apie tą romaną, Edas Bimentas vyrų tua- 
lete jam, pasak mačiusiųjų, „sumalė snukį“, ir Džozefina, 
šitaip atgavusi gerą vardą, jo nebeprarado. Sklido kalbos, 
kad Antonis vis mėgino užeiti pas ją į namus ir kaskart 
būdavo išprašomas, kad jis grasino ponui Periui, bandė 
papirkti tarnaitę, kad ji nešiotų laiškus, tykojo Džozefinos 
pakeliui iš mokyklos, - iš viso to buvo galima suprasti, kad 
jis kvanktelėjo. Galiausiai paties Antonio Harkerio šeima 
pareikalavo, kad jis išvyktų į Vakarus. 

Džozefinai tas tarpsnis buvo nelengvas. Ji suvokė, kad 
tikrai galėjo pražūti, taigi dabar nuolatiniu dėmesiu ir 
visišku paklusnumu stengėsi atpirkti kaltę dėl nemalo- 
numų, kurių netyčia pridarė tėvams. Iš pradžių nuspren- 
dė neiti į kalėdinius šokių vakarus, bet buvo perkalbėta 
motinos, kuri tikėjosi, kad per atostogas iš įvairių moky- 
klų namo grįžę vaikinai ir merginos jos dukterį bent kiek 
prablaškys. Ponia Peri ruošėsi sausio pradžioje ją vežti į 
rytus, į Brirlio mokyklą; pirkdamos uniformas bei kitus 
drabužius, motina su dukterimi daug bendravo, ir ponia 
Peri niekaip neatsidžiaugė, kad Džozefina jau tokia atsa- 
kinga ir brandi. 

Ji iš tiesų pasikeitė, neapsimetinėjo; tik vieną kartą pa- 
darė tai, apie ką nebūtų galėjusi visiems pasakoti. Antrą 
naujų metų dieną, apsivilkusi nauju kelioniniu kostiumu 
ir naujais kailiniais, įprastiniu keliu - pro šonines du- 
ris — išsmuko į lauką ir kvartalo gale įsėdo į Edo Bimento 
automobilį. Miesto centre, Edą palikusi už kampo, įėjo į 
vaistinę priešais senąją Unijos stotį, La Salio gatvėje. Ten 
jos laukė vyriškis nusvirusiais lūpų kampučiais ir nevilties 
kupinomis suglumusiomis akimis. 

— Ačiū, kad atėjai, - liūdnai tarė. 

Ji nieko neatsakė. Iš veido jis atrodė rimtas ir mandagus. 

— Aš tik noriu... tik žinoti... Kodėl tu taip pasikeitei? — 
paskubom paklausė. - Ką aš padariau, kad šitaip staiga 
persigalvojai? Ar kas nors nutiko, ar ne taip elgiausi? Gal 
čia dėl to, ką tada pasakiau tame vestibiulyje? 

Tebežiūrėdama į jį, Džozefina stengėsi ką nors sugal- 
voti, bet visos mintys sukosi tik apie tai, koks jis pasidarė 
nepatrauklus ir kaip čia jai neišsidavus. Vargu ar vertėjo 
sakyti paprasčiausią tiesą: kad ji negalėjo elgtis kitaip, kad 

grožį reikia, beveik privaloma, išmėginti, kad jos jausmai 
iš perpildytos taurės išsiliejo savaime ir tik atsitiktinai pra- 
žudė jį, o ne ją pačią. Antonį Harkerį, iškeliaujantį į Va- 
karus, turbūt nulydėjo užuojautos akys, o Džozefiną, kuri 
sningant per gatvę bėgo į Edo Bimento automobilį, tikrai 
akimis sekė pats likimas. 

Jau važiuodama ji kurį laiką nepratarė nė žodžio; jau- 
tė palengvėjimą, bet kartu ir pagarbą, ir baimę. Antonis 
Harkeris buvo dvidešimt dvejų metų vaikinas, gražus, visų 
mėgstamas ir geidžiamas... ir kaip jis ją mylėjo... taip, kad 
jam netgi teko išvykti. Dabar jai atrodė, jog tai du visai 
nepanašūs žmonės. 

Jos tylėjimą palaikęs liūdesiu, Edas Bimentas tarė: 

— Na, gerai bent jau tai, kad dabar nebesklis tos kitos 
šnekos apie tave. 

Ji akimirksniu pasisuko į jį. 

— Kokios šnekos? 

— Ai, visiška nesąmonė. 

— Kokia? - primygtinai paklausė Džozefina. 

— Nieko ypatingo, - lyg sudvejojo Edas Bimentas, — 
tiesiog aną rugpjūtį kai kas šnekėjo, kad judu su Trevisu 
de Kopetu susituokėt. 

— Siaubas! - sušuko Džozefina. - Dar nebuvau girdėju- 
si tokio melo. Tai... 

Ji vos nepasakė tiesos: kad juodu su Trevisu, nuspren- 
dę rizikuoti, nuvažiavo į Niu Almą, esantį už dvidešimties 
mylių, tačiau ten nerado dvasininko, kuris būtų sutikęs 
juos sutuokti. Dabar atrodė, jog tai buvo prieš šimtą metų, 
labai vaikiška ir jau pamiršta. 

— Siaubas! - pakartojo. - Tokius gandus skleidžia pavy- 
džios mergiūkštės. 


- Žinau, - linktelėjo Edas. - Bet tegu tik man gir- 
dint šitaip pašneka koks vaikinas! Šiaip ar taip, niekas 
nepatikėjo. 

Taip elgiasi pavydžios baidyklės. Edas Bimentas, čia 
pat jausdamas jos kūną ir prietemoje matydamas švytintį 
nuraudusį veidelį, suprato, kad tokia gražuolė negalėtų pa- 
sielgti išties blogai. 


EMCOCIBDIS 
PANKROIAS 


— TEN VĖL TAS PUSPROTIS SU ŽIŪRONU, — TARĖ DŽOZEFINA. 
Liliana Hamel nusisegė nuo juosmens nėriniuotą sofos 
pagalvėlę ir priėjo prie lango. — Stovi atsitraukęs, kad jo 
nematytume. Spokso į kambarį virš mūsų. 

Slaptas stebėtojas, įsitaisęs name kitapus siauros Še- 
šiasdešimt aštuntosios gatvelės, nė neįtarė, kad privataus 
panelės Trabi pensiono auklėtinėms jo veiksmai žinomi, 
o pastaruoju laiku jau ir nebeįdomūs. Jos jau buvo netgi 
nustačiusios jo tapatybę: neabejojo, kad jis — tas niekuo 
neypatingas, bet iš pažiūros padorus vaikinas, kiekvieną 
rytą aštuntą valandą su portfeliu išeinantis iš to namo ir ta- 
rytum visai nepastebintis, kad kitapus gatvės yra mokykla. 

— Bjaurus tipas, - susiraukė Liliana. 

— Visi jie vienodi, - pareiškė Džozefina. - Galiu lažin- 
tis, kad šitaip elgtųsi kone kiekvienas mūsų pažįstamas, jei 
tik turėtų žiūroną ir laisvą popietę. Luji Randalas tai tikrai. 

— Džozefina, ar tiesa, kad jis vilksis paskui tave į Prins- 
toną? - pasmalsavo Liliana. 

— Taip, širdele. 

— Negi nesupranta, kad tai jau įžūlu? 

- Jam nė motais, - patikino draugę Džozefina. 

— O Polas nepasius? 

— Man tai nerūpi. Prinstone pažįstu vos kelis vaikinus. 
Nuvažiavusi su Luji, turėsiu bent jau tą vieną gerai šokantį 
partnerį. Polas man per žemas, be to, nekoks šokėjas. 

Negalėjai sakyti, kad pati Džozefina itin aukšta; kaip 
septyniolikmetė, ji buvo puikaus sudėjimo ir nuostabaus 
besiskleidžiančio, kasdien vis ryškesnio ir šiltesnio grožio. 
Dabar žmonės net aiktelėdavo, ją pamatę, nors prieš me- 
tus tik šiaip spoksojo, o prieš dvejus gal nė nepažvelgdavo. 
Jau buvo aišku, kad kitąmet Džozefina bus įspūdingiausia 
Čikagos debiutantė, nors ji, kad ir egotistė, siekė ne tiek 
bendro populiarumo, kiek pavienių individų dėmesio. Pati 
Džozefina po visų nuotykių tuoj pat ir atsipeikėdavo, o 
vaikinai — anaiptol ne visada: ji kasdien gaudavo po kelio- 
lika laiškų iš Čikagos, Niu Heiveno ar iš pasienyje dislo- 
kuoto Jeilio diviziono. 

Visa tai buvo 1916-ųjų rudenį, kai kažkur tolumoje vis 
garsiau griaudėjo pabūklai. Po poros dienų išsirengusios 
į Prinstono šokių vakarą, abi mergaitės vežėsi ir Alano 
Sigerio" eilėraščių tomelį, ir dar stoties kioske slapta nu- 
sipirktus literatūrinius žurnalus „Smart Set“ ir „Snappy 
Stories“. Palyginti su dabartinėmis septyniolikmetėmis, 
Liliana Hamel buvo visiška naivuolė, o Džozefina Peri jau 
kaip reikiant pagarsėjusi. 

Važiuodamos jiedvi perskaitė tik kelias epigramas 
apie meilę, prasidedančias žodžiais: „Trisdešimtmetė 

Alanas Seegeris (1888-1916) - amerikiečių poetas, žuvęs per Pirmąjį pa- 
saulinį karą. 

moteris...“ Sausakimšas traukinys vos šliaužė, vagonų ko- 
ridoriuose aidėjo jaudulingi plepučių balsai. Ten buvo ir 
labai jaunų mergaičių, narsiai mėginančių nuslėpti baimę; 
ir jau daugiau negu dvidešimt penkerių metų panelių, sle- 
piančių nuobodulį; buvo ir visai nepatrauklių, palaimingai 
nenumanančių, kas jų laukia; o kelios nedidelės savimi pa- 
sitikinčios kompanijos važiavo tarytum namo. 

— Girdėjau šnekant, kad čia viskas kitaip negu Jeilyje, - 
tarė Džozefina. - Ne taip prašmatnu. Niekas tavęs netam- 
po, kaip Niu Heivene, iš vienos vietos į kitą, tai vienur iš- 
gerti arbatos, tai kitur. 

— Niekad nepamiršiu, kaip pasakiškai ten pasibuvom 
aną pavasarį! - sušuko Liliana. 

Abi atsiduso. 

— Bent jau Luji Randalas čia bus, - tarstelėjo Džozefina. 

Luji Randalas tikrai turėjo būti Prinstone, pati Džo- 
zefina jį ir pasikvietė — ir nė nesiteikė apie tai pranešti 
tenykščiam kavalieriui. Tas kavalierius, drauge su dau- 
gybe kitų vaikinų jau Žingsniuojantis pirmyn atgal sto- 
ties perone, tikriausiai manė, jog tai bus jo šventė. Bet 
jis klydo: tai buvo Džozefinos šventė; net Liliana į šokių 
vakarą turėjo eiti su Prinstono studentu, tokiu Martinu 
Munu, kurį jai apdairiai parinko Džozefina. „Būk geras, 
pakviesk ją, - parašė. - Tada mudu galėsim ramiai sau 
bendrauti, nes tam, su kuriuo ateisiu, aš ne itin rūpiu, 
taigi jis neprieštaraus.“ 

Tačiau iš tikrųjų Polu: Dempsteriui ji netgi labai rūpė- 
jo; taip labai, kad, kai traukinys iš Prinstono geležinkelių 
mazgo įpūškavo į stotį, jis tik įkvėpė pilnus plaučius oro 
ir pamiršo iškvėpti, o tai jau gresiančio alpulio požymis. 
Polas ištisus metus buvo ištikimas Džozefinai (nors jos 


susidomėjimas seniai išblėso) ir jau nebegalėjo matyti, ko- 
kia ji yra iš tiesų; ta mergina jam tapo visų svajonių įsikū- 
nijimu, paslaptingai švytinčia vizija. 

Užtat Džozefina, lipdama iš traukinio, Polą matė kuo 
aiškiausiai. Ji tuoj pat visą dėmesį sutelkė į jį, tarsi būtų 
skubėjusi šį etapą užbaigti, kad dar spėtų pasirengti svar- 
besnei veiklai. 

— Aš taip jaudinuosi... taip jaudinuosi! Kaip miela, kad 
mane pasikvietei! - Šis senas pasakymas ir dabar, praėjus 
penkiolikai metų“, tebėra toks pat pravartus. 

Jaukiai įsikibusi Polui į parankę, Džozefina dar kelis- 
kart pakrutino alkūnę - prisitaikė, kaip jai patogiau, tarsi 
būtų ketinusi amžinai taip laikytis. 

— Tu, regis, visai nesidžiaugi mane matydamas, - su- 
šnibždėjo. - Galiu lažintis, kad jau pamiršai. Žinau, koks tu. 

Elementarios nesąmonės, tačiau jų pakako, kad sutrikęs Po- 
las Dempsteris panirtų į palaimingą transą. Jis atrodė, kaip ir 
turėjo atrodyti devyniolikmetis, bet po tuo apvalkalu tebebuvo 
jaudrus paauglys. Ir dabar tesugebėjo stačiokiškai atšauti: 

— Nesitikėk! 

O paskui dar pridūrė: 

— Martinui chemijos laboratorinis. Su juo susitiksim 
klube. 

Jaunuolių srautas lėtai vinguriavo laiptais į viršų ir 
toliau, po Blero arka, plūdo tarytum per kokį rudenišką 
sapną, kojomis į šalis sklaidydamas geltonus lapus. Visi 
neskubėdami žingsniavo tarp žalių pievelių, nusidriekusių 
po guobomis ir arkadomis; vėsų vakarą iškvepiamas oras 
virto baltais tumulais, o priešaky viltingai šmėžavo jau be- 
veik pasiektas galutinis tikslas — visiška laimė. 


Sis apsakymas parašytas 1931 m., o veiksmas vyksta 1916-aisiais. 

Viderspuno klube, didžiausiame iš įspūdingų absol- 
ventų namų, kuriais garsėja Prinstonas, jie susėdo priešais 
didžiulį židinį. Martinas Munas, Lilianos kavalierius, pa- 
sirodė esąs gražus, santūrus vaikinukas; Džozefina su juo 
buvo keliskart susitikusi, bet jausmingos jo prigimties iš- 
tyrinėti nespėjo. Taigi dabar, gramofonui grojant „Down 
Among the Sheltering Palms“, salėje išsibarsčiusias labai 
viltingai nusiteikusias kompanijas užliejusioje švelnioje 
oranžinėje šviesoje Džozefina vertinamai pažvelgė į Mar- 
tiną. Ir ją staiga apėmė įprastinis smalsumas; Polo kal- 
binama, ką nors atsakydavo vis atsainiau. Bet Polas, dar 
neatsipeikėjęs po kerimai malonios kelionės pėsčiomis, to 
nepajuto. Nė nenumanė, kad savo normą jau gavo ir niekas 
tokio ypatingo dėmesio jam daugiau neskirs. Dabar teks 
atlikti kitą vaidmenį. 

Kaip tik tą akimirką, kai kažkas pasakė, kad gal jau rei- 
kėtų eiti persirengti pietums, jie visi pamatė ką tik į klubą 
įžengusį ir prie durų sustojusį vaikiną, kuris atrodė atsidū- 
ręs neįprastoje vietoje, - markstydamasis smalsiai dairėsi 
aplinkui, - bet anaiptol nesutrikęs. Aukštas, ilgomis šo- 
kėjo kojomis; o veidas kaip senos, patyrusios žebenkšties, 
žinančios landas į visas vištides. 

- Čia tai bent! Luji Randalas! - nuostabos kupinu bal- 
su sušuko Džozefina. 

Ji tarsi nenorom su juo šnektelėjo, o paskui jį visiems 
pristatė, dar spėjusi Polui pašnibždėti: 

— Pažįstamas iš Niu Heiveno. Tikrai nemaniau, kad at- 
seks čia paskui mane. 

Randalas jų kompanijoje per kelias minutes pasida- 
rė savas. Buvo linksmas ir sąmojingas; Polas nieko bloga 
neįtarė. 

— Beje, - po kurio laiko susigriebė Luji Randalas, - kur 
čia galima persirengti? Lagaminą palikau už durų. 

Visi staiga nutilo. Džozefinai tai tarytum nerūpėjo. Tyla 
darėsi jau visai nesmagį, ir galiausiai Polas išgirdo save sakant: 

— Gali persirengti mano kambaryje, jei nori. 

— Nenorėčiau tavęs išstumti iš tavo paties kambario. 

— Nieko baisaus, išsiteksim. 

Džozefina, žvelgdama į Polą, kilstelėjo antakius, kad jis 
suprastų, jog už tą įžūlėlį ji neatsako; o Randalas po aki- 
mirkos paklausė: 

— Tu čia kur nors netoli gyveni? 

— Ne per toliausiai. 

— Manęs laukia taksi, tai galiu ir tave pavėžėti, jei ketini 
persirengti, o kartu parodytum kelią. Bet tikrai nenorėčiau 
tavęs išstumti... 

Girdėdamas tą dar sykį pakartotą keistokai skambančią 
frazę, galėjai pamanyti, kad Polas, jei nevažiuos, ko gero, 
ras savo daiktus gatvėje. Nenorom atsistojęs, jis neišgirdo, 
kaip Džozefina Martinui Munui šnipštelėjo: 

— Prašau — dar neišeik. 

O Liliana išgirdo, bet dėl to nė kiek nesusierzino. Jos 
meilės reikalai niekada nesikirsdavo su Džozefinos; kaip 
tik todėl jiedvi taip ilgai buvo artimos draugės. Kai Luji 
Randalas ir jį ne visai savo noru į svečius priimantis buto 
šeimininkas išvažiavo, Liliana atsiprašiusi užlipo į viršų 
persirengti. 

— Gal galėčiau apžiūrėti visas šito klubo patalpas? - pa- 
klausė Džozefina, jausdama, kad pažįstamas jaudulys vėl 
greitina pulsą, o skruostai kaista kaip elektrinės šildyklės. 

— Čia banketinės salytės, - ją vedžiodamas, pasako- 
jo Martinas. — Biliardinė... Skvošo salės... Biblioteka 

apstatyta kaip kokiame cistersų vienuolyne... lyg ir Indijo- 
je... O čia... - jis atidarė duris ir įsižiūrėjo į tamsą, - prezi- 
dento kabinetas, bet nežinau, kur elektros jungiklis. 

Džozefina sukikenusi įėjo į tą kambarį. 

— Čia labai gražu, - pareiškė. - Tik nieko nematyti. Oi, 
į ką čia atsitrenkiau? Gelbėk! 

Kai abu po kelių minučių iš ten išėjo, Martinas pas- 
kubomis susiglostė nuo kaktos atgal šukuojamus plaukus. 

— Tu tiesiog nuostabi! — tarė. 

Džozefina kažkaip juokingai cvaktelėjo liežuviu. 

— Kas yra? — sunerimo Martinas. - Kodėl taip keistai 
žiūri? 

Džozefina nieko neatsakė. 

— Aš kažką negerai padariau? Pyksti? Tavo veidas 
persimainęs. 

— Nepadarei nieko bloga, - patikino jį Džozefina ir dar 
prisivertė pridurti: - Buvai... labai mielas. - Ją nupurtė 
šiurpas. — Gal gali parodyti, kur mano kambarys? 

„Kaip keista, - galvojo. - Jis toks patrauklus, bet su juo 
bučiuotis man visai nepatiko. Seniau taip nebūdavo... kad 
ir su vaikinu, kuris nelabai rūpi... pirmą kartą gyvenime 
visiškai nieko nepajutau. Po to dažnai pasidarydavo nuo- 
bodu, bet pačią tą akimirką visada ką nors jausdavau.“ 

Nė pati nesuprato, kodėl tas potyris ją taip nuliūdino. 
Ji tik antrą kartą atvažiavo į universiteto studentų šokius, 
bet nei anąsyk, nei kada nors vėliau nesijautė tokia prislėg- 
ta. Šįkart buvo itin entuziastingai graibstoma, tačiau visą 
vakarą taip kažkur ir sklandė nuo visko atitolusi, tarytum 
sapne. Visi vaikinai, — iš Prinstono, iš Niu Heiveno, nauji 
pažįstami ir seni garbintojai, - atrodė vienodi kaip mane- 
kenai, kažkokie netikri, tarsi mediniai. Jau darėsi baisu, ar 

nebus ir jos veidas įgavęs tos bukos karvės išraiškos, kurią, 
kaip ji pastebėjo, dažnai įgauna kvailų ir apatiškų merginų 
veidai. 

„Tiesiog tokia nuotaika, - tikino save Džozefina. — Pa- 
vargau, ir tiek.“ 

Tačiau ir kitą dieną, per linksmus ir šurmulingus prieš- 
piečius, ji pati sau atrodė dar labiau išsekusi negu tos ke- 
liolika panelių, kurios iš nuovargio prislopusiais balsais 
gyrėsi tąnakt apskritai negulusios. Po futbolo rungtynių 
Džozefina į geležinkelio stotį ėjo su Polu Dempsteriu, lyg 
atgailaudama nusprendusi padovanoti jam savaitgalio pa- 
baigą, kaip jau buvo padovanojusi pradžią. 

— Kodėl nenori šįvakar su mumis į teatrą? — maldauja- 
mai klausė Polas. - Aš juk rašiau, kad važiuosim į Niujorką 
ir ten visi eisim į teatrą. 

— Todėl, - kantriai aiškino jam Džozefina, - kad mudvi 
su Liliana iki aštuntos turim grįžti į mokyklą. Tik su tokia 
sąlyga mums buvo leista čia važiuoti. 

— Velniai griebtų! - išsprūdo Polui. - Galvą guldau, kad 
vakare ką nors veiksi su tuo Randalu. 

Ji tai niekinamai paneigė, bet Polas staiga suvokė, kad 
Randalas juk pietavo su jais, Randalas miegojo ant jo so- 
fos ir, nors per rungtynes sėdėjo Jeilio pusėje, dabar Ran- 
dalas kažkaip vėl atsidūrė prie jų. 

Kaip tik jo veidas buvo paskutinis, kurį Polas matė trau- 
kiniui jau pajudėjus iš stoties į geležinkelių mazgą. O prieš 
kelias minutes Randalas labai maloniai padėkojo Polui ir 
pakvietė apsistoti pas jį, jei kada atvažiuos į Niu Heiveną. 

Vis dėlto, jei vargšas prinstonietis po valandos būtų 
matęs sceną Pensilvanijos stotyje, jam būtų gerokai palen- 
gvėję, nes ten jau Luji Randalas apmaudžiai prašė: 

— O gal rizikuokim? Auklėtoja juk nežino, kada turite 
grįžti. 

— Bet mudvi tai žinom. 

Kai jis galiausiai susitaikė su tuo, kas buvo neišvengia- 
ma, ir nuėjo, Džozefina atsidususi pažvelgė į Lilianą. 

— Tai kur susitinkam su Voliu ir Džo? „Ritze“? 

— Aha, ir jau turėtume paskubėti, - atsakė Liliana. — 
„Kvailystės“ prasideda devintą. 


J 


AIP VISKAS BUVO KONE IŠTISUS METUS: TĄ ŽAIDIMĄ DžozE- 

fina žaidė meistriškai, bet jau be didelio noro ar įkarš- 
čio; O jai dar tik po mėnesio turėjo sueiti aštuoniolika. 
Vieną Padėkos dienos atostogų vakarą, kai jiedvi Gramersi 
parke esančių Kristinos Daiser namų bibliotekoje laukė 
vakarienės, Džozefina Lilianai tarė: 

— Vis galvoju, koks jaudulys mane apimdavo prieš me- 
tus. Nauja vieta, nauja suknelė, nauji pažįstami... 

— Pernelyg intensyviai gyveni, širdele; persisotinai. 

Džozefina piktai kilstelėjo smakrą: 

— Negaliu pakęsti to žodžio, juolab kad tai netiesa. Šia- 
me pasaulyje man rūpi tik vaikinai, pati žinai. Bet jie dabar 
nebe tokie... Ko čia juokiesi? 

— Kai buvai šešerių, jie buvo kitokie? 

— Taip. Tikrai buvo guvesni, kai žaisdavom „duok 


* Sutrumpintas nuo 1907 iki 1931 m. Brodvėjaus teatre rodytos impresa- 


rijaus Florenzo Ziegfeldo miuziklų serijos „Ziegfeld Follies“ pavadinimas. 

ženklą“. Netgi tie Aikiai, kurie ateidavo pro užpakalinius 
vartus. O kaip jaudino šokių mokyklos berniukai, visi to- 
kie mieli! Vis galvodavau, kaip būtų, jei su visais pasibu- 
čiuočiau; kartais būdavo išties nuostabu. O paskui atsirado 
Trevisas ir Tonis Harkeris, ir Ridžas Sondersas, ir Ralfas, 
ir Džonas Beilis, ir galiausiai ėmiau suprasti, kad visa tai — 
mano pačios nuopelnas. Jie buvo niekas, tuščia vieta, dau- 
guma jų: ne didvyriai, be jokios gyvenimo patirties, aps- 
kritai ne tokie, kokiais juos laikiau. Tiesiog šiaip... lengvai 
suviliojami. Skamba pagyrūniškai, bet tai tiesa. 

Ji akimirką parylėjo. 

— Vakar atsigulusi galvojau, kokį vyriškį galėčiau iš ti- 
krųjų mylėti; bet jis nebūtų panašus nė į vieną mano pažįs- 
tamą. Turėtų pasižymėti tam tikromis savybėmis. Gal netgi 
nebūtų itin gražus, tik šiaip malonios išvaizdos; ir geros 
figūros, ir stiprus. Ir kad būtų arba, kaip sakoma, jau su pa- 
dėtimi, arba toks, kokiems visuomeninė padėtis apskritai 
nerūpi... jei supranti, ką turiu omeny. Jis turėtų būti lyde- 
ris, ne toks kaip visi kiti. Ir dar orus, bet labai jausmingas, 
ir tikrai patyręs, kad tikėčiau viskuo, ką jis sako, ir neabe- 
jočiau jo teisumu. Ir kad kiekvieną kartą, į jį pažvelgusi, 
suvirpėčiau taip, kaip kartais virpu bendraudama su nauju 
pažįstamu; bet su juo taip jaustis turėčiau kiekvieną kartą, 
visą gyvenimą. 

— Ir dar norėtum, kad jis būtų tave iki ausų įsimylėjęs. 
Bent jau man tai atrodo svarbiausia. 

— Žinoma, - užsisvajojusi tarstelėjo Džozefina, - bet 
labiausiai tai norėčiau pati niekada neabejoti, kad jį myliu. 
Ką nors mylėti daug maloniau, negu būti mylimai. 

Koridoriuje pasigirdo žingsniai, ir į kambarį įėjo vy- 
riškis. Karininkas prancūzų lakūno uniforma: padangių 


melsvumo kitelis kaip nulietas, diržas ir batai elektros 
šviesoje lyg veidrodiniai. Jaunas vyriškis pilkomis tary- 
tum kažkur į tolį žvelgiančiomis akimis ir rusvais kariškais 
ūsiukais. Kairėje jo krūtinės pusėje margavo ordinų kas- 
pinų juosta, rankoves puošė auksu išsiuvinėtos juostelės, 
apykaklę - sparnai. 

— Labas vakaras, - mandagiai pasisveikino. - Man liepė 
eiti čia. Tikiuosi, nesutrukdžiau. 

Džozefina sustingo; matė jį nuo galvos iki kojų, žiūrėjo 
neatitraukdama akių, ir jai atrodė, kad jis artėja, užpildo 
visą regėjimo lauką. Išgirdo Lilianos balsą, o paskui to ka- 
rininko, sakančio: 

— Mano pavardė Daiseris; esu Kristinos pusbrolis. Ar 
neprieštarausite, jei užsirūkysiu cigaretę? 

Sėstis neskubėjo. Vaikščiojo po kambarį, pavartė kaž- 
kokį žurnalą, gal ne šiaip nusiteikęs į merginas nekreipti 
dėmesio, o tiesiog nenorėdamas trukdyti. Bet kai pamatė, 
kad jiedvi nebesišneka, atsisėdo prie artimiausio stalelio, 
sunėrė rankas ir nusišypsojo. 

— Tarnaujate prancūzų kariuomenėje... — išdrįso pratar- 
ti Liliana. 

— Taip, ką tik grįžau ir jaučiuosi labai patenkintas, kad 
esu čia. 

Džozefinai jis patenkintas neatrodė. Galėjai pamanyti, 
kad norėtų tuoj pat išeiti, bet neturi kur dingti. 

Ji pirmąkart gyvenime nepasitikėjo savimi. Niekaip ne- 
sumojo, ką sakyti. Tik vylėsi, kad įsisenėjusi tuštuma, kurią 
staiga pajuto, kai siela ėmė veržtis prie šio gražuolio, neat- 
sispindi jos veide. Šiaip taip išspaudusi šypseną, prisimi- 
nė, kaip kadaise, labai seniai, Trevisas de Kopetas į šokių 
mokyklą atėjo vilkėdamas dėdės apsiaustu su pelerina ir 

staiga visiems pasirodė kaip žmogus iš didžiojo pasaulio. 
Štai ir dabar: tas užjūrio karas, taip ilgai užsitęsęs ir taip 
menkai mus tepalietęs (tik privertęs tupėti savame kran- 
te), jau tapo kone legenda, todėl Džozefinai prieš akis ne- 
tikėtai išdygęs vyriškis atrodė lyg iš kokios didingos kru- 
vinos pasakos. 

Džozefina lengviau atsiduso, kai atvyko kiti kviestiniai 
vakarieniautojai ir kambarys prisigrūdo nepažįstamų žmo- 
nių, su kuriais ji galėjo šnekėtis, juoktis arba žiovauti, nely- 
gu, kokie jų gebėjimai ir nuopelnai. Merginas, plazdenan- 
čias apie kapitoną Daiserį, ji niekino, bet žavėjosi juo, nė 
menkiausiu akies blikstelėjimu neišsiduodančiu, ar jam tai 
malonu, ar ne. Džozefinai ypač nepatiko aukšta, valdinga 
blondinė, kuri ką tik perėjo per kambarį, įsikibusi Daise- 
riui į parankę; jam derėjo išsitraukti nosinę ir nubraukti 
šalin tos blondinės ranką, kad negadintų nepriekaištingos 
jo išvaizdos. 

Visi buvo pakviesti į valgomąjį vakarieniauti; Daiseris 
sėdėjo toli nuo Džozefinos, ir ji tuo džiaugėsi. Matė tik 
melsvą jo rankogalį, kai jis kitame stalo gale siekė taurės, 
bet jautėsi esanti su juo vienudu, nors jis nieko tokio nė 
neįtarė. 

Šalia sėdintis vyriškis Džozefinai dar suteikė žinių 
apie tai, ką ji ir pati suprato: kad kapitonas Daiseris tikras 
didvyris. 

— Jis — Kristinos pusbrolis, užaugintas Prancūzijoje; į 
kariuomenę įstojo karo pradžioje. Vokiečių numuštas už 
fronto linijos, iš nelaisvės paspruko - iššoko iš traukinio. 
Laikraščiai daug apie tai rašė. Manau, čia jis atsiųstas už- 
siimti kokia nors propaganda... Beje, dar geras raitelis. Jis 
visiems patinka. 

Po vakarienės Džozefina sėdėjo nepratardama nė žo- 
džio, abipus jos įsitaisę du vyriškiai šnekėjosi tarpusavyje. 
Nesijudindama iš vietos, mintyse ragino Daiserį prieiti ar- 
tyn. O, ji būtų tokia taktiška, nesmalsautų ir per daug nejį- 
sijausmintų dėl to, ką jis patyrė; vengtų visko, kas jam tik- 
riausiai jau įkyrėjo arba jį trikdo nuo tada, kai grįžo namo. 
Ji girdėjo aplink jį skambančius balsus: 

— Kapitone Daiseri... Vokiečiai nukryžiuoja visus į ne- 
laisvę paimtus kanadiečius... Kaip manote, kiek dar truks 
tas karas... atsidurti už fronto linijos... Ar jums buvo baisu? 

Paskui kažkoks vyriškis, papsėdamas cigarą, sodriu bal- 
su pareiškė: 

— Kaip suprantu, kapitone Daiseri, abi pusės pateko į 
aklavietę. Ko gero, vieni kitų bijo. 

Džozefinai atrodė, kad jis priėjo labai negreitai, bet 
pačiu laiku: kaip tik tą akimirką šalia jos atsirado laisvas 
krėslas, kur galėjo atsisėsti. 

— Noriu šnektelėti su gražiausia panele. Visą vakarą no- 
rėjau; buvo nelengva. 

Džozefinai norėjosi priglusti prie blizgančios jo per- 
petės odos, ir dar kad jis padėtų galvą jai ant kelių. Ji 
visą gyvenimą artėjo prie šios akimirkos. Suprato, ko jis 
trokšta, ir kaip tik tai jam dovanojo; ne žodžius, o drau- 
gišką, džiugią šypseną, kuri reiškė: „Aš tavo, tik panorėk; 
aš pasiduodu.“ Šitaip šypsodamasi ji savęs nenuvertino, 
nes tos šypsenos grožis buvo jų abiejų jausmų ir galimo 
džiaugsmo išraiška. 

— Kas jūs? - paklausė jis. 

— Mergaitė. 

— O aš maniau, kad gėlė. Ir stebėjausi, kodėl jus padėjo 


į krėslą. 

— Vive la France, - atseit kuklindamasi atsakė Džoze- 
fina ir, kiek nuleidusi akis, įsižiūrėjo į jo krūtinę. — Pašto 
ženklus irgi kolekcionuojate? Ar tik monetas? 

Jis nusijuokė. 

— Kaip malonu vėl sutikti tikrą amerikietę! Tikėjausi, 
kad mane pasodins bent jau priešais jus, kad galėčiau pa- 
ganyti akis. 

— Mačiau jūsų rankogalį. 

— O aš - visą jūsų ranką. Na, bent jau maniau, kad ta 
žalia apyrankė jūsų. 

Vėliau jis pasiūlė: 

— Gal kurį vakarą mudu galėtume kur nors nueiti? 

— Taip nedera. Aš dar nebaigiau mokyklos. 

— Tai gal kurią popietę? Mielai nueičiau, kur galima išgerti 
arbatos, pašokti, pasiklausyti naujoviškos muzikos. Naujausia 
mano girdėta daina — „Waiting for the Robert E. Lee“. 

— Auklė man ją dainuodavo vietoj lopšinės. 

— Kada jums būtų patogu? 

— Bijau, kad jums teks sukviesti didesnę draugiją. Jūsų 
teta, ponia Daiser, labai griežta. 

— Vis pamirštu, - susigriebė Daiseris. - Kiekgi jums 
metų? 

— Aštuoniolika, - atsakė Džozefina, prisidėjusi trūksta- 
mą mėnesį. 

Tą akimirką jų pokalbį kažkas pertraukė, ir Džozefinai 
vakaras baigėsi. Palyginti su uniformuotu kapitonu, kiti 
vaikinai, vilkintys smokingais, atrodė kone gedulingai. 
Kai kurie atkakliai sukosi apie ją, bet ji, apžavėta padangių 
melsvumo, norėjo pabūti viena. 


* 1912 m. Lewiso F. Muiro and L. Wolfe'o Gilberto sukurta daina. 

„Štai. Pagaliau“, - šnibždėjo kažkoks vidinis balsas. 

Ir vėliau tą vakarą, ir kitą dieną ji jautėsi lyg apdu- 
jusi. Dar viena diena, ir jį pamatys... keturiasdešimt 
aštuonios valandos, keturiasdešimt, trisdešimt. Žodis 
„persisotinai“ dabar kėlė juoką; ji dar niekada taip nesi- 
jaudino, nebuvo taip viltingai nusiteikusi. O palaimin- 
g3ją dieną tarsi kokia stebuklingos muzikos ir švelnios 
žiemiškos šviesos aura gaubė sales ir automobilius, kur 
Džozefinos kelis virpėjo, liesdamasis prie jo aukštaau- 
lio bato raiščių. Ji didžiavosi matydama, kad juos - šo- 
kančius - seka daugybė akių; didžiavosi juo net kai jis 
šokdino kitas merginas. 

„Jis gal mano, kad aš per jauna, - nerimavo Džozefi- 
na. — Todėl nieko nesako. Jei ištartų bent žodį, mesčiau 
mokyklą; jau šį vakarą pabėgčiau su juo. 

Kitą dieną mokykloje vėl turėjo prasidėti pamokos, tai- 
gi Džozefina į namus nusiuntė laišką: 


Mieloji mama, 


gal galėčiau dalį Kalėdų atostogų praleisti Niujorke? 
Kristina Daiser mane kviečia bent savaitę pasisvečiuoti 
pas ją; 0 tada dar ištisas dešimt dienų pabūčiau Čikagoj. 
Svarbiausia priežastis ta, kad Metropoliteno operoje rodys 
Vagnerio „Der Ring des Nibelungen“, bet jeigu iš karto 
važiuosiu namo, tai pamatysiu tik „Rbeingold“. Be to, dar 
nebaigtos siūti dvi vakarinės suknelės... 


* 


„Nibelungo žiedas“ - keturių R. Vagnerio operų („Reino auksas“, „Val- 
kirija“, „Zigfridas“ ir „Dievų sutemos“) ciklas. 

Motina grįžtamuoju paštu atsakė: 


.. pirmiausia todėl, kad kaib tik tada bus tavo aštuonio- 
liktasis gimtadienis tr tėtis labai nusimintų, nes pirmą kar- 
tg ber gimtadienį nebūtum su mumis; antra, aš Daiserių 
nepažįstu; trečia, rengiu tau čia tokį šokių vakarėlį, taigi 
man reikės tavo bagalbos; ir, galiausiai, negaliu patikėti, 
kad tai, ką barašet, tr yra tikrosios priežastys. Kalėdų sa- 
vaitę Čikagoje, Didžiajame operos teatre... 


O kapitonas Edvardas Daiseris atsiuntė gėlių ir kelis itin 
mandagius laiškelius, Džozefinos supratimu, tarytum išvers- 
tus iš prancūzų kalbos. Atrašyti tuo pačiu stiliumi ji nedrįso, 
todėl griebėsi žargono. Išauklėtas Prancūzijoje ir kelerius me- 
tus, kol Amerika svaigdama žengė į džiazo amžių, praleidęs 
kare, Daiseris, nors jam buvo tik dvidešimt treji, atrodė tarsi 
kitos — ceremoningesnės, pagarbesnės — kartos žmogus, ne 
toks kaip Džozefinos bendraamžiai. Ji vis galvojo, ką jis pa- 
manytų apie tokius skystalus kaip Trevisas de Kopetas arba 
Bukas Čafis, arba Luji Randalas. Kai iki atostogų buvo liku- 
sios dvi dienos, Daiseris vėl parašė: klausė, kada išvyksta jos 
traukinys į vakarus. Tai jau buvo šis tas; septyniasdešimt dvi 
valandas Džozefina tik tuo ir gyveno, niekaip nepajėgdama 
dėmesio nukreipti į daugybę kalėdinių kvietimų ir atidėtų 
laiškų, į kuriuos ketino atsakyti dar prieš išvykdama. Bet ke- 
lionės dieną Liliana jai atnešė sutrintą - mokykloje turbūt il- 
gokai iš rankų į rankas ėjusį - paskalų žurnalo „Town Tattle“ 


numerį su keliomis pažymėtomis vietomis. 


Sklinda gandai, kad vienas smokinguotas tėtušis, šiek tiek 
raukęsis dėl vyresnės alžalos sužadėtinio, visai nesijaudina 

dėl to, kad kita jo duktė taip dažnai matoma su vaikinu, ką 
tik pagarsėjusiu žygdarbiais prancūzų kariuomenėje. 


Kapitonas Daiseris prie traukinio neatėjo. Ir gėlių ne- 
atsiuntė. Liliana, kuri Džozefiną mylėjo kaip savo pačios 
dalelę, kupė net apsiverkė. Džozefina ją guodė: 

- Klausyk, širdele, man juk vis tiek. Šiaip ar taip, dabar, 
kai mudvi dar nebaigėm mokyklos, neturėjau jokio šanso. 
Taigi viskas gerai. 

Bet pati kelias valandas nesumerkė akių, nors Liliana 
jau seniai miegojo. 


J 


ŠTUONIOLIKA — TAI TURĖJO TIEK DAUG REIKŠTI: „KAI MAN 

bus aštuoniolika, galėsiu... Kol merginai dar nėra 
aštuoniolikos... Kai sukaks aštuoniolika, į viską Žiūrėsi 
kitaip...“ 

Bent jau pastarasis teiginys buvo tiesa. Į kalėdinius 
kvietimus Džozefina dabar žiūrėjo kaip į daugybę laiku ne- 
apmokėtų sąskaitų. Atsainiai, gal tiesiog iš įpročio suskai- 
čiavo: dvidešimt aštuoni šokių vakarai, devyniolika kvies- 
tinių pietų su išvykomis į teatrą, penkiolika arbatėlių su 
šokiais, keliolika priešpiečių, keli šiaip kažkokie kvietimai, 
nuo ankstyvų pusryčių Jeilio dainininkų klube iki pasiva- 
žinėjimo rogėmis Leik Foreste, - iš viso septyniasdešimt 
aštuoni, 0 su jos pačios šokių vakarėliu tai septyniasdešimt 


devyni sambūriai. Septyniasdešimt devyni pažadai, kad 

bus linksma, septyniasdešimt devyni siūlymai linksmintis 
drauge. Ji kantriai sėdėjo, svarstė, rinkosi, o suabejojusi ta- 
rėsi su motina. 

— Atrodai kažkokia išblyškusi ir pavargusi, - staiga pa- 
reiškė motina. 

— Tiesiog džiūstu. Mane metė. 

— Netrukus tai pamirši. Aš juk žinau, kokia yra mano 
Džozefina. Šįvakar Jaunimo lygoje susipažinsi su nuosta- 
biais vaikinukais. 

— Ne, mama. Man vienintelė išeitis - ištekėti. Išmoksiu 
jį mylėti, turėsiu su juo vaikų ir kasysiu jam nugarą... 

— Džozefina! 

— Dvi pažįstamos, ištekėjusios iš meilės, man pasakojo, 
kad turi kasyti vyrams nugaras ir siųsti skalbinius į skalbyklą. 
Bet aš kaip nors jau tai sugebėsiu, ir kuo greičiau, tuo geriau. 

— Visos panelės kartais taip pasijunta, - linksmai tarė 
motina. - Prieš ištekėdama turėjau tris ar keturis kavalie- 
rius ir, atvirai sakant, jie visi man vienodai patiko. Kiek- 
vienas pasižymėjo kokiomis nors mano mėgstamomis sa- 
vybėmis, ir aš taip ilgai dėl to kamavausi, kad jau atrodė, 
jog reikėtų tiesiog numoti ranka arba gal griebtis kokios 
skaičiuotės: šuldu buldu, šakar makar... Bet vieną kartą, kai 
jaučiausi vieniša, staiga užsukęs tavo tėvas pakvietė mane 
pasivažinėti, ir nuo tada aš jau neabejojau. Meilė iš tiesų 
ne tokia, kokia aprašyta knygose. 

— Tokia, — liūdnai paprieštaravo Džozefina. - Bent jau 
man tai visada buvo tokia. 

Ji pirmą kartą jautė, kad būti minioje maloniau ir ramiau 
negu dviese su kokiu vyriškiu. Vos jam prasižiojus ko nors 
sakyti, jau darydavosi nuobodu; kiek tokių žodžių ji išklausė 


per trejus metus? Jai buvo pristatomi nauji ir atseit įdomūs 

vaikinai, 0 ji mėgavosi varydama juos į neviltį tingiais atsa- 
kymais ir klaidžiojančiu žvilgsniu. Senieji garbintojai atrodė 
patenkinti tokia permaina; jautėsi dėkingi, pagaliau gavę 
dar šiek tiek laiko. Džozefina džiaugėsi, kad atostogos tuoj 
baigsis. Vieną niūrią popietę, kitą dieną po Naujųjų šventės, 
grįždama iš kviestinių priešpiečių galvojo, kaip gerai, kad 
bent kartą iki vakarienės bus visiškai laisva. Prieškambaryje 
nusispyrė botus ir nejučia įsistebeilijo į tai, kas iš pradžių 
atrodė tarytum jos pačios vaizduotės vaisius. Ant staliuko 
gulėjo naujutėlė vizitinė kortelė: p. Edvardas Daiseris. 

Visas pasaulis staiga atgijo, svaigiai apsisuko apie savo 
ašį ir pasidarė visai kitoks. Prieškambaris, į kurį Daiseris 
tikriausiai buvo įėjęs, dabar pulsavo gyvybe; Džozefina įsi- 
vaizdavo tarpduryje pasirodžiusią tiesią figūrą ir dar pagal- 
vojo, kad jis tikriausiai ten stovėjo su skrybėle ir lazdele 
rankoje. Už namo sienų vėl įprastu džiugiu ritmu gaudė jo 
apsilankymo nušviesta Čikaga. Staiga Džozefina išgirdo, 
kad pirmo aukšto svetainėje skamba telefonas, ir pripuolė, 
net nenusimetusi kailinių. 

- Alio! 

— Prašyčiau pakviesti panelę Džozefiną. 

— O! Alio! 

— O! Čia Edvardas Daiseris. 

— Mačiau jūsų kortelę. 

— Turbūt užėjau, kai buvot ką tik išėjusi. 

Argi svarbu, ką sakai, kai kiekvienas žodis sparnuotas 
ir užima kvapą? 

— Atvažiavau čia tik vienai dienai ir, deja, turėsiu vaka- 
rieniauti su žmonėmis, pas kuriuos apsistojau. 

— Gal galėtumėt užeiti dabar? 

- Jei tik norite. 

— Ateikite tuoj pat. 
Ji užbėgo į viršų persirengti kita suknele, pirmą kartą 
per pastarąsias kelias savaites dainuodama: 


Kur mano batai? 

Nauji pilki batukai? 
Buvo čia ką tik, 

Bet... kibšas galvą susuko... 


Pasipuošusi kaip tik pasirodė laiptų viršuje, kai su- 
skambo durų skambutis. 

— Nekreipkite dėmesio, - šūktelėjo tarnaitei, — aš pati 
atidarysiu! 

Už durų stovėjo ponas Vorenas Dilonas su ponia Dilon. 
Jie buvo seni šeimos draugai, bet per šias Kalėdų atostogas 
Džozefina juos matė pirmą kartą. 

— Džozefina! Atėjom čia susitikti su Konstancija, bet ti- 
kėjomės bent prabėgomis pamatyti ir tave; tačiau tu, regis, 
visai nusilaksčiusi. 

Priblokšta Džozefina nusivedė juos į biblioteką. 

— Kelintą valandą mano sesė susitarė su jumis susitik- 
ti? — paklausė, kai tik atgavo Žadą. 

— Po pusvalandžio, jeigu jos niekas neužlaikys. 

Džozefina stengėsi elgtis itin mandagiai, lyg norėdama 
iš anksto išpirkti kaltę dėl būsimo galbūt neišvengiamo 
nemandagumo. Po penkių minučių vėl išgirdo durų skam- 
butį; verandoje matė romantišką siluetą, aiškų ir ryškų 
pilkšvo dangaus fone, o už jo laiptais jau lipo Trevisas de 
Kopetas su Edu Bimentu. 

— Nepabėkite! - šnipštelėjo Džozefina. - Visi šitie žmo- 
nės tuoj išeis. 

- Turiu dvi valandas, - atsakė jis. - Žinoma, palauksiu, 
jei norite. 

Jai norėjosi abiem rankom jį apsikabinti, bet šiaip taip 
susitvardė ir netgi suvaldė rankas. Visus supažindino, pas- 
kui pasirūpino, kad būtų atnešta arbatos. Vyrai mėgino 
Edvardą Daiserį klausinėti apie karą, jis išsisukinėjo man- 
dagiai, bet nekantriai. 

Po pusvalandžio Daiseris kreipėsi į Džozefiną: 

— Gal pasakytumėte, kelinta dabar valanda? Bijau pavė- 
luoti į traukinį. 

Kiti svečiai galėjo pastebėti laikrodį ant jo riešo ir su- 
prasti užuominą, bet jis buvo visus apžavėjęs - kaip koks 
netikėtai aptiktas retos rūšies egzempliorius — ir jie atro- 
dė pasiryžę apie jį sužinoti viską. Net ir suvokdami, kaip 
jaučiasi Džozefina, būtų manę, kad ji elgiasi egoistiškai, 
savindamasi tai, kas taip rūpi visiems. 

Padėtis nepagerėjo ir atėjus Konstancijai, ištekėjusiai 
Džozefinos seseriai; Daiseris vėl pakliuvo į žmogiško smal- 
sumo tinklą. Kai prieškambario laikrodis išmušė šešias, jis 
jau visai netekęs vilties žvilgtelėjo į Džozefiną. Pagaliau 
suvokę, kas dedasi, svečiai išsiskirstė. Dilonus Konstancija 
nusivedė į viršų, į antro aukšto svetainę, o abu vaikinukai 
išvažiavo namo. 

Tyla; tik iš laiptinės dar atsklido slopstantys balsai, lau- 
ke po nuvažiuojančio automobilio ratais sugirgždėjo snie- 
gas. Jiedviem dar nepratarus nė žodžio, Džozefina skam- 
bučiu pasikvietė tarnaitę, liepė visiems sakyti, kad jos nėra 
namie, ir uždarė duris į prieškambarį. Tada atsisėdo ant 
sofos šalia Daiserio, sunėrė rankas ir laukė. 

- Ačiū Dievui, - tarė jis. - Jau maniau, dar minutė, ir aš... 

— Koks siaubas! 

— Atlėkiau čia dėl tavęs. Tą vakarą, kai išvažiavai iš Niu- 
jorko, dešimt minučių pavėlavau į stotį - mane užlaikė 
prancūzų propagandos biure. Laiškų rašyti nemoku. Nuo 
tada apie nieką daugiau ir negalvojau, tik kaip atkakti čia 
ir pasimatyti su tavimi. 

— Man buvo liūdna. 

Bet dabar jau ne; dabar ji galvojo apie tai, kad po aki- 
mirkos atsidurs jo glėbyje, pajus, kaip jo kitelio sagos iki 
mėlynių įsispaudžia jai į odą, o perpetinis diržas juos tary- 
tum suriša ir daro ją nuo jo neatskiriamą. Be jokių abejo- 
nių, jokių išlygų; jis buvo viskas, ko ji norėjo. 

- Čia pabūsiu dar pusmetį... gal metus. O paskui, jei 
tas nelemtas karas nesibaigs, man reikės grįžti. Tikriausiai 
neturiu teisės... 

— Palauk... palauk! - sušuko ji. Norėjo dar bent akimirką 
ragauti, aiškiai pajusti laimės skonį. - Palauk, - pakartojo, 
uždėdama delną ant jo rankos. Visi kambario daiktai jai 
staiga pasirodė labai ryškūs; matė, kaip slenka sekundės, 
kiekviena kupina ateities žavesio. - Gerai, dabar kalbėk. 

— Noriu pasakyti tik kad myliu tave, - sušnibždėjo Dai- 

seris. Ji buvo jo glėbyje, jos plaukai lietėsi prie jo skruos- 
to. - Mudu dar neseniai pažįstami, ir tau tik aštuoniolika, 
bet aš jau išmokau nieko neatidėlioti. 
į viršų. Paskui, grakščiai išlenkusi švelnų kaklą, iš lėto pri- 
gludo prie jo peties, kaip tik ji ir mokėjo, ir jos lūpos vis 
artėjo prie jo. „Dabar“, - galvojo. Jis kažkaip keistai atsidu- 
so ir, delnais suėmęs jos veidą, prisitraukė artyn. 

Po akimirkos ji atšlijo ir, išsisukusi iš jo glėbio, atsisėdo 
tiesiai. 

— Mieloji... mieloji... mieloji... - šnibždėjo Daiseris. 

Ji įdėmiai žvelgė į jį. Jis vėl atsargiai ją prisitraukė ir 
pabučiavo. Šįkart atšlijusi ji atsistojo, perėjo kambarį, at- 
sidarė migdolų indelį ir kelis įsimetė į burną. Tada grįžo, 
paskui dirstelėjo į jį. 

— Apie ką galvoji, širdele, mieloji Džozefina? - Ji nieko 
neatsakė; jis uždėjo abi rankas ant jos rankučių. - Tai ką jauti? 

Ji girdėjo, kaip jam kvėpuojant girgžčioja odinė perpe- 
tė; jautė jo išraiškingų, švelnių, gerų akių žvilgsnį; suprato, 
kad išdidžiai jo esybei reikia šlovės, kaip kitiems - saugu- 
mo; išgirdo sodriame, valdingame jo balse suskambusias 
metalines gaideles. 

— Nieko nejaučiu, - atsakė. 

— Ką tuo nori pasakyti? - Jis atrodė priblokštas. 

— Oi, padėk man! - sušuko ji. - Padėk! 

— Nesuprantu, ką turi omeny. 

— Pabučiuok dar kartą. 

Pabučiavo. Šįkart ilgiau palaikė glėbyje, gerai įsižiūrėjo 
į veidą. 

— Ką turi omeny? - jau primygtinai paklausė. - Nori 
pasakyti, kad manęs nemyli? 

— Aš nieko nejaučiu. 

- Bet juk tikrai mane mylėjai. 

— Nežinau. 

Dabar jis ją paleido. Ji nuėjusi atsisėdo kitoje kambario 
pusėje. 

— Nesuprantu, - po kurio laiko tarė Daiseris. 

— Manau, kad tu tiesiog tobulas, - drebančiomis lūpo- 
mis pasakė Džozefina. 

— Bet aš tavęs... nejaudinu? 

— Netgi labai jaudini! Visą šią popietę jaučiau tą jaudulį. 

— Tai kas yra, mieloji? 

— Nežinau. Kai mane bučiavai, vos nesusijuokiau. — 
Džozefina pati bjaurėjosi savo žodžiais, bet kažkoks bevil- 
tiškas vidinis sąžiningumas ją vertė visa tai sakyti. Matė, 
kaip keičiasi jo žvilgsnis, kaip jis nuo jos šiek tiek pasitrau- 
kė. - Padėk man, - vėl paprašė. 

— Kaip? Pasistenk kalbėti aiškiau. Aš tave myliu; maniau, 
kad gal ir tu mane. Štai ir viskas. Jeigu aš tau nepatinku... 

— Patinki! Tu esi viskas... viskas, apie ką visada svajo- 
jau, — patikino jį Džozefina. O kažkoks vidinis jos balsas 
dar pridūrė: „Bet aš viską jau turėjau.“ 

— Tačiau tu manęs tiesiog nemyli. 

— Neturiu nieko, ką galėčiau tau duoti. Visiškai nieko 
nejaučiu. 

Jis pašoko ant kojų. Jautė, kaip beribė, tragiška jos ap- 
atija pasklinda po kambarį, ir pats jau darėsi kažkoks abe- 
jingas - staiga tiek daug visko jame tiesiog išnyko. 

— Sudie. 

— Tai tu man nepadėsi, — užsigalvojusi sumurmėjo 
Džozefina. 

— Kaip, velniai griebtų, galėčiau tau padėti? — atšovė 
Daiseris. - Tu man abejinga. Negali to pakeisti, bet aš irgi 
negaliu. Sudie! 

- Sudie. 

Baisiai pavargusi, Džozefina įsikniaubė į sofą, šiurp- 
dama nuo siaubingos minties, kad senos tiesos nekinta. 
Neįmanoma turėti to, ką iššvaistei. Jos gyvenimo meilė už- 
suko pas ją, bet ji, pažvelgusi į savo tuščią pintinę, pamatė, 
kad jam nepaliko nė vieno žiedo... nė vieno. Netrukus ji 
pravirko. 

— Oi, ką aš padariau? - dejavo. - Ką pati sau padariau? 
Ką padariau? 

DRARAS TAS 
DESIMIMELIIS 


ISOKIŲ ŽMONIŲ ATEIDAVO Į SAVAITRAŠČIO REDAKCIJĄ, IR 

Orisonas Braunas visaip su jais bendraudavo. Laisva- 
laikiu jis galėdavo sakytis esąs „vienas iš redaktorių“, - bet 
darbo laiku būdavo tiesiog garbanotas vaikinas, prieš me- 
tus dar redagavęs Dartmuto „Žaltvykslę“, o dabar mielai 
atliekantis įvairias ne per maloniausias užduotis, nuo neį- 
skaitomų rankraščių šifravimo iki pasiuntinuko, nors taip 
ir nevadinamo, pareigų. 

Jis į vyriausiojo redaktoriaus kabinetą palydėjo svečią - 
išblyškusį aukštą keturiasdešimtmetį vyriškį didinga švie- 
sia ševeliūra, iš pažiūros gal ne tokį jau drovų ar baikštų ir 
ne tokį atitrūkusį nuo šio pasaulio, kokie būna vienuoliai, 
bet vis dėlto turintį visų šių bruožų. Pavardė vizitinėje kor- 
telėje, Luisas Trimblas, kažką lyg ir priminė, tačiau, netu- 
rėdamas už ko užsikabinti, Orisonas per daug nesuko gal- 
vos, — bet paskui ant jo rašomojo stalo sučirškė skambutis 
ir, remdamasis ankstesne patirtimi, Orisonas suprato, kad 
šiandien priešpiečiams gaus poną Trimblą. 

— Ponas Trimblas... Ponas Braunas, - supažindino juos 
Už Priešpiečius Sumokanti Piniginė. - Pono Trimblo čia 
ilgai nebuvo. Bent jau jam pačiam atrodo, kad ilgai, - be- 
veik dvylika metų. Yra žmonių, kurie džiaugtųsi, kad nepa- 
tyrė, kas čia dėjosi pastarąjį dešimtmetį. 

— Taigi, - tarė Orisonas. 

- Šiandien negaliu eiti priešpiečių, — toliau šnekėjo 
jo bosas. - Nusivesk jį į „Vuazeną“ arba į „21 klubą“, arba 
šiaip kur nors, kur norės. Ponui Trimblui atrodo, kad jis 
daug ko nematė. 

Trimblas mandagiai paprieštaravo: 

— Oi, aš ir vienas galiu pasivaikščioti. 

— Neabejoju, drauguži. Kadaise niekas šito miesto ne- 
pažino geriau už tave... Jei Braunas mėgins tau aiškinti, kas 
čia per karietos be arklių, tiesiog parsiųsk jį pas mane. O 
pats grįžk prieš ketvirtą. Gerai? 

Orisonas pasiėmė skrybėlę. 

— Jūsų čia nebuvo dešimt metų? - paklausė jis lifto ka- 
binoje, kai juodu leidosi žemyn. 

— Tada tik pradėjo statyti „Empire State“ dangoraižį, — 
tarė Trimblas. - Tai kelintais metais? 

— Gal 1928. Bet, kaip sakė mano bosas, turėtumėt 
džiaugtis, daug ką praleidęs. — Paskui, zonduodamas 
aplinkybes, Orisonas dar pridūrė: - Tikriausiai matėt viso- 
kių įdomesnių dalykų? 

— Negalėčiau taip teigti. 

Juodu išėjo į gatvę, ir matydamas, kaip Trimblas susi- 
raukė, išgirdęs eismo ūžesį, Orisonas dar kartą pamėgino 
atspėti: 

— Buvote nutolęs nuo civilizacijos? 

— Tam tikra prasme. 

Iš tokio trumpo ir santūraus atsakymo Orisonas supra- 
to, kad šis žmogus prašneks tik kai pats panorės, - ir jam 
staiga dingtelėjo, kad Trimblas ketvirtąjį dešimtmetį gal 
praleido kalėjime ar kokiame beprotnamyje. 

— Šrai ir garsusis „21 klubas“, — tarė jis. - O gal norėtu- 
mėte pavalgyti kur nors kitur? 

Trimblas tylėdamas atidžiai apžvelgė rausvo smiltakme- 
nio pastatą. 

— Prisimenu, kada „21 klubas“ išgarsėjo, - galiausiai at- 
sakė, - maždaug tais pačiais metais kaip ir „Moriartis“. — 
Paskui beveik atsiprašomai pasiūlė: - Gal kokias penkias 
minutes paėjėtume Penktuoju aveniu, o tada jau pavalgy- 
sime ten, kur būsime atsidūrę. Kur nors, kur galėčiau pa- 
žiūrėti į jaunimą. 

Orisonas dirstelėjo į jį ir vėl įsivaizdavo grotas, pilkas sie- 
nas ir durų skląsčius; dar pagalvojo, ar neturėtų pono Trim- 
blo supažindinti su kokiomis sukalbamomis panelėmis. 
"Tačiau neatrodė, kad ponas Trimblas mąstytų apie tai, - sve- 
čio veide įžvelgęs visus kitus norus nustelbiantį nuoširdų 
smalsumą, Orisonas mėgino prisiminti, ar jo pavardė nebus 
kaip nors susijusi su admirolo Berdo slėptuve Pietų ašiga- 
lyje arba su Brazilijos džiunglėse pradingusiais lakūnais. 
Kad ponas Trimblas kadaise buvo, o gal ir tebėra neeilinis 
žmogus, Orisonas nė kiek neabejojo. Bet vienintelis pono 
"Trimblo praeities paslapčių raktas, - kurio Orisonas vis dar 
niekaip nepritaikė, - galėjo būti tik tai, kad jis kaip koks 
kaimietis klusniai stabčiojo prie šviesoforų ir šaligatviu ėjo 
stengdamasis laikytis arčiau parduotuvių, o ne palei pat ga- 
tvę. Kartą sustojo ir įsmeigė akis į galanterininko vitriną. 

— Krepo kaklaraiščiai, - sumurmėjo. - Nemačiau tokių 
nuo tada, kai baigiau koledžą. 

— O kuriame mokėtės? 

— Masačusetso technikos. 

— Jis tikrai garsus. 

— Kitą savaitę ketinu ten pasižvalgyti. O dabar kur nors 
čia pavalgykim... - Juodu jau artėjo prie Šešiasdešimtosios 
gatvės. — Jūs pasirinkit. 

Čia pat, už kampo, buvo geras restoranas su keliais sta- 
liukais lauke, po stogeliu. 

— Ką labiausiai norėtumėt pamatyti? - paklausė Oriso- 
nas, kai abu atsisėdo. 

Trimblas akimirką pamąstė. 

— Na... gal žmonių pakaušius, - tarė. - Ir kaklus, jun- 
giančius galvas su kūnais. Ir dar norėčiau išgirsti, ką tos dvi 
mergytės sako tėvui. Iš tiesų man rūpi ne ką jos nori pa- 
sakyti, o kaip jų žodžiai sklendžia ore arba nuslopsta, kaip 
susičiaupia burnytės, kai baigiasi sakinys. Svarbiausias čia 
ritmas — Koulas Porteris 1928-aisiais todėl ir grįžo į Jung- 
tines Valstijas, kad pajuto čia skambančius naujus ritmus. 

Orisonas neabejojo, kad jau rado už ko užsikabinti, bet, 
kadangi buvo itin delikatus, iškart nepuolė visko aiškin- 
tis, — netgi užgniaužė staiga kilusį norą pasakyti, jog šįva- 
kar Karnegio salėje bus puikus koncertas. 

— Ir kiek sveria šaukštai... — toliau šnekėjo Trimblas. — 
Jie tokie lengvi. Mažytis dubenėlis su rankenyte. O tas 
žvairakis padavėjas... Kadaise jį pažinojau, bet jis manęs 
turbūt neprisimena. 

Vis dėlto, kai juodu jau ėjo iš restorano, tas padavėjas 
spoksojo į Trimblą gerokai suglumęs, tarytum beveik atpa- 
žinęs. Gatvėje Orisonas nusijuokė: 

— Per dešimt metų žmonės daug ką pamiršta. 

— Aš ten pietavau pernai, gegužės mėnesį... - tarstelėjo 


Trimblas. 

Orisonas mintyse nusprendė, kad jam gal ne visi namie, 
ir staiga prakalbo kaip gidas: 

- Iš čia labai aiškiai matyti Rokfelerio centras, - entuzi- 
astingai parodė, - ir Kraislerio pastatas, ir Armistedo, tarsi 
koks visų naujesnių tėvelis. 

— Armistedo... - Trimblas klusniai pažvelgė į tą pusę. — 
"Taip - aš jį projektavau. 

Orisonas šypsodamas papurtė galvą - buvo įpratęs ben- 
drauti su visokiais žmonėmis. Bet jau šito pasakymas, kad 
tame restorane pietavo pernai, gegužės mėnesį... 

Jis sustojo prie kertiniame pastato akmenyje įtaisytos 
varinės memorialinės lentos ir perskaitė: 

— Pastatytas 1928-aisiais. 

Trimblas linktelėjo: 

— Bet kaip tik tais metais užgėriau - gėriau neišsiblaivy- 
damas. Todėl iki šiol jo ir nemačiau. 

— Oho! - Orisonas lyg sudvejojo. - Gal dabar norėtu- 
mėte užeiti į vidų? 

— Buvau ten - daugybę kartų. Bet nė karto nemačiau. 
Ir dabar man rūpi ne šitas pastatas. Jo pamatyti jau turbūt 
nebegalėsiu. Dabar noriu tiesiog pažiūrėti, kaip žmonės 
vaikšto, iš ko pasiūti jų drabužiai, kokiais batais jie avi, 
kokias nešioja skrybėles. Noriu pamatyti žmonių akis ir 
rankas. Gal galėčiau paspausti jums ranką? 

— Žinoma, pone. 

— Ačiū. Ačiū. Jūs labai malonus. Tai gal atrodo keisto- 
kai... bet žmonės manys, kad mudu atsisveikinam. Ketinu 
dar truputį paėjėti šituo aveniu, taigi dabar 7š žikryjų atsi- 
sveikinkim. Redakcijoje pasakykit, kad grįšiu ketvirtą. 

Orisonas akimis nulydėjo nueinantį poną Trimblą, jau 
beveik manydamas, kad jis tuoj pasuks į kokį barą. Bet 

šiaip tai vargu ar kam nors, jį matančiam, galėjo ateiti į 
galvą, kad tas žmogus - girtuoklis. 

— Dieve mano! - sumurmėjo Orisonas. - Buvo girtas 
ištisus dešimt metų. 

Jis staiga pačiupinėjo savo palto audinį, o paskui, ištie- 
sęs ranką, prispaudė nykštį prie granitinės didžiulio pas- 
tato sienos. 


Fitzgerald, Francis Scott 
Fi368 Sugautas šešėlis : [apsakymai] / F. Scott Fitzgerald ; iš anglų kalbos vertė 
Daiva Daugirdienė. - Vilnius : Sofoklis, 2014. - 208 p. 

ISBN 978-609-444-141-7 


Elegantiškasis F. Scottas Fitzgeraldas - vienas iš žymiausių ameri- 
kiečių „prarastosios kartos“ rašytojų, garsus ne tik romanais, bet ir apsaky- 
mais, gebėjęs geriausiai aprašyti savo kartą. O tai buvo džiazo amžius, kai 
gyvenimas atrodė lyg begalinis pokylis: naujos muzikos, naujų šokių, naujų 
madų ir gana laisvo elgesio era. 

Literatūros kritikai tvirtina, kad kaip tik apsakymai aiškiausiai atskleidžia 
F. S. Fitzgeraldo prozos žavesį. Kiekviena į šią knygą įtraukta istorija - tarsi 
akinantis poetiškos rašytojo vaizduotės, dramatiško požiūrio į pasaulį ir 
neabejotino meistriškumo blyksnis. 

UDK 82r.111(73)-31 


F.SCOTT 
FITZGERALD 


SUGAUTAS 
ŠEŠĖLIS 


Iš anglų kalbos vertė Daiva Daugirdienė 
Redagavo Bronė Balčienė 
Maketavo Kornelija Buožytė 
Viršelį kūrė Milena Grigaitienė 


Tiražas 1500 egz. 
Leidykla „Sofoklis“ 
Klaipėdos g. 7A, LT-o1117 Vilnius 
info(osofoklis.lt 


Spausdino UAB „BALTO print“ 
Utenos g. 41A, LT-08217 Vilnius 


A 


" di 


NA 
> A WŽ AN 
KA 


NU: / | 

|] "= —1 * „A f = 

"1 m. | 7 (| / kų į “4 J V 
'Ž NN NK "(i [ 10 į || 10! | rasta, b et mes | LN 
/ 2 dažniausiai tai suvokiame tik 


1 
A 
* 


AI 


-— as 


; M 
E 


|| 


| 


NA RYNASYY) 


X 
M 


savo kartą. O tai buvo džiazo amžius, kai gyvenimas atrodė * 1/ 


“lyg begalinis pokylis: naujos muzikos, naujų šokių, naujų 
Via madų ir gana laisvo elgesio era. 

"B 

A į S Literatūros kritikai tvirtina, kad kaip tik apsakymai 


— + 


52 | "aiškiausiai atskleidžia F. S. Fitzgeraldo prozos žavesį. 


į JA p Kiekviena į šią knygą įtraukta istorija — tarsi 2 | 


Ž 


/ 4 V L Zi „neabejotino meistriškumo N < 
nų į 
o LZ į L 
7 |! Ž || ! 
IN V 
N Ų DAEN 


 akinantis poetiškos rašytojo vaizduotės, | ( 4 

dramatiško požiūrio į pasaulį ir tė į / 

Ų NU 
L A | Nr IŠĖS A blyksnis. i W- AN 
AN A UM AyvAlAN! 1 
NTA NA NA NA 

| r I — 
h Ž AN N 


i 
m MATAANIŲ 
MU AAA 


V 


X 
1 


| 


UL AU ADULT 


